
MORSKIO DUKTERS AKIS 


Ten, kur dabar dunkso aukšti kalnai ir uolos, kitados plytėjo derlingi 
laukai, miškai ir pievos. Šiose vietose, pačiam Lenkijos pasieny, gyveno 
turtingas didžiūnas, vardu Morskis. O kaip mat už tos sienos savo 
žemes valdė jaunas ir dailus vengrų kunigaikštis. Didžiūnas Morskis tu- 
rėjo įstabaus gražumo dukterį; kartą kunigaikštis ją pamatė ir taip karš- 
tai pamilo, kad ėmė prašyti tėvą jos rankos, tačiau šisai nė kalbėti 
nenorėjo, — girdi, leisiąs ją tik už savo krašto žmogaus, o ne už sve- 
timšalio, 

Sykį senasis Morskis su karalium ištraukė į karą, o dukterį uždarė 
į vienuolyną, prigrasinęs prakeikti ją, jeigu ji ištekėsianti už vengro, 
mat jis verčiau ją leistų už velnio, negu už svetimos padermės vyro. 

Ilgai užtruko Morskis žygyje: jaunoji mergina be galo krimtosi vie- 
na, o tuo tarpu dailusis kunigaikštis vis nesiliovė jai mergintis: čia 
nusiųsdavo gražiausius karolius, čia kaspinų, čia šiaip kokių brange- 
nybių. Ateidavo pas ją, kunigaikščio prikalbėtos, senos būrėjos; jos iš 
vengriškų burtų spėdavo ją būsiant didele ponia, girdi, ji gyvensianti 
sidabro rūmuose ir paauksuotuose kambariuose. Jos apžavėjo ilgesio ka- 
muojamą mergaitę, ir šioji davė Žodį bėgti iš vienuolyno. Vakare jau- 

nasis kunigaikštis, persirengęs vienuoliu, atėjo prie vienuolyno, persi- 
žegnojo ir paprašė išmaldos. Vienuolės įsileido jį pro vartus. Kai šunys 
kietai įmigo, mat burtininkės jiems buvo uždavusios apžavėtų šaknelių, 
kunigaikštis tada ir pabėgo su mergina. Jis įsakė pastatydinti jai pui- 
kius rūmus, tviskančius auksu ir brangiaisiais akmenimis. 

“Jaunoji kunigaikštienė, negalėdama atsidžiaugti, kiauras dienas braidė 
po žydinčias pievas arba žaidė su savo vaikais, o vakarais burtininkės 
ją supo ir dainas dainavo, kad ji malonius ir gražius sapnus sapnuotų. 
Gyvenimas plaukė tarytum graži daina — nei kruša laukų niokojo, nei 
liūtys Žliaugė, nei gyvuliai krito. O senasis Morskis vis negrįžo ir ne- 
grįžo; žmonės kalbėjo, kad jį totoriai nukovę. Duktė apsivilko juodais 
drabužiais, paveldėjo tėvo turtus ir tik juokėsi iš jo prakeikimo. Bet 
netrukus ėmė ir sugrįžo pats Morskis. Klausia, kur duktė, o žmonės pa- 
rodo jam žibančius rūmus. Duktė, išgirdusi sugrįžus tėvą, išsidabino bran- 
gakmeniais ir išėjo jo pasveikinti. Senis, pamatęs ją, nusispjovė, trepte- 
lėjo koja, kad net puikieji rūmai sutirtėjo, ir sušuko: 

— Duok dieve, kad tavo svetimšalis ir visas jo dvaras akmeniu 
pavirstų! 

O kai kunigaikštienė išvedė savo vaikus ir raudodama suklupo prie 
jo kojų, tėvas, dar labiau įpykęs, suriko: 

— Paskęsk savo ašarose, ir tavo vaikai tegu jose galą gauna, nes 
tu nebe mano duktė, o jie ne Morskio anūkai! 

Tėvo prakeikimas beregint išsipildė: laukai, pievos, miškai, rūmai, gal- 
vijai, ir viskas viskas ėmė virsti akmenimis. Išsigandęs kunigaikštis per- 
sirengė vienuoliu ir mėgino bėgti. Tačiau ir jis virto uola, kuri nuo tada 
Vienuolio vardą gavo. O kunigaikštienė raudojo, šaukdamasi burtininkių, 
tačiau ir šios nieko negalėjo padaryti — toks galingas tėvo prakeiksmas 
buvo. Jos tik nusitvėrė kiekviena po vaiką ir ėmė bėgti. Bet iš po žemių 
kas žingsnis taip staigiai išdygdavo po akmenį, kad jos turėjo sustoti. Su- 
sėdo nusikamavusios, aiškiai matydamos savo galą. Vaikai verkė, šauk- 
damiesi motinos, ir šioji atbėgusi taip be atvangos liejo ašaras, jog kaip 
mat priverkė ežerėlį; netrukus septyni tokie ežerėliai atsirado, o kiek- 
vieno jų dugne vaikas gulėjo. Kunigaikštienė tiesiog akis išverkė. Viena 
„akis nuriedėjo nuo aukštos uolos, ir jos papėdėj atsirado ežerėlis, kurį 
nuo tol imta vadinti Morskio dukters akimi !. Visas savo brangenybes 
kunigaikštienė nuskandino tame ežerėly. 


! Dabar ši vieta Zakopanėje vadinama ,„Morskie oko". (Vert. past.) 

Kai jau nieko aplink nebebuvo, tik ežerėliai ir plikos uolos, kunigaikš- 
tienė puolė į vieną ežerėlį ir nusiskandino. Nuo jos juodų drabužių van- 
duo pasidarė tamsus ir lig šiol toks tebėra. 

Žmonės kalba, jog ten kartais girdėti aimanos ir verksmas. Tai kuni- 
gaikštienė pagalbos šaukiasi. Tačiau kas paklauso ir ima jos gailėti, ant 
to kaip mat sniegas nuo uolos užvirsta. 


A 


I al 


KALNAVERTYS IR MEDŽIAROVYS 


Vieno medžiotojo žmona, uogaudama miške, pagimdė dvynukus, ta- 
čiau atsitiko taip, kad po to ji pati numirė. Likusius be motinos kūdi- 
kius ėmė maitinti vilkė ir lokė. Tasai, kur išmaitino vilkė, buvo pra- 
mintas Kalnaverčiu, o kitas — Medžiaroviu. Pirmasis užveikdavo nuversti 
kalną, o antrasis raudavo augaločiausius ąžuolus tarsi kokias smilgas. 

Jiedu labai mylėjo vienas kitą, tad ir sutarė iškeliauti į platųjį pa- 
saulį pasidairyti drauge. Eina jie per tamsią girią vieną dieną, kitą, 
o trečiąją sustojo, mat skersai kelio dunksojo aukštas ir status kalnas. 

— Ką mes dabar veiksim, broleli? — nuliūdęs klausia Medžiarovys. 

— Nesirūpink, broliuk mielas, aš tą kalną nusviesiu į šalį, ir kelias 
bus laisvas. 

Sulig šiais žodžiais Kalnavertys įsirėmė į kalną pečiais, pavertė jį ant 
šono, kad šis net sudundėjo, ir nusviedė už pusės mylios. Ir patraukė 
abu toliau. 

Eina po tiesumu, ogi žiūri — vidury kelio auga didžiausias ąžuolas, 
kurgi beeisi toliau! Tačiau Medžiarovys paėjo kiek į priekį, apglėbė 
medį rankomis, su visomis šaknimis išrovė ir įmetė į upę, Kur šalimais 
tekėjo. 


Nors jie ir stipruoliai buvo, bet kojos ir jiems pavargo, tad pamiškėje 
sugulė pailsėti. Tačiau vos tik sudėjo bluostus, žiūri — mažas žmogeliu- 
kas kad bėga prie jų, ir taip smarkiai, jog nei paukštis, nei Žvėris 
neįstengtų jo pavyti. 

Nustebę jiedu pašoko, kai žmogeliukas lyg įbestas sustojo ties jais. 

— Kaip laikotės, vaikinai? — linksmai ir maloniai užkalbino jis.— Ma- 
tau, jog pavargę esat, jeigu neturit nieko prieš, galiu akies mirksniu 
nunešti jus ten, kur tik panorėsite.— Ir išskleidė dailų kilimėlį — Na, 
sėskit drauge su manim)! 

Medžiarovys su Kalnaverčiu patogiai susirangė ant to kilimėlio. Žmo- 
geliukas pliaukštelėjo delnais, ir kilimėlis ėmė skristi, tarytum sparnus 
būtų turėjęs. 

— Jūs veikiausiai labai stebėjotės,— vėl prašneko žmogeliukas, — 
kad aš taip smarkiai bėgau žeme. Matote va batus, gavau juos iš 
burtininko; kai, apsiavęs jais, žengiu žingsnį — mylią nukeliauju, kai 
šokteliu — dvi. 

Ir Kalnavertys su Medžiaroviu ėmė prašyti, kad žmogeliukas duotų 
jiems tuos batus, mat nors jie ir stipruoliai, kelias išvargina kojas. 
Jie prašė tol, kol Žžmogeliukui sugrudo širdis. Jis tada ir atidavė tuos 
batus. Kai nuskrido geroką galą, žmogeliukas nutupdė juos prie didelio 
miesto, kur buvo įsitaisęs baisus slibinas, kasdien surydavęs daugybę 
žmonių. 

To miesto valdovas buvo paskelbęs: kas nudobs slibiną, tam atiteks 
viena iš dviejų jo dukterų, o po jo mirties ir karalystės sostas. 

Taigi stovi dabar abu broliai prieš valdovą ir sakosi galį nudobti tą 
slibiną. Jiems parodė urvą, kur tas baisūnas turėjo savo būstą. Eina 
jiedu drąsiai, ir pusiaukelėj prieš juos išdygsta tas pats žmogeliukas. 

— Kaip laikotės, draugužiai? Žinau, kur einate, tad paklausykit mano 
patarimo: apsiaukit kiekvienas po batą, mat slibinas šoks ant jūsų taip 
staigiai, kad net ranka mostelti nespėsit. 

Paklausė jie protingo patarimo. Medžiarovys sustojo prieš urvą ir už- 
simojo didžiuliu ąžuolu — kai tik slibinas iškiš galvą, vienu ypu nudės 
ji! O Kalnavertys laukia už urvo — jis tvos į slibiną visa uola lyg 
kokiu javų pėdu. 

Tuo tarpu kad šoks iš angos slibinas, ir Medžiarovys iš išgąsčio už- 
miršo rankose laikąs medį, laimė, kad buvo apsiavęs batą, tad bematant 
atsidūrė už dviejų mylių. Slibinas jo mebesivijo ir atsisuko į Kalna- 
vertį. Šisai persigandęs iškėlė uolą ir kad trenks ją kiek išgalėdamas,— 

uola švilpdama žnektelėjo ant žemės ir prispaudė slibinui uodegą. Kal- 
navertys, nors ir stipruolis buvo, šastelėjo per dvi mylias į šoną ir pa- 
matė savo brolį. 

— Einam, broleli, kartu. Slibinas jau guli primygtas, tu užtvosi jam 
ąžuolo stuobriu, o aš užritinsiu ant jo kalną. 

Eina abu drąsiai į priekį. Vienas rankose nešasi kalną, o kitas mo- 
suoja ąžuolu. Pamatęs brolius, slibinas sustaugė tarsi vilkų kaimenė 
ir norėjo sprukti, bet tai buvo tuščias darbas — uodegą laikė prispau- 
dusi sunki uola. Medžiarovys tvojo iš visų jėgų ir sutraiškė jam galvą, 
o brolis sviedė ant jo kalną, ir maitos kaip nebūta. | 


STIKLINIS KALNAS 


Ant aukšto stiklinio kalno stovėjo pilis, visa iš gryno aukso, o prie- 
šais pilį augo obelis, aplipusi auksiniais obuoliais. Jeigu kas nuskintų 
auksinį obuolį, įeitų į aukso pilį, kur sidabriniam kambary buvo pa- 
slėpta nuostabaus gražumo užburta karalaitė, Ji buvo pertekusi begali- 
nių turtų — požemiuose gulėjo krūvos brangakmenių, o pilies menėse 
stovėjo skrynios aukso. 

Metų metais prie tos pilies traukdavo riterių pulkai, tačiau veltui 
jie mėgindavo įkopti į kalną. Ne vienas jų, aštriai pakaustytu žirgu 
užlėkęs iki pusiaukelės, kūlversčia stačiu kalnu nusirisdavo atgal, nu- 
silaužęs ranką, koją arba nusisukęs sprandą. 

Gražioji karalaitė nuliūdusi žiūrėdavo pro vieną langą, kaip tie kil- 
mingi riteriai savo Iistais Žirgais tuščiai mėgina užlėkti ant kalno. 
Išvydę karalaitę, riteriai dar labiau užsidegdavo. Jie plaukė iš visų 
keturių pasaulio šalių, o vargšė mergelė jau septinti metai laukia nesu- 
laukia išvaduotojo. 

Daug negyvų riterių ir žirgų gulėjo aplink stiklo kalną, daug mer- 
dinčių su įlaužtais šonkauliais skausmingai dejavo. Tai buvo tikras 
kapinynas! 

Jau septyneri metai sueis už trijų dienų, ir štai prie stataus kalno 
atjoja riteris aukso šarvais. Suragino arklį, visiems stebintis, užlėkė iki 
pusės kalno ir laimingai sugrįžo atgal. Rytojaus dieną, vos tik prašvitus, 
tas riteris vėl atsiranda prie kalno — uždrožia žirgui ir lekia į kalną 
tarsi per lygų lauką, tik kibirkštys skyla žirgui iš po kojų; visi rite- 
riai žiūri apstulbę — jau nebe toli kalno viršūnė. Kai jie vėl pakelia 
akis, riteris jau stovi po obelim. Tuo tarpu pakyla didžiulis sakalas, 
suplasnoja plačiais sparnais ir kerta snapu žirgui į akis. Žirgas suprunkš- 
čia, išpučia šnerves, sušiaušia tankius karčius ir stojasi piestu; jam 
paslysta kojos, virsta aukštielninkas ir, risdamasis drauge su riteriu 
į pakalnę, subraižo stiklo kalną. Iš riterio ir žirgo nieko neliko, tik 
kaulai; sulamdytuose šarvuose jie barškėjo lyg žirniai pūslėj. 

Tik viena diena beliko iki septynerių metų, ir štai pasirodo dailus, 
jaunas, tvirtas ir aukštas jaunikaitis. Mato jis, kaip žūsta riteriai, vie- 
nas po kito risdamiesi atgal. Prieina prie slidaus kalno ir ima ropštis 
į ji pėsčiom. Jau prieš metus jis išgirdo apie užburtą karalaitę, sėdinčią 
kalno viršūnėj, aukso pily. Taigi nuėjo į mišką, nudobė lūšį ir jos ilgus, 
aštrius nagus prisitaisė prie rankų ir kojų. Su šitokiais įnagiais kabin- 
damasis, jis ir ėmė kopti į stiklo kalną. Saulė jau buvo arti laidos, 
kai jaunikaitis, nuilsęs, vos atgaudamas kvapą, nuo troškulio sukepu- 
siomis lūpomis, prisikasė iki pusiaukelės. Atslinko juodas debesys — 
prašo meldžia jaunikaitis, kad nors lašelis nuvarvėtų. Veltui žioja buI- 
ną — juodas debesys nuplaukė toliau, nė rasa nesuvilgydamas jo lyg 
žvynai sukepusių lūpų. 

Nusibrozdino kojas ligi kraujo, tik rankomis laikosi vargšas. Ir saulė 
nusileido — žvelgia jaunikaitis į kalną, bet, norėdamas pamatyti jo vir- 
šūnę, taip atlošė galvą, kad net avikailio kepurė nukrito. Pasižiūri apa- 
čion — tenai tvyro bedugnė, kur jo tyko vien mirtis. Iš pūvančių kūnų 
sklindąs maitos tvaikas gniaužia jam kvapą. Tai palaikai nutrūktgal- 
vių jaunikaičių, kurie, kaip ir jis, ropštėsi į kalną. 

Jau visai sutemo, žvaigždės blankiai šviečia, 0 jaunikaitis kruvino- 
mis rankomis laikosi įsikibęs į stiklo kalną. Toliau kopti nebeišgali, nes 
visai išseko jėgos; nesumanydamas, ką daryti, paslikas laukia mirties. 
Tik staiga miegas užmerkia akis, pamiršta, kur begulįs, iš nuovargio 
saldžiai užsnūsta, bet vis tebesilaiko, tvirtai nagais į stiklą įsikibęs. 
Šitaip jis išmiegojo iki vidurnakčio, nenusiritęs nuo kalno. 

Auksinę obelį sergėjo sakalas, jis naktimis lyg budrus sargybinis 
skraidė aplink kalną. Vos tik mėnulis išlindo iš po debesio, jis pakilo 

nuo obels ir, sukiodamasis ore, pamatė jaunikaitį,. Manydamas, jog čia 
guli dar vienas lavonas, įjunkęs į maitą paukštis staigiai nusileidžia ir 
tūpiasi šalia. Tačiau jaunikaitis nebemiegojo, jis pamatė sakalą ir su- 
manė per jį išsigelbėti. Kai sakalas suleido savo aštrius nagus į jį, 
jaunikaitis, narsiai kęsdamas skausmą, pagriebė paukščiui už kojų. Šisai 
išsigandęs pakilo su juo aukštai virš pilies ir ėmė skrieti ratu aplink 
bokštą. Jaunikaitis laikosi tvirtai įsikibęs, žiūri į spindinčią pilį, blau- 
siuose mėnulio spinduliuose panašią į miglos apsuptą žiburį, į aukštus 
spalvingai išdabintus langus. O gonke sėdi daili karalaitė, paskendusi 
mintyse apie sunkią savo dalią. Jaunikaitis, pamatęs, jog skrenda visai 
prie pat obels, išsitraukė iš už diržo peiliuką ir nupjovė sakalui abi 
kojas. Paukštis iš skausmo šovė į viršų ir pranyko debesyse, o jauni- 
kaitis nukrito ant plačių obels šakų. Tada jis numetė šalin paukščio 
kojas, kurių nagai buvo suleisti į jo kūną, auksinio obuolio žievelę 
pridėjo prie žaizdų, ir jos visos kaipmat užgijo. Prisiskynęs pilnas 
kišenes auksinių obuolių, drąsiai žengė į pilį. Prie vartų jį sulaikė 
didžiulis slibinas, tačiau, vos tik sviedė į jį obuolį, slibinas šoko į grio- 
vį ir dingo. | 

Tučtuojau atsivėrė didžiuliai vartai, ir jis išvydo kiemą, pilną puikių 
gėlių ir medžių, o aukštam gonke užburtą karalaitę su savo palyda. 
Pamačiusi dailų jaunikaitį, jinai pribėgo prie jo ir džiaugdamasi pa- 
sveikino jį kaip savo valdovą ir vyrą. Visus turtus jam atidavė, ir 
jaunikaitis tapo didžiu ir turtingu žmogumi. Tačiau žemėn jis nebegrįžo, 
mat tik sergėjęs pilį ir karalaitę didžiulis sakalas būtų pajėgęs pačią 
pilį ir turtus ant savo sparnų ten nulakdinti. Bet jis, netekęs kojų, gavo 
galą netoli miškely. 


Vieną sykį jaunikaitis, vaikščiodamas su karalaite, kuri jau buvo jo 
pati, pažiūrėjo žemyn ir nustebo, pamatęs daugybę žmonių. Jis švilp- 
telėjo sidabriniu švilpukų, ir kaip mat atskrido kregždė, aukso pilies 
pasiuntinė. 

— Sužinok, kas ten nutiko! — sako jis mažajai paukštelei. 

Kregždė šaute šovė į apačią ir, netrukus sugrįžusi, sako: 

— Sakalo kraujas atgaivino visus, taip narsiai kopusius į kalną ir 
žuvusius. Šiandien jie pabudo tarsi iš miego, balnoja savo žirgus, o 
žmonių daugybė negali atsistebėt šiuo neregėtu stebuklu. 


NV 

ARGELIUS 


Vienas karalius turėjo du sūnus — vyresnysis jų, vardu Argelius, 
buvo tokio įstabaus gražumo, jog tėvas jį laikė atskiroj pily ir niekur 
neleisdavo, kad pagėlus vėjas jo neperpūstų. Karalaitis visokių pato- 
gumų turėjo per akis, jam visi stengdavosi kaip sumanydami įtikti, 
pats karalius jį dažnai lankydavo ir žaisdavo su juo, tačiau toks gyve- 
nimas jaunikaičiui baisiai pakyrėjo, ir jis tolydžio dūsaudavo, pagal- 
vojęs apie laisvę. 

Sykį karaliaus sode išaugo graži obelis; iš ryto ji būdavo aplipusi 
auksiniais žiedais, o vakare aukso obuoliais. Karalius, vaikščiodamas 
po sodą, be galo džiaugdavosi šia obelim, ir kartą sumanė jis sukviesti 
įžymiausius valstybės kunigaikščius ir parodyti jiems tuos nuostabius 
obuolius. Kad naktį jie kaip paprastai nedingtų, pastatė prie obels sar- 
gybą. Nors sargybiniai akių nuo medžio nenuleido, tačiau obuoliai 
naktį keistu būdu dingo; rytą vėl atsirado auksiniai žiedai, o vakare 
sušvito auksiniai obuoliai. Karalius kitą naktį įsakė pastatyti dvigubai 
daugiau sargybinių, tačiau obuoliai vis tiek dingo. Trečią naktį buvo 
tas pats. 

Nebeišmanydamas, Kaip čia galėtų būti, liepė pakviesti vieną garsų 
burtininką. Šisai tarė: 

— Pasakyčiau, šviesiausias karaliau, bet bijau, kad galiu netekti gy- 
vybės. 

Tačiau karalius spirte spyrė jį pasakyti, ir tada burtininkas tarė: 

— Tik Argelius, tavo sūnus, galėtų obuolius išsaugoti. 

Karalius, baisiai perpykęs, suriko: 

— Nedorėli, tu nori, kad žūtų mano sūnus, taigi žūsi tu pats! 

Ir liepė jį užmušti. 

Jaunesnysis sūnus buvo menko proto, todėl karalius jo nemylėjo. 
Jisai panoro obuolius saugoti, ir tėvas jį leido. Kai ir jam obuoliai 
dingo, jis viską apsakė Argeliui, vyresniajam broliui. Kai karalius vėl 
nuėjo pas Argelių, šis pasirodė jam be galo susikrimtęs. Karaliui pasi- 
teiravus, kas yra, sūnus atsakė: 

— Sapnavau šiąnakt, kad stebuklingą obelį, kur auga mūsų sode, 
galėčiau išsaugoti tik aš. | 

Ir ėmė jis prašyti tėvą, kad leistų jį naktį į sodą, bet tėvas iš pradžių 
apie tai nė girdėti nenorėjo, ir tik kai Argelius pagrasino pats ten nuei- 
siąs, tėvas, kad ir nenoromis, sutiko. 

Argelius liepė po stebuklingąja obelim pastatyti lovą ir stalą su lem- 
pomis ir, eidamas ten, pasiėmė vieną savo tarną. Atsigulė į lovą ir, kad 
neužsnūstų, skaitė visokias knygas. Vidurnaktį atskrido septynios gulbės 
ir nutūpė ant obels. Argelius ištiesė ranką kiek galėdamas ir pastvėrė 
vieną gulbę; šioji kaip mat pavirto jauna gražia mergele; kitos šešios 
gulbės šastelėjo žemėn ir taip pat virto mergelėmis. Pirmoji, kurią 
pastvėrė Argelius, buvo užburta karalaitė, o kitos — jos draugės. Arge- 
lius neišpasakytai džiaugėsi šituo atsitikimu, karalaitė su juo maloniai 
kalbėjosi ir labai prašė, kad jis dar tris naktis budėtų, mat tik šitokiu 
būdu ją išgelbėsiąs. Tačiau jinai perspėjo, kad jis nieku gyvu neuž- 
„snūstų. Vos tik plykstelėjo pirmieji saulės spinduliai, mergelės vėl at- 
virto gulbėmis ir nuskrido, tačiau auksiniai obuoliai tą naktį nedingo 
nuo medžio. Karalius labai džiaugėsi ir neleido niekam jų skinti. Arge- 
lius nė žodeliu neprasitarė tėvui apie mergeles. Ir tarnui liepė tylėti. 
Bet tarnas turėjo merginą, kurios motina buvo didelė burtininkė; jis 
tad, prisakęs tylėti kaip žemei, išpasakojo, kas buvo atsitikę naktį, 
savo mylimajai, o šioji viską išdavė motinai, taip pat prisaikdinusi ją, 
kad niekam neprasitars. Motina pasišaukė tarną ir padavė jam odinį 
maišelį, sakydama: 


15 


— Kai tavo ponas atsiguls, atrišk tą maišelį, ir jis kaip mat užmigs. 
O kai gulbės nuskris, patepk jam akis tepalu iš šito buteliuko, ir jis 
atsibus. 

Argelius kitą naktį buvo labai budrus, tačiau neištikimas tarnas už- 
pakaly jo atrišo maišelį, ir vargšas užmigo kaip negyvas. Atskrido gul- 
bės ir pavirto mergelėmis. Karalaitė judino miegantįjį ir tarnui liepė jį 
žadinti, tačiau viskas buvo perniek. Pradėjus brėkšti, karalaitė, baisiai 
sielvartaudama, prašė tarną pasakyti savo ponui, kad jis kitą naktį būtų, 
budresnis. Paskui visos mergelės pavirto gulbėmis ir nuskrido. Tik tada 
tarnas patrynė ponui akis tepalu. Šiajam atbudus, tarnas papasakojo 
apie mergeles ir ką viena jų liepė jam pasakyti. Karalaitis baisiai niršo 
ir dar griežčiau įsakė tarnui niekam apie tat neprasitarti. Bet tarnas 
viską išklojo burtininkei, ir šioji patarė jam padaryti tą pat ir kitą naktį. 
Argelius kitą naktį iš paskutiniųjų stengėsi perveikti miegą, tačiau ne- 
ištikimas tarnas paleido iš maišelio migdomojo vėjo, ir jis beregint 
kietai įmigo. Vėl atlėkė gulbės, pavirto mergelėmis, karalaitį purtė kaip 
išgalėdamos, net iš lovos pakėlusios jį vedžiojo, bet nieko tat nepa- 
dėjo. Karalaitė dar kartą liepė tarnui pasakyti, kad jo ponas bent kitą 
naktį neužmigtų, jeigu nori ją išgelbėti. Tarnas, patepęs akis ponui, 
apsakė jam viską, tačiau apie burtininke ir maišelį nutylėjo. 

Argelius kiaurą dieną stengėsi užmigti, kad naktį jo neimtų miegas, 
tačiau viskas nuėjo niekais — vėl užmigo, ir mergelės, jo niekaip ne- 
prižadinusios, pasakė tarnui, kad jo ponas daugiau jų nebematysiąs, 
mat jos turinčios skristi į tolimą šalį, kur teks joms toliau atgailoti. 
O jeigu Argelius norėsiąs sužinoti, kodėl taip atsitiko, tegul pakabina 
ant kito vagio kardą, kurį laiko pily ties savo lova, ir šisai jam viską 
apsakysiąs. 

— O jeigu norėtų jis mūsų ieškoti, pasakyk jam, kad mes atgailą 
baigiam Juodajam mieste, tolimoj rytų šaly. 

Vargšas Argelius parėjo į savo pilį ir, kaip jam tarnas buvo sakęs, 
pakabino savo kardą ant kito vagio. Šisai kaipmat ėmė judintis ir 
atsisuko į neištikimąjį tarną. Argelius, tai matydamas, pastvėrė kardą 
ir nukirto klastingajam tarnui galvą. Tada papasakojo tėvui apie tarno 
apgaulę ir ėmė prašyti, kad leistų jam ieškoti savo mylimosios. Tėvas 
nė iš tolo nenorėjo apie tai girdėti, tačiau, pamatęs sūnų iš susikrim- 
timo vis labiau menkstant, išleido jį į kelionę, duodamas tarnų, veži- 
mų ir pinigų tiek, kad galėtų be vargo savo norą įvykdyti. 

Patraukė Argelius į kelionę. Daug tolimų kraštų pamatė, jau ir pinigų 

pristigo. Tad pardavė arklius ir vežimus, tarnus pasiuntė namo, 0 pats. 
pėsčiomis leidosi tolyn. Jis jau buvo gerokai išalkęs, kai priėjo mišką, 
kur pamatė tris jaunikaičius, tarpusavy besimušančius. Priėjo prie jų 
ir, pasisakęs esąs karališkos kilmės, paklausė, dėl ko jie kivirčijasi. 
Jaunikaičiai jam atsakė: 

— Esame trys broliai, mūsų tėvas paliko mums tik tiek, ką čia pats 
matai: stalelį, rimbą, balną ir žirgą. Niekaip nesumanome jų pasidalinti, 
nes tie daiktai gali praversti tik tada, jeigu visi atiteks kuriam nors 
vienam iš mūsų. Mat kas, pasibalnojęs žirgą, užsės ant jo ir sudroš. 
rimbu, sakydamas: „Ten ir ten noriu būti“, akimirksniu atsidurs ten. 
O kas suduos į stalelį, arklys su balnu ir rimbu kaipmat sugrįš atgal. 
Taigi būk geras, padėk išspresti šitą ginčą. 

Karalaitis paėjo su jais kurį metą ir pagaliau sako: 

— Galiu pamėginti — Ir kreipėsi į juos: — Matote tolumoje tris kal- 
nus, iki jų vienodas atstumas. Tad pasileiskite prie jų vienu kartu, ir 
kuris, užkopęs ant kalno viršūnės, pirmasis sugrįš atgal, tasai ir pa- 
veldės palikimą. 

Broliams tat patiko, ir jie leidosi bėgti į kalnus. Argelius nelaukė, 
kada jie sugrįš, ir, sėdęs ant žirgo, tarė: 

— Noriu būti Juodajam mieste! 

Ir dingo ore. 

Kai žirgas jį buvo jau kelis šimtus mylių Juodojo miesto link nunešęs, 
sugrįžo broliai ir pamatė esą apgauti. Vienas jų, nieko nelaukdamas, 
sudavė į staliuką ir tarė: 

— Tegul žirgas kaipmat atsiranda čia! 

Ir žirgas nusviedė Argelių į didelę pelkę, iš kurios jis vos išsikapstė 
ir peralkęs atsidūrė prie vienos trobos. Šeimininkas jį maloniai įsileido: 
ir pavalgydino. Argelius paklausė: 

— Ar dar toli iki Juodojo miesto? 

Šeimininkas atsakė: 

— Girdėjau apie tokį miestą, bet ar jis toli, negaliu pasakyti. Pabūk 
pas mane keletą dienų, pro čia jos pirklių vilkstinės ir maldininkai 
į atlaidus, gal iš jų galėsi ką sužinoti. 

Prajojo vienas, antras ir trečias būrys, tačiau niekas nieko apie Juo- 
dąjį miestą nežinojo. Pagaliau pasitaikė žmogus, kuris jam pasakė, jog 
nuo čia iki Juodojo miesto bus kokia pusantro šimto mylių. Argelius 
dar turėjo brangų žiedą, padovanojo jį tam žmogui, kad nuvestų iki 
to miesto. Tačiau Žmogus prisipažino nusikaltęs ir pabėgęs iš Juodojo 

miesto, tad pažadėjo Argelių palydėti tik arti jo. Argelius į patį miestą 
laimingai nusigavo vienas. Vaikščioja po jį ir suka galvą, kaip čia 
dabar sužinojus ką nors apie savo mylimąją. 

O karalaitė su savo mergelėmis tuo metu jau buvo išvaduota, ir už 
kelių dienų turėjo būti jos vestuvės su vienu garsiu karaliūnu. Tad 
pasiuntė į miestą vieną savo mergelę nupirkti jai gražių drabužių. Šioji 
ėmė ir pamatė Argelių. Nieko nelaukdama, sugrįžo pas karalaitę ir pa- 
sakė, ką mačiusi. Karalaitė nenorėjo tikėti savo ausimis. 

— Tai neįmanomas daiktas, — sakė ji. 

Tada išsiuntė antrą ir trečią mergelę. Šiosios grįžo su ta pat žinia ir 
galvas guldė, jog tai tikras Argelius, jog jį pažįstančios, mat po ana 
obelim gerai į jį įsižiūrėjusios. Pagaliau karalaitė pati išsirengė į mies- 
tą. Pamačiusi karalaitį, kaipmat jį pažino, pasveikino iš širdies ir po 
kelių dienų iškėlė su juo didelėj pily vestuves, kuriose ir aš buvau. 
O paskui abu išsirengė į tolimą kelionę pas karalių, aš su jais irgi 
keliavau ir tuo būdu čia atsidūriau. 


NETIKŠA 


Vienas karalius buvo labai nelaimingas, mat nė vieno vaiko išau- 
ginti neįstengė — vos tik kuris gimdavo, netrukus numirdavo. Tačiau 
du paskutinieji sūnūs liko gyvi, po keletą metų jau turėjo, ir moky- 
tojai jiems buvo pasamdyti. Jaunesnysis mokėsi kur kas geriau ir uo- 
liau, negu vyresnysis. Sykį atėjo į rūmus burtininkas, pasivertęs sene- 
liu, prašančiu išmaldos. Karalius liepė duoti jam pinigų, bet senelis jų. 
neėmė. Išėjo tada pas jį pats karalius ir paklausė, ko jis norėtų. Sene- 
lis tarė: 

— Turi du karalaičius, duok man vieną, jeigu nenori, kad abu nu- 
mirtų. 

Karalius pasakė tat pačiai, o šioji tarė: 

— Tiek daug vaikų esam palaidoję, negi ir šitų dviejų neteksimė 
Verčiau atiduokim vieną. 

Tada karalius liepė seneliui išsirinkti katrą nors, tačiau senelis leido 
karaliui pasilikti tą, kuris jam arčiau širdies. Karalius atidavė jaunėlį. 
Kai jiedu išėjo už miesto ir susėdo, klausia senelis karalaičio: 

— Kaip manai, ar toli esame nuo tavo tėvo namų nuėję“ 

Jaunėlis atsakė: 

— Man regis, kad bus kokia pusė mylios. 

Tada senelis sako: 

— Oho! Jau yra pusketvirto šimto mylių. 

Burtininkas nuvedė karalaitį į gūdžią girią, į pilį, kur niekas negy- 
veno. Ir tarė: | 

— Aš dabar iškeliauju į pasaulį ir grįšiu po metų. Še raktus nuo 
pilies, tu kasdien iššluok kambarį, tik šitų dvejų durų neatverk. Kai 
norėsi valgyti ar gerti, pačiupinėk šito stalo kampą, kaipmat atsiras, 
ko tik užsigeisi. 

Vaikinas nenuobodžiavo, visus metus sklaidė knygas ir raštus, skaitė, 
rašė ir kasdien šluodavo kambarį. Po metų, vaikinui sykį valgant pie- 
tus, sugrįžo senelis. 

— Kaip gyveni, ar patinka čia? — paklausė senelis. 

Vaikinas atsakė: 

— Gerai, nieko man nestinga. 

— Tada aš dar kartą išeisiu metams, tik, žiūrėk, neužmiršk kasdien 
iššluoti kambario, tik šitų dvejų durų neatidaryk. 

Ir vėl išėjo. Vaikinas kiaurus metus praleido vienas. Po metų sugrįžo 
senelis, pasiteiravo jo to paties, kaip ir pirmą sykį, ir pasakė vėl turįs 
išeiti metams. Vaikinas užtikrino, kad jam nieko nestinga, mat ko tik 
norėjęs, rasdavęs ant stalo, kai jį už kampo pačiupinėdavęs. Ir burti- 
ninkas iškeliavo vėl. 

Vaikinas buvo jau gudresnis, jis galvoja sau: „Kodėl senelis nelei- 
džia man šitų durų atidaryti?“ Įsidrąsino jis ir atidarė duris į vieną kam- 
barį. Jame rado daug knygų, įniko jas skaityti ir užmiršo, kad buvo 
pasižadėjęs šluoti kambarį. Paskui įėjo į kitą kambarį, tenai dar dau- 
giau knygų rado, o tarp jų buvo ir burtų knygos. Vaikinas puolė jas 
skaityti ir vienoje knygoje rado parašyta, jog šioje pilyje yra rūsys, 
kur uždaryti trys žirgai. Tat perskaitęs, jis suskato ieškoti to rūsio. 
Ieškojo tol, kol aptiko geležines duris. Jas kaipmat atidarė. Požemy, 
arklidėse, stovėjo trys žirgai, taip nugrimzdę į mėšlą, kad tik jų galvos 
ir nugaros tebuvo matyti. Karalaitis susirado šakes ir kastuvą ir iš- 
mėžė tą mėšlą; atsinešęs kibirą, pagirdė arklius. Tada vienas žirgas 
prašneko: 

— Esame be galo tau dėkingi, gerą darbą mums padarei, tačiau da- 
bar turi paklausyti mūsų, kitaip tau bus blogai. Kai tik senis sugrįš, 
beregint viską sužinos ir įpykęs nudės tave. Vos įėjęs į pilį, jis paklaus 
tavęs: „Kaip gyveni?"— atsakyk jam: „Gerai, seneli“ ir kaipmat iš 
visų jėgų kurk į kiemą, pasiversk sakalu ir skrisk kuo toliausiai. 

Šitaip ir atsitiko, bet senis pasivertė didžiausiu vanagu ir ėmė jį 
vytis. Sakalas, atsidūręs netoli pilies, kur prie atviro lango sėdėjo jauna 
karalaitė, pavirto gražiu balandžiu ir įskrido į jos kambarį. Tenai be- 
matant tapo dailiu jaunikaičiu ir, apsakęs, kas jam nutiko, pridūrė, jog 
netrukus senis ateis pas ją išmaldos prašyti ir gali jį pažinti. 

— Tačiau aš pavirsiu grūdelių, tą grūdelį įmesk į dubenį su koše, 
o košę iškrėsk lesalui. Senis tada pavirs gaidžiu ir ims tą košę kuo sku- 
biausiai lesti, o aš tuo tarpu stryktelsiu jūsų karališkajai didybei ant 
piršto ir, pavirtęs žiedu, išsigelbėsiu. 

Ateina senis išmaldos. Karalaitė paduoda jam košę, jis pavirsta gai- 
džiu ir ima ją godžiai lesti. Karalaitė pasilenkia prie lesalo, grūdelis 
strykt jai ant piršto ir pavirto žiedeliu, Gaidys, iškabinęs košę iki pat 
dugno, pakėlė galvą ir pragydo šiais žodžiais: 

— Nėra jo čia! 

Karalaitė atsiliepė: 

— Atkarioji baidykle, tegu tave šunys sudrasko! 

Sulig šiais žodžiais žiedelis pavirto šunim ir sudraskė burtininką. Po 
to iš šuns vėl radosi įstabus jaunikaitis; karalaitė geidė, kad jis liktųsi 
pas ją, tačiau jaunikaitis sakėsi turįs leistis į didelę kelionę ir, padė- 
kojęs jai, sugrįžo į pilį girioje, kur trys Žirgai požemio arklidėse sto- 
vėjo vėl aptekę mėšlu. Kai išmėžė mėšlą, sutvarkė arklides ir pagirdė 
žirgus, šie pasidarė dar gražesni, negu kad buvo pirma. Tada vidu- 
rinysis žirgas prašneko: . 

— Sode stovi dvi rėčkos, didesnėje išsitrink galvą ir tavo plaukai 
pasidarys auksiniai, o mažesnėje suvilgyk kairės rankos mažąjį pirštą, 
ir jis ims žėrėti kaip auksinis. 

Padaręs, kaip buvo liepta, ir pamatęs, jog žirgas sakė teisybę, jis 
vėl sugrįžo į arklides. Ir trečiasis žirgas prašneko: 

— Dabar kiekvienam mums iš uodegos išrauk po plauką. Kai tau 
atsitiks didelė bėda, įskelk ugnį, uždek plauką, ir mes atskubėsime 
į paspirtį. 

Karalaitis padarė, kaip žirgai sakė, ir iškeliavo į pasaulį, o kad nie- 
kas plaukų ir piršto nematytų, apsirišo juos. Atėjo prie vieno karaliaus 
pilies ir pasiprašė priimamas į kokią nors tarnybą. Karalius liepė jau- 
nikaitį atvesti pas jį ir, pamatęs aprištą galvą ir pirštą, pasiteiravo, 
kas jam yra. Jaunikaitis atsakė, kad jo galva ir ranka nesveikos. Kara-. 
lius liepė priimti jį į virtuvę ir įsakė, kad rūmų daktaras jį gydytų, 
tačiau šį įsakymą netrukus visi pamiršo. | 

Tasai karalius turėjo tris dukteris. Sykį jis, važiuodamas į bažnyčią, 
dvi pasiėmė drauge, o jauniausiąją paliko namie. Buvo vasara, tad jau- 
nikaitis darbavosi sode, padėdamas sodininkui. Visi jį čia vadino Ne- 
tikša, kadangi nuolat vaikščiojo su aprišta galva ir ranka. Sodininkas, 
išvažiuodamas su karalium į bažnyčią, liepė jam soras nuo paukščių 
budriai saugoti. 

Netikša, gulėdamas sodo patvoryje, įskėlė ugnį ir uždegė vieną plau- 
ką, gautą iš žirgų. Kaipmat prieš jį atsirado ristas žirgas, puikiai pa- 
balnotas, o ant balno buvo sudėti brangūs drabužiai. Jaunikaitis apsi- 
Iėdė jais, sėdo ant žirgo ir ėmė jodinėti po soras, trypte jas trypdamas. 
Jauniausioji karalaitė žiūrėjo į tat pro langą; ji matė, kaip dingo žir- 
gas, ir nors šituo didžiai stebėjosi, tačiau nieko tėvams nesakė. Sodi- 
ninkas pasiskundė karaliui, jog per Netikšos apsileidimą nebeliko sorų. 
Karalius tarė: | 

— Ką gi jam dabar padarysi, gal tuo metu miegojo, reikia jam 
dovanoti. 

O rytojaus dieną soros dar vešlesnės. buvo, tarsi niekur nieko. Po 
savaitės karalius vėl rengėsi į bažnyčią ir ketino drauge vežtis ir jau- 
niausiąją dukterį, tačiau šioji ėmė atsikalbinėti, girdi, nesveikuojanti ir 
todėl liksianti namie. Sodininkui irgi reikėjo kaip liokajui su karalium 
važiuoti. Išvažiuodamas jis griežtai įsakė Netikšai saugoti soras kuo 
akyliausiai. Jaunikaitis ir šį kartą, pasitelkęs plauką, gavo žirgą ir vėl 
niekais nuvarė soras. Karalaitė matė jodinėjant po daržą įstabų jauni- 
kaitį, tačiau nesuprato, jog tai buvo Netikša. Sugrįžęs sodininkas vėl 
Iado soras su žeme sulygintas, ir jis vėl pasiskundė karaliui, tačiau 
pastarasis jo nė klausyti nenorėjo, o kai rytojaus dieną išvydo soras 
dar vešlesnes, sodininką rūsčiai išbarė. Kai trečiąjį sekmadienį karalius 
rengėsi į bažnyčią, jauniausioji duktė vėl apsimetė serganti. Nuosta- 
baus grožio ir puikiai išsipuošęs riteris su žirgu jos akyse soras vėl 
taip ištrypė, jog nė ženklo neliko, kad jų čia augta. Sodininkas vėl 
skundėsi karaliui, tačiau lėtasis valdovas ne tik nenubaudė kaltininko, 
bet, rytojaus dieną išvydęs soras jau nunokusias ir kuo derlingiausias, 
piktai užsipuolė sodininką. 

Po kiek laiko karalius liepė apskelbti, jog visas tris dukteris už vyrų 
šyti jų rankos. Taip pat karalius įsakė nuliedinti tris aukso obuolius 
ir, kiekvienai dukteriai duodamas po vieną, pasakė: 

— Kuriam jį atiduosi, tasai bus tavo vyras. 

Iš visų pasaulio šalių sujojo daugybė riterių, mat karalaičių būta 
nepaprastai gražių. Paskirtą dieną visi išsirikiavo eilėmis. Vyriausioji 
duktė išėjo į priekį, apžvelgė visus stovinčiuosius ir vienam atidavė 
aukso obuolį. Po jos išėjo antroji ir taip pat išsirinko jaunikį. O jau- 
niausioji kelis kartus apėjo išsirikiavusiųjų eiles, tačiau niekam neati- 
davė aukso obuolio. Tat reiškė, jog nė vienas riteris jai nepatiko. 
Karalius be galo stebėjosi šituo, mat jis buvo ketinęs visoms trims duk- 
terims kelti vestuves vienu sykiu. Tada jis paskelbė antrąsias piršlybas, 
į kurias leista joti ir amatininkams. Susirinko vėl keli šimtai jauni- 
kaičių, tačiau karalaitė ir šį sykį niekam aukso obuolio neatidavė. Ka- 
ralius nebesumanė, ką daryti, ir sušaukė ministrus pasitarti. Šie pasakė: 

— Jeigu karalaitė niekina tokius kilmingus jaunikaičius, reikia ją 
nubausti — tegu išsirenka vyrą iš rūmų tarnų. 

Taip ir buvo padaryta. Kai vėl visi išsirikiavo, karalius paklausė, ar 
ko netrūksta. Visi tada atsiminė, kad dar nėra Netikšos. Jis buvo pa- 
šauktas ir pastatytas į eilę. Karalaitė perėjo per eiles, pamatė stovintį 
Netikšą ir, nieko negalvodama, atidavė jam auksinį obuolį. Visi pratrū- 
ko kvatoti, tačiau karalius kaip niekur nieko paskyrė vestuvių dieną. 
Po vestuvių vyresniųjų dukterų vyrus priėmė gyventi į savo rūmus, 
o Netikšai ir jo žmonai liepė įsikurti šunidėj. Netikšos pati kantriai ken- 
tėjo visus pažeminimus, mat mylėjo savo vyrą iš širdies. 

Netrukus karalius paskelbė kitos šalies valdovui karą. Buvo susi- 
tarta, kad abiejų valdovų kariuomenės kausis tris dienas, ir katra ka- 
riuomenė trečiąją dieną mūšyje nugalės, toji ir bus laikoma karą lai- 
mėjusi. Karalius sutelkė kariuomenę, du jo žentai taip pat susirengė 
į karą. Netikša taip pat labai prašė, kad jam duotų žirgą, tačiau jo 
svainiai plyšo juokais iš tokio noro, o pats karalius pasakė: 

— Likis verčiau namie ir žiūrėk mano šunų. 

Tačiau Netikša nesiliovė prašęs žirgo, ir tada jo svainiai patarė 
karaliui duoti jam raišą arklį, kur ganėsi pievoj. 

— Kol jisai atjos su juo, karas bus baigęsis, taigi gėdos neužsi- 
trauksime,— sakė jie. 

Davė tad Netikšai šį arklį, ir jis išjojo visiems iš paskos. Atsidūręs 
už miesto, Netikša uždegė plauką ir kaipmat prieš jį atsirado puikus 
žirgas, nešąs šarvus ir aprangą su ginklais. Pririšo jis tada raišąjį arklį 
prie medžio, o pats apsirengė riterio drabužiais, užsėdo ant risto žirgo 
ir patraukė paskui kariuomenę. Dar iš tolo pamatęs, kad priešas ima 
viršų, kad jo žmonos tėvo kariuomenėj suirutė, o ir pačiam uošviui 

gresia mirtis arba nelaisvė, Netikša atlėkė zovada kaip narsus riteris, 
vėl surikiavo kariuomenę ir karalių iš pavojaus išgelbėjo, bet pats 
susižeidė pirštą. Karalius, matydamas, kad jam teka kraujas, išsiėmė 
iš kišenės skarelę, perplėšė ją ir vieną pusę atidavė riteriui, kad jis 
užsirištų pirštą. Paskui padėkojo jam už tokią sumanią pagalbą ir pa- 
klausė jo vardo, bet Netikša nusuko tą kalbą į šalį ir pats nemačiomis 
dingo tarp kariuomenės pulkų. Visi riteriai netrukus sugrįžo į pilį, kur 
karalius juos dosniai vaišino. Gerokai palaukus, su savo raišu arkliu 
parsirado ir Netikša. Svainiai ėmė iš jo tyčiotis ir apie riteriškus Žy- 
gius klausinėti. Netikša tylėjo, klausydamas įžeidinėjimų, ir su savo 
pačia tenkinosi likiniais nuo karaliaus stalo. Paskui jis įkalbėjo pačią, 
kad ji tą karaliaus skarelės pusę, su kuria buvo apsirišęs pirštą, pri- 
segtų prie karaliaus rankšluosčio. Karalius, išvydęs tai, stebėjosi, bet 
neturėjo kada pasiklausti, kaip šioji pusė atsirado prie jo rankšluos- 
čio, Mat rytojaus dieną vėl turėjo būti kautynės, tad reikėjo pasirengti 
mūšiui. Netikša vėl prašėsi priimamas į žygį, ir karalius negynė. Ne- 
tikša padarė viską, kaip vakar, ir tučtuojau atsirado kovos lauke, kur 
narsiai ir sumaniai kovėsi, tačiau vėl susižeidė pirštą, ir jam ėmė bėgti 
kraujas. Karalius pats aprišo žaizdą ir melste meldė joti į pilį, bet 
Netikša vėl kažkur dingo kareivių minioje. Riteriams pilyje puotaujant, 
jis vėl pačiai liepė tą skarelės pusę prisegti prie karaliaus rankšluosčio. 

Trečiąją dieną turėjo išaiškėti, kas laimės karą. Tą dieną Netikša 
buvo dar narsesnis, karalių tiesiog iš priešo nagų išvadavo ir jo ka- 
riuomenei taip sumaniai ėmė vadovauti, kad priešai pasileido bėgti. 
Karalius nebesumanė, kaip jam už tai atsidėkoti, ir, nusimovęs nuo savo 
piršto žiedą, atidavė Netikšai. Tačiau nepažįstamas riteris vėl nepa- 
sisakė, kas esąs, ir tik paprašė savo pačios, kad šioji tą žiedą nema- 
čiomis padėtų karaliaus praustuvėje. Pati dabar jau buvo tikra, kad 
tas narsuolis mūšio lauke —tai jos vyras, tačiau ji mokėjo tylėti, ne 
taip, kaip kitos moterys, ir laukti, kas iš to išeis. Karalius, išvydęs 
praustuvėj žiedą, didžiai nustebo ir, pasišaukęs savo gudriuosius Žentus, 
klausinėjo, ką tat galėtų reikšti. Jie atsakė, jog čia niekas kitas, 0 tik 
angelas bus padėjęs mūšį laimėti, ir pasityčiodami pridūrė: 

— Reikia pakviesti Netikšą, jis kaip niekur nieko sakysis pats tuos 
žygius atlikęs. | 

Karalius taip ir padarė. Pasišaukęs jį, klausia: 

— Ar ne tu mano praustuvėj prie rankšluosčio prisegei pusę ska- 
relės? 

Netikša atsakė: 

— Ne aš, bet mano pati. 

Karalius pasiteiravo apie kitą skarelės pusę ir apie žiedą, ir Netikša 
atsakė tą pat. Tada svainiai ėmė iš jo tyčiotis ir šaipytis. Netikša 
tarė jiems: 

— Jeigu abejojate mano narsumu, einam į pilies aikštę ir susikau- 
nam, galvą dedu, jog abu paguldysiu. 

Iš karto jie nepatikėjo juo ir viską manė juokais nuleisią, tačiau, 
karaliui reikalaujant, turėjo sutikti kautis. Netikša uždegė plauką ir 
kaipmat prieš jį atsirado ristas Žirgas su drabužiais ir ginklais. Netikša 
apsitaisė riteriškais drabužiais, nusirišo nuo galvos ir rankos raiščius, 
ir tučtuojau visi ėmė stebėtis, pamatę jį esant su auksiniais plaukais. 
Netrukus atjojo su savo žirgais ir ginklais abu svainiai, jie kaipmat 
puolė Netikšą, bet šisai tik mostelėjo porą kartų savo kardu, ir abiejų 
svainių galvos nusirito žemėn. 

Tada Netikša pasisakė esąs karalių giminės, ir jam ant galvos buvo 
uždėta karūna, o karalius ėmė elgtis su juo labai maloniai. Žirgas, ku- 
ris jam iki šiol tarnavo, padėkojo Netikšai ir pasakė, kad jis su savo 
broliais daugiau jam padėti nebegalėsiąs, mat jie dabar išsivadavo iš 
burtų valdžios ir turi grįžti į savo namus. 


SOBOTNIOS KALNAS' 


Viena dora senutė našlė turėjo tris sūnus ir be galo juos mylėjo. 
Vyriausiasis buvo vargonininkas, didžiai išmintingas ir mokytas, pa- 
skaitydavo bet kokią knygą, net ranka rašytą, sako, ir giesmes būtų 
mokėjęs kurti. Dėl to visas sodžius jį labai gerbė. Antrasis, vidurinysis, 
tarnavo kariuomenėj ir buvo narsus riteris. Keliaudamas po visokius 
kraštus, prisižiūrėjo ir prisiklausė tokių dalykų, apie kokius namuose 
iki šiol niekas kaip gyvas nebuvo nė iš tolo girdėjęs. Be to, jis buvo 
išmintingas ir drąsus vyras, tad Žmonės jį taip pat gerbė. Jauniau- 
siasis brolis buvo valstietis ir plūkėsi savo žemėj kaip jo tėvų tėvai, 
šventai tikėdamas tuo, ką iš jų buvo girdėjęs, nelabai tesistebėdamas 
vargonininko išmintimi ir kareivio pasakojimais. Todėl broliai jį laikė 
menkai vertu žmogumi ir vadino kvailiu. Tačiau visi broliai, būdami 
dori sūnūs, savo motinai už jos meilę atsilygindavo tuo pačiu — iš šir- 
dies ją gerbė ir mylėjo, darė viską, kad jos senatvė būtų džiaugsminga 
ir giedra. 

Bet šit vieną kartą atsitiko nelaimė — vargšę senutę vidury nakties 
surėmė tokie dideli skausmai, kad nuo jos aimanų sūnūs pabudo, su- 


! Kalnų masyvas Žem. Silezijoje. (Vert. past.) 

bėgo prie patalo, be galo išsigandę ir sutrikę, nesumanydami, ką 
daryti. 

— Aš liksiu prie motutės ir ją žiūrėsiu, o jūs bėkit iš paskutiniųjų 
į mišką prie senų kapinių pas žiniuonę, kad ji kuo greičiau ateitų ir 
ligonę pagydytų,— tarė broliams vargonininkas. | 

ir tiedu per kalnus ir klonius pasileido prie senų kapinių į vienišą 
pirkią, kur gyveno žiniuonė, ir kuo skubiausiai veda ją į namus. Kai 
parvedė, žiūri — prie vartų stovi vargonininkas. 

— Naė Kaip motutė? — klausia jie. 

— Jau geriau jai, nė kiek nebeaimanuoja, guli sau ramutėlė patale, 
veikiausiai miega. 

Moteriškė įėjo į trobelę, sustojo prie lovos, pačiupinėjo senelės ran- 
ką ir, galva linguodama, tarė: 

— Taigi, jau geriau jūsų motutei, nieko jai nebeskauda, ji visai su- 
stingusi, matyt, jau bus gera valanda, kai mirusi. 

Sulig tais žodžiais trobelėj kilo neišpasakytas raudojimas. Visi trys 
broliai plūdo ašaromis, daužydami galvas į sieną, iki kraujo draskyda- 
miesi kūnus, tad moteriškei, iki šiol kaip gyvai tokio sielvarto nema- 
čiusiai, labai jų pagailo. 

— Jeigu taip baisiai gaila jums motutės, pasakysiu, kaip galima būtų 
jai gyvybę sugrąžinti, tiktai vienas iš jūsų turės ryžtis į pavojingą žygį. 
Jai pagelbėti gali vienas vandens lašas iš šaltinio, trykštančio už trijų 
upių, už trijų girių ant Sobotnios kalno, po kalbančiu medžiu, kur tupi 
užburtas sakalas. Suvaikščioti į tą kalną prireiks septynių dienų. Daug 
kas ten ėjo, tačiau niekas nesugrįžo. Kas nori užkopti ant to kalno, 
turi eiti nosies tiesumu, kad ir ką besutiktų priešais arba išgirstų už- 
pakaly. Jeigu tik žingsnelį pasuka į dešinę ar į kairę arba atsigręžia 
atgal, kaipmat įauga į.Žžemę, pavirtęs akmeniu. O ant to kalno pa- 
gundų ir šiaip visokių baisybių pilna, tad iki šiol dar niekas į jo 
viršūnę nėra įkopęs. Jeigu nori kuris iš jūsų pamėginti laimę, tegu 
eina iš ten parnešti vandens, ir tada jūsų motutė vėl bus gyva. Tasai 
kalnas yra nuo saulės į pietus. 

Vos tik moteriškė išėjo pro duris, broliai suskato tartis, ką daryti. 
Visi kaip vienas norėjo leistis į tą kelionę, nepaisydami pavojų, kad 
tik galima būtų atgaivinti motiną. Tačiau vidurinysis brolis prašneko. 

— Girdėjote, mano mieli broliai, kad šiai kelionei reikia ne bet 
kokios drąsos, taigi niekam kitam, o tik man tenka keliauti. Aš jau ne 
sykį žvelgiau mirčiai į akis, tad ir dabar nieko neišsigąsiu, net su pačiu 

velniu galynėsiuos. Taigi leiskit man keliauti, o už savaitės laukit ma- 
nęs sugrįžtant su gyvuoju vandeniu motutei. 

Ir atsisveikinęs su broliais, pasikabino ant diržo kardą prie šono ir 
patraukė į tą pusę, kur buvo į pietus nuo saulės. 


* * * 


Praėjo viena diena, antra, trečia, pagaliau ir savaitė baigėsi; likę 
namuose broliai nekantriai žvalgėsi pietų pusėn — tačiau kareivio nei 
girdėti, nei regėti. Kai prasidėjo kita savaitė, nuėjo pas tą moteriškę 
pasiteirauti, kodėl jų brolis taip ilgai negrįžta. 

— Tuščiai jo laukiate,— atsakė jiems žiniuonė,— jis nebesugrįš jau. 
Riogso dabar Sobotnios kalne, akmeniu į žemę įaugęs. 

Baisiai susikrimto broliai, o grįždami namo ėmė ir susiginčijo tarpu- 
savy, katram dabar iš jųdviejų keliauti gyvojo vandens motinai. Ir 
vargonininkas sako su panieka: 

— Ką? Tu eisi? Tu kvailys! Negi tu peši ką geriau už brolį. Su- 
manesnės galvos reikia, norint įveikti nelabojo galybę. Aš žinau gerą 
būdą prieš velnio pagundas —nuėjęs gyvybės vandens, prašneksiu 
į velnius lotyniškai, ir viskas bus gerai, pamatysi! 

Ir pasiėmęs iš bažnyčios šlakstyklę, užsikišęs už ančio giesmių kny- 
gas, patraukė į pietus... 

Vėl slinko dienos — viena, antra, trečia — savaitė praėjo; veltui žval- 
gėsi jaunesnysis brolis — viduriniojo nei regėti, nei girdėti. Tad nuėjo 
vėl pas žiniuonę pasiteirauti, kas yra, kad brolis negrįžta. 

— Tuščiai jo lauki — atsakė moteriškė — jis nebesugrįš jau. Riogso 
jis dabar Sobotnios kalne, akmeniu į žemę įaugęs. 

Be galo susikrimto našlės sūnus, netekęs antrojo brolio. Tačiau, ilgai 
nesukdamas galvos, parlėkė namo ir, įsidėjęs duonos kepalėlį į sieką, 
išsipustęs dalgį, persimetė jį per petį ir išėjo pietų pusėn... 


* * * 


Ėjo jis vieną dieną, kitą, trečią, per tris upes persikėlė, per tris miš- 
kus prasiskynė — pagaliau trečiąją dieną, leidžiantis saulei, sustojo So- 
botnios kalno papėdėje. Žiūri — aukščiausias kalnas, net viršūnės per 
debesis nesimato, šaute šauna į dangų statūs šlaitai, iš visų pusių miš- 
ku apaugę. Didžiuliai ąžuolai, pušys, bukai, eglės, susipynę šakomis, 
tarsi kopia viens per kitą vis aukščiau ir aukščiau. Tarp jų žemėje 
aibės erškėčių, gudobelių ir nuodingųjų žolių, krūvos didžiulių uolų, 


28 


pažaliavusių nuo drėgnų samanų; jų plyšiuose, susisukę lizdus, gyva- 
tės, gluodenai, ropliai šnypščia bjauriais balsais... Baisu darosi net pa- 
sižiūrėjus, o ką jau kalbėti apie ėjimą, juo labiau kad nė takelio, nė 
kelelio niekur. 

Našlės sūnus pagalvojo kokią valandėlę, prisiminė savo mirusią mo- 
tiną ir ėmė kopti į kalną. Ir skynėsi jis vis toliau, nebodamas aštrių 
uolų, žeidžiančių jam pėdas, bjauriausių roplių, besirangančių aplink 
kojas ir kapojančių jas piktais savo geluonimis, nei badančių jo kūną 
aštriais spygliais nuodingųjų krūmų, kurių gličios, aštrios uogos pačios 
lindo į burną. Paėjo mažumėlę ir išgirdo šaukiant: 

— Ei, ei, žmogeli! Kur eini? Paklydai, ne šiuo keliu pasukai! 

Jau buvo beatsigręžiąs, tačiau atsiminė žiniuonės perspėjimą ir, ne- 
paisydamas to šauksmo, ėjo toliau po tiesumu. Po valandėlės tik žiūri — 
jam iš kairės beeinąs kitas Žmogus, apsivilkęs kaip vokietukas. 

— Laba diena,—sako jam vokietukas, nusiimdamas trikampę skry- 
bėlę,— kur trauki, drauguži? 

— O kurgi daugiau, į šį kalną, — atsako našlės sūnus. 

— O ko ten reikia tau? 

— Einu pasisemti gyvojo vandens. 

— Tai mums pakeliui, mat ir aš ten einu. Keliaujam drauge, bus 
smagiau. 

— Kaip sau nori. 

— Bet tik neikim šituo taku. Kuriam galui brautis čia per kraują, 

Našlės sūnus dirstelėjo kairėn ir išties pamatė patogų, lygų kaip 
stalas vieškelį, vingiuojantį tiesiai į viršukalnę. 

— Na, eime į vieškelį! — vadina vokietukas. 

— Eik, jeigu nori, o aš eisiu kaip ėjęs. 

— Betgi einam! 

— Sakau tau, kad neisiu. 

— Tai eik sau vienas, kvaily, ir nusisuk sprandą! — sugriežė dantimis 
įtūžęs vokietukas, pasuko į šalį ir pranyko. .. 

* * * 

Našlės sūnus ropščiasi sau po tiesumu kaip iš pradžių, tik ūmai iš- 
girsta užpakaly neišpasakytą klegesį, bildesį, tarsi didžiulės vilkų ir 
šunų govedos lojimą, staugimą ir kraupų balsą, tą rują siundantį: 
„Stverk jį, na! Stverk jį, na!“ Vis arčiau ir arčiau, jau prie pat jo, 

jau stveria... Jau buvo beatsigrįžtąs ir dalgiu ant jų beužsimojąs, ta- 
čiau atsiminė žiniuonės perspėjimą ir dar labiau paspartino žingsnį. 
Tą pat akimirksnį klegesys, bildesys, lojimas ir pjudymas liovėsi, tik 
skardus juokas nuaidėjo per visą girią. 

Dar ne visai atsigavo nuo išgąsčio, ir šit kitas siaubas — vienu sykiu 
vidur tamsios nakties kad plykstels iš viršaus liepsna, tarytum seniai 
nusileidusi saulė būtų vėl patekėjusi. Nustebęs pakelia galvą ir mato, 
kad visa giria, kur priešais jį plytėjo, išvien dega, net dangus liepsnoja 
nuo to gaisro pašvaistės, tarsi per patį saulėtekį. Juo arčiau to miško 
buvo, juo ugnis didyn ėjo, vis aršiau siautėdama; karštis jį svilinte 
svilino, o priešais didžiuliai girios medžiai lyg žėruoją krosny nuodė- 
guliai virto vienas ant kito, užstodami jam kelią. 

Nuo to baisaus reginio jį suėmė didžiulė baimė, tačiau, atsiminęs 
mirusią motiną, užmiršo išgąstį ir puolė į liepšnojantį mišką. Nors kojos 
jam į Žžarijas grimzdo iki kelių, karštis kvapą gniaužė, juodi dūmai 
akis ėdė, ėjo užsimerkęs po tiesumu. Pagaliau visas nusikamavęs, vos 
atgaudamas kvapą, išsibrovė iš to liepsnojančio pragaro. 

Išėjęs žiūri — viršūnė visai arti! Apsidžiaugė širdyje, kad jau nebe- 
tolimas kelias. Tačiau kai antrą sykį žvilgtelėjo į kalną, iš sielvarto 
nebesumanė ką daryti — vidury kelio priešais jį dunksojo stati kaip 
siena didžiulė uola. O kai dirstelėjo trečią kartą, mato — uolos papėdėj 
juoduoja plačiausias urvas, o prie jo miega šnopuodamas baisus sep- 
tyngalvis slibinas... Našlės sūnus ėmė patyliukais sėlinti, norėdamas 
nudėti miegančią baidyklę. Tačiau slibinas, žmogaus žingsnius išgirdęs, 
atsibudo, pašoko ant kojų, sustaugė visais septyniais nasrais, kad net 
kalnas sutirtėjo, ir, kraupiai kalendamas iltimis, svaidydamas iš nasrų 
dvokiančias liepsnas, ėmė artėti prie jo. Sūnus, nieko nelaukdamas, 
šoko priešais baidyklę, septynis kartus švystelėjo dalgiu — ir visos sep- 
tynios slibino galvos, plūsdamos kraujais, viena po kitos ėmė riedėti 
į apačią. Kai paskutinioji galva nukrito, našlės sūnus įėjo į slibino 
urvą. 

Slibino urvas buvo bjaurus, tamsus pilnas dvokiančių dūmų ir toks 
ilgas, tarytum būtų buvęs be galo. Vargšui keleiviui nuo troškulio ir 
tvankių garų liežuvis burnoj pastėro, prikepo prie gomurio; pusgyvis, 
vos vilkdamas kojas, ūmai jis šone, uolos plyšy, išvysta mirguliuojan- 
čią šviesą, iš kurios sklinda nuostabus kvapas. Priėjęs pasižiūrėjo ir 
pamatė erdvią olą, tarytum kokią -didžiulę bažnyčią, o joje gražiausią 
sodą, augantį žalioj vejoj, pilną kvepiančių rožių ir lelijų. Medžių ša- 

kos su visokiausiais rausvais vaisiais linksta į sidabrinį upelį. Peral- 
kusiam, ištroškusiam keleiviui ėmė į burną tekėti seilės, tačiau jis, kuo 
greičiausiai nugręžęs akis, iš paskutinių jėgų patraukė toliau. 

Tačiau kiek paėjus, vėl blykstelėjo šviesa, ir pro siaurą plyšį našlės 
sūnus išvydo didžiulę olą; ties jos skliautais ant aukso grandinės ka- 
bojo auksinė lempa, pasieniais stovėjo skrynios, kubilai, kupini sidab- 
ro, aukso, visokių brangenybių. Bet našlės sūnus buvo ne gobšuolis, 
tad šitie lobiai jo nesuviliojo, ir jis nuėjo toliau. 

Tačiau po valandėlės jis išgirsta nuostabią muziką ir dainavimą, ta- 
rytum būtų suokę koks šimtas lakštingalų, o pro kiaurai atlapas šone 
dvivėres dureles pamatė spindint auksinę salę. Jos vidury ant minkštų 
kilimų dešimt neregėto gražumo merginų perregimais lyg migla drabu- 
Žiais šoka pagal tą nuostabią muziką ir dainuoja. Išvydusios jaunuolį, 
jos liovėsi šokti, ir viena jų, pati gražiausioji, pribėgo prie durų ir 
taip meiliai ėmė jį kalbinti ir, ranka modama, vadinti pas save, jog net 
šventasis nebūtų atsispyręs. Tačiau jaunuolis sodžiuje buvo palikęs 
savo mylimą mergelę, baltą lelijėlę, tad, ją prisiminęs, tik užsidengė 
ranka akis ir apgraibomis ėmė eiti toliau, kol priėjo didžiules geležines 
duris. Vos tik pridėjo ranką prie durų, jos girgždėdamos atsivėrė, ir 
jis išėjo į pačią Sobotnios kalno viršūnę, kur jau buvo šviesi diena. 


* * * 


Sustojęs dairosi smalsiai po kalno viršūnę ir mato, jog čia viskas 
taip, kaip žiniuonė jam buvo nusakiusi. Ant plikos kaip delnas uolos 
auga vienui vienas medis sidabriniais lapais, kurie šlama taip maloniai, 
tarsi šimtas lyrų skambėtų. Pro išsiraizgiusias šaknis trykšta skaidraus 
vandens šaltinėlis, o ant aukščiausios šakos supasi auksaplunksnis 
sakalas. 

Vos tik sakalas pamatė jaunikaitį, džiaugsmingai papurtė skamban- 
čias plunksnas, išskleidė sparnus ir pakilo aukštyn, kažkur dingdamas 
už debesų. 

Našlės sūnus, visiškai netekęs jėgų, vargais negalais prislinko prie 
medžio ir, parpuolęs ant uolos, ėmė godžiai gerti šaltinio vandenį. Vos 
tik lūpas suvilgė, pasijuto tarsi naujai užgimęs — į kūną ėmė grįžti 
jėgos, o visos kelionėj gautos žaizdos taip gražiai užgijo, kad nė men- 
kiausio Tandelio neliko. Apsidžiaugęs jis pašoko ir, sustojęs po medžiu, 
skaistiems tekančios saulės spinduliams šviečiant, pažvelgė nuo kalno 
į pasaulį. Aplink dunkso kalnai, plyti laukai, upės su ežerais, stovi 

kaimai, pilys, dideli miestai — tiek daug visko, jog nė nesuskaičiuosi. 
Ir visa tai lyg koks nuostabus paveikslas, jog, atrodo, žiūrėtum į jį 
šimtą metų, ir kažin ar atsižiūrėtum lig valiai. 

Dairydamasis ir žavėdamasis tuo reginiu, staiga išgirsta sparnų 
plasnojimą — auksinis sakalas su auksiniu ąsočiu nutūpė jam ant peties. 
Medis sidabriniais lapais skambiai sušlamėjo, ir tame šlamesy jis iš- 
girdo žodžius: 


Imk ąsotį tą, vaikine! 
Pasisemk vandens šaltinio, 
Nusilaužki mano šaką 

Ir namo suraski taką. 

Kai tik žengsi, tai kas sykį 
Tą šakelę pamirkyki 

Ir šlakstyki kelią gausiai, 
Kol namuosna parsigausi. 


Našlės sūnus paklausė ir, paėmęs auksinį ąsotį, pasisėmė juo skaid- 
rutėlio vandens, nusilaužė nuo dainuojančio medžio sidabrialapę šakelę 
ir ėmė leistis nuo kalno. Kaip jam buvo pasakyta, kas žingsnis mirkė 
šakelę gyvybės vandeny ir šlakstė aplink. 

Ir štai atsitiko neregėtas negirdėtas stebuklas! Kai tik lašas vandens 
nukrisdavo ant akmens, tas akmuo pavirsdavo žmogum, ir jisai džiaug- 
damasis ir dėkodamas eidavo paskui jį. Juo žemiau jis leidosi, juo dau- 
giau kėlėsi žmonių, paverstų akmenimis. O kai sustojęs kalno papėdėj 
atsisuko pasižiūrėti, išvydo žmonių minią kaip didžiausią kariuomenę. 

Tai buvo žmonės, kurie kitados ėjo į Sobotnios kalną, tačiau, nenusi- 
gavę iki jo viršūnės, buvo paversti akmenimis. Buvo tarp jų vyrų ir 
moterų, senių ir vaikų, ponų ir elgetų, o taip pat ir abu laimingojo 
bernaičio broliai: riteris su kardu prie šono ir vargonininkas su šlaks- 
tykle. Tie pulkai išvien visi ėmė dėkoti savo išgelbėtojui už išvadavimą, 
pasižadėdami niekad nuo jo nesitraukti, sekti iš paskos ir iki gyveni- 
mo galo tarnauti jam. 

Visi didžiuliu būriu pasileido paskui jaunikaitį ir trečiąją dieną buvo 
gimtajame kaime. Jaunikaitis atvėrė savo pirkios duris ir, priėjęs prie 
patalo, kur gulėjo mirusi motina, pašlakstė ją kalbančio medžio šakele, 
suvilgyta gyvybės vandeny. Ir tą pat valandėlę senutė atvėrė akis, atsi- 
kėlė judri ir sveika, tarsi niekad nebūtų sirgusi. Laimingasis sūnus iš 

džiaugsmo nebesumanė ką daryti, o visos didžiulės minios linksmybei 
nebuvo galo. 

Tačiau du vyrai iš minios nesidžiaugė drauge su visais. Tai buvo iš 
mirties prikeltos našlės abu sūnūs, jie nesitvėrė apmaudų, kad kvai- 
lasis jų brolis galėjo padaryti tokį žygį, kurio jie netesėjo. Baisiai susi- 
krimtę ir nenorėdami matyti brolio laimės ir garbės, jie tylėdami išėjo 
iš savo sodžiaus ir stojo tarnauti pas svetimus žmones. Vargonininkui 
teko vežioti po laukus mėšlą, kadangi šiose vietose nestigo gudresnių 
už jį žmonių, o riteris žuvo muštynėse dėl niekų. 

Tuo tarpu iš ano menko kaimelio išaugo didelis ir gražus miestas, 
o jo vidury stovėjo daili pilis, kur gyveno našlės sūnus, vedęs už pa- 
čią savo mergelę, ir laimingai valdė daugybę dėkingų žmonių. 

3. Teisingas zuikis 


BAISŪNAS 


Vienas turtingas pirklys rengėsi gabenti iš Lenkijos kviečius už jūrų 
marių, į tolimus kraštus, ten, kur jie neauga. Atsisveikindamas su savo 
dviem gailiai raudančiom dukterim ir norėdamas jas paguosti, paklausė, 
kokių lauktuvių jos geistų. 

— Oi, brangusis tėve! — sušuko vyresnioji, daili ir puiki tarsi pra- 
žydusi rožė, — parvežk man gražų perlų vėrinį, norėčiau įsipinti jį į 
kasas. 

— Gerai, parvešiu — tarė tėvas— (O tu, baltoji mano lelijėle, ko 
geistumė 

— Aš? Mano tėve,— atsakė jaunesnioji — niekad negalvojau, ko taip 
jau labai norėčiau. Bet jeigu būtinai turiu ko nors prašyti, tai parvežk 
man žydrą rožę. Ne sykį girdėjau žmones kalbant, jog už marių auga 
žydros rožės, kurios niekad nevysta, taigi parvežk man tokią gėlelę, 
norėčiau į plaukus įsipinti. 

— Gerai, mylimas vaikeli, jeigu užtiksiu kur tokią rožę, pats ją nu- 
skinsiu tau. 

Ir dar kartą išbučiavęs dukxeles, tėvas įsėdo į didelį laivą Visloj, ir 
bangos jį kaipmat pagavo nešti į jūrą. Dukros ilgai stovėjo ant smėlėto 

šlaito, čia  nusišluostydamos ašarotas akis nosinaitėmis, čia pamojuo- 
damos jomis tėvui. Kai laivas, pasukęs už miško, dingo iš akių, abi 
dukterys apsiverkusios grįžo namo. 

Pirklys laimingai perplaukė jūrą ir tolimoj šaly už didelius pinigus 
pardavė savo kviečius. Džiaugėsi geru uždarbiu, tačiau, kai atėjo metas 
grįžti, ėmė galvoti apie dukterims pažadėtas lauktuves. Perlų gauti buvo 
nesunku, jie auga jūrų dugne kaip pas mus žirniai laukuose — tik pa- 
sinerk po vandeniu ir graibyk juos. Pigiai nusipirko ilgių ilgiausią 
vėrinį perlų — tokių didelių, kaip balandžio kiaušiniai. Tačiau žydros 
rožės tuščiai visur teiravosi, niekur jos nebuvo. Iš žmonių išgirdo, kad 
tokių rožių auga vidury jūros vienoj negyvenamoj saloj, tačiau jos 
krantuose dunkso tokios baisios uolos ir aplink tiek daug seklumų, jog 
laivai ten negali priplaukti, nebent tik netyčia audra juos nuneštų. 

Be galo jam buvo apmaudu, kad negali įvykdyti mylimo vaiko noro. 
Nieko doro nesugalvodamas, liepė jis padirbdinti rožę iš žydrų turkių 
su auksiniais lapeliais ir šakutėmis — tegu duktė įsisega į plaukus vietoj 
tikros. | 
mažne pusę kelio nuplaukęs, tik staiga vieną vakarą kilo didžiulė audra 
su viesulu. Kiaurą naktį jūra svaidė menką laivą lyg kamuolį, išmes- 
dama jį į viršų ir gramzdindama į dugną, kol pagaliau vėjas, suplėšęs 
bures, išsuko jį iš kelio ir ėmė varyti į nežinomą pusę. Tik paryčiu aud- 
ra liovėsi siautėjus ir nudžiugę keleiviai pamatė atsidūrę ramiam užu- 
teky, palei kažkokį nepažįstamą krantą, kur tamsiam eglyne dunksojo 
didžiulė pilis. 

Kai jūrininkai ėmėsi taisyti bures ir stiebus, naktį audros sugadintus, 
pirklys nuplaukė į krantą mažu laiveliu ir, pririšęs jį prie medžio, pa- 
suko tiesiai į pilį. 

Eidamas jos link, pirklys didžiai stebėjosi, kad per vešlų mišką į pi- 
lies tiltą nėra ne tik jokio kelio, bet ir takelio. Dar labiau jis nustebo, 
kai, perėjęs tiltą ir atsidūręs prie atlapų geležinių vartų, nerado nei 
sargybos, nei kokio gyvo žmogaus. Plačiam kieme, kur iš visų pusių 
stovėjo puikūs rūmai, buvo tuščia, kaip iššluota, ir mirtinai tylu. Nors 
jau buvo gerokai įdienoję, nė iš vieno kamino nerūko dūmai, niekur 
nesigirdėjo jokio balso nė šiaip garselio. Kad nors kur arklys sužvengtų, 
šuo sulotų ar gaidys sugiedotų! Niekur nieko, tarsi viskas būtų išmire. 
Akmeninis kiemo grindinys buvo prižėlęs tarpios žolės ir visokių krū- 
mokšnių, o namų sienas, duris ir langus buvo užgožę aukštyn besistie- 

bią ūksmingi vijoklių ir gebenių vainikai. Keisčiausia, kad visi namai 
buvo sveikut sveikutėliai, o pilis atrodė tokia tvirta, nė menkiausio 
įbrėžimo niekur, tarytum vakar pastatydinta. 

Nuo tokios neregėtos tuštumos ir tylos pirkliui net kūnas pagau- 
gais nuėjo. Jis nebeišmanė, ką daryti — liktis čia ar grįžti. Kadangi visą 
dieną neturėjo ko veikti, tai, sutramdęs baimę, pasiryžo šią apleistą 
pilį apžiūrėti. | 

Pamatęs pilies rūmų didžiąsias duris kiek praviras, pirmiausia pa- 
suko į jas. Peržengęs slenkstį, atsidūrė didžiulėj tarsi kokia bažnyčia 
aukštoj ir erdvioj menėj, į kurią šviesa krito pro ilgą eilę siaurų, aukštų 
ir spalvotų langų. Jos grindys buvo iš raudonų plytų, o sienos iš pilko 
tašyto akmens. Vienam pasieny stovėjo platus tarsi vartai židinys, prie 
jo — sunkūs ąžuoliniai suolai. Vidury menės — ilgas stalas su brangiu 
užtiesalu, vienam jo gale po raudonu baldakimu stovėjo paauksuotas 
sostas, o aplink — puikios raižytinės kėdės, aptrauktos raštuota oda. 
Visos sienos iki pat lubų tviskėjo nuo šalmų, šarvų ir blizgančių skydų, 
tarp kurių šen ten kabėjo plieno kardai, ietys, kuokos, prismaigytos 
šiurpių kaulų. Skliautai buvo pervien nukabinėti elnių ragais, paukščių, 
lokių ir vilkų kaukolėm, didžiulių žuvų dantimis ir senomis, kone skiau- 
tėm virtusiomis vėliavomis. 

Tad viską apžiūrėjęs, pirklys patraukė į kitus kambarius, visur ras- 
damas karališką prabangą ir aibę brangių ir retų daiktų. Ne sykį jam 
buvo pamagę pasiimti kokį daiktą, čia visai be naudos gulintį, tačiau 
kai jau būdavo betiesiąs ranką, tarsi kažkas į ausį sušnibždėdavo, kad 
paliktų jį vietoje nė nepakibinęs. Keletą valandų pravaikščiojęs po dau- 
gybę kambarių, jis vėl sugrįžo į didžiąją salę. 

Be galo nustebęs, jis pamatė, jog židiny liepsnojo skaisti ugnis, o 
stalas nukrautas sidabrinėmis taurėmis su vynu ir dubenimis, kur ga- 
ravo puikiausia žuvis ir jūrų vėžiai. Neišmanydamas, kaip čia galėtų 
būti, jis smalsiai apsidairė, ar kas nors nejeis, tik staiga jo akys už- 
kliudė didelėmis raidėmis ties stalu parašytus žodžius: „„Vaišinkis, mie- 
las sveteli, ir niekuo nesirūpink." 

Nors jis ir smarkiai nustebo, išvydęs visa tai, tačiau, būdamas gero- 
kai išalkęs ir šitų žodžių padrąsintas, pasinaudojo tuo maloniu kvieti- 
mu ir sėdosi už stalo. Numalšinęs alkį, jis balsu padėkojo neregimam 
šeimininkui ir išėjo iš salės, priverdamas duris, Kaip buvo radęs. 

Kieme, vienoj pusėj,. išvydo geležine tvora aptvertą sodą ir jame... 
o neapsakomas džiaugsme!.. beveik patvory, augo puikus žydrų rožių 

krūmas pačiame žydėjime. Prisiminęs pažadą, duotą dukteriai, jis puolė 
į sodą, tačiau neradęs vartelių, perlipo tvorą ir įniko skinti nuo krū- 
mo žiedus, kol suskynė nuostabią puokštę. 

Tačiau kaip jis apstulbo, staiga pajutęs ant savo peties kažką sun- 
kaus; atsigręžęs užpakaly pamatė gauruotą kaip meškinas, su išsiklai- 
piusiais ragais kaktoje ir baisiomis iltimis nasruose atkarų baisūną; žiū- 
rėdamas į pirklį ugnimi žaižaruojančiomis akimis, jis laikė jam ant 
sprando leteną. 

— Aha, nenaudėli,— suriko pabaisa,— šitaip tu man už vaišingumą 
atsimoki! Įsibrauni neprašytas ir niokoji man brangiausius daiktus! 
Palūkėk, neišsisuksi nuo bausmės! 

Išsigandęs pirklys ėmė teisintis, apsakinėdamas apie mylimai dukte- 
riai duotą pažadą, ir, nuolankiai atsiprašinėdamas, meldė pasigailėjimo. 

— Gerai, dovanoju tau už padarytą žalą ir išleidžiu iš čia gyvą, 
tačiau prisiek, jog, grįžęs namo, tučtuojau atgabensi čia savo dukterį ir 
paliksi ją vieną pily visiems metams. Nesibaimink dėl jos — aš tau 
prižadu, kad ji nė per plauką nebus nuskriausta, o jeigu dievas padės, 
ir jai, ir Man gali nusišypsoti didžiausia laimė. Na kaip, prisieki ar ne? 
Jeigu ne, kaipmat tave į gabalus suplėšysiu. 

Šitaip prigąsdintas, vargšas pirklys, kad ir nenorom, prisiekė išpil- 
dysiąs baisūno norą ir, gavęs laisvę, iš paskutiniųjų skubėjo į savo 
laivą, keikdamas pilį ir tą nelemtą valandą, kada jis susimanė į ją 
užeiti. 

* * * 


Po kelių savaičių pirklio laivas sustojo žaliuojančiam Vislos krante 
palei pušų apsuptą baltą namelį, kur dvi išsiilgusios dukterys laukė 
sugrįžtant tėvo. 

Kai tėvas atidavė joms pažadėtas lauktuves, jaunesnioji duktė savo 
dovana džiaugėsi daug labiau, negu vyresnioji brangiaisiais perlais — 
ji nesumanė, kaip atsigrožėti kvapia, gaivia, tviskančia puokšte, ir tuč- 
tuojau ėmė pintis žiedus sau į plaukus. 

— Mano mylimas vaikeli — tarė tėvas, matydamas, kokia duktė lai- 
minga,— nesidžiauk pernelyg šitomis gėlėmis. Kad tu būtum niekad jų 
neprašiusi, arba aš jų būčiau neradęs! 

Ir tėvas apsakė jai viską, kas jam nutiko tuščioj pily, nenuslėpdamas 
nei baisūno užgaidos, nei savo priesaikos. Pamatęs, kaip staigiai iš- 
blyško jo duktė, pridūrė: 

— Tik nesibaimink, aš neimsiu tavęs įkalbinėti, kad tesėtum mano 
lengvapėdišką priesaiką. Ne! Verčiau aš pats atkentėsiu už savo nuo- 
dėmę, negu tave atiduosiu į tokius baisius nagus, kur tu sielvartauda- 
ma kiaurus savo jauno gyvenimo metus niekais nuvarytum. 

Tačiau mergaitė, kuri širdyje jau buvo nutarusi, ką daryti, puolė tė- 
vui ant kaklo, sakydama: 

— Nekalbėk šitaip, nekalbėk, brangusis tėveli! Kokia aš būčiau duk- 
ra, jeigu tavo priesaikos netesėčiau? Didelio daikto metus išbūti gražioj, 
nors ir tuščioj pily. Tai kas, kad nebus ten šitiek gražių dalykų pasi- 
žiūrėti ir tiek vietos lakstyti. Sodinsiu sau gėles, skambinsiu kanklėmis, 
daineles dainuosiu, o kai tat nusibos, tai bjaurioji pabaisa turės šoki- 
nėti man per lazdą! 

Norėdama pralinksminti tėvą, jinai juokėsi ir tauškė be atlydos, nors 
vienas dievas težino, kas dėjosi jos širdy. Šiaip ar taip, ji spyrėsi, kad 
reikia plaukti ko greičiau, ir pati ėmė taisytis į kelionę. Po kelių dienų 
viskas buvo suruošta, ir greitas laivas su pirkliu ir jo dukra vėl pa- 
suko apleistosios pilies link. .. 


k * * 


Bjaurusis baisūnas, vos tik išvydo palei krantą svečius,— išėjo jų 
pasitikti net prie pilies vartų. Pirklio duktė, jį pamačiusi, neapsakomai 
persigando ir ėmė tirtėti kaip epušės lapas. Tačiau nenorėdama didinti 
tėvo sielvarto, valdėsi kaip beišmanydama. Baisūnas dėkojo pirkliui 
už tesėtą žodį, o mergelei už tai, kad ryžosi čia plaukti, ir tolydžio 
žadėjo, kad jai nieko pikta neatsitiksią. Taip kalbėdamas, nuvedė juos 
į puikiąją salę, kur jau buvo patiekta tiesiog karališka vakarienė. Kol 
pirklys su dukra stiprinosi po kelionės, šeimininkas, stovėdamas ato- 
kiau, taip protingai ir įdomiai su jais šnekėjo, kad svečiai klausydamiesi 
užmiršo net jo baisią išvaizdą. 

Kiaurą savaitę pirklys viešėjo, ilsėdamasis pily. Visą tą metą bai- 
sūnas buvo toks mandagus ir malonus, jog, kai reikėjo išplaukti, varg- 
šas tėvas, nors ir suspausta širdim, tačiau be didelio .sopulio išsiskyrė 
visiems metams su dukterimi. Mergina prie tėvo tvardėsi kaip galėjo, 
bet, jam išplaukus, sėdėdama prie atviro lango į jūrą, ėmė graudžiai 
raudoti. Bjaurusis baisūnas priėjo prie jos ir nuolankiai prašneko: 

— Neverk, gražioji mergele, ir nepyk ant manęs, kad turėsi šioj 
dykynėj metus išbūti. Vieneri metai — ne amžinybė, greitai praslinks! 
O dabar visa ši pilis ir aš — tavo valioj. Še auksinį varpelį — jeigu ko 

prireiks, suskambink juo ir balsiai ištark savo norą — bus, kaip įsakysi. 
O čia sidabrinis švilpukas, juo sušvilpk, kai panorėsi, kad aš ateičiau 
pas tave. Be tavo sutikimo niekad nesirodysiuų, mat žinau, kad esu 
baisus. 

„Ačiū dievui! — pagalvojo, jam nueinant, mergaitė, nes negalėjo į jį 
žiūrėti be siaubo, — negreit išgirsi tą švilpuką.“ 

Prisiverkusi iki valiai tėvo ir likusi vienui viena, mergaitė ėmė save 
linksminti kaip išmanydama. Siuvinėjo gražiausiais raštais skareles, skam- 
bino kanklėmis, dainuodama mozūriškas daineles, skynė gėles sode ir 
pynė dailius vainikus, bėgiodama po mišką, šnekėjosi su čiulbančiais 
paukšteliais... Tačiau po kelių dienų ji pasiilgo žmonių kalbos. Bjau- 
rusis baisūnas, teisybė, nė iš tolo nebuvo panašus į žmogų, tačiau jis 
šnekėjo kaip tikras žmogus. Iš nuobodulio mergina pagaliau norom ne- 
norom papūtė sidabrinį švilpuką, pataikydama tyčia sambrėškio metą, 
kad nematytų jo ir galėtų be pasibjaurėjimo klausytis šnekos. 

Baisūnas savo pasakojimais ir šiaip kalbomis taip ją sudomino, kad 
ji ėmė jį šauktis kas vakarą, o pagaliau iš palengva pradėjo su juo šne- 
kėtis ir dieną, tik nugręždavo nuo jo galvą. Po mėnesio jau be baimės 
žiūrėdavo į jį ir net prie stalo sodindavo. 

Atėjo nyki, darganota žiema, mergaitei teko kiauras dienas ir savai- 
tes sėdėti pily. Ir ką gi veikti vienui vienai? Vos tik rytą apsitaisydavo, 
tuoj šaukdavosi baisūną ir būdavo su juo iki pat nakties, kol ateidavo 
metas gultis. Prašydavo jo pasakoti visokius atsitikimus, o jų jis aibes 
žinojo, kivirčijosi su juo ir vėl taikėsi, žaidė įvairiausius žaidimus; nors 
ir ne sykį jai buvo atėjusi paika mintis liept jam šokinėti per lazdą, 
tačiau nedrįso šito pasakyti, ir ne todėl, kad būtų bijojusi, o tiesiog 
nenorėjo skaudinti jo. 

Pagaliau pasibaigė žiema ir atėjo šiltas pavasaris. Mergaitė taip buvo 
įpratusi kiauras dienas leisti su baisūnu, jog supykdavo, jeigu kurį rytą 
jis pats neateidavo ir tekdavo jį šaukti... Nors su baisūnu laikas slin- 
ko maloniai ir greitai, tačiau virš savo lovelės ji uoliai žymėdavo kiek- 
vieną praėjusią dieną, vis skaičiuodama, kiek jų dar liko iki pasibaig- 
siant metams. 

Metai ne amžinybė — netrukus jie turėjo baigtis. Juo arčiau jų pa- 
baiga buvo, juo liūdesnis darėsi baisūnas, tačiau mergaitė iš džiaugsmo 
šito nematė. | | 

Vieną rytą, kai iki metų galo buvo likusios tik trys dienos, atsikė- 
lusi kuo anksčiausiai, mergaitė su vainikėliu ant galvos išbėgo į sodą ir 

rado prie žydrų rožių krūmo sėdintį baisūną. Jis buvo labai nuliūdęs, 
o per gauruotus nasrus jam riedėjo stambios kaip rasos lašai ašaros. 

— Kas tau, mano grasusis baisūneė? — sušuko susigraudinusi mergai- 
tė.— Kas tau yra, ko taip gailiai verki?.. Pasakyk, gal aš tau kuo 
padėsiu. 

Jis tylėdamas pakėlė į ją galvą, pažiūrėjo jai liūdnai į akis, paskui 
atsidusęs tarė: 

— Netrukus mane paliksi amžiams, o aš tave myliu! 

Paika mergelė pratrūko taip smarkiai juoktis, jog vos ant žemės 
neišgriuvo. Baisūnas, matydamas tai, sielvartingai sudejavo ir, nubėgęs 
giliai į krūmus, pasislėpė. Veltui mergaitė jį šaukė, švilpaudama sidab- 
riniu švilpukų, — nebeatėjo jis nei šią dieną, nei kitą, nei trečią. Tik 
kai pirklio laivas pasirodė pakrantėj, baisūnas išlindo iš savo slėptuvės 
pasveikinti ir priimti svečią. 

Tą dieną, kai mergaitė turėjo išplaukti, baisūnas, užtikęs ją vieną 
kambary, prašneko: 

— Mano puikioji mergele! Išplauki taip toli už marių, ir aš, vargšas, 
tavęs niekad nebepamatysiu! Dovanok už įžūlumą, jog aš, toks baisū- 
nas, išdrįsau pamilti tave, tačiau prisimink mane kartais. Jeigu kada 
atsiminusi norėsi sužinoti ką apie mane, pasižiūrėk į tą deimantinį 
obuolį, kai jis bus blyškus, žinok, jog sergu, o kai visai išbluks — 
žinok, jog mirštu iš ilgesio. O jeigu panorėtum mane kada aplankyti, 
užsimauk šitą geležinį Žiedelį ant piršto ir kaipmat atsidursi šiam 
krante. O tuo tarpu lik sveika! Nors, tau išplaukus, aš būsiu dar nelai- 
mingesnis, negu lig šiol, bet ačiū už šiuos metus, jie dėl tavo gerumo 
man buvo labai malonūs! .. 

Nors mergaitė ir juokėsi iš baisūno meilės, tačiau jo dovanas pri- 
ėmė su ašaromis ir, kuo nuoširdžiausiai atsisveikinusi, prižadėjo jį vėl 
aplankyti. 


* * * 


Po taip prailgusių nykios ištremties metų mergaitė, sugrįžusi namo, 
iš džiaugsmo tiesiog nerado vietos. Ji vaikščiojo po laukus, lankydama 
kiekvieną pažįstamą medį ir sveikindama jį lyg brolį; kiekvieną ant 
tvoros krykščiančią šarką, kiekvieną per kiemą skrendantį varną už- 
šnekindavo, o ką jau kalbėti apie savo kambariuką, katinėlį, šunelį, 
o jos sesuo, o draugės! Jai regėjosi, kad ji niekad neatsišnekės ir neat- 

sidžiaugs. Vieni niekai buvo tie kraupūs metai, palyginti su tokios 
smagybės savaite! 

Tačiau po pirmųjų džiaugsmo valandėlių, kai vėl prasidėjo kasdie- 
niškos dienos, ji pati negalėjo atsistebėti, pajutusi, jog tėvo namuose 
ji ne tokia laiminga, kaip tuščioj užjūrio pily, jog su nieku laikas jai 
neslenka taip maloniai ir greitai, kaip su baisūnu. O atsiminusi jo nuo- 
lankumą, gerumą ir meilumą, jo pasakojimus, čia linksmus, čia grau- 
džius, bet visuomet nuostabiai gražius, jo ašaras ir beviltišką meilę, 
atsidusdavo iš širdies. Ir kaskart vis dažniau galvodavo apie vargšą 
vienišą baisūną, iš ilgesio ir meilės besikamuojantį, tolydžio su atsi- 
dėjimu žiūrėdama į deimantinį obuoliuką — kaip jis ten laikosi. 

Obuoliukas kasdien vis labiau blyško, ir mergaitei širdy buvo vis 
neramiau ir neramiau. Pagaliau vieną rytą pamatė jį visai išblankusį. 

— Miršta! Dėl manęs miršta! — gailiai suriko ji— Kokia aš nelai- 
minga! 

Ir staiga jos akys išvydo geležinį žiedelį, kabantį prie puikių gintaro 
karolių po kaklu. Taip smarkiai patraukė karolius, kad net gintarai 
pasipylė aplink, ir užsimovė žiedelį ant piršto. 

Tą pačią valandėlę aptemo jai akys ir susidrumstė mintys — ji tarsi 
nualpo, tarsi užmigo ir pasijuto, lyg kas ją skraidina per orą. Pati ne- 
žino, ar ilgai šitai truko, tik atsibudo ant pievelės, prie pat jai pažįsta- 
mos pilies. Pašokusi įbėgo į vidų, visu balsu šaukdama baisūną, tačiau 
niekas jai neatsiliepė, tik aplink skardėjo aidas. 

Apibėgusi visas pilies menes, nuskubėjo į sodą. Ir štai šičia, po ta 
pačia žydrąja rože, kur prisipažino ją mylįs, gulėjo vargšas baisūnas, 
sunykęs ir liesas, užmerktomis akimis, be žado, visas atšalęs. Mergaitė, 
grąžydama rankas, puolė prie jo, išgąstingai šaukdama: 

— Atsibusk! Atsibusk, mano grasusis baisūne! Aš čia, prie tavęs! 
Atsibusk, aš mylėsiu tave, visą gyvenimą būsiu tavo! — šaukė ji ir, iš 
sielvarto priglaudusi baltą veidą prie gauruotų nasrų, karštai jį bučiavo. 

Ir staiga — o stebuklas! — baisūnas atgijęs pašoko nuo žemės, bet 
čia jau buvo ne bjauri pabaisa, o gražus, nors kiek ir sunykęs jauni- 
kaitis! Mergaitė, tokio ūmaus pasikeitimo išgąsdinta, atšoko nuo jo, ta- 
čiau jis sugriebė jai ranką ir, suklupęs prieš ją, tarė: 

— Nebijok, puikioji mergele, aš esu tas pats bjaurusis baisūnas, 
tavo meilė išvadavo mane iš nuožmios burtų valdžios, ir aš tapau kara- 
lium. Jeigu mylėjai mane su tuo atkariu kailiu, mylėk ir dabar tokį, 
koks iš tikrųjų esu. 

Ir apglėbęs ją ranka, prispaudė savo lūpas prie jos lūpų, karštai 
karštai ir be galo bučiuodamas ją. Vargšė mergaitė kentė šitai iš nuo- 
širdaus gailesčio. „Vargšas karalius, — galvojo jinai. — taip seniai jis 
bučiavosi, tad nuodėmė būtų nesiduoti.“ 

O tuo tarpu visa pilis ėmė skambėti nuo bruzdesio ir klegesio. Vištos 
kudakavo paukštidėse, džiaugsmingai lojo šunys, Žžvengė žirgai arkli- 
dėse, į visas puses zujo dvariškiai, išsivadavę iš neregimų burtų. 

— Žiūrėk, kiek tu gero padarei savo pasiaukojimu,— tarė karalius, 
išėjęs su mergaite iš sodo, — tačiau tai dar ne viskas. 

Sulig tais žodžiais nuvedė ją už pilies vartų, kur prieš valandą buvo 
gūdi giria. Dabar vietoj jos dunksojo puikus miestas ir jo gatvėmis 
plaukė linksmų žmonių pulkai. 

Netrukus visi miesto: gyventojai su vėliavomis, gėlių pynėmis, būg- 
nais, dūdomis susirinko į pilies kiemą padėkoti mergaitei už išgelbėji- 
mą — jie puolė jai po kojom, dainuodami jos garbei dainas. 

Rytojaus dieną karaliaus laivas kuo skubiausiai išplaukė už jūrų 
pakviesti į vestuves pirklio ir jo vyresniosios dukters. O kai jie lai- 
mingai sugrįžo, buvo iškeltos puikios vestuvės! Keturias savaites buvo 
lenktyniaujama ir medžiojama žemėj ir jūroj, arkliais ir nuostabiomis 
valtimis, panašiomis į slibinus. O jau pokyliai kasdien! Nei aprašysi, 
nei apsakysi! 

Jaunas karalius su karaliene laimingai ir ilgai gyveno, ir jeigu dar 
nenumirė, tai tikriausiai ir ligi šiol tebegyvena. 

PASLĖPTI LOBIAI 


Vienas turtingas, bet piktas ir godus ponas be niekur nieko pavel- 
dėjo daug ir pelningų žemių, be to, gausų aukso ir sidabro lobį. Tačiau 
jam vis buvo maža — visą gyvenimą jis kaip patrakęs krovė turtus, 
nežiūrėdamas, doru ar nedoru būdu jie įgyjami. Negana, kad per visą 
savo amžių nė vieno vargšo nesušelpė bent kąsneliu duonos, bet dar 
lyg koks slibinas, tunkąs žmonių krauju, čiulpte čiulpė jų prakaitą 
ir gerą. 

Nors nelaimingi jo žemių gyventojai, neišpasakytai darbo ir bado 
iškankinti, buvo labiau panašūs į vaiduoklius, negu į gyvus padarus, 
tačiau žiaurusis ponas vis labiau ir labiau juos engė. Žmonės žiemą 
šalo lūšnose skylėtais stogais, be žiežirbos ugnies, mat šykštus ponas 
iš neaprėpiamų girių neleisdavo nė šakelės nusikirsti. Prieš rugiapjūtę 
žmonės valgydavo gilių duoną, nuo jos sutindavo ir mirdavo, vasarą jie 
krisdavo, išsekinti karščių ir tvankumos, o rudenį — girtuoklystės, nes 
ponas už per jėgą išspaustą iš jų prakaitą visuomet atsilygindavo deėg- 
tine, ir jie visų metų uždarbį kaipmat pragerdavo. O tuo tarpu šykš- 
tuolis lobo akyse. Veltui dori žmonės ir jo pati, gera moteriškė, mal- 
davo jį atsipeikėti, sakydami, jog už tokį žmonių skriaudimą jis susi- 

lauksiąs dievo bausmės: pirklys juokėsi iš jų grasinimų, o pačiai pa- 
grūmojo kumščiu, kad ji nesikištų į jo reikalus. 

Kadangi godūs žmonės niekuo nepasitiki, net savo šešėlio saugojasi, 
tad ir šitas šykštuolis neturėjo ramybės dėl savo pinigų; atradęs senuo- 
se griuvėsiuose apleistą rūsį, vieną naktį nemačiomis suvilko į jį visus 
savo lobius. Rytojaus dieną, gal tai buvo dievo bausmė, o gal tas pik- 
tadarys nuo triūso kiaurą naktį patrūko, jis atgulė, suremtas ligos, ir, 
iš šykštumo nenorėdamas šauktis nei gydytojo, nei kunigo, netrukus 
galą gavo. 

Praslinkus kelioms dienoms po laidotuvių, visi žmonės pamatė, kaip 
vieną vidurnaktį mires ponas išėjo iš kapinių, apsigaubęs juodu drabu- 
žiu ir, apsukęs kluoną, dingo sode už namo ir tik prieš pat auštant vėl 
grįžo į kapines. Ir šitaip dėjosi kasnakt. Iš pradžių žmonės, išvydę tokį 
baisų reginį, neišpasakytai persigando. Jau brėkštant niekas nedrįsdavo 
įžengti į sodą, o, artėjant vidurnakčiui, visi, kas gyvas, skubėdavo 
į pirkias ir, susispietę į krūvą, užgniaužę kvapą, virpėdami klausyda- 
vosi kraupaus vilkinių šunų staugimo, pro kluoną einant nelemtam 
numirėliui. 

Tačiau pamažėle net vaikai ir moterys apsiprato su baime, o drą- 
sesnieji vaikinai susibaudė pažiūrėti, ką vaiduoklis veikia sode. Paty- 
koję kartą, jie pamatė, kad numirėlis, įėjęs į sodą, pasuko į griuvė- 
sius ir ten išbuvo iki pat švintant. Kai rytojaus dieną vaikinai tat pa- 
pasakojo smuklėje, vyresnieji kaipmat suprato, kad veikiausiai toj 
vietoj padėti numirėlio pinigai. Nieko nelaukdami, jie nuėjo į dvarą 
pas našlę, apsakė viską ir patarė ieškoti ten paslėptų lobių. Pasiųsti 
dvaro tarnai uoliai plušo visą dieną, išvartė krūvas griuvėsių, tačiau, 
nieko neradę, nusikamavę vakare sugrįžo namo. 

Tuo metu šiame dvare tarnavo bernas, vardu Jonas — greitas ir prie 
darbo, ir prie stiklelio, ir prie muštynių, o narsus buvo ir pašėlęs, net 
paties velnio neišsigąstų. Jis atėjo pas ponią, žemai jai nusilenkė ir 
paprašė, kad leistų jam vienam ieškoti lobių. 

— Tegu dievas tau padeda, Joneli — atsakė jam našlė, — daryk, kaip 
išmanai, ir, jeigu ką rasi, pasidalinsim pagal teisybę. 

Ir tą pačią dieną, kaip reikiant sutemus — vakaras buvo lietingas ir 
tamsus — Jonas su broliu nuėjo į kapines. Atidarė jie vienos koplyčios 
„duris, atkėlė sunkų geležinį dangtį, ir drąsus vaikinas, įsižiebęs šviesą, 
nusileido į rūsį, paliepęs broliui vėl užvožti dangtį, uždaryti koplyčią 
ir niekam sodžiuj apie tai neprasitarti. 

Pasišviesdamas liepsnojančia balana, jis kaipmat surado savo buvu- 
sio pono grabą, tviskantį neseniai paauksuotais papuošalais. Šalia sto- 
vėjo kitas ąžuolinis grabas, visai sveikas, tarsi šiandien padėtas. Jonas 
greitai jį atidarė, išėmė lavoną, nuvilko į rūsio kampą, apsisiautė jo 
apdangalu, pamažėle atsigulė jo vieton ir užsivožė. Kiek pagulėjus, 
atėjo vidurnaktis. Ponas, baisiai sudejavęs, su trenksmu nuvertė grabo 
viršų ir atsikėlė — blausi, niūri šviesa, besismelkianti iš lavono galvos, 
apšvietė visą rūsį. 

Jonas, pro plyšį į jį žiūrėdamas, jautė, kad jam nuo galvos iki kojų 
laksto šiurpuliai, o plaukai stojo piestu, bet jau viskas buvo po laiko, 
tad, sukaupęs paskutinę drąsą, nuvertė grabo antvožą ir atsistojo prieš 
savo mirusį poną. 

—— Kas čia? — lyg iš po žemių paklausė vaiduoklis. 

— Tai aš, Jonas, tavo tarnas, pone. 

— Ko tu čia atėjai? 

— Tarnauti tau, pone, po mirties, kaip kad tarnavau prie gyvos 
galvos. 

— Ar tu gyvas, ar miręs? — paklausė vaiduoklis. 

— Taigi kad miręs, mano pone. Nebeišgalėjau gyventi, taip sielvar- 
tavau dėl tavęs, mano brangusis pone, o mirdamas priprašiau, kad 
mane nors palaidotų šalia tavęs. 

Vaiduoklis, netikėdamas tais žodžiais, apėjo aplink jį, uostydamas, 
ar nesijaučia gyvo daikto kvapas, tačiau Jonas nuo galvos iki kojų 
buvo apsigaubęs numirėlio apdangalu, tad visas atsidavė lavonu. 

— Kada numirei? 

— Sekmadienį. 

— O kada palaidojo tave? 

— Šiandien, vidurdienį. 

— O kur dabar eisi? 

— Ten, kur ir tu, mano pone, nė per žingsnį nesitrauksiu nuo tavęs. 

— Tai eikš,— sako numirėlis.— Na, eik pirmas. 

— Ne, mano pone, eik tu pirmas, o aš iš paskos, juk taip vaikščio- 
davom ir gyvi būdami. 

Tylėdamas vaiduoklis ėmė kopti laiptais į viršų, o Jonas sekė jam 
iš paskos. Kai sustojo prie rūsio dangčio, numirėlis balsiai suriko: 

— Atsiverkite, durys! —ir didžiulis geležinis dangtis žvangėdamas 
pasikėlė. 

Jie perėjo tamsią koplyčią ir, vėl vaiduokliui paliepus, atsidarė jos 
durys. 

Išėjus iš kapinių, numirėlis pasuko dvaro pusėn ir pro kluoną įėjo 
į sodą, o iš ten patraukė į griuvėsius. 

— Atsidaryk! — suriko numirėlis, ir didžulis akmuo pavirto ant šono. 
Po juo, pasirodo, buvo sutrešę laiptai į požemį. Numirėlis pirma, o drą- 
susis bernas iš paskos, — abu nusileido į rūsį, švytintį raudona lyg krau- 
jas šviesa. 

Visais pasieniais stovėjo daugybė statinių ir puodų su auksiniais ir 
sidabriniais pinigais. Vidury gulėjo didžiulis plokščias akmuo, 

— Skaičiuok pinigus! — niūriai paliepė vaiduoklis. 

— Skaičiuok pats, ponuli, kaip gyvas būdamas kad skaičiavai,— atsa- 
kė bernas. 

Numirėlis ėmė ant plokščiojo akmens skaičiuoti pinigus, nešdamas 
puodą po puodo, statinę po statinės. Skaičiuoti jis pradėdavo nuo pas- 
kutiniojo skatiko, o baigdavo pirmuoju. Kai viskas buvo perskaičiuota, 
sušuko bernui: | 

— Na, metas jau mums atgal! —ir išėjo iš rūsio pirmas, o bernas 
jam iš paskos. | 

— Užsidaryk! — paliepė bernas, išlipus abiem į viršų, tačiau akmuo 
nepaklausė gyvo Žmogaus žodžių, net nepasijudino. Taigi laiptai į rū- 
sį liko neužritinti. Ir koplyčios durys, ir geležinis dangtis į rūsį, kur 
stovėjo grabai, taip pat liko atviri, nors Jonas ir įsakinėjo jiems už- 
sidaryti. 

Vos tik jie nusileido į apačią, užgiedojo tretieji gaidžiai ir numirėlis 
sukniubo savo grabe. Numirėliška šviesa užgeso jo veide, o grabo ant- 
vožas pats užsikėlė. Drąsusis bernas kaipmat perdūrė jam širdį dre- 
buliniu kaišteliu, kad numirėlis daugiau nebeatsikeltų, o grabą devynis 
kartus apvyniojo liepos karna ir ramiai sau parėjo namo. 

Kai visai išaušo, pirmiausia su gera žinia Jonas nuėjo pas ponią, 
kuri liepė į vežimą pakinkyti keturis arklius ir iš griuvėsių parvežti 
visą lobį. Po kelių dienų, Jonui patarus, lobis buvo išdalintas: vieną 
dalį gavo vargšai Žmonės, kuriuos miręs ponas skriaudė visą savo 
amžių, kita dalis atiteko našlei, o trečiąją pasiėmė bernas. 

Taip Jonas dėl savo drąsos ir sumanumo prasikūrė ir dabar dorai ir 
teisingai tebegyvena Mozūrijoj, kiekvienam pasisukančiam svečiui ap- 
sakinėdamas, kokiu būdu atradęs paslėptą lobį. Jeigu kas nors su- 
abejotų, ar teisybė čia pasakojama, gali nueiti ir paklausti patį Joną. 


VARLĖ KARALAITĖ 


Gyveno kitados karalius ir turėjo tris sūnus. Karalius buvo jau se- 
nas, 0 sūnūs suaugę, tad pasišaukė juos tėvas ir sako: 

— Mano mieli sūneliai, sakalėliai mano brangieji! Baigiasi mano 
amžius, artėja paskutinioji valanda, tenka man valdovo naštą kuriam 
nors iš jūsų atiduoti, mat senatvė senatve—ir akys nebeprimato, ir 
ausys nebeprigirdi, o galva linksta prie motinos žemės. Tačiau mūsų 
karalystėj toks paprotys, jog viengungis negali valdyti šalies, tad no- 
rėčiau, kad jūs kuo greičiausiai vestumėt. Ir kuris geriausią pačią 
išsirinks, tas ir bus mano įpėdinis. Eikite ir be pačių negrįžkite namo. 

— Karaliau ir tėve,— atsakė karaliūnai — kaipmat tavo valią įvyk- k 
dysim, tačiau kaipgi mes, tokie jauni ir menkai ką teišmaną, galim be 
tavo patarimo rinktis sau pačias? 

— Iš to, vaikeliai, matysis jūsų protas, kuris būsite sumanesnis, tam 
ir atiteks karalystė. 

Karaliūnai susižvalgė vienas su kitu, pasišnekėjo, pasitarė ir paprašė 
karaliaus, kad jis leistų pasiklausinėti jo patarėjų. 

Kitos dienos rytą karaliaus šauklys eina sostinės gatvėmis ir savo 
galinga krūtine pučia misinginę dūdą, šaukdamas: 


Į jus kreipiuosi, ponai patarėjai: 
Visi iš miego buskite skubiai! 
Karalius jus pakviesti malonėjo, 
Klausykite jo žodžio pagarbiai! 


Kol saulė neužliejo miesto mūrų, 
Jūs turite karaliaus rūman jot 
Ir, susirinkę į vieningą būrį, 
Jam patarimą išmintingą duot. 


Karaliaus patarėjai, iškilmių drabužiais apsivilkę, susirinko į posėdžių 
salę, ilgai ilgai tarėsi, tačiau nieko doro išrasti negalėjo, mat pasirodė, 
jog kiek galvų, tiek nuomonių. 

Iš daugybės patarimų nerasdamas nė vieno tinkamo, karalius patarė- 
jus paleido namo, liepė pašaukti rūmų išminčių ir pavedė jam sutvar- 
kyti visą šį dalyką. 

Išminčius užkopė su karaliūnais į aukštą rūmų bokštą ir sako jiems: 

— Įtempkit, karaliūnai, savo lankus, įdėkit smailas strėles ir, kai 
duosiu ženklą, paleiskit jas į tris puses: kur kieno strėlė nukris, ten 
ir bus jam skirta pati. 

Karaliūnai paklausė, sustojo šalia vienas kito ir paleido strėles į tris 
puses. Vyresnysis taikė į miesto rūmus, vidurinysis į sodžių pusę, o jau- 
niausias į Žžydinčią pievą. 

Vyriausiojo karalaičio strėlė pataikė į rūmų langą; ten jisai rado 
dailią, liekną senatoriaus dukterį, ją ir vedė. Viduriniojo karalaičio 
strėlė įsmigo dvaro vartuose, tenai, gonkose, karalaitis išvydo sėdint 
gražią mergaitę, turtingo pono dukrą. Paprašė jos rankos, vedė ją ir 
abu sugrįžo į sostinę. Jauniausias karalaitis perėjo žaliuojantį šilą, per- 
plaukė su valtimi gilų ežerą ir vidury pelkės pamatė savo strėlę, o ant 
jos tupėjo žalia varlė ir žiūrėjo tiesiai į jį. 

Pelkė buvo tokia klampi ir pilna akivarų, kad jis nieku gyvu ne- 
įstengė prasigauti iki savo strėlės, tad atsisėdo ir verkia. 

— Ko verki, karalaiti? — paklausė varlė. 

— Kaip aš neverksiu, jeigu nepasiekiu strėlės, ant kurios tupi, o be 
jos negaliu grįžti namo. 

— Imk mane už pačią, ir aš tučtuojau paduosiu tau strėlę. 

— Argi gali šitaip būti, varliuke? 

— Taip jau yra pažadėta, teks man už tavęs tekėti! Leidai strėlę tu 
iš bokšto kuo aukščiausio, kad surastų ji tau pačią kuo gražiausią. 
Aš ant strėlės, tos greitosios, štai tupiu, ko gi lauki — tavo žmona aš 
esu! 

— Protinga esi, kaip matyt, varliuke, viską žinai ir kalbi eilėmis, 
tačiau pasakyk, kaip galiu tave vesti, kaip parodysiu tėvui, ką Žmonės 
pasakys? 

— Parsinešk mane namo slapčiomis ir niekam nerodyk, visiems sa- 
kyk, kad tavo pati iš tolimo rytų krašto, nuostabaus gražumo sultonaitė, 
kad į ją niekas kitas negalįs žiūrėti, tik tu vienas. 

Pagalvojo karalaitis, pagalvojo ir, taręs pats sau: kas bus tas — pa- 
ėmė strėlę iš varlės, ją pačią į kišenę įsidėjo, parsinešė į savo kambarį 
ir atsigulė miegoti. 

Rytojaus dieną karalius, iš dvariškių sužinojęs, kad visi trys karalai- 
čiai parsivedė pačias, liepė juos pašaukti. 

— Nagi, mieli vaikeliai, ar džiaugiatės savo pačiomis? 

— Džiaugiamės, karaliau ir tėve! 

— Būkit laimingi, vaikeliai, o tuo tarpu pasižiūrėsime, kurio pasi- 
rinkimas geriausias. Taigi, tegu kiekviena mano marti iki rytojaus išau- 
džia po kilimą: kurios darbas bus gražiausias, toji bus pirmutinė iš 
visų trijų. 

Vyresnieji karalaičiai nuskubėjo pas savo pačias, išėjo ir jaunėlis, 
o sugrįžęs į savo kambarį, giliai susimąstė ir pradėjo verkti. 

— Ko verki, karalaiti? — paklausė varlė. 

— Kaip aš neverksiu, tėvas liepė, kad visos trys jo marčios, mūsų 
pačios, iki rytojaus išaustų po kilimą, ir kurios bus gražiausias, toji 
bus pirmutinė iš visų trijų. Mano brolių pačios veikiausiai jau triūsia, 
o tu, varliuke, nors moki ir strėlę paduoti, ir žmonių kalba šnekėti, bet 
ar išausi kilimą? 

— Nebijok, gulkis sau ramiai ir miegok, o pabudęs kilimą rasi jau 
išaustą. 

Karalaitis paklausė, atsigulė ir užmigo. 

Varlė tuo tarpu užšoko ant palangės, pasistiebė ant pasturgalinių ko- 
jyčių ir ėmė niūniuoti: 


Vėjai greitieji, vėjai eiklieji, 
Greit pas mane aiplevenkit! 
Visi iš karto prie mano vartų 
Savo sparnais aigabenkit: 
Vilnos siūlų kuo balčiausių, 
Nuostabių gėlių gražiausių, 
Iš gelmių — auksinio smėlio 
Ir skaisčiausių žemčiūgėlių. 
Kilimą man stebuklingą, 
Lyg vaivorykštė spalvingą, 
Reik išausti išvingiuoti 

Ir mielajam atiduoti. 


Suūžė, sušlamėjo vėjai, ir saulės spinduliais į kambarį nusileido sep- 
tynios dailios mergelės su pilnais krepšiais gražiausių spalvų vilnų, gė- 
lių, deimantų ir kitokių daiktų. Jos nusilenkė varlei kuo žemiausiai ir 
per kelias minutes išaudė neregėto gražumo kilimą, vėl nusilenkė ir 
išskrido. | 

Tuo tarpų abi vyresniųjų karalaičių pačios, norėdamos pasirodyti 
prieš karalių ir geisdamos savo vyrams karūnos, pripirko spalvingiau- 
sių siūlų, prigalvojo gražiausių raštų ir, puolusios prie staklių, įniko 
austi. Rytą kilimai buvo baigti. 

Rytojaus dieną karalaičiai nuskubėjo pas tėvą, išvyniojo prieš jį gra- 
žiuosius kilimus ir tylėdami laukia, ką jis pasakys. Karalius pasižiūrėjo 
į vieną kilimą, į kitą, o kai pamatė išvyniotą jauniausiosios marčios au- 
dinį, nustebęs -sušuko: 

— Štai kur kilimas, tokio dar nesu matęs, nors ir-daug jų turiu. 
Mano jauniausioji marti — pirmutinė iš visų, tačiau reiks dar vieną 
darbą padaryti. 

Ir karalius liepė marčioms iškepti rytdienai po pyragą, — kurios bus 
gardžiausias, toji ir gaus pirmenybę. 

Abu vyresnieji karalaičiai nusiminę išėjo pas savo pačias, o jaunė- 
lis, apsidžiaugęs dėl pirmojo pasisekimo, pas savo varlę grįžo jau 
smagesnis, tačiau, parėjęs namo, susimąstė ir ėmė dūsauti. 

— Ko dūsauji, karalaiti?— paklausė varlė. 

— Kaip nedejuosiu, tėvas naują darbą uždavė, ir jau nežinau, ar jis 
pasiseks. Ar mokėsi iškepti pyragą? 

— Nesirūpink, gulkis sau ir ramiai miegok, o kai pabusi, apsi- 
džiaugsi. | 

Karalaitis paklausė, atsigulė ir užmigo, o varlė užšoko ant palangės, 
pasistiebė ant pasturgalinių kojyčių ir laibu balsu uždainavo: 


Vėjai greitieji, vėjai eiklieji, 
Greit pas mane atplevenkit! 
Visi iš karto prie mano vartų 
Savo sparnais atgabenkit: 

Iš saulės rūmo — 

Liepsnos kaitrumo, 

O iš raselių — 

Vandens kaušelį, 

Iš pievų, klonių — 

Kvapų malonių, 

Ir iš grūdelių — 

Miltų saikelį, 

Jog, kaip žadėta, 

Iškepi galėčia 

Pyragą skanų 

Mieliausiam mano. 


Suūžė, sušlamėjo vėjai, ir saulės spinduliais nusileido į kambarį sep- 
tynios dailios mergelės su krepšeliais rankose, o tuose krepšeliuose 
buvo miltų, vandens, kvapiųjų uždarų ir visokių prieskonių. Jos žemai 
nusilenkė varlei, ir po kelių minučių pyragas buvo iškeptas. Vėl Žemai 
„nusilenkusios, saulės spinduliais išskrido atgalios. | 

Rytojaus dieną visi trys karalaičiai vėl nuėjo pas karalių — kiekvie- 
nas atnešė po pyragą. Gardūs buvo vyresniųjų marčių pyragai, tačiau kai 
karalius nurijo jauniausiosios marčios pyrago kąsnį, nustebęs sušuko: 

— Čia tai pyragas, lengvas kaip pūkas, minkštas kaip delnas, bal- 
tas kaip sniegas, o jau gardumėlis — nė apsakyti neįmanoma! Matyt, 
kad jauniausias mano sūnus bus geriausią pačią išsirinkęs, tačiau dar 
pažiūrėsim. 

Du vyresnieji karalaičiai išeina susikrimtę, o jaunėlis grįžta namo, 

nesitverdamas iš džiaugsmo, pasideda varlę ant delno, glosto ją, myluo- 
ja, bučiuoja ir pagaliau klausia: 

— Pasakyk man, kaip, būdama varlė, tokį gražų kilimą išaudei ir 
tokį gardų pyragą iškepei? 

— Aš, karalaiti, iš tikrųjų nesu varlė, aš taip pat karalaitė, ir mano 
motina karalienė, burtininkė Sviatlovida!. Ji turi daug priešų, jie, ne- 
išgalėdami jai nieko pikta padaryti, norėjo mane pražudyti, todėl aš, 
kai buvau septynerių metų, pasiverčiau varle. Ir septynerius metus iš- 
tupėjau pelkėj — dugne ir paviršiuj — kol tu mane iš ten parsinešei 
namo. Po varlės apdaru paslėptas neišpasakytas grožis, tokio dar žmo- 
gaus akys neregėjo. Aš tol turėsiu būti varlės išnarose, kol mano mo- 
tina priveiks pasaulyje visus savo priešininkus. Tačiau būk kantrus, 
lauk, kol mano motina pasakys, kad pavojaus nebėra, tada savo akimis 
išvysi, kokia aš žavi. 

Sulig tais žodžiais įėjo karaliaus dvariškis ir pasakė, kad jauniausia- 
sis karalaitis ir jo broliai drauge su pačiomis skubėtų į rūmus, mat ka- 
ralius keliąs puotą ir su svečiais jau laukiąs jų. 

Karalaitis, išgirdęs šį įsakymą, taip išsigando, kad nebesumanė, ką 
daryti. 

Tai pamačiusi, varlė tarė: 

— Nesirūpink, karalaiti, ir nenusimink! Eik dabar pas tėvą vienas 
ir dėl manęs būk ramus. Kai pasiteiraus, kodėl manęs nėra, pradės 
lietus dulkti —tu pasakyk, jog tavo pati beregint bus čia, mat jau 
prausiasi gaivia rasa, o kai tvykstels Žaibas, sakyk, jog jau puošiasi, 
o kai sugriaudės perkūnas — jau atvažiuoja. 

Karalaitis patikėjo varlės žodžiais ir nusiraminęs nuėjo į rūmus, 
o varlė tuo tarpu vėl stryktelėjo ant palangės, pasistiebė ant pasturga- 
linių kojyčių ir laibu balsu uždainavo: 


Vėjai greitieji, vėjai eiklieji, 
Greit pas mane atplevenkit! 
Visi iš karto prie mano vartų 
Savo sparnais atgabenkit: 
Mano gražumą, 

Veido skaistumą, 

Suknias žvaigždėtas, 


! Vakarų slavų mitologinė deivė. (Vert. past.) 

Išsiuvinėtas, 
Kad vyrą jauną, 
Dailų ir šaunų 
Aš sužavėčiau 
Ir pakerėčiau, 
Kad jo širdužę 
Palenkt galėčiau. 


Suūžė, sušlamėjo vėjai, ir saulės spinduliais į kambarį nusileido sep- 
tynios neregėto gražumo mergelės. Kai karalaitė, pasivertusi varle, dar 
gyveno su savo motina, tos mergelės buvo jos tarnaitės. Visos Žemai 
jai nusilenkė, tris kartus apėjo aplink ją, tardamos kažkokius paslap- 
tingus žodžius. 

Ir štai varlės išnaros nukrito, ir septynių mergelių vidury atsirado 
tikras grožio stebuklas, įstabi Sviatlovidos duktė, neišpasakyto dailu- 
mo karalaitė. Stovi ji, meiliai šypsodama, saulės spindesiu žvelgdama, 
rožių kvapu alsuodama... 

Tuo tarpu jauniausias karalaitis vaikščioja po ištaigingas rūmų me- 
nes, pilnas svečių, kur jau ir vyresnieji broliai laukia su savo pačio- 
mis. Karalius maloniai jas pasveikino ir, jauniausiąjį sūnų pasisodinęs 
šalia, klausia: 

— O kur jauniausioji marti? 

Kaipmat ėmė lynoti, ir karalaitis sako: 

— Mano pati netrukus bus čia, mat ji dabar gaivia rasa prausiasi. 

Po to blykstelėjo žaibas, net rūmai nušvito, ir jauniausiasis karalaitis 
sušuko: 

— Mano pati jau puošiasi! 

O kai sugriaudėjo, jis puolė prie durų, šaukdamas: 

— Mano pati jau atvažiuoja! 

Atsivėrė durys, ir karaliaus menėse tarsi pati saulė nušvito, tarsi tūks- 
tančiai rožių pakvipo! Įėjo neišpasakyto dailumo mergelė, jauniausioji 
karaliaus marti, tokio grožio žmogaus akys dar neregėjo! Visi sustojo 
iš nuostabos, tik vyresniosios marčios išbalo, o jų vyrai net suvirpėjo. 

Karalius nesitvėrė džiaugsmu, kad jo numylėtiniui, jauniausiajam sū- 
nui, teko tokia daili pati; kai tik į ją pažvelgdavo, savo mirusios žmo- 
nos paveikslą išvysdavo. | 

O jauniausiasis karalaitis savo pačia taip buvo susižavėjęs, kad tik ją 
vieną tematė, ją vieną tegirdėjo. 


— Pasakyk, mano sūnau,— paklausė karalius, pasivedęs jį į šalį — 
kodėl man nepasisakei, jog tokia laimė tau nusišypsojo? 

Tr karalaitis jam viską į ausį apsakė, o karalius išklausęs patarė: 

— Eik, sūnau, ko greičiau namo, surask varlės išnaras, įmesk jas 
į ugnį ir kaipmat sugrįžk. Tada ji ir bus tokia, kaip dabar. 

Karalaitis paklausė tėvo, suieškojo varlės išnaras ir įmetė į ugnį — 
jos susirangė, sušnypštė ir sudegė. 

Tačiau atsitiko ne taip, kaip galvojo karalius. Gražioji karalaitė, 
jauniausiojo karaliūno pati, sugrįžusi namo ir savo išnarų neradusi, 
ėmė puldinėti šen ten ir gailias ašaras lieti. Kai karalaitis pasakė visą 
teisybę, ji išgąstingu balsu suriko, išsitraukė iš užančio aguonos gal- 
vutę, trykštelėjo jąja į karaliūną — šis beregint kietai įmigo, o ji pati 
užšoko ant palangės, dainą savo vėjams uždainavo, pavirto antimi, 
sukvaksėjo ir išskrido. 

Rytojaus dieną atsibudęs ir savo pačios neradęs, karaliūnas, bega- 
linio sielvarto apimtas, ėmė graudžiai verkti. Bet ką čia sielvartas ir 
ašaros padės, pagalvojo karaliūnas, nusišluostė akis, sėdo ant eiklaus 
žirgo ir išjojo į platųjį pasaulį, visur klausinėdamas, kur karalienės 
Sviatlovidos šalis, mat jis galvojo, kad karalaitė bus pas savo motiną 
išbėgusi. 

Joja karaliūnas, joja — ne savaitė, ne mėnuo, ne metai praėjo — pa- 
galiau įjojo į lauką, žydinčių aguonų priaugusį, ir jį toks miegas su- 
ėmė, kad vos išsilaikė balne; tik tolumoj pamatęs trobelę ant vištos 
kojos, jis suprato, kas čia yra, tad išsitiesė ant žirgo ir sušuko: 


Klausyk, trobele, ką sakau: 

Tu ant kojelės vištos pajudėki; 

Į mišką užpakaliu atsisuk veikiau, 
O į mane atgręžki priekį. 


Trobelė ant vištos kojos sutreškėjo, ėmė judėti ir atsigręžė durimis 
į karaliūną. Įeina karaliūnas vidun ir randa raganą — kuodelį pakulų 
verpia, dainą dainuoja, o galvoje kažkokias mintis rezga. 

— Kaip laikaisi, karaliūne, kokie vėjai pas mane atpūtė? 

Karaliūnas jai visą teisybę apsakė, ir ragana tarė jam: 

— Gerai padarei, kad visą teisybę išklojai, už tai aš padėsiu tau 
kaip galėdama. Pažįstu tavo sužadėtinę, dailiąją karalienės Sviatlovi- 
dos dukterį. Pasivertusi antim, ji pas mane atskrenda kasdien ir va 

šičia nutūpia. Liįsk tad po stalu, apsidenk staltiese ir, nutaikęs patogią 
valandėlę, griebk antį ir stipriai laikyk, kad ir kokiu gyviu ji pasi- 
verstų. Kai padarysi jai galą, ji pavirs verpste, šiąją perlaužk pusiau ir 
išvysi tą, kurią vejiesi, ir nuo to laiko ji bus visada tavo. 

Netrukus antis atskrido, nutūpė šalia raganos ir ėmė snapu kutinėtis 
savo plunksnas, o karaliūnas tuo tarpų patyliukais šliaužia vis ar- 
čiau — ir tiktai capt už sparno; antis ėmė kvaksėti, sparnais plasnoti, 
norėdama ištrūkti iš karaliūno rankų, tačiau, matydama, jog tat nepa- 
siseks, pasivertė balandžių, paskui vanagu, o pagaliau šnypščiančia gy- 
vate. Karaliūnas jos persigando ir paleido iš rankų, o ji vėl pavirto 
antimi, garsiai sukvaksėjo ir išskrido pro langą. 

Karaliūnas suprato, padaręs Klaidą, bet jau buvo per vėlu, o ragana 
užriko: 

— Ką tu padarei, išsivėpėli! Amžiams atbaidei ją nuo manęs, bet ka- 
dangi ji tavo sužadėtinė, duosiu dar vieną patarimą: še kamuolį siūlų, 
išėjęs iš čia, numesk jį ir, kai kamuolys pradės riedėti, eik iš paskos ir 
atsidursi pas mano seserį, o ten sužinosi, ką toliau daryti. 

Karaliūnas atsisveikinęs išėjo, numetė kamuolį ir pasileido jam iš 
paskos. Ėjo jis daug dienų ir naktų, kol priėjo trobelę ant vištos, ko- 
jos. Sustojęs prie jos, prašneko: 


Klausyk, trobele, ką sakau: 

Tu ant kojelės vištos pajudėki; 

Į mišką užpakaliu atsisuk veikiau, 
O į mane atgręžki priekį. 


Trobelė atsigręžė į jį durimis, karaliūnas įbėgo pro jas vidun ir, radęs 
kitą raganą, viską jai apsakė. 

— Lisk po suolu,— suriko ragana, — mat tavo sužadėtinė jau at- 
skrenda! , 

Atskrido antis kaip ir aną sykį, karaliūnas pastvėrė ją už sparno, 
o ji sukvaksėjo, rankose suspurdėjo, pasivertė kalakutu, iš kalakuto 
šunim, iš šunies kate, iš katės vijūnų, o šis išslydo jam, ir vėl antis 
išskrido pro langą. 

Karaliūnas buvo bepradedąs krimstis, bet ragana jį už tai subarė, 
padavė kitą siūlų kamuolį, ir jis vėl pasileido eiti su tokiu pat užside- 
gimu, kaip ir pirma, tačiau šį sykį tvirtai pasiryžo nebeišleisti taip 
lengvai iš rankų, kas į jas paklius. Jis sumetė šitaip: jeigu karalaitė 

bus pasivertusi paukščiu, stvers už abiejų sparnų, jeigu šliužu — už 
galvos, o jei žuvim — už žiaunų. 
Jis prisigavo prie trečiosios trobelės ant vištos kojos ir sušuko: 


Klausyk, trobele, ką sakau: 

Tu ant kojelės vištos pajudėki; 

Į mišką užpakaliu atsisuk veikiau, 
O į mane atgręžki priekį. 


Trobelė atsigręžė, karaliūnas įėjo į vidų, nusilenkė senai ir žilai ra- 
ganai, pasveikino ją nuo dviejų jaunesniųjų seserų, apsakė savo bėdą 
ir meldė pagalbos ir patarimo. 

— Ir kam reikėjo eiti prieš savo išmintingos pačios valią? — atsakė 
ragana.— Matyt, ji žinojo, kad varlės išnaros jai dar pravers. O tu kaip- 
mat užsimanei jos grožiu visą pasaulį sau palenkti, kad paskui galė- 
tum vietoj gėlelės pumpotaukšlį glamonėti — bet va ir ji atskrenda! 

Karaliūnas kaipmat puolė pasuolėn. 

Atskrido antis, atsitūpė prie raganos kojų, o karaliūnas nusitaikęs 
prišliaužė ir nutvėrė ją už abiejų sparnų. Antis pasimuistė kartą, kitą, 
o karaliūnas tik laukia ją gyvate ar vijūnu pasiverčiant, kad galėtų 
kur reikia pagriebti, bet karalaitė, pajutusi jo kėslą, ilgai nedelsė ir 
pavirto verpste. Karaliūnas ją čiupo abiem rankom, perlaužė į kelį, 
žiūri — vietoj perlaužtos verpstės pusių laiko karalaitės, savo sužadė- 
tinės, rankutes, o šioji kukliai stovi prieš jį, maloniai žvelgia į akis ir 
meiliai meiliai šypsosi. 

Susiglaudę abu išėjo iš raganos trobelės, ir karalaitė sušuko: 


Pagal manąjį troškimą, 
Sviatlovidos paliepimą, 
Tegu tiltas nusitiesia! 


Ir akimirksniu nuo trobelės iki pat karaliūno tėvo rūmų — per kalnus 
ir miškus, per jūras ir upes — nusitiesė tiltas, ir ne šiaip sau koks, 
o visas krištolinis, su auksiniais turėklais ir deimantiniu grindiniu. 

Karalaitė su karaliūnu užlipo ant tilto ir vėl pasakė: 


Pagal manąjį troškimą, 
Sviatlovidos paliepimą, 

Tučtuojau tegul čia stoja: 
Karieta, žirgai kaip vėjas 
Ir su botagu vežėjas, 

O užpakaly karietos 

Du kareiviai su muškietom; 
Mums iš šonų tegul joja 
Raiteliai ir trimituoja 
Priekyje šauklys šaunus. 
Tegul viskas taip ir bus! 


Ir kaipmat viskas atsirado: pliaukšėdamas botagu, sustojo vežėjas su 
paauksuota karieta, kareiviai įkėlė į ją karalaitę su karaliūnu, šauklys 
papūtė trimitą ir pasileido į priekį, o jam iš paskos krištoliniu tiltu 
nurūko prašmatnus pulkelis. Rytojaus dieną karaliūnas su savo suža- 
dėtine išlipo prie gimtųjų rūmų, tiesiog tėvui į glėbį puolė, o tėvas prie 
širdies jį prispaudė, palaimino, savo įpėdiniu paskyrė ir tokias šaunias 
vestuves pakėlė, kad nei apsakysi, nei aprašysi, kaip ten visi gėrė, 

BURTININKAS IR JO MOKINYS 


Gyveno kitados nuskurdęs, prasigėręs kurpius; jis turėjo dorą pačią, 
vieną sūnų ir kelias dukteris. 

Kai sūnus sulaukė keliolikos metų, rūpestinga motina jį aptaisė kaip 
išgalėdama, dailiai sušukavo galvą, meiliai išbučiavo ir patraukė su 
juo į kelionę, į sostinę, kur tikėjosi pas kokį nors meistrą jį įtaisyti, 
kad išmoktų doro amato. 

Nusigavus abiem iki pusiaukelės, juos sustabdė kažkoks bajoras juo- 
da palaidine ir ėmė meilindamasis kalbinti vaikiną, kad šis eitų moky- 
tis pas jį. Kadangi jo akys buvo kažkokios negeros, be to, nesisakė, 
kokio jis amato meistras, todėl motina nesutiko atiduoti jam savo sū- 
naus ir taip ant jo užriko, kad jis pagaliau atstojo nuo jų. 

Taigi eina toliau vieni. Nuėję keletą mylių, pamatė, jog atsidūrė di- 
džiulėj dykumoj, per kurią, visą dieną eidami, niekur nė sodžiaus, nė 
palaikės smuklės nerado, net nė kokio gyvo daikto nesutiko. O saulė 
taip kaitino, kad keliauninkai, nuo troškulio, karščio ir alkio visai nu- 
sivarę, susėdo pakelėj kiek atsigauti ir verkia. 

Ir šit lygiame ir tuščiame kely, visai prie pat kurpiaus pačios ir jos 
sūnaus, staiga atsiranda didžiulis akmuo, o ant šito akmens dubeny 
garuoja jautienos kepsnys, šalia guli baltos duonos kepalas ir stovi 

ąsotis putojančio alaus. Abu kuo skubiausiai puolė prie akmens, tačiau 
vos tik ištiesė ranką į valgį, viskas dingo, tik akmuo stovėjo kaip 
stovėjęs. Kai jiedu sugrįžo į savo vietą, vėl ant akmens atsirado val- 
gių ir gėrimo. 

Taip jiems puldinėjant prie valgio, čia atsirandančio, čia vėl išnyks- 
tančio, gudrios galvos kurpienės sūnus, sumetęs, kas čia per dalykas, 
nulaužė epušinės lazdos galą, nudrožė smailai kaip kuolą, priėjo prie 
akmens ir toj vietoj, kur krito jo šešėlis, įbedė į Žemę. 

Ir šit akmuo dingsta, o kur buvo į šešėlį įbestas kuolas, stovi tas pats 
juoda palaidine bajoras, kalbinęs kurpienės sūnų mokytis pas jį, ir nė 
nepakruta iš vietos, o jau susirietęs, suvargęs, tarsi jį kas būtų ver- 
dančiu vandeniu perpylęs. Jis nusilenkė kuo žemiausiai ir ėmė maldau- 
ti vaikiną, kad šisai ištrauktų iš žemės kuolą. 

— Netrauksiu, broliuk,— atsiliepė vaikinas,— pakliuvai, paukšteli, tu, 
matyt, esi burtininkas, įviliojai mudu į šią dykumą, norėdamas iš alka- 
nų ir ištroškusių pasityčioti, nenaudėli! Pastypsok čia metus ir šešias 
savaites, kol sudžiūsi kaip anas kuolas, kuriuo tave prie žemės pri- 
smeigiau. 

— Ak, pasigailėk, būk geras, prašyk, ko nori, kaipmat gausi, tik pa- 
leisk mane. 

— Gerai, tegu bus, kaip nori. Taigi pirmiausia vėl pavirsk akmeniu 
ir ant jo tegu atsiranda visa tai, ką mes jau matėme. 

Bajoras juoda palaidine dingo, ir vėl atsirado balta staltiese uždeng- 
tas akmuo, o ant jo stovėjo kepsnys, duona ir alus. 

Keleiviai pavalgė, atsigėrė, ir akmuo vėl pavirto žmogum, kuris pra- 
šėsi paleidžiamas. 

— Paleisiu,— tarė bernaitis— jeigu apsiimsi mane trejus metus mo- 
kyti, kaip siūleisi, o kad būčiau tikras, jog mane išmokysi burtininko 
amato, duok man kokį nors užstatą. 

Burtininkas pasilenkė, pakapstė pirštu smėlį ir, pasėmęs rieškučias 
naujutėlių dukatų, supylė juos bernaičiui į kepurę. 

— Tat pravers mano motinai namuose, o man duok tikresnį užsta- 
tą — savo ausies skybelį. 

— Ką darysi — atsakė burtininkas,— tegu bus taip, išsiimk peilį. 

— Aš neturiu peilio, duokš savąjį, kitaip dantimis atkąsiu. 

Burtininkas ištraukė iš už diržo lenktinį peilį, padavė bernaičiui ir 
atsuko dešinę ausį. 

— Duokš kairę, dešinę pernelyg jau uoliai atkišai. 

Burtininkas atsuko kairę ausį. Bernaitis ją sulenkė dvigubą, nurėžė 
skybelį, įsidėjo jį į ryšulėlį ir ištraukė kuolą iš žemės. 

Burtininkas aiktelėjo, patrynė nupjautą ausį, apsivertė kūliu, pavirto 
gaidžiu, liepė bernaičiui palydėti motiną namo ir vidurnaktį ateiti ant 
kryžkelės, kur dabar jie stovi. Tada jis paimsiąs jį trims metams mo- 
kyti. Po to suplasnojo sparnais, pasivertė šarka ir nuskrido. 

Palydėjęs motiną iki artimiausio kaimo, gerasis sūnus išbučiavo jai 
rankas ir kojas, supylė į prijuostę gautus iš burtininko auksinius, pa- 
prašė, kad už trejų metų ji ateitų į tą pačią vietą, kur su burtininku 
buvo padaryta sutartis, ir, motinos palaimintas, vidurnaktį sugrįžo ant 
kryžkelės. Atsirėmė į varstinį stulpą, kokią valandą palaukė savo 
meistro, tačiau, matydamas, kad vidurnaktis jau seniai praėjo, išsiėmė 
iš ryšulėlio nupjautos ausies skybelį ir krimstelėjo jį. Stulpas tik su- 
girgždėjo ir ėmė siūbuoti, bernaitis pašoko į šalį, žvilgtelėjo į užrašą 
ir suriko: | 

— Po velnių, ar ne tu čia, ponas meistre? 

— Aš, bet ko kandžiojies?— atsakė stulpas, virsdamas Žžmogumi,— ei- 
nam, ką padarysi, veduosi aš tave į mokslą, tačiau atsimink, jog tol 
būsi mano mokiniu ir tarnu, kol burtininko amatą kiaurai peprasi ir 
kol motina ateis tavęs parsivesti. | 

Taigi bernaitis ėmė mokytis burtų. Veikiausiai paklausite, kaipgi to 
amato mokytasi?t Ogi šitaip: išsuka jam kojas ir rankas, patį suraito 
kaip vamzdelį, sulenkia dvigubą ir liepia atsitiesti, arba sukiša savo 
ranką iki alkūnės jam į gerklę, pagauna už vidurių, persuka juos at- 
bulus, ir atgręžk vėl kad gudrus! 

Toks tai buvo mokslas. 

Mokinys buvo su galva, per trejus metus taip gerai perprato burtų 
mokslą, kad net už savo meistrą daugiau išmanė. 

Daug tėvų ateidavo atsiimti savo vaikų, tačiau burtininkas taip juos 
apsukdavo, kad jie, nieko nepešę, vėl grįždavo namo. 

Sumanus vaikinas, kai iki sutarto meto beliko trys dienos, išėjo 
į vieškelį, pasitiko savo motiną ir pamokė ją, kaip jinai turės tris kar- 
tus jį pažinti. 

— Žinok, mama,— sakė jis,— kai burtininkas arklių kaimenę atvarys 
ir lieps tau joje mane pažinti, ant mano ausies musė Zzvimbs. O kai at- 
skris pulkas balandžių, vienas jų neles žirnių, tai būsiu aš. Ir kai lieps 
pažinti mane tarp mergelių, tai aš būsiu toji, kuriai per antakį boružė 
IOpos. 

* * * 


Kai kurpiaus pati atėjo pas burtininką ir paprašė atiduoti jai sūnų, 
burtininkas nusikabino nuo sienos trimitą ir papūtė juo į visas keturias 
šalis. 

Lyg tamsus debesys staiga atlėkė kaimenė juodų arklių, jie pusračiu 
tartum įbesti sustojo prieš kurpiaus pačią. Tai buvo ne arkliai, bet bur- 
tininko suvilioti mokiniai, jie privalėjo jam tarnauti, dirbdami sun- 
kiausius darbus. Vargšė motina eina nuo vieno arklio prie kito, gim- 
dytojos akimis ir motinos širdimi stengdamasi pažinti savo sūnų, suviI- 
pa vien pagalyojusi, jog štai apsiriks, pražudys sūnų ir save. Tik stai- 
ga pamatė, kad ties vieno arklio ausim skraido musė, ir sušuko apsi- 
džiaugusi: 

— Čia mano sūnus! 

— Atspėjai, — sako burtininkas,— bet reikia dar sykį pamėginti. 

Sulig tais žodžiais jis vėl pasiėmė sidabrinį trimitą, papūtė į visas 
keturias šalis, ir lyg debesys atskrido pulkas baltų kaip pienas balan- 
džių. Jie puolė prie pabertų žirnių ir godžiai ėmė juos lesti. 

— Atspėk, kuris iš jų tavo sūnus, — sako burtininkas. 

Motina, pamačiusi, kad vienas balandis tik dedasi gaudąs žirnius, 
o visai nelesa, sušuko: 

— Čia mano sūnus! 

— Ir vėl atspėjai. Dabar pamėginsi spėti trečią ir paskutinį sykį — 
jeigu pataikysi, galėsi imti savo sūnų, o jeigu ne — jis liks pas mane. 

Ir papūtė į visas keturias šalis auksiniu trimitu: ore suaidėjo skam- 
bios dainos, ir poromis ėmė leistis gražios mergelės su baltomis kaip 
sniegas suknelėmis, rausvais dirželiais susijuosusios, su nuostabiais ru- 
giagėlių vainikėliais — jos susibūrė aplink motiną ir sustojo. 

Atidžiai žiūrėdama į kiekvieną, motina eina nuo vienos mergelės prie 
kitos ir pagaliau, pamačiusi vienai per antakį ropojant boružę, su 
džiaugsmu sušunka: 

— Čia mano sūnus! 

Ir visos mergelės vėl išskrido pro langą, o kurpiaus pačios pažintoji 
tikru jos sūnumi pavirto, puolė motinai į glėbį ir nuo širdies dėkojo 
už išvadavimą. 

* * * 

Laimingi sugrįžo abu namo, tačiau kurpiaus sūnus tuojau pamatė, 
kad juose kaip ir pirma iš bėdų neišsikapstyta — auksiniai jau buvo 
išleisti, o tėvas pervien girtuokliavo. 

— Ko išmokai per trejus metus, sūnau? — paklausė tėvas. — Kokią 
naudą iš tavęs turėsiu? 

— Išmokau visokių burtų. O nauda iš manęs bus tokia: aš pasiversiu, 
kuo panorėsi: sakalų, kurtu, lakštingala ar avinu. Galėsi tada nuvesti 
mane į turgų ir parduoti, tik neužmiršk numauti pavadžio ir niekad 
nereikalauk, kad pasiversčiau arkliu, mat tada ir gauti už mane pinigai 
niekais nueis, ir man pačiam bus blogai. 

Tėvas užsinorėjo nešti į turgų sakalą, ir staiga sūnus dingo, o tėvui 
ant pečių nutūpė sakalas su nutašyta lazdele jam laikyti ir gobtuvėliu 
akims uždengti. Neša jį kurpius į miestą, sutinka keliu jojant medžioto- 
jus ir parduoda sakalą, o sugrįžęs namo, randa sūnų už stalo sėdintį... 
Gautus už sakalą pinigus praūžęs, tėvas užsimanė parduoti kurtą. Kur- 
tas kaipmat atsirado jam prie kojų; prisirišęs jį už „virvutės, nuvedė 
pas medžiotojus, pardavė už gerus pinigus, o, sugrįžęs namo ir radęs 
vėl sūnų, nesitvėrė džiaugsmu, mat buvo tikras, kad dabar pinigų 
pragėrimui niekad nepristigs. Prašvaistęs šiuos pinigus, kurpius jau ne 
vieną sykį vedė į turgų sūnų, pasivertusį ir jaučiu, ir karve, ir avinu, 
ir žąsim, ir kalakutu, ir gaidžiu. Pagaliau tėvui tat įgriso — pinigų už 
parduotą daiktą jam užtekdavo neilgam, juoba kad jų paimdavo ne 
kažin kiek, o už arklį jis gautų kur kas brangiau, bet sūnus aiškiai pa- 
sakė, kad tėvas nereikalautų iš jo pasiversti arkliu. Ir kodėl jis nenori 
šito? Juk arklys irgi gyvulys, toks pat, kaip karvė; matyt, sūnus ty- 
čiojasi iš jo, gaili jam gero uždarbio. 

Pagalvojo šitaip apygirtis kurpius ir užsimanė arklio. Ir kaipmat 
kieme atsirado žirgas — kojom žemę kasa, iš akių vos ne kibirkštys 
skyla, iš šnervių vos ne liepsna plaikstosi. Išjojo kurpius ant žirgo 
į turgų, ir tučtuojau atsirado pirklys, ir ne bet koks, mat iš karto pa- 
siūlė už žirgą tiek aukso, kiek jis sveria. Nusivedė abu žirgą prie svars- 
tyklių, ant vienos jų pusės pastatė žirgą, o ant kitos pirklys ėmė iš mai- 
šų vėtyklėmis seikėti tokius naujutėlius ir žibančius dukatus, jog net 
akys raibo, žiūrint į juos. Kurpius įsispyręs žiūrėjo į auksą, beveik jau 
nusveriantį žirgą, tik staiga kad truks grandinė, laikanti vieną svars- 
tyklių pusę, ir auksas pažiro ant žemės, ėmė riedėti nuotakiu gatvės 
grioviu. Kurpius puolė rinkti auksinius ir ne tik pavadį, bet ir žirgą 
užmiršo, o pirklys tuo tarpu užšoko ant žirgo ir nulėkė su juo per 
miestą, be pasigailėjimo maigydamas jį pentinais, tampydamas žąslus 
ir plakdamas geležiniu rimbu, mat tai buvo tas pats burtininkas, ir da- 
bar jis norėjo savo mokiniui atkeršyti už kitados nupjautą ausį. Palei- 

dęs savo mokinį ir atgavęs ausį, jis vėl įgijo tokią pat galią, kokią 
turėjo anksčiau. 

Nuvaręs žirgą iki putų, parjojo burtininkas į savo nematomus na- 
mus. Mat nors tie namai stovėjo plynam lauke, pašalinis Žmogus jų 
nematydavo. Pririšo žirgą prie gonkų, o pats nuėjo į vidų pasakyti, 
kad nuvestų gyvulį į arklidę, kur jo laukė neišpasakytos kančios. Tuo 
tarpu vargšas mokinys, nujausdamas savo dalią, iškėlė, kiek įstengda- 
mas, galvą į viršų, užkabino pavadį už tvoros mieto, ir nutraukęs jį nuo 
galvos, trenkė į žemę, pats pasivertė kiškiu ir iš visų jėgų pasileido per 
lauką. 

Burtininkas, išėjęs į gonkas ir pamatęs, kas atsitiko, krenta ant že- 
mės, pasiverčia kurtu ir jau jau pagaus vargšą kiškį. Bet šisai, pribė- 
gęs prie kalniuko, staiga krenta ant Žemės, pasiverčia kregžde; šauna 
į debesis ir skrenda vis toliau ir toliau. Kurtas, tat išvydęs, pasiverčia 
vanagų, iškyla virš debesų ir, išskėtęs nagus, puola ant vargšės kregž- 
dės, bet šioji krenta žemyn ir, atsimušusi į didžiulio ežero bangą, pa- 
siverčia kuoja ir neria į vandenį tarp pakrantės žolių. Vanagas tą pat 
akimirksnį visu smarkumu puola prie vandens, pasiverčia lydeka ir 
įninka gaudyti kuoją. Šioji, matydama, kad lydeka, iškėtusi nasrus, jau 
prie pat jos, iš paskutiniųjų šoka į viršų, pasiverčia auksiniu žiedu ir 
krenta po kojom dailiai kunigaikštytei, šio krašto valdovo dukteriai, 
ką tik nusimaudžiusiai ir sėdinčiai paežery ant žolės. Kunigaikštytė 
aukso žiedą pastvėrė, ant savo pirštelio užsimovė ir, iš džiaugsmo nu- 
stebusi, dairosi aplink... 

Tuo tarpu burtininkas, pasivertęs žąsimi, išplaukia iš ežero, išlipa ant 
kranto, nusipurto vandenį, pasiverčia pirkliu ir ima maldauti kuni- 
gaikštytės, kad šioji grąžintų jam žiedą, kurį jis neva pametęs. Išvydusi 
pirklį vešlia, juoda barzda ir plačiomis žibančiomis akimis, kunigaikš- 
tytė baisiai išsigando, sukliko, o žiedą prispaudė prie baltos savo krū- 
tinės. Išgirdusios klyksmą, subėgo kunigaikštytės kambarinės ir drau- 
gės, apspito savo jaunąją ponią ir puolė taip kutenti barzdotąjį įžūlėlį, 
kad šis ir juokėsi, ir verkė drauge, kosėjo ir čiaudėjo, kojom spardėsi, 
rankom maskatavo, puldinėjo į visas šalis, parpuolęs ant žemės kniūbs- 
čias, raičiojosi kaip apsėstas, nebesumanydamas, ką daryti, mat iš bai- 
mės užmiršo esąs burtininkas; tik po kiek laiko atsitokėjęs, pasivertė 
ežių, ir mergelės, kone iki kraujo susibadžiusios savo baltus pirštelius, 
nuo jo klykdamos pabėgo. 

Kunigaikštytė rastąjį žiedą parodė tėvui ir taip prie jo prisirišo, kad 
ir dieną, ir naktį ant bevardžio pirštelio mūvėjo. 

Rytojaus dieną, viena kambary likusi, kunigaikštytė ėmė grožėdamasi 
apžiūrinėti žiedą, šisai netyčia iškrito iš rankų, trūko pusiau ir — o 
stebuklų stebuklas!-— priešais gražiąją kunigaikštytę atsirado dailus jau- 
nikaitis, burtininko mokinys! Kunigaikštytė taip sumišo, kad akių pa- 
kelti nedrįso, tačiau kai jaunikaitis viską apsakė, jis taip jai patiko, 
kad maloniai su juo šnekučiavosi, o kai durys sugirgždėjo ir įėjo tė- 
vas, jaunikaitis -vėl žiedu virto, kunigaikštytė jį ant piršto užsimovė, 
prie krūtinės priglaudė ir nuolankiai ėmė prašyti tėvą, kad tą pirklį, 
jeigu jis ateitų į rūmus žiedo prašyti, lieptų už vartų išvaryti. 

Kai pirklys tą pačią dieną atėjo žiedo, kunigaikštis, nepaisydamas 
dukters prašymo, liepė nedelsiant žiedą jam grąžinti. Kunigaikštytė di- 
džiai supyko ir, apsipylusi ašaromis, nusimovė žiedą ir sviedė pirkliui 
po kojomis taip smarkiai, kad jis į smulkiausius trupinėlius subyrėjo. 
Pirklys ūmai sudrebėjo, krito ant grindų kniūbsčias ir, pavirtęs gai- 
džiu, ėmė tuos trupinėlius lesti, o viską sulesęs, užskrido ant palangės, 
suplasnojo sparnais ir užgiedojo: „„Mokiny, kur tu?“ — šovė į viršų ir 
dingo. 

Tačiau kunigaikštytė, anksčiau jaunikaičio pamokyta, nusviedusi 
žiedą, tarsi netyčia paleido iš rankų skarelę, sumaniai uždengdama 
stambiausią aukso trupinį. Šisai trupinėlis, tą pat akimirksnį išsiritęs iš 
po skarelės ir gaidžiui tokiu pat balsu atsiliepęs: „(O aš čia!“, pasivertė 
sakalu ir išspruko pro langą. Sakalas kaipmat pasivijo juodąjį gaidį, 
suleido į jį nagus, pastvėrė už kairiojo sparno, sulamdė sparnų plunks- 
nas, ir gaidys lyg akmuo žnektelėjo į sraunų upelį ir prigėrė. 

O sakalas iškilo virš kunigaikščio rūmų, pro platų langą įskrido į vi- 
dų, nutūpė kunigaikštytei ant rankos ir skaisčiomis akimis žiūrėjo i ją; 
paskui nušoko ant grindų, ir jo vietoje radosi dailusis jaunikaitis, kuni- 
gaikštytei sykį jau matytas. 

Nuo to laiko mokinys burtus metė, vedė kunigaikštytę, į rūmus at- 
sigabeno savo motiną, seseris išleido už turtingų pirklių ir visoms šalies 
smuklėms įsakė jo tėvui veltui duoti degtinę, už kurią kasmet pats 
savo pinigais sumokėdavo. 

O netrukus po uošvio mirties šisai doras kurpiaus sūnus ir vargšas 
burtininko mokinys tapo šio krašto kunigaikščiu ir drauge su savo pa- 
Čia ir vaikais buvo toks laimingas, jog neįmanoma nei apsakyti, nei 
aprašyti. 


KVAILASIS MOTIEJUKAS 


Gyveno kitą sykį valstietis, jis turėjo tris sūnus — du protingus, o tre- 
čiąjį visi laikė kvailiu. Žiūrėdami į jį, tėvas dūsavo, motina verkė, 
broliai juokėsi, o šiaip žmonės tik pečiais gūžčiojo ir kalbėjo: „Kaip 
tas vargšelis gyvens?" 

Motiejukas buvo geros širdies, nuolankus, paklusnus, darbštus, tačiau 
nemokėjo kaip kiti gudriai kalbėti ir, kas jam ką pasakydavo, viskuo 
tikėdavo. Jeigu eidamas į lauką dirbti sutikdavo elgetą arba alkaną 
šunį, tuojau imdavo iš savo pintinėlės ar ąsočio valgį, vaišindavo juos, 
dalindamasis pusiau arba net ir viską atiduodamas, o pats grįždavo na- 
mo tuščių pilvu. Tačiau jis tik juokdavosi dėl to ir visada būdavo nuo- 
taikus. Žmonės šaipydavosi iš jo, bet jis nė mažumėlio nepykdavo už 
tai, net sakydavo: „Į sveikatą!" 

Gailėjo jo visi, ir senas tėvas numanė, kad po jo mirties, likęs prie 
žemės Motiejukas neįstengs šeimininkauti, išeis ubagais. Vyresniųjų 
brolių paspirties nebuvo ko tikėtis, mat jie Motiejuką laikė perniek ir 
tik savimi rūpinosi. Motiną graužte graužė rūpestis, kaip jis gyvens, 
ji dažnai apsiašarodavo, pagalvojusi apie savo vaiko ateitį. 

Tėvai buvo ne iš jaunųjų, taigi pirmiausia pasimirė motina, 0 ne- 
trukus iš sielvarto atgulė tėvas ir ėmė ruoštis į paskutiniąją kelionę. 


5. Teisingas zuikis 65 


Kai atėjo mirties valanda, jis sušaukė visus sūnus ir prisakė jiems rū- 
pintis Motiejuku, neapleisti jo, atminti, kad jis tikras jų brolis. 

Po tėvo laidotuvių ir šermenų broliai ėmė dalintis palikimą. Motie- 
jukas, žinoma, jokio balso čia neturėjo, jis atsisėdo prie krosnies ir 
tepasakė: 

— Ką man duosit, tas bus gerai. 

Broliai, nedori bernai, tik ir tegalvojo, kaip čia nusikračius Motie- 
juku. Žemės jam duoti nenorėjo, pinigų tėvų skrynioj nerado, o jeigu 
ir būtų radę, Motiejukui veikiausiai nebūtų skyrę. Ūkį abu broliai 
pasidalijo pusiau, o kaipgi ūkininkaus be galvijų, jaučių, jungų ir ark- 
lių, tad juos taip pat pasiskyrė sau. O Motiejukui susimokė atkišti bet 
ką. Vyresnysis brolis ir sako jam: 

— Ką tu čia veiksi?į Esi kvailas, eik į pasaulį proto ieškoti, gal ir 
rasi kur, pakeliui pasiklausinėdamas. Už berną mes tavęs imti negalime, 
nes ką gi Žmonės pasakys. Pasiieškok kur kitur sau vietos! 

— Pala, į kelią ką nors įdėsime,— tarė jaunesnysis brolis— kad ne- 
vargtum, kol rasi vietą... Gausi panešiotus kailinius, dar yra sena tėvo 
skranda, o jo kepurė irgi ne taip jau prasta. Ir lazdą pasiimk priedo, 
kad turėtum kuo nuo šunų atsiginti. 

Nesinorėjo Motiejukui eiti iš trobos, kur buvo įpratęs, tad prašėsi 
brolių jį nors už berną ar už piemenį imti, tačiau broliai iš tolo jo 
kratėsi. 

— Tu visai mūsų giminei gėdą darai, mudu nė vienas pačios negau- 
sim, kol tu čia būsi. Eik, kur akys veda. 

Broliai vis ragino jį prisispyrę, tad Motiejukui nebeliko kas darą ir 
jis sutiko išeiti, tik paprašė, kad jam duotų kokį drabužį apsirengti ir 
vieną kitą skatiką. 

Kai Motiejukas buvo jau susiruošęs į kelią, broliai nuėjo į kamarą 
ir išrinko pačius seniausius ir prasčiausius drabužius, juokdamiesi, jog 
kvailiui ir šitie per geri. Motiejukas nei purtėsi jų, nei geresnių rei- 
kalavo, ėmė, ką jam davė. Taigi jis gavo senus, tėvo nunešiotus kaili- 
nius, jo seną skrandą, avikailio kepurę ir lazdą, nuplyšusių kurpių po- 
rą ir vyžas atsargai. 

Tačiau ant brolių Motiejukas nepyko, gražiai su jais atsisveikino, 
sveikino net su šuniu Rudžių, jį palydėjusiu už vartų, ir iškeliavo į pa- 
saulį. 

Išeinant jam broliai įspraudė dešimt pinigėlių po tris skatikus. 

Ir patraukė kvailasis Motiejukas per laukus ir miškus, kur akys veda, 
tačiau prieš tai užsuko į kapines atsisveikinti su savo tėvu ir motina. 
Buvo graži pavasario diena, kapuose visur lyg gražiausioj pievoj žydėjo 
vešlios gėlės, čiulbėjo paukšteliai. Susirado Motiejukas kapinių kampe 
vietą, kur buvo palaidoti jo tėveliai, atsisėdo prie kapo ir galvoja apie 
tėvą, apie motutę, apie tai, ką jam dabar veikti, kur duonos ieškoti. 
Tuo tarpu ant tvoros nutūpė šarka ir kinkuoja galvute, tarsi sveikinda- 
ma jį. Motiejukas taip pat jai linktelėjo, nors tai ir šarka buvo, mat 
jis kiekvienam sutvėrimui tik gera linkėjo, nieko skriausti neketino. 
Žiūri jis į šarką, o šioji pražiojo snapelį ir sako: 

— Kaip gyveni, Motiejuk? 

— Sveika, šarkele! Ačiū! 

— Ko toks susikrimtęs? 

— Matai, ieškau vietos, nežinau, ar surasiu, broliam reikėjo tėviškę 
užleisti, taigi einu į pasaulį. 

— Ką tu čia, — atsiliepė šarka nuo tvoros,— ne toks jau vargšas esi. 
Tėvas gerai žinojo, kad broliai tau atiduos jo seną skrandą. Apžiūrėk 
ją gerai, visą gyvenimą tėvas joje slėpė auksinius. Atardyk rankoves 
ir apykaklę, rasi už ką trobelę ir žemės sklypą nusipirkti. 

Pasukiojo šarka uodegą, nusijuokė ir nuskrido sau. Pagalvojo tada 
Motiejukas — o gal ir teisybė, mat paukščiai visokių dalykų žino. Nu- 
sivilko skrandą ir ėmė ardyti — tik kad pažirs gryno aukso dukatai, ir 
tiek daug, kad pilną marškinių sterblę prisipylė. Padėkojęs tėvui, Mo- 
tiejukas patraukė po tiesumu į netolimą dvarą, ten nusipirko ne tokią 
jau prastą trobą su sodu ir žemės sklypu, ir dar rieškutės auksinių liko 
gyvenimo pradžiai. Juk visko reikia —ir arklių, ir jaučių, ir avelių, ir 
kiaulių, kad kiemelis ir tvartas tušti nestovėtų. Reikėjo į turgų eiti, 
o ir namuose vienam sunku buvo, tad priėmė vieną našlaitį, kad jam 
pagelbėtų darbuotis. Kibo Motiejukas į darbą, nežiūrėdamas, diena ar 
naktis. O ir ėjosi jam kaip iš pypkės! Nė metai nepraslinko, ir Motie- 
jukas taip prasigyveno, taip jam viskas puikiai sekėsi, kad net kaimy- 
nai ėmė pavydėti. Piršo žmonės jam ir pačią, bet Motiejukas neketino 
vesti, kol gerai peršamosios nepažins. 

Vieną vakarą, pašaly sėdėdamas ir duoną su sūriu kramsnodamas, 
žiūri — keliu rieda vežimas, liesa karve ir jaučiu pakinkytas, o vežime 
sėdi vienas jo brolis, girtut girtutėlis, o kitas guli —ir barasi abu. Išvy- 
dę Motiejuką, jie be galo nustebo ir sustojo. 

— Ką, ar tu čia tarnauji, kuo vardu tavo šeimininkas? 

Motiejukas juokdamasis sako: 

— Jo vardas toks pat, kaip ir mano, dabar jo nėra namie, prašom 
į trobą, va berniukas vakarienę verda, dabar bus mūsų trejetas. 

Broliai išsiropštė iš vežimo, į trobą suėjo, stebėdamiesi perteklium ir 
tvarka. Kai susėdo už stalo, Motiejukas liepė atnešti alaus ir pradėjo 
vaišinti brolius. Besišnekučiuojant Motiejukas ėmė pasakoti apie ūkį, 
apie derlių, apie savo išteklius, kol pagaliau juokdamasis pridėjo: 

— Taigi, aš tarnauju pas šeimininką, kuriuo pats esu, ir viskas, ką 
čia matote, yra mano! 

— Negali būti — sušuko broliai — juk plikas kaip pirštas iš namų 
išėjai! 

— Juk davėt man seną tėvo skrandą, o joje radau, ką man velionis 
tėvelis buvo paskyręs. 

Broliai ėmė rautis plaukus, matydami, jog apsigavo per savo godu- 
mą, juoba kad Motiejuko troba ir ūkis buvo daug vertesni už tėviškę. 
Ėmė tada supykę šaukti ir bartis, girdi, Motiejukas juos apgavęs ir ap- 
vogęs. 

“— Žinote ką, —tarė Motiejukas,— jeigu sakote, kad tėvo ūkis blo- 
gesnis, keiskimės kaip stovim. O kad esat nusigyvenę, tai matau, nes 
važiuojat, karvę pasikinkę. 

Broliai išėjo apsižvalgyti. Motiejukas turto iš tiesų daugiau turėjo, 
negu jie abu pervien. 

— Tinkame!-— sušuko jie— Eik tu į mūsų pirkią, mes liekame čia, 
tik mauk greičiau kaip stovįs. 

— Senąją tėvo skrandą pasiimsiu, ir likite sveiki, — tarė Motieju- 
kas.— Man tėviškė, nors ir skurdi, arčiau širdies. 

Linktelėjęs savo našlaičiui, nuėjo prie karve pakinkyto vežimo, mat 
pagal susitarimą jis priklausė jam, tačiau broliai neleido į jį sėstis. Grū- 
modami lazda, išvijo Motiejuką už vartų. Patraukė jis namų link, tačiau 
nė kiek nesielvartavo, tik džiaugėsi be galo. Tik kai nusigavo iki tėvų 
pirkelės ir išvydo ją tuščią, duris pagaliu užremtas, tvartą ir kluoną 
kaip iššluotus, visur prišnerkšta ir sujaukta, baisiai jam suspaudė širdį. 
Eina jis pagal išvartytą tvorą, tik žiūri — ant mieto šarka tupi ir uodegą 
kraipo. 

— Gerą dieną, Motiejuk! 

— Ne tokia ji gera,— atsiduso naujasis šeimininkas,— matote, kokia 
bėda, visur vėjai švilpia, nesumanau, ką daryti. 

— Na jau, — atsakė baltakaklė.— Kaip nors išsiversi. Pakasinėk ka- 
maros kertėj, rasi puodą, jį tau mama užkasė. 

Geroji šarka nusijuokė ir nuskrido. Motiejukas, nors ir žinojo, kad 
ji ne melagė, bet nenorėjo tikėti. Tačiau į kamarą nuėjo, lopeta pa- 
kapstė Žemę — ir sužvangėjo puodas, bet dukatų jame nebuvo, tik rado 
talerių! gerą saiką. Tat pakėlė jam ūpą, ir jis kibo į apleistą ūkį iš 
paskutiniųjų. Ir ėjosi Motiejukui kaip iš pypkės. Kartais jam regėdavo- 
si, tarytum šalia savęs mato tėvą su motina, lyg girdėdavo jų balsą, 
pasakinėjantį, ką veikti, ir tarsi jie džiaugdavosi, kai šarka, nutūpusi 
ant tvoros, pradėdavo jį kalbinti, duodama kokį nors gerą patarimą. 
Kaimynai neišpasakytai stebėjosi, jog kvailasis Motiejukas buvo toks 
protingas ir laimingas, bet kadangi šisai gudriai kalbėti ir girtis nemo- 
kėjo, tebevadino jį kvailu Motiejuku ir tebesityčiojo iš jo. Graužė jį 
dėl šito sielvartas, juoba kad ir pačios jau dairėsi, mat vienam ir ne- 
smagu buvo, o ir ūkiui reikėjo Žmogaus, bet už kvailo Motiejuko nie- 
kas nenorėjo savo dukters leisti. Kur tik jis bepasipiršdavo, visur išei- 
davo it musę kandęs. Taigi eina vieną sykį pakluonėmis, žiūri — pa- 
tvory sėdi apiplyšus mergaitė ir verkia. Sustojo Motiejukas ir klausia: 

— Kas tu per viena? Ko verki? 

Mergaitė, neveikiai atsitokėjusi iš didelio sielvarto ir verksmo, ėmė 
pamažėle pasakoti, kad jos mama numirė ir ji liko pasauly vienui viena. 
Suspaudė jam širdį, žiūrint į ją, tokią nuskaustą, juoba kad ir pats buvo 
patyręs panašią nelaimę, tad paėmė jis našlaitę už rankos ir nuvedė ją 
pas seniūno pačią. 

— Seniūnien, močiute,— tarė Motiejukas,— štai vargšė našlaitė, liku- 
si be prieglobsčio, aš jos į savo pirkią vestis negaliu, mat nėra ten 
atsilyginsiu. Nors ir kažin kokius pinigus atsieitų, mokėsiu, kad tik 
našlaitei pas jus būtų gerai. 

Seniūnienė apsiėmė mergaitę laikyti, beregint sumetusi, jog turės ką 
pasiųsti ir žolių prinešti, ir žąsų paganyti, ir vandens pasemti, o kvailas 
Motiejukas dar primokės. Taigi našlaitė ir liko pas ją, o Motiejukas to- 
lydžio ateidavo jos pasižiūrėti. Mergaitė augo ir gražyn ėjo, ir Motieju- 
kas ėmė svarstyti, ar neapsivedus su ja. O našlaitė iš dėkingumo be 
galo prie jo prisirišo, išbėgdavo jo pasitikti su šypsena ir geru žodžiu 
net ant kelio. Seniūnienė taip pat nesumanė, kaip ja atsidžiaugti, mat 
mergaitė buvo darbšti, sumani ir išmintinga. 


1 Sidabrinės monetos. (Vert. past.) 

Praėjo keleri metai, Motiejuko gyvenimas kilo kaip ant mielių, jo 
tėviškė taip suklestėjo, kad kaimynai ėmė pavydėti. 

— Jeigu turi laimę, — kalbėjo Žmonės,— gali ir kvailas būti. Kad ir 
Motiejukas: išsiviepęs, iki trijų suskaičiuoti nemoka, o sekasi jam kaip 
niekur nieko. 

Vieną sykį, grįždamas iš laukų, panoro aplankyti savo našlaitę, tačiau 
nei kieme, nei prie šulinio jos nesimatė. Žiūri — ant slenksčio stovi se- 
niūno pati ir šluostosi prijuoste ašaras. Kažkas nudiegė jam širdį, priėjo 
arčiau. | 

— Nebėra mūsų mergaitės,— tarė ji. — Vakar atvažiavo kažkokie di- 
deli ponai ir pasiėmė ją, sakydami, kad jinai buvo jų. Net su tavim 
atsisveikinti neleido, dėl to ji labai verkė ir tik prašė pasakyti, jog, 
kol bus gyva, neužmirš tavęs. 

Negiežė apmaudo gerasis Motiejukas, netekęs mergaitės, tik palinkė- 
jo širdy jai laimės ir nuliūdęs patraukė namo. Viskas jam pasidarė 
nebe miela. 

Po kiek laiko vieną dieną sėdi jis prie kukulių dubens, o kąsnis jam 
gerklėj stringa. Tik staiga kad subildės, sutrinksės — įgriūva į trobą 
broliai. Iš jo atimtą ūkį jie jau buvo nuvarę niekais ir dabar liepė jam 
nešdintis iš tėviškės, grasindami nudėsią, jeigu jis pamėgintų vėl čia 
pasirodyti ir ko nors prašyti. Motiejukas, nė žodžio prieš netaręs, pasi- 
ėmė lazdą ir išėjo. 

Eina, eina jis laukais ir šeštąją dieną pakelėj pamato mergaitę, tar- 
tum panašią į aną našlaitę, tik jau taip pasipuošusią ir išgražėjusią, kad 
net pažinti sunku. Tačiau šioji, Motiejuką iš tolo pažinusi, puolė jam 
ant kaklo ir tučtuojau nusivedė pas savo gimines, sakydama, jog čia 
tas pats geradarys, ją išgelbėjęs iš vargo. Motiejukas liko toj šeimoj 
tarnauti, o kai mergaitės giminės jį arčiau pažino ir pamatė, jog mer- 
gaitė jį karštai myli, ištekino ją už Motiejuko. 

Sunku patikėti, kad taip buvo, tačiau aš pats jų vestuvėse šokau, 
saldų midų gėriau, per barzdą varvėjo, burnon nepateko... Ir galas. 

KAIP VALSTIEČIO VAIKAS 
TAPO KARALIUM 


Jo vardas buvo Gavelas, ir turėjo jis tris vyresnius už save brolius; 
šiuos visi laikė protingais, o jį vadino kvaileliu, nors jam proto ir ne- 
stigo. Tačiau jis buvo tokios geros širdies, kad niekad savimi nesirū- 
pino, tik kitų gailėdavo, ir dėl to galop visada pats nukentėdavo. 

Susės, būdavo, visi prie vieno dubens — broliai visuomet jį apvalgo, 
ir dar šaukštais kaktą apdaužo, o jis tik juokiasi. Visada palaikiais 
marškiniais vilkėjo, nuplyšusias vyžas nešiojo, tačiau nesikrimto dėl to 
Gavelas, nors dažnai būdavo peršalęs ir išalkęs. Matydamas, kad kiti 
visko turi per akis, jis tik džiaugėsi. Vyresnieji visada iš jo iškaulin- 
davo, ko tik norėdavo, ir paskui juokdavosi. Tėvas su motina labai 
sielvartavo, mat numanė, kad jam pasaulyje bus nelengva gyventi. Kai 
palikdavo jį pirkioj vieną, visada jis ką nors išgaišindavo. Mat užėjus 
elgetai, Gavelas jam atiduodavo, kas pasitaikydavo po ranka, net pas- 
kutinius marškinius nusivilkdavo. Gyvulėlius taip pat šerdavo, sau nuo 
burnos kąsnį nutraukdamas, ir tikėjo kiekvienu žodžiu, todėl jį apgau- 
dinėjo, kas tik norėjo. Kelis sykius nuo tėvo už tai gavo į kailį, kad 

pagaliau ir apie save kiek pagalvotų, bet proto jam vis tiek neįkrėtė — 
koks buvo, toks ir liko. Tokį jau būdą, matyt, turėjo. 

Vieną sykį, kai nieko namie nebuvo, o Gavelas ant pašalio sėdėjo, 
pro vartelius įėjo elgeta, bet toks jau nudriskęs, basas, išbadėjęs, už- 
verktomis akimis, sumenkęs, kad berniukui neišpasakytai jo pagailo. 
O kai dar pradėjo apsakinėti savo nelaimę, Gavelas viską pamiršo — 
pavadino jį į trobą ir, ką tik rado geriausio — tėvo marškinius, milinę, 
klumpes, kepurę — viską jam atidavė. Pietus, padėtus ant prieždos, pa- 
šildė ir suvalgydino jam. Pagaliau paėmė tėvo į mazgelį surištus pini- 
gus ir atidavė elgetai, palikdamas tik du skatikus. Pagirdytas, pavalgy- 
dintas, aprengtas elgeta išėjo, dėkodamas berniukui, bet širdyje ir juok- 
damasis kiek iš jo. 

Netrukus sugrįžo tėvai, ir Gavelas su didžiausiu džiaugsmu ėmė ap- 
sakinėti jiems, ką padaręs. Tėvas, be galo perpykęs, pastvėrė lazdą ir 
pagavo jį tvoti be jokios atžvalgos, net motina jo sulaikyti neįstengė. 
Pagaliau pasakė mirtinai jį užkaposiąs, jeigu kada nors pasirodysiąs 
pirkioj. 

— Eik, dykaduoni,— šaukė jis,— eik, kur akys veda, kad tu galą kur 
gautum, nebenoriu aš tavęs nė pažinti! 

Nors vargšelis ir puolė tėvui po kojų, bet šis nė klausyti nenorėjo — 
išeik, ir gana. Ką darys Gavelas, susiruošė ir eina. Tik motina, jo pa- 
gailėjusi, išmetė jam pro langą tuos du likusius skatikus. Susigraudinęs 
paėmė pinigėlius ir pagalvojo: ,„Perpyks tėvas, ir sugrįšiu — gal dova- 
nos." Bet tėvas dar pridūrė: 

— Tegu išmoksta rūpintis savimi, kitaip ir mus ubagais išvarys, ir 
pats galą gaus. 

Išėjo Gavelas į vieškelį, apsidairė — į kurią čia dabar pusę jam pa- 
traukus? Tačiau tik atsiduso ir pasileido, kur akys veda. Paėjęs kiek 
už sodžiaus, sutiko vieną savo brolį. 

— Kur tu dabar? 

— Einu į pasaulį, tėvelis supyko, prilupo mane, liepė išeiti ir daugiau 
jam nė akyse nesirodyti. 

Vyresnysis brolis nusijuokė ir sako: 

— Gerai tau, juk kvailas esi. Kai proto įgausi, tada sugrįši. 

Nusisuko nuo jo kvatodamas ir nuėjo sau. 

Dar kiek paėjęs, žiūri — po kriauše sėdi kitas brolis. Ir klausia: 

— Kurgi? 

— Einu į pasaulį, tėvas mane išvarė. 

Antrasis brolis, taip pat juokdamasis, sako: 

— Laimingos kelionės, kvaileli! Kai mažiau bus mūsų, sočiau paval- 
gysim. 

Taigi eina Gavelas, eina, ogi trečias brolis varo jaučius iš lauko. 

— O tu kur? 

— Iš namų išvarė, lik sveikas, reikia keliauti, o teturiu du skatikus. 

Brolis tik pagūžčiojo pečiais. 

— Aš tau nė surūdijusio skatikpalaikio neduočiau, — tarė jis.— To- 
kiam kvailiui duoti, tai lygu į kiaurą maišą mesti. Lik sveikas! 

Šitaip atsisveikinus su visais, Gavelui nebeliko kas veikia sodžiuj ir 
jo apylinkėse, tad, paspartinęs žingsnį, pasileido nepažįstamu keliu. Ir 
valgyti išalko, ir graudu, atsiskyrus su saviškiais, bet ką darysi, reikia 
eiti. Aplink visur buvo tuščia tuščia. Ėjo ėjo, ilgai nieko nesutikda- 
mas, pagaliau žiūri — priešais ateina Žmogus, ant pečių maišu nešinas, 
o tame maiše kažkas gyvas spurda. 

— Sveiki gyvi, — sako Gavelas,— ką čia nešate, gerasis žmogau? 

Žmogus sustojo. 

— Ką tu čia mane vadini geru žmogumi, — atkirto jis— Geras ir 
kvailas vienas kitam lygūs. O aš ne toksai. Nešu juodą katiną pri- 
girdyti, mat tik žalą darydavo; užuot peles gaudęs, pieną lakdavo ir 
po puodus landžiodavo. Pririšiu akmenį po kaklu, ir tegu skęsta. 

Tai sakydamas, praskėtė maišą ir parodė katino galvą Gavelui. Tai 
buvo labai gražus žvėrelis, blizgančiu juodu kailiuku, didelėmis akimis, 
su rausvu snukučiu, ir Gavelui neišpasakytai jo pagailo. 

— Negi toks jaunas, gražutis katinėlis žus! .. Duokš maf jį!— pasakė 
vaikinas.— Kam jį skandinsi, aš paimsiu. .. 

— Veltui?!— nusijuokė žmogus.— Ne! Šitaip aš nedarau. Verčiau nu- 
skandinsiu, negu veltui atiduosiu. Blogą paprotį įsitaisyčiau. 

— Aš neturiu kuo užmokėti —- atsakė berniukas,— visas mano tur- 
tas — du skatikai, gal kartais užtektų vieno? Taip noriu katinėliui gy- 
vybę išgelbėti. 

Žmogus pagalvojo, gūžtelėjo pečiais, paėmė skatiką ir atidavė Gave- 
lui katiną. 

Ir patraukė Gavelas toliau, džiaugdamasis, kad gyvulėlį išgelbėjo nuo 
mirties. Katinas irgi tarytum suprato geradarystę, mat glaustėsi prie 
naujojo šeimininko ir murkė. Berniukas kišenėj turėjo duonos kampe- 
lį ir nors labai norėjo valgyti, bet, pagalvojęs, kad pats sau valgio kaip 

noIs prasimanysiąs, perlaužė duoną pusiau, sutrupino ir pašėrė katiną, 
o šisai, sočiai paėdęs, jam ant rankos ir užmigo. 

Gal keletą varstų paėjo, tik žiūri — vėl priešais Žmogus su maišu ant 
pečių, o maiše kažkas spurda. 

— Sveiki gyvi, žmogau, — tarė sustodamas Gavelas,— kokias čia pre- 
kes nešate? 

— Prekes?— atsakė žmogus.— Čia nei prekės, nei riebus paršas, nei 
žąsis, tik bjaurus ir niekam tikęs šunpalaikis. Kelis paukščius man jau 
sudraskė, o kad loja, naktimis kad staugia, taigi pririšiu po kaklu ak- 
menį ir tegul skęsta. 

Sulig tais žodžiais praskėtė maišą, ir Gavelas pamatė šunį, kuris jam 
pasirodė nepaprastai gražus. Šunytis tarsi būtų prašęsis dovanoti jam 
gyvybę. Gavelui labai jo pagailo. 

— Duokit man jį!-— tarė jis. 

— Veltui? Vien tik kailis kiek vertas. Kailiadirbys jį nudažys ir par- 
duos vietoj lapės kailio. Kiek duosi? 

— Tik vieną skatiką teturiu,— atsakė Gavelas, imdamas pinigą iš 
mazgelio. 

— Ką padarysi, duok nors šitiek, — tarė žmogus juokdamasis,— ki- 
taip šunį užmušiu arba nuskandinsiu. 

Sumokėjo Gavelas paskutinį skatiką už šunį, kaip buvo sulygta, žmo- 
gus jam atidavė jį ir nuėjo, springdamas juoku, kvailiu išvadinęs Ga- 
velą, bet šisai visiškai už tai nepyko. 

Šuo strakinėjo aplink jį, lojo, glaustėsi prie kojų. Vaikinas išsiėmė 
iš kišenės paskutinį duonos kąsnį, sutrupino jį ir sušėrė šuniui... Ir su 
katinu ant rankų, šunimi prie kojų vėl patraukė į kelionę. 

Tačiau valgyti kaskart vis labiau norėjo, o ir kojos ėmė linkti per 
kelius. Taigi atsisėdo po kriauše ant akmens, sukdamas galvą, ką čia 
daryti. Šuo atsigulė iš vienos pusės, katinas — iš kitos. Iš alkio Gavelas 
jau nebesumanė, ką daryti, skrandį tarsi kas peiliais raižė. Saulė jau 
buvo arti laidos, o aplink, kiek akis aprėpia, jokio gyvenimo nematyti. 
Tikra nelaimė! Nebeišneša galva, ką daryti su gyvulėliais ir kaip pa- 
čiam verstis. Aplink dykynė, nei ko valgyti, nei kur nakvoti, o ir nak- 
tis čia pat. Pažvelgė Gavelas į savo draugus. Katinas tupėjo, geltonas 
akis čia primerkdamas, čia išplėsdamas. Šuo dirsčiojo į jį, viziginda- 
mas uodegą. 

— Na, tai ką darom?— linksmai prašnekino šunį. 

Šuo, tarytum jį supratęs, pašoko, nosim patraukė orą, ėmė lakstyti ap- 
link, uostydamas žemę, ir pagaliau kad puls ją kapstyti. Kapsto, kapsto 
visai prie vaikino kojų, net užduso, tačiau duobutę varo vis giliau, 
žemes į šalis žeria vis uoliau, net akys jam blizga, linksmai suamsi, 
tolydžio dirsčioja į Gavelą ir vis kapsto, kapsto. 

„Ką jis čia daro?— pagalvojo sau Gavelas.— Tik jau ne šiaip sau 
žaidžia, matyt, ką nors nujaučia.“ 

UŪmai šuo prispaudė snukį prie duobės dugno, giliai įtraukė kvapą, 
pašoko ir ėmė loti, vis linkčiodamas galvą į duobę. Gavelas atsistojo, 
pasilenkė ir pasižiūrėjo — ogi pačiam dugne kažkas žiba! Įkišo ranką 
į duobę ir ištraukė tviskantį stambų, gražų, bet smėliu ir žemėm ap- 
lipusį žiedą. Gavelas tokios brangenybės niekad nebuvo matęs ir ap- 
žiūrinėjo ją su didžiausiu smalsumu. Tai buvo auksinis žiedas, lyg iš 
storos virvės supintas, su nuostabia tarsi Žmogaus akimi, tolydžio mar- 
guojančia vis kitokia spalva. Gavelas ėmė jį šluostyti, drauge galvo- 
damas: „Žiedas kaip žiedas, gražus daiktas, bet kokia nauda iš jo, juk 
niekur jokio gyvenimo nesimato, kur vakarienę gautume..." 

Vos tik jis tat pagalvojo — žiūri — net apstulbo... Pasijuto bestovįs 
gražaus namo tarpdury, šuo su katinu taip pat šalia jo, vienas glaus- 
tosi aplink kojas, kitas loja ir pirma jo eina per puikią priemenę į dar 
puikesnį kambarį. Jame nė gyvos dvasios, tik baltai apdengtas stalas, 
o ant jo padėta tokia skani ir soti vakarienė, kad dviem karalaičiams 
jos būtų užtekę. Dubuo su kukuliais ir varške garuoja, duonos, sviesto, 
kepta višta, vandens ąsotis, alaus, medaus padėta. .. 

Apsidžiaugė Gavelas ir, nieko nelaukdamas, sėdo už stalo pats paval- 
gyti ir savo draugų pašerti. Taip smarkiai buvo išalkęs, kad net ausys 
linko valgant. Ir vis žvilgčiojo į žiedą, mat jau numanė, kad visa tat 
per jį dedasi. 

Prie stalo niekas nepatarnavo, bet taip nuostabiai viskas buvo sutyar- 
kyta, jog dubenys ir lėkštės, vos juos ištuštinus, patys akyse ding- 
davo... 

Sočiai pavalgęs ir atsigėręs, Gavelas panoro miego ir būtų gulęsis 
nors čia pat ant žemės, mat šitaip buvo įpratęs, bet gretimam kambary 
pamatė baltai paklotą lovą, o prie jos buvo padėti gražūs nauji drabu- 
žiai apsirengti rytojaus dieną. Atsigulė Gavelas į lovą ir, vos tik galvą 
padėjo, kaipmat užmigo. Katinas su šuniu taip pat sugulė galukojy. 

Ar ilgai miegojo, nežino, mat miegas buvo toks kietas, jog net ant 
kito šono neapsivertė.. Kai atvėrė akis, jau buvo šviesi diena, saulė 

žėrė savo spindulius, katinas prausėsi, o šuo pasveikino nubudusį savo 
šeimininką, linksmai amtelėdamas. 

Pašoko Gavelas, Kuo skubiausiai nusiprausė, o kai apsirengė prie l0- 
vos rastais drabužiais, pats savęs nebepažino. Pasižiūrėjęs į kabantį 
ant sienos didžiulį veidrodį, įsitikino, jog per šią naktį taip pagražėjo, 
kad tapo panašus į karaliūną. .. 

Vos tik šitaip išsipuošė, jam truputėlį ėmė pykinti širdį, mat jau no- 
rėjosi šio to užkąsti, ir tuo tarpu pirmajam kambary vėl išvydo apkrau- 
tą valgiais stalą, o garuojanti kruopienė taip gardžiai kvepėjo, jog kuo 
skubiausiai sėdo prie dubens, kad neatvėstų. Pašėręs katiną ir šunį, Ga- 
velas ėmė sukti galvą, ką toliau daryti. Negi sėdėsi šitam tuščiam 
name vienas, valgysi, gersi ir miegosi — juk nuobodu bus. Tarė sau: 
„Reikia toliau keliauti." 

Sulig tais Žodžiais patrynė žiedą ir akimirksniu atsirado vėl ant kelio 
su katinu ir šunim. Tačiau vieškelis buvo kitoks, negu vakar: platus, 
apsodintas senais dideliais medžiais. Jis traukėsi, kiek akis užmatė, 
per klestintį ir pavaizdų kraštą, į kurį malonu buvo žiūrėti. 

Laukuose darbavosi daugybė žmonių; keliu dardėjo paauksuotos ka- 
rietos, abipus vieškelio stovėjo gražūs namai, rūmai, sodžiai. Gavelas 
palengvėle žingsniavo medžių pavėsy, įdėmiai į viską Žiūrėdamas. Pir- 
ma jo bėgo šuo, o šiajam iš paskos tipeno katinas... Gavelas išeidamas 
prisidėjo kišenes duonos, taigi, atėjus pietų metui, nebereikėjo ieškoti 
užeigos, — atsisėdo po medžiais, pats pavalgė ir savo draugus pamaitino. 
Tik pavakary ėmė galvoti, kur čia gavus nakvynę. Ir tuo tarpu prieky 
pasirodė didelis kaimas, panašus į miestelį, mat vidury buvo turgavietė, 
iš visų pusių apsupta namų. Gavelui į tą aikštę beeinant, joje prisirinko 
daugybė žmonių, o jų vidury stovėjo raiteliai ir garsiai kažką skaitė iš 
popieriaus lakšto. Matėsi, jog tie raiteliai — tai valdžios žmonės, mat 
buvo apsivilkę išsiuvinėtais gelumbiniais drabužiais, su herbais, o ant 
galvų turėjo užsidėję skrybėles su plunksnomis. Vienam jų pradedant 
skaityti, kitas, šalia jo stovįs, papūtė trimitą, kad žmonės klausytųsi. 

Aplink stovinčių žmonių veidai buvo susirūpinę. Kai kurie grąžė ran- 
kas iš sielvarto. O raitelis skaitė šit ką: 

— Jo didybės karaliaus paliepimu visiems ištikimiems pavaldiniams 
skelbiama, jog karalystei gresia didi nelaimė, mat galingas, tačiau ne- 
doras kaimynas, Siaubingojo Kalno valdovas, su nesuskaitoma kariuome- 
ne traukia prieš mūsų karalių, geisdamas nusiaubti ir užkariauti šalį. Kas 
jį nugalės ir mūsų karalių ir jo valstybę nuo pražūties išgelbės, tam 

karalius atiduos savo vienturtės dukters, gražiausios iš visų karalaičių, 
ranką ir po savo mirties paves karalystę! 

Išklausęs šitų žodžių, Gavelas šalia stovinčio kaimiečio paklausė, ku- 
riuo keliu galima nueiti į nelaimės ištiktą sostinę ir kur dabar yra prie- 
šas. Į tai vienas šauklys atsakė, jog Siaubingojo Kalno karaliui iki sos- 
tinės beliko pusė dienos kelio, o iš čia iki jos tektų keliauti ne ilgiau, 
kaip dieną. | 

Gavelas tuojau ėmė trinti žiedą, galvodamas, kad susirinktų šimta- 
tūkstantinė kariuomenė, su kuria jis įveiktų Siaubingojo Kalno karalių 
ir po to galėtų vesti gražiąją karalaitę, na, ir ramiai sau viešpatautų 
šioje karalystėje. Dar tebetrinant žiedą, jis pasijuto sėdįs ant žirgo, o už 
kaimo pasirodė -didžiulė kariuomenė, ir trys karvedžiai atbėgo pas jį 
gauti įsakymų. 

Gavelas su žirgų ėmė skirtis kelią per nustebusią minią ir, aidint 
džiaugsmingiems šauksmams, nujojo prie savo kariuomenės. Čia davė 
įsakymą traukti link sostinės ir ginti ją nuo Siaubingojo Kalno kara- 
liaus. Pats su karvedžiais taip pat pasileido zovada, net pamiršęs savo 
šunį ir katiną, tačiau šiedu, kiek įkabindami, lėkė iš paskos. 

Dar buvo neišaušę, o Gavelo kariuomenė jau stovėjo prie sostinės 
sienų. Karalius su saujele žmonių buvo užsidaręs savo pily, neišmanyda- 
mas, ką daryti. Priešo kariuomenė tuo tarpu žygiavo vis arčiau, būdama 
tikra, kad jai niekas neatsispirs, tik staiga Gavelas su trim karvedžiais 
ir visais pulkais kad puls ant jų tarsi griaustinis iš giedro dangaus! 
Kas ten dėjosi, sunku apsakyti, gana jau to, jog, kiek akys aprėpia, 
laukai buvo nukloti lavonais; pats Siaubingojo Kalno karalius vos kailį 
išnešė. Nugalėjęs priešą, Gavelas savo kariuomenę išrikiavo prie sosti- 
nės sienų, o tris karvedžius nusiuntė pasveikinti karaliaus ir priminti 
jam iškilmingai jo duotą žodį. Karalius, drauge su karalaite iš bokšto ste- 
bėjęs mūšį, nedelsdamas išjojo pats pasitikti savo būsimojo žento. Kara- 
lius buvo iškaršęs senukas, sunki ir didelė jo karūna tolydžio smuko 
nuo plikos galvos kone ant nosies, tad visą laiką turėjo ją prilaikyti. 

Gavelas pasveikino jį, ir karalius, be niekur nieko pasispraudęs po 
pažastimi savo karūną, apkabino Gavelą ir nuvedė jį tiesiai į pilį pas 
dukterį. Čia savo sužadėtinio jau laukė karalaitė, išsidabinusi brangak- 
meniais nusagstytais rūbais; ji buvo tokia graži, jog žėrėjo lyg saulė, 
tačiau stovėjo, išdidžiai pakėlusi galvą, į savo išvaduotoją žvilgčiodama 
iš aukšto. 


Karalius, geras žmogelis, karūną įmetęs į skrynią ir nusivilkęs iškil- 
mių drabužius, linksmai pokštaudamas, atsisėdo už stalo. Gavelo vestuvės 
su karalaite buvo iškeltos tą pačią dieną, neišpasakytai džiūgaujant vi- 
siems sostinės gyventojams. Jose dar buvo trys karvedžiai, o visa Gavelo 
kariuomenė tebestovėjo palei miestą, bet kareiviai tiek daug valgė ir 
gėrė, jog karalius prasitarė, ar nevertėtų juos paleisti namo. Gavelas su- 
tiko ir, nuėjęs į kampą, patrynė žiedą, tylomis duodamas įsakymą. Ryto- 
jaus dieną nei karvedžių, nei kariuomenės jau nebebuvo, ir Gavelas liko 
vienas su pačia. 

Netrukus po to senasis karalius, mėgęs gerai pavalgyti ir išgerti, o taip 
pat ilgai pasėdėti už stalo, per vakarienę sušveitė didžiulę ringę dešros 
ir išgėrė statinaitę alaus, o naktį ėmė ir pasimirė. Jį labai gražiai pa- 
laidojo, o Gavelas, drauge su pačia karūnuotas karaliaus vainiku, ėmė 
valdyti karalystę. 

Naujam karaliui sėdus į sostą, katinas su šuniu irgi nuo jo nesitraukė. 

Kaip turinčiam tokią gerą širdį Gavelui sekėsi karaliauti, nesunku nu- 
manyti. Pirmiausia jis vargšus Žmones atleido nuo visokių mokesčių ir 
sunkių duoklių, elgetoms pristatė ligoninių ir prieglaudų, o pats kiauras 
dienas vaikščiojo su šuniu ir katinų, ieškodamas valkatų, luošų, našlai- 
čių, kad galėtų jiems pagelbėti drabužiais ir valgiu. 

Karalienei tat nepatiko, o dar labiau buvo surukę visi rūmų didžiūnai, 
kad Gavelas jų pagyrų nesiklauso ir neapipila jų dovanomis, o vien tik 
rūpinasi vargšais. Šie didžiūnai tad ėmė iš karaliaus šaipytis ir net kara- 
lienei kuždėti, girdi, karalius kažkoks keistas, veikiausiai jis iš Žemo 
luomo kilęs, jeigu taip myli prastus žmones. Tatai užgavo karalienę; ji, 
nors ir mylėjo savo vyrą, bet taip pat didžiavosi savo aukšta kilme. To- 
dėl ji ėmė kvosti savo vyrą, kad jis pasipasakotų apie savo kilmę. Ga- 
velas juokaudamas atsakė nei šiaip, nei taip, tuo dar labiau sužadindamas 
pačios smalsumą. Tada ji ėmė itin gerintis savo vyrui, apsimetinėdama 
kuo karščiausiai jį mylinti, sakė, jog lygiai taip pat mylėtų jį ir būtų 
dėkinga už karalystės išgelbėjimą, net ir sužinojusi, kad jis tik prastas 
valstietis. Vieną vakarą, kai jiedu sėdėjo sode, klausydamiesi lakštin- 
galų, karalienė prisispyrusi ėmė prašyti vyrą, kad jis apsakytų visą savo 
gyvenimą, nuo pat vaikystės. Ji taip atkakliai ir įkyriai prašė, jog ge- 
raširdis Gavelas jai viską išklojo — kad jis prastų žmonių sūnus, kaip 
stebuklingą žiedą radęs. Net pasisakė, kur tą savo lobį laikąs ir kaip 
juo reikią naudotis. 


78 


Karalienė, sužinojusi esanti prasto Žmogaus pati, dėjosi tarsi jai nie- 
kur nieko, bet iš tiesų be galo susikrimto ir sumanė savo vyrą pražu- 
dyti. Vieną sykį, kai Gavelas buvo kietai įmigęs, jinai prisėlino prie jo, 
palengvėle prisitaikiusi, ištraukė jam iš užančio žiedą, užsimovė sau ant 
piršto ir paprašė, kad Gavelas kaipmat atsidurtų aukštam bokšte, sto- 
amžiaus galo ir nei jos, nei karalystės daugiau nebeišvystų. 

Kai gerasis Gavelas atbudo, jis, karalienės paliepimu, jau sėdėjo bokš- 
te uždarytas ir, pamatęs, kad nebeturi žiedo, suprato, jog pati jį išdavusi. 
Užkopė jis į bokšto viršūnę apsidairyti, kur atsidūręs, ir aplink išvydo | 
vien tik jūrą, o apačioj buvo mažytė uolėta salelė, į kurią tiško bangos. 
Viršuj, gailiai klykaudami, pulkais suko jūros paukščiai. 

Labiausiai jam buvo gaila ištikimų bičiulių — katino ir šuns. 

O tuo tarpu šieji po visą pilį ieškojo savo šeimininko — lakstė, visur 
uostė, niekaip nepermanydami, kas jam atsitiko. Tik šuo, užmatęs ant 
karalienės piršto žiedą, kurį toji dabar visuomet mūvėjo, suprato, kad ji 
klasta nusikratė savo vyro. Abu su katinu susimokė keršyti už gerąjį 
šeimininką ir žūt būt jį išvaduoti. 

Katinas pradėjo nuo to, jog kuo aršiausiai ėmė persekioti peles, norė- 
damas, kad šios pagelbėtų kaip nors išgauti iš karalienės žiedą. Jis su 
šunim gaudė jas be atlydos. Pagaliau pelės, nebeišmanydamos kur dėtis, 
mat pilyje joms buvo gera ir kitur kraustytis nenorėjo, rūsyje sušaukė 
seimą. Pradėjo tartis iš vakaro, suko galvas iki pat ryto ir nieko gero 
nenutarė, mat kiekviena pelė geidė pasakyti ilgą kalbą, norėdama pasi- 
rodyti, kad tik ji temokanti gražiai kalbėti. Taigi, kiek galvų, tiek nuo- 
monių. Kitą dieną susirinkusios vos nesukandžiojo viena kitos. Visa 
pelių aibė pasidalijo pusiau, o vienas pulkas sustojo vidury, jas taikin- 
damas. Tačiau šitą pulką įniršusios priešininkės pjaute išpjovė. Dešim- 
tąją dieną, kai nuo katino nebeįmanoma buvo apsiginti, jos pagaliau 
nutarė pasiųsti pasiuntinius su juo derėtis. 

Katinas pasiuntiniams pasakė, kad nė kalbos negalės būti apie taiką, 
kol pelės neatneš jam iš karalienės žiedo. Jis sužinojęs, kad karalienė 
naktį jį įsidedanti į burną, bijodama, kad jis nenusmuktų nuo piršto, 
mat jos ranka buvo maža ir piršteliai plonyčiai, o žiedas didelis. Taigi 
pelėms, gelbstintis nuo pražūties, teko prasmukti į miegamąjį ir tykoti. 
Kadangi jos buvo labai sumanios ir gudrios, nutarė kutenti miegančią 
karalienę, kad jai iškristų žiedas. Vieną sykį pamėgino, kitą, pagaliau 
uodegomis ėmė braukyti per lūpas, karalienė jas pražiojo, žiedas iškrito 

ir nuriedėjo grindimis. Katė su šuniu to ir telaukė; šuo pastvėrė žiedą 
ir ėmė brazdenti į duris, inkšti, kad tarnaitė atsikėlusi jį išleistų. 

Katinas su šuniu tą pat naktį išsigavo iš pilies ir iš miesto į laukus ir, 
numanydami, kad Gavelas bus tuščioj saloj, tiesiog patraukė jūros link. 
Ėjo, ėjo, mat iki jūros buvo toli, kol pagaliau atsidūrė pakrantėj. Bet 
kaipgi persikelsi per vandenį? 

Katinas nemokėjo plaukti, bet ir nenorėjo likti krante, mat jam atro- 
dė, kad be jo saloje bus sunku išsiversti. Tad buvo sutarta, jog šuo pasi- 
tupdys jį ant nugaros, o katinas apžios žiedą, ir šitaip abu plauks į salą. 
Iš pradžių viskas ėjosi gerai, jau buvo nuplaukę pusę kelio, net sala 
matėsi, tik šuo ėmė ir paklausė: 

— Ar tebeturi žiedą? 

— Turiu! — atsiliepė katinas, bet, tariant šį Žodį, žiedas išsprūdo ka- 
tinui iš nasrų ir nugrimzdo į jūros dugną. Katinas taip persigando, kad 
iki pat salos nė žodeliu apie tai neprasitarė. Nuplaukus į vietą, šuo pa- 
klausė: 

— O kur žiedas? 

— Laikiau jį įsikandęs,— sielvartaudamas atsakė katinas,— tačiau kai 
manęs paklausei, netyčia prasižiojau tau atsakyti, ir Žiedas nugrimzdo 
į jūros dugną. 

Šuo neišpasakytai įniršo. 

— Katine, nenaudėli tu! — suriko šuo.— Daryk, ką išmanai, gelbėkis, 
kaip moki, bet prisiekiu pačiu Cerberiu !— jeigu nesuieškosi žiedo, galą 
tau padarysiu ir po to pats badu pastipsiu. 

Katinui neliko kas darą, reikėjo ieškoti žiedo, tačiau jis nieko kito 
nesugebėjo išgalvoti, tik pasitelkti žuvis, kaip kad buvo pilyje pasitel- 
kęs peles. Tad pradėjo be atvangos tykoti žuvų ir galabinti jas be jokios 
pagailos. 

Galybė negyvų žuvų gulėjo ant kranto. Žuvys be galo išsigando tokio 
baisaus niokojimo. Sušaukė ir jos seimą, tik visai kitokį, negu pelės. 
Susirinko didžiuliai eršketai, lašišos, lydekos, jų vadai ir iš karto nutarė 
pasiųsti pas katiną pasiuntinius. Smulkios žuvys turėjo jų klausyti, ir 
joms nė į galvą neatėjo priešintis, juoba kad joms niekas nė žioptelėti 
neleido. 


! Daugiagalvis šuo, pagal senovės graikų legendą, saugąs įėjimą į vėlių karalystę 
požemiuose. (Vert. past.) 

Katinas jau laukė pakrantėj. Senas eršketas pradėjo sakyti kalbą, bet 
katinas jos nė nesiklausė. 

— Visoms bus galas,— sukniaukė jis— jeigu nesurasite žiedo! Dary- 
kit, ką išmanot, kitaip neturėsit gyvenimo! 

Didžiosios žuvys, pačios nenorėdamos dumble purvintis, kaipmat pa- 
liepė dešimčiai tūkstančių smulkių žuvelių nerti į dugną ir ieškoti žiedo. 
Tą pačią dieną viena nusususi kuoja jį surado. Senas eršketas žiedą iš 
jos atėmė ir nuplaukė pas katiną. 

Džiaugsmas buvo neapsakomas, tačiau kas iš to? Žiedą iš tiesų katinas 
su šuniu turėjo, bet kaip su. juo prasigausi į bokštą? Niekur nebuvo durų, 
nei kokios skylės, nei lango, tik pilies viršus buvo atlapas orui įeiti. 
Katinas pasiryžo kopti pas savo šeimininką mūrine siena... Šuo liko 
apačioj, atsitūpė ant uolos ir žiūri. Lipa katinas, lipa, kabindamasis na- 
gais už akmenų, jau iki pusės bokšto prisigavo, tik čia pritrūko jėgų ir 
keberiokšt žemėn. Kadangi katinas visuomet krenta ant kojų, tai ir šį 
kartą jis menkai teužsigavo. 

Šuo suurzgė: 

— Turi užsikabaroti viršun, kitaip aš tau galą padarysiu. Mėgink dar 
kartą! 

Kiek atsipūtęs, katinas vėl ėmė kabarotis, tačiau vėl plumptelėjo že- 
mėn, O šuo pastvėrė jį už sprando ir vos nepasmaugė. 

— Kopsiu dar sykį, — suvaitojo katinas, — tik leisk pailsėti. 

Trečią kartą lipdamas, katinas taip apdairiai kabinosi nagais ir tokius 
patogius akmenis pasirinkdavo, kad šiaip taip užkopė ant viršaus. Ga- 
velas tuo metu kaip tik sėdėjo ant akmeninio suolo ir su ilgesiu Žvelgė 
į jūrą. Tik staiga žiūri — jo gerasis katinas, vos vilkdamas kojas, priėjo 
prie jo ir sukniubo, o tuo metu Žeme nusirito žiedas. Apsidžiaugęs Ga- 
velas stvėrė jį, vargšą katiną paėmė ant rankų, mat jis vos kvapą gaudė. 

Karalius Gavelas bokšte gaudavo tik sausos duonos ir vandens, todėl 
jis buvo išbadėjęs ir sumenkęs. Tad, nieko nelaukdamas, patrynė žiedą 
ir pareikalavo, kad atsirastų užeiga jam, šuniui ir katinui. Tą pačią aki- 
mirką visi atsidūrė už stalo toj pačioj troboj, kur Gavelas jau sykį buvo, 
išėjęs iš tėvų. Jis norėjo ne tik pailsėti, pavalgyti ir atsigerti bei savo 
draugus pamaitinti, bet taip pat ir pasvarstyti, ką toliau daryti. Pas klas- 
tingąją karalienę nelabai tenorėjo grįžti, nors ir kaip ją mylėjo. Tačiau 
jam gaila buvo gražiosios karalystės, o labiausiai — nuskarusių elgetų, 
luošųjų ir visų vargstančiųjų, juk taip norėtų juos ištraukti iš skurdo. 

Išsimiegojęs, pavalgęs ir prieš galutinai apsispręsdamas, Gavelas su- 
manė kiek pasivaikščioti tarp taip seniai regėtų žalumynų ir medžių. Jis 
vėl pasuko tuo pačiu keliu, kur ėjo pirmą kartą, ir atsidūrė tam pačiam 
sodžiuj. 

Keistas dalykas — kaip ir anuomet, turgavietėj buvo susispietusi di- 
džiulė minia išsigandusių ir dejuojančių žmonių. 

— Gerieji žmonės, kas čia vėl dedasi? — paklausė Gavelas.— Matyt, 
nelaimė kokia ištiko. 

— Oi, nelaimė, didelė nelaimė, — atsakė seniūnas.— Jau niekas vei- 
kiausiai mūsų nebeišgelbės. Karalienei ir karalystei ateina galas. Nežinia, 
kas atsitiko karaliui Gavelui, o jis buvo toks išmintingas ir stiprus. Da- 
bar, kai jo nebėra, piktasis karalius vėl traukia į sostinę, pavergdamas 
šalį, liepdamas šnekėti jo kalba, melstis jo dievams. Jis taip pat reika- 
lauja, kad mes nusinertumėm savo odas ir užsitemptumėm tokias, kokias 
jis mums duos. O tat baisiausias dalykas vargšams žmonėms. 


Gavelas klausėsi ir galvojo. Apmaudu jam buvo ant karalienės, tei- 
sybė, bet kodėl per tai jo karalystė turi kentėti? Taigi patrynė žiedą, 
reikalaudamas šimto tūkstančių kareivių ir trijų karvedžių. Akimirksniu 
prieš jį atsirado karvedžiai, išsirikiavo kariuomenė. O pats Gavelas atsi- 
dūrė ant arklio ir patraukė sostinėn į paspirtį. 

Kai tik jo kariuomenę priešų karalius pamatė, nė nestojęs į kovą, 
pasileido su savo kareiviais bėgti... Gavelo kareiviai vijosi, kapodami 
jiems galvas lyg kopūstus. Ir pats jų karalius krito. 

Karalienė visa tai matė, stovėdama pily, ir iš baimės žado buvo nete- 
kusi. Priešai atstumti, bet Gavelas, jos vyras, tikriausiai keršys už klas- 
tą... Tiesiog nesumenė, kaip jį permaldauti. O karalius tuo tarpu jojo 
per sostinę. 

Karalienė užsidarė savo kambary ir, parpuolusi ant žemės, laukė bai- 
sios lemties. Mat ji buvo tikra, jog karalius ją dabar išsiųs į tą pačią 
negyvenamą salą ir pasodins bokšte. Tačiau Gavelas buvo toks taurus 
ir geras, kad nė nemanė jos taip rūsčiai bausti... Jam -buvo atverti var- 
tai, ponai ir vyresnybė puolė kniūbsti po kojų, dėdamiesi neišpasakytai 
apsidžiaugę jo sugrįžimu. 

Gavelas, nė žodžio netaręs, liepė jį nuvesti tiesiai pas pačią. 

— Ką gi, karaliene — pasakė sustojęs tarpdury,— juk vėl- atsiradau 
pačiu laiku. Ar ne teisybė? Bokšte man buvo baisiai nuobodu, tik bi- 
čiuliai išgelbėjo. Ir vėl turim gyventi drauge, mat kas jau sykį sujungta, 

skirti nevalia... Galėčiau aš tau keršyti, bet nenoriu. Niekšinga tai būtų. 
Tačiau nuo teisingos bausmės, mano karaliene, neišsisuksi. 

Karalienė pakėlė galvą klausydamasi. 

— Esu paprastas valstietis Gavelas, iš valstiečio tapau karalium ir šito 
neslepiu. Tekėjai už manęs, esi mano pati, taigi už bausmę drauge su 
manim eisi ir mano tėvams varganoj pirkioj iki žemės nusilenksi. Tada 
dovanosiu tau už tą klastą ir viską užmiršiu. 

Karalienė apkabino jam kojas, sutikdama daryti viską, ką tik jis liepė. 

Rytojaus dieną, vos prašvitus, karelius patrynė žiedą, prašydamas, kad 
atsidurtų kelyje į tėvų pirkią. Ir jis, ir karalienė, abu su aukso karūnom, 
šermuonėlio kailiu apvedžiotais apsiaustais, už jų visi dvariškiai, karietos, 
arkliai, lobiai... Eina, eina visi, žiūri — vienas Gavelo brolis varo jau- 
čius iš lauko. Išvydęs karalių, parpuolė ant žemės išsigandęs. O buvo 
apsirengęs prastutėle rudine, nudriskęs, suskretęs. Karalius sustojo juok- 
damasis. 

— Tai ką, nebepažįsti manęs? Aš esu Gavelas, tavo tikras brolis, tik 
per savo kvailumą karūną gavau, o tu, būdamas toks išmintingas, jau- 
čius ganai. Kelkis ir eikš drauge. 

Ką darys karalienė, kenčia, bet eina drauge su valstiečiu. Kiek paėję, 
žiūri — kitas brolis liesą arklį besivedąs. Pamatęs karališką eiseną, kuo 
greičiausiai kuiną pavarė į šalį ir pats, nedrįsdamas nė akių pakelti 
į Gavelą, suklupo, sveikindamas jį. O šisai rėkia: 

— Kelkis! Nepažinai manęs, tavo brolis esu, eikš drauge! 

Prie pat namų lygiai taip pat jų išsigando trečiasis brolis. Pagaliau 
jie sustojo prie vartelių. Tėvas su motina išėjo pasižiūrėti, kas čia per 
eisena. Jiedu nepažino Gavelo net iš balso, kai šis prašneko, sveikinda- 
mas juos: 

— Tegu jums dievas atlygina, mano brangieji, kad mane išvarėte iš 
namų, mat. kitaip nebūčiau nusigavęs iki karalystės ir jūs nebūtumėt 
turėję senatvėj paspirties. Taigi ačiū jums iš visos širdies, o dabar 
eikšekit drauge ir sėdėkit šalia manęs su savo prastom rudinėm, kad 
visuomet atsiminčiau, jog turiu būti nusižeminęs ir į puikybę nepasi- 
kelčiau. 

Tokiais žodžiais pagerbęs savo tėvus, Gavelas nusigabeno juos į sos- 
tinę, kur iškėlė didžiulę puotą ir po to šimtą metų laimingai viešpatavo 
su karaliene, o jo sūnūs dar ir šiandien tebevaldo tą karalystę. 


“ 


PAPARČIO ŽIEDAS 


Nuo senų laikų visi žino, kad Joninių naktį, pačią trumpiausiąją me- 
tuose, pražysta papartis. O kas jo žiedą suranda ir nuskina, tam didžiau- 
sia laimė tenka. Tik visa bėda, kad šioji naktis metuose tėra viena ir 
dar tokia trumputė, be to, kiekvienam miške pražysta tik po vieną pa- 
partį, ir tokiame užkampy, taip užsislėpęs, kad būna neišpasakyta laimė, 
jeigu kas jį užtinka. 

Žmonės, apie tą stebuklingą žiedą žinantieji daugiau, dar pasakoja, kad 
kelias prie jo be galo sunkus ir pilnas pavojų, kad žmogaus, ieškančio 
to žiedo, tyko visokie baisūnai, besistengiantys jį suklaidinti, nusukti 
į šalį, ir reikia didžiausios drąsos, norint tą žiedą surasti. Be to, sako, 
jog žiedą iš pradžių net pažinti sunku, mat jis atrodo mažytis, nuspu- 
ręs, visai negražus, ir tik nuskynus pavirsta tviskančia nuostabaus gra- 
žumo taure. 

Kaip ten žmonės apsakinėja, kaip ne, tačiau žinoma tikrai, kad jis 
pražysta Joninių naktį ir žydi, tik kol užgieda gaidžiai, ir kas jį nuskina, 
tas gauna viską, ko tik širdis geidžia. Užsimanyk tada didžiausio stebuklo, 
ir jis kaipmat įvyks. Taip pat žinoma, kad žiedą nuskinti gali tik jaunas 
žmogus ir švariomis rankomis. O jeigu jį nuskina senas žmogus, jis 
kaipmat tarp pirštų suglemba. 

Taigi gyveno kartą bernaitis, vardu Jacius. Sodžiuj jį visi vadino 
smalsuoliu, mat jis niekad nenustygdavo — vis kur nors kniausdavosi, 
ko nors ieškodavo, visko klausydavosi, ištempęs ausis, ir su didžiausiu 
karščiu kibdavo į tai, ką sunkiausia būdavo padaryti. Tokį jau būdą tu- 
rėjo. Kas čia pat po kojų ar po ranka gulėjo, nė iš tolo nežiūrėjo, 
perniek laikė, mat labiausiai jam magėjo tokie dalykai, dėl kurių reikė- 
davo pasiplūkti, galvą pasukti. 

Vieną vakarą, kai visi sėdėjo prie ugniakuro, o Jacius peiliuku dro- 
žinėjo lazdą, užsispyręs žūt būt jos gale išskaptuoti šuns galvą, sena 
vokietė, be galo gudri moteriškė, daug pasaulio mačiusi ir viską išma- 
nanti, ėmė pasakoti apie tą paparčio žiedą... 

Smalsusis Jacius taip įniko klausytis, kad jam net lazda iš rankų iš- 
sprūdo, o peiliuku sau vos pirštų nenusirėžė. Vokietė apie paparčio žiedą 
porino taip, tarsi savo akimis jį būtų mačiusi, nors iš jos nuspurusių 
drabužių vargu galėjai pasakyti, kad ji gyvenime daug laimės patyrusi. 
Kai ji pabaigė, Jacius tarė sau: „Trūks pliš, o tą žiedą surasiu. Turėsiu 
jį, nes jeigu žmogus, ko didžiai geisdamas, duoda sau žodį, kad šitaip 
turi būti, visuomet padaro savo." 

Jacius dažnai tat kartodavo sau ir buvo tuo paikai įtikėjęs. 

Visai prie pat sodžiaus, kur buvo Jaciaus tėvų namai su sodu ir že- 
mės sklypu, dunksojo miškas; jo pakrašty jaunimas linksmindavosi ir 
Joninių naktį kūrendavo laužus. 

Jacius tarė sau: „Kai visi per ugnį šokinės ir sau blauzdas svilins, aš 
patrauksiu į mišką ieškoti paparčio žiedo. Nerasiu vienais metais, eisiu 
kitais, trečiais, tol vaikščiosiu, kol turėsiu jį savo rankose.“ 

Keletą mėnesių Jacius laukė tos nakties, apie nieką daugiau negal- 
vodamas. Ir laikas jam neišpasakytai prailgo. Pagaliau atėjo ta diena, 
sutemo naktis; visas sodžiaus jaunimas rinkosi laužų kūrenti, šokinėti, 
dainuoti, linksmintis. Jacius išsiprausė, apsivilko baltais marškiniais, ap- 
sijuosė naują raudoną diržą, apsiavė dar nenešiotas liepos karnų vyžas, 
užsidėjo kepurę su povo plunksna ir, visai sutemus, šmurkštelėjo į girią. 

Giria buvo juoda, gūdi, virš jos tvyrojo tamsi naktis su mirksinčiomis 
žvaigždėmis, bet iš jų Žemei naudos nebuvo, nes jos švietė tik sau. 

Kelias į girios vidurį Jaciui buvo pažįstamas, ne sykį juo ėjo dieną, 
tačiau dabar, paėjęs kiek į gilumą, — keistas daiktas — jis nei tako ne- 
beaptiko, nei medžių nebepažino, viskas buvo pasikeitę. Kelmai buvo 
pasidarę neįmanomai stori, išvirtę ant žemės. Rąstgaliai buvo taip išau- 
gę, kad nei apeiti, nei perlipti per juos negalėjai. O krūmų kad prižėlę, 

kad aplipę jie dygliais, tokių niekad čia nebuvo; dilgės dilgina, dagiai 
duria. Tamsu, nors į akį durk, o iš tamsos tik blykčioja raudonos, gel- 
tonos, žalios, baltos akys ir spokso į jį, tarsi norėdamos suryti. Šitų akių 
ir dešinėj, ir kairėj, ir apačioj, ir viršuj mirksėjo aibės, tačiau Jacius 
neišsigando jų. Jis žinojo, kad jos tik baimės įvaryti norėjo, ir mur- 
mėjo sau, kad nusispjaut tie gąsdinimai. 

Jis ėjo vis tolyn, bet kokia tai buvo sunki kelionė! Čia jam skersai 
kelio guli rąstas, čia jis išgriūva, užkliuvęs už jo. Kabarojasi per jį, 
kabarojasi, ir kai ant viršaus užsirita, žiūri — jis taip suplonėjęs, kad 
jį peržengti vieni niekai. 

Toliau vidur kelio auga pušis, tokia aukšta, kad jos viršūnės net 
nematyti, o apačioj stora stora, tarsi koks bokštas. Eina aplink ją, eina, 
o kai apeina, pamato, kad čia tik žabas, vos lazdai jo užtektų... Jis su- 
prato tada, jog čia nelabojo pinklės. Paskui ant kelio išaugo tokie tan- 
kūs krūmai, kad nė piršto pro juos neprabruktum, bet Jacius puolė į juos 
be atodairos ir lankstydamas, laužydamas, mindžiodamas laimingai pra- 
siskverbė. 

Eina toliau, ogi žiūri — priešais liūnas tyvuliuoja, kur jį apeisi! Pa- 
mėgino žengti, koja grimzta lyg į kokią bedugnę kiaurymę. Kur-ne-kur 
kimsiuoti kupsteliai kyšo, tad jis ir ėmė šokinėti per juos. Tie kupsteliai 
slysta jam iš po kojų, bet jis, pradėjęs bėgti, šiaip taip nusigavo į kitą 
pelkės pusę. Atsigręžęs žiūri —tie kimsai, tarsi žmonių galvos, įuo- 
kiasi... 

Nors toliau einant buvo taip pat klaidu ir kelio nesimatė, tačiau sekėsi 
jau lengviau, tik galva taip susisuko, kad jeigu jam būtų reikėję pasa- 
kyti, kurioj pusėj sodžius, nieku gyvu nebūtų atspėjęs. 

Tik staiga žiūri — ogi prieš jį didžiulis papartis, lyg koks seniausias 
ąžuolas, 0 ant vieno jo lapo apačioj žiba tarsi deimantas žiedelis su 
penkiais auksiniais lapeliais, o tarp jų šypsosi akis, be atvangos suk- 
damasi kaip malūno ratas... Jaciui tik suspurdėjo širdis, ištiesė ranką 
nuskinti žiedelį, tik kur buvęs, kur nebuvęs, kad užgiedos gaidys. Žie- 
das atmerkė didelę akį, blykstelėjo — ir užgeso. Aplink suskardėjo juo- 
kas, tačiau ar čia medžiai šlamėjo, ar juokėsi kas, o gal varlės kurkė, 
Jacius nebenumanė, nes jam galva ėmė suktis, svaigti, kojas tarsi pa- 
kirto per kelius, ir jis išgriuvo ant žemės. 

Po to nebeatmena, kas su juo dėjosi, tik atsitokėjo savo namuose, 
lovoj; motina verkdama pasakojo radusi jį paryčiui miške leisgyvį. Jacius 
dabar gerai atsiminė, kas buvo, tačiau nė žodeliu niekam apie tai ne- 

prasitarė, mat gėda buvo. Tik davė sau žodį, kad čia dar ne galas, ateis 
kitos Joninės, pažiūrėsim. .. 

Kiaurus metus vaikinas vien apie tai tegalvojo, tačiau niekam nesi- 
sakė, kad Žmonės nesijuoktų. Atėjus metui, vėl švariai nusiprausė, apsi- 
vilko baltais marškiniais, apsijuosė raudonu diržu, naujomis liepos karnų 
vyžomis apsiavė ir, kai visi traukė prie laužo, nėrė į mišką. 

Jis galvojo, kad vėl teks brautis per tokias pat kliūtis, kaip ir pirmą 
kartą, tačiau ir miškas, ir takas visai kitokie tapo. Lieknos pušys ir 
ąžuolai augo prorečiui plynam akmenuotam lauke. Nors medžiai viens 
nuo kito ir ne per toliausiai stovėjo, tačiau eini, eini, ir niekaip neiš- 
gali prieiti — medis tarsi bėga nuo tavęs, o akmenys, — didžiuliai, apsa- 
manoję — slidūs, nors ir gulėjo nejudėdami, bet tarsi dygte dygo iš po 
žemių. Tarp jų augo galybė visokiausių paparčių: mažų, didelių, tačiau 
niekur nė menkiausio žiedelio. Iš pradžių paparčiai buvo iki kulkšnelių, 
paskui iki kelių, iki juosmens, o toliau — iki kaklo, ir galiausiai jis pas- 
nėrė juose, mat jau siekė virš galvos. Jie ošė lyg jūra, ir tame ošime 
girdėjosi lyg juokas, lyg vaitojimas, lyg verksmas. Jeigu užmindavo 
kurį koja, tasai sušnypšdavo, jeigu palytėdavo ranka — tarsi kraujas iš 
jo imdavo tekėti... 

Jam regėjosi, kad jis šitaip metus ėjo, tokia ilga buvo kelionė. O žie- 
do kaip niekur nėra, taip nėra. Tačiau nepasuko atgal, nepabūgo, o ėjo 
toliau. 

Pagaliau žiūri — žiba kiek toliau toks žiedelis, penki auksiniai lapeliai 
aplink, o vidury akis sukasi... Jacius pribėgo, ištiesė ranką, tačiau vėl 
gaidys pragydo — ir viso reginio kaip nebūta. 

Tačiau Jacius dabar nebeišgriuvo ir nebenualpo, tik atsisėdo ant ak- 
mens. Iš pradžių vos nepravirko, paskui pajuto kylant pyktį ir visas 
virte užvirė. 

— Trečias kartas nemeluos! — suriko įniršęs. Tačiau, pajutęs nuovargį, 
atsigulė tarp akmenų ir užmigo. 

Vos sudėjo akis, mato — stovi prieš jį penkialapis žiedas su akute 
vidury ir juokiasi... 

— Na ką, prisivarei? — sako jis.— Ar dar persekiosi mane? 

— Kaip pasakiau, taip ir bus, — atsiliepė Jacius.— Dar ne galas, vis 
tiek tave turėsiu! 

Vienas žiedo lapelis ištįso tarsi liežuvėlis, erzindamas Jacių, po to 
viskas dingo, ir vaikinas kietai miegojo iki ryto. | 

Kai pabudo, pamatė besąs pažįstamoj vietoj pamiškėj, netoli kaimo, 
ir pats nebenumanė, ar tat viskas dėjosi iš tiesų, ar jis tik sapnavo. 
Sugrįžęs namo, pasijuto taip nuvargęs, kad nieko daugiau nebenorėjo, 
tik atsigulti, o motina jam sakė, jog atrodąs lyg nuo kryžiaus nuimtas. 

Ir vėl kiaurus metus, niekam nė žodeliu neprasitardamas, tegalvojo 
vien, kaip čia tą žiedą gavus. Tačiau nieko gera nesugalvojo, reikėjo 
pasikliauti savo laime, kaip bus taip — vis tiek eis ieškoti. Tad, atėjus 
Joninėms, vakare vėl apsivilko baltus marškinius, susijuosė raudonu 
diržu, apsiavė nenešiotomis vyžomis ir, nors motina nenorėjo jo leisti, 
subrėškus patraukė į girią. 

Tačiau keistas daiktas — miškas šį sykį buvo toks, kaip visada, nie- 
kas jame nepasikeitė. Takai ir medžiai buvo pažįstami, niekur jokio 
nepaprasto reginio, bet paparčio nė su žiburiu nerastum. Tad pažįstamais 
takais jis nuėjo toli toli į tankumynus, kur — gerai atminė — augo pa- 
parčiai. Pagaliau atradęs tą vietą, ėmė naršyti po paparčius, bet žiedo 
kaip nėra, taip nėra. Vienais paparčiais ropojo kirminai, kiti buvo ap- 
lipę vikšrais, trečių lapai karojo nuvytę. Jau nusiminęs Jacius norėjo 
numoti ranka ir grįžti namo, tik žiūri — po kojomis žiedas! Penki auk- 
siniai lapeliai, o vidur žiba akutė. Kaipmat stvėrė jį. Žiedas lyg ugnimi 
nudegino ranką, tačiau Jacius nepaleido jo, laikė tvirtai suspaudęs. 

Žiedas akyse ėmė augti ir pasidarė toks skaistus, kad Jacius net už- 
simerkė, bijodamas apakti nuo to spindesio. Įsidėjo už ančio, po kaire 
ranka, ant širdies. 

Staiga suskardėjo balsas: 

— Nuskynei mane, tavo laimė, bet atsimink, jog kas mane turi, gali 
gauti viską, ką tik nori, tačiau savo laime privalai džiaugtis pats 
vienas... 

Jaciui iš tokio didelio džiaugsmo galva buvo tiesiog apdujusi, tad ir 
tais žodžiais jis menkai tesidomėjo. 

„O kas Man darbo kiti — tarė pats sau,— svarbu, kad man bus gera.“ 

Jis ūmai pajuto, kad žiedas prigludo, priaugo prie kūno, į pačią širdį 
suleido šakneles. .. Neišpasakytai apsidžiaugė dėl to, mat jau nebebijojo, 
kad gali jo netekti. 

Kepurę nusmaukęs ant šono, niūniuodamas grįžo namo. Kelias prieš 
jį žėrėjo lyg sidabrinis diržas, medžiai traukėsi į šalis, krūmai skyrėsi, 
gėlės, augančios abipus, lenkėsi prieš jį iki žemės. Žengė jis, iškėlęs 
galvą, ir svajojo, ko čia dabar pareikalauti. Pirmiausia užsinorėjo rūmų, 

didelio sodžiaus, daugybės tarnų, žodžiu, būti dideliu ponu. Vos apie 
tai pagalvojo, kaipmat atsidūrė pamiškėj, tačiau visiškai nepažįstamoj. .. 

Pažvelgęs pats į save, nebepažino, kas esąs. Apsivilkęs buvo puikios 
ploniausios gelumbės drabužiais, avėjo batais su auksiniais pentinais, 
juosėjo gražiai išdailintu diržu, o marškiniai buvo iš ploniausios Šlionsko 
drobės. Čia pat stovėjo karieta, pakinkyta šešiais baltais arkliais su 
paauksuotomis kamanomis, išsipuošę tarnai — liokajus nusilenkdamas pa- 
davė jam ranką, padėdamas įlipti į karietą, ir žirgai pasileido risčia. 

Jacius nė kiek neabejojo, kad jį veža į rūmus. Taip ir buvo — aki- 
mirksniu karieta sustojo prie puošnių durų, kur jo laukė daugybė tarnų. 

Tik čia nebuvo nei vieno pažįstamo, nei vieno bičiulio — visų veidai 
svetimi, keisti, lyg išsigandę, kupini kažkokio nerimasčo. Užtat įėjus 
į vidų, buvo kur akis padėti — kas per grožybės, kas per turtai, tik 
paukščių pieno tetrūko! 

— Na, dabar tai pagyvensiu! — tarė Jacius ir, apžiūrėjęs visus kam- 
pus, pasuko prie lovos, mat po šios vargingos nakties jam akys lipte 
lipo. Atsigulė ant ploniausių paklodžių, užsiklojo šilkine antklode ir 
užmigo; kiek valandų miegojo, nė pats nenumanė. Atsibudo tik, kai bai- 
siai išalko. 

Stalas buvo apkrautas visokiausiais valgymais, ir ko tik Jacius pano- 
rėdavo — lėkštė su tuo valgiu pati prie jo prislinkdavo. Po tokio ilgo 
miego Jacius valgė ir gėrė tol, kol neliko nė vieno neparagauto valgio, 
ir tiek, kad jau kąsnis pats į burną nebelindo. 

Pavalgęs išėjo į sodą. Sode augo medžiai, pervien aplipę žiedais ir 
vaisiais. Ir kas žingsnis atsiverdavo vis kitoks reginys. Iš vienos pusės 
sodo ošė jūra, iš kitos — puikus miškas, per vidurį tekėjo upė. Jacius 
vaikštinėjo, iš nuostabos net išsižiojęs, o labiausiai jam buvo keista, kad 
niekur nesimatė nieko panašaus nei į jo gimtąjį sodžių, nei į mišką, 
kur žiedo ieškojo. Dar nebuvo jų pasiilgęs, bet kažkodėl norėjo sužinoti, 
kur jie pasidėjo. 

Aplink jį viskas buvo gražu, puiku, bet svetima, neįprasta. Jam tary- 
tum liudna pasidarė. Tik tada, kai šūktelėjus ėmė bėgti žmonės, žemai 
lankstytis ir, jam užsimanius, nešti visokius saldumynus, nuo kurių. jis 
laižėsi kaip katinas, užmiršo gimtąjį sodžių, pirkią ir tėvus. 

Rytojaus dieną jis pareikalavo nuvedamas į lobyną, kur gulėjo krū- 
vos aukso, sidabro, deimantų ir popierinių pinigų. Už juos galėjai gauti 
visko, ko tik širdis geidė. Pagalvojo tada Jacius: „Dieve mano, jeigu 
galėčiau nors saujelę nusiųsti tėvui ir motutei, broliams ir sesėms, kad 

jie sau žemės ar padarynės nusipirktų.“ Tačiau jis žinojo, kad savo laime 
gali naudotis tik vienas; kitaip viskas dingtų. „Dieve mano! — tarė pats 
sau — Kodėl aš turiu kitais rūpintis, lyg jie savo rankų ir proto netu- 
rėtų? Tegul kiekvienas ieško žiedo ir verčiasi kaip išmano, kad tik man 
gerai būtų.“ 

Ir taip Jacius gyveno sau, susigalvodamas vis ką nors pasismaginimui. 

Statė naujus rūmus, persodinėjo sodus, širmus žirgus keitė į sartus, bė- 
rus — į obuolmušius, iš tolimiausių kraštų prisigabeno visokių nuostabių 
daiktų, puošėsi auksu ir brangakmeniais, valgį liepdavo taisyti su prie- 
skoniais, parvežtais iš už jūrų, kol galų gale jam viskas atkaro. Pavalgęs 
skaniausiai įdarytų kukulių, užgrauždavo ropės, o po jerubės dar užkąs- 
davo meitėlio nugarinės ir bulvių, bet ir tatai įgriso, mat niekad ne- 
jautė alkio. 
"Blogiausia buvo, kad neturėjo ko veikti, nes jam nederėjo nei su 
kirviu, nei su grėbliu, nei su kastuvu darbuotis. Iš baisaus nuobodulio 
nebesumanė, ko griebtis, tad ėmė žmones kankinti — vis būdavo šiokia 
tokia pramoga, bet ir tat galiausiai pakyrėjo. 

Praslinko metai, kiti, Jacius turėjo, ko tik širdis geidė, tačiau šioji 
laimė jam atrodydavo kartais tokia kvaila, kad net gyventi nebesinorė- 
davo. Labiausiai jis dabar krimtosi iš ilgesio — taip norėjo išvysti savo 
sodžių, pirkią, tėvus, nors sužinoti, kaip jie ten gyvena... O motiną jis - 
labai mylėjo, vos prisiminus ją, širdį jam neišpasakytai suspausdavo. 
Ir vieną dieną jis pasiryžo didžiam žygiui — sėdęs į karietą, pagalvojo, 
kad atsirastų savo sodžiuj prie tėvų pirkios. Kaipmat žirgai ėmė dumti 
lyg viesulas, ir, nespėjus jam nė apsižvalgyti, karieta sustojo gerai pa- 
žįstamam kieme. Jaciui iš akių pasruvo ašaros. Viskas čia tebebuvo kaip 
prieš keletą metų, tik labiau pasenę, o po tokių prašmatnybių, prie ko- 
kių jis buvo pripratęs, gimtieji namai atrodė dar skurdesni. Senos ėdžios 
prie šulinio, kelmas, ant kurio malkas skaldydavo, kiemo varteliai, apsa- 
manojęs stogas, kopėčios — viskas tebestovėjo lyg vakar. O žmonės? 

Iš pirkios iškišo galvą sena, sukumpusi, suskretusiais drabužiais mo- 
teriškė, ji baimingai dirsčiojo į karietą, sustojusią priešais pirkią. Jaciui 
išlipus, pirmiausia kieme jį pasitiko senas pasišiaušęs Rudis, dar liesesnis, 
negu buvo kitados. Jis aršiai lojo, net pritūpdamas, ir nė iš tolo nepa- 
žino Jaciaus. Jacius žengė į trobą: tarpdury, atsirėmusi į staktą, stovėjo 
motina ir žiūrėjo į ji, įsmeigusi akis, tačiau ir šioji nė iš tolo nenumanė, 
kad čia jos tikras sūnus. Jaciui iš susijaudinimo širdis daužyte daužėsi. 

— Motute! — suriko jis.— Čia aš, Jacius. 

Išgirdusi jo balsą, senutė suvirpėjo, nuo dūmų ir verksmo paraudusias 
akis įbedė į jį ir stovėjo be žado. Paskui papurtė galvą. 

— Jacius! Tušti juokai! Jo jau nebėra šiame pasaulyje. Jeigu būtų 
gyvas, per tiek metų būtų aplankęs vargšus tėvus ir, būdamas šitaip 
visko pertekęs, kaip tamsta, neduotų jiems badu mirti. 

Ji palingavo galvą ir nusijuokė su pašaipa. 

— Kur tau Jacius, kur tau,— varė toliau — Mano Jacius buvo geros 
širdies ir net laimės būtų išsižadėjęs, jeigu negalėtų ja dalytis su saviš- 
kiais. 

Baisiai susigėdo Jacius, akis nuleido... Jo kišenės buvo pilnos aukso, 
tačiau vos ranka pakrutėjo pasemii saują ir supilti motinai į prikyštę, jį 
kaipmat suėmė baimė, jog gali visko netekti. Tad ir stovėjo pažemintas, 
sugėdintas, o senutė žiūrėjo į jį. 

Ėmė rinktis šeimyna, pasirodė tėvo galva... Jaciui suminkštėjo širdis, 
tačiau pažvelgė į savo karietą, arklius, žmones, pagalvojo apie rūmus, 
ir vėl ji tapo kieta. Jis jautė, jog paparčio žiedas laiko apkaustęs jį 
lyg geležiniais šarvais. Jacius nusigręžė nuo senos motinos, netardamas 
nė žodžio, ir palengvėle nužingsniavo prie karietos, tegirdėdamas tik 
aršiai lojantį Rudį. Įlipo į karietą ir paliepė važiuoti atgal. Tačiau kas 
jo širdy dėjosi, nei žodžiais apsakysi, nei plunksna aprašysi. Senosios 
motinos žodžiai, jog Žmogus negali būti laimingas, nesidalindamas savo 
laime su kitais, skambėjo jam ausyse lyg prakeiksmas. 

Sugrįžęs į rūmus, muzikantams įsakė groti, ponams šokti, o stalus 
liepė nukrauti valgymais ir gėrimais, net pats įkaušo, keletą Žmonių 
liepė išplakti, bet nieko tat nepadėjo — koks buvo nuliūdęs, toks ir liko. 

Kiaurus metus, nors buvo kaip paprastai visko pertekęs, burnoj jautė 
kažkokį kartėlį, o širdy tarsi akmuo gulėjo. Nebegalėdamas daugiau 
tverti, po metų vėl nuvažiavo į savo sodžių ir sustojo prie pirkios. Čia 
viskas tebebuvo savo vietoj: ėdžios, kelmas, stogas, kopėčios, varteliai 
dir pasišiaušęs Rudis —bet senoji motina nebeišėjo. Tarpdury stovėjo 
jauniausias jo brolis Motiejukas. 

— O kur motutė? — paklausė svečias. 

— Serga,— tarė broliukas atsidusdamas. 

— O tėvelis? 

— Kapuose. 

Nors Rudis ir kibo jam veik už kulnų, Jacius įėjo į pirkią. Senoji 
motina dejuodama gulėjo lovoje. Jacius priėjo, motina pasižiūrėjo, ta- 
čiau nepažino jo. Jai sunku buvo kalbėti, o klausinėti jis nedrįso. 

Širdis jam vos ne pusiau plyšo. Jau buvo bededąs ranką į kišenę, 
norėdamas pasemti aukso ir pažerti ant lovos, tačiau delnas pats susi- 
gniaužė, jį suėmė nelemta baimė, jog praras savo laimę. 

Nedorojo Jaciaus galvoj sukosi mintys: „Senoji nebeilgai čia viešės, 
o aš jaunas. Ji nebeilgai kentės, o man prieš akis gyvenimas, pasaulis, 
valdžia..." 

Ir, išbėgęs iš pirkios, sėdo į karietą ir pasileido į rūmus Parvažiavęs 
čia, užsidarė ir ėmė verkti. Po geležiniais šarvais, kuriais apkaustė jam 
krūtinę paparčio žiedas, budo užmigusi sąžinė ir graužė širdį. Tad liepė 
muzikantams groti, o dvariškiams šokti, ir pats ėmė gerti, norėdamas 
užslopinti tą sąžinės balsą. 

Kartais atrodydavo, kad jau nebesigirdi jo, bet sykį taip ūžtelėjo 
vėl — Jacius vos iš proto neišėjo. Kelias dienas be atvangos stengėsi 
apgauti save — puldinėjo šen ir ten, važinėjo, šaudė, klausėsi visokių 
barškalynių, valgė, gėrė, žodžiu, ūžė, kaip išmanydamas. Tačiau nieko 
iš to neišėjo. .. 

Ausyse per visą tą klegesį skambėjo: „Neturės žmogus laimės, jeigu 
negalės ja dalintis su kitais!“ 

Nė metai nepraėjo, o Jacius išdžiūvo kaip skiedra, pagelto lyg vaš- 
kas — per savo perteklių ir laimę kentėjo neišpasakytai. Pagaliau po 
vienos bemiegės nakties prisipylė kišenes aukso ir liepė vežti jį prie 
pirkios. Tvirtai pasiryžo — nors viską praras, bet motiną ir saviškius 
gelbės. „Kaip bus taip,— sakė sau,— tegu viskas eina vėjais, bet su šiuo 
kirminu krūtinėj nebegaliu tverti.“ 

Jo arkliai sustojo prie pirkios. 

Viskas čia tebebuvo kaip ir pirma: senos ėdžios prie šulinio, kelmas, 
stogas, kopėčios, tačiau tarpdury — nė gyvos dvasios. Jacius puolė prie 
durų — jos buvo užremtos kuolu. Pasižiūrėjo pro langą — pirkia tuštut 
tuštutėlė. Tuo tarpu elgeta, stovįs palei tvorą, šūktelėjo jam: 

— O ko ten ieškote, šviesusis pone? Pirkia tuščia, visi mirė iš bado 
ir nuo ligų... 

Jacius sustojo prie slenksčio tarsi įbestas. „Dėl mano kaltės žuvo 
jie — tarė pats sau, — lai žūsiu ir aš!" Sulig tais žodžiais Žemė atsivėrė 
ir Jacius nugarmėjo skradžiai, o drauge su juo prasmego ir paparčio 
žiedas, todėl šiandien jo ieškoti — tuščias darbas. 


KARALIUS TAUKŠT PAUKŠT 


Gal prieš kokius du tūkstančius metų gyveno karalius, vardu Taukšt 
Paukšt. 

Ateina kartą pas jį toks senelis su ilga, žila barzda ir sako: 

— Įveiksi, karaliau, tokį galiūną, kuris niekad nematė žmonių, šunų, 
arklių ir geležies. o 

Didžiai nustebo Taukšt Paukšt, išgirdęs šitokią pranašystę, ir panoro 
sužinoti, kas per vienas tasai galiūnas, niekad nematęs Žmonių, šunų, 
arklių ir geležies. Tačiau senelis dingo kaip nebuvęs, nė žodelio daugiau 
nepasakęs. Ieškojo jo po visą karalystę, tačiau niekur niekas nerado. 

Taukšt Paukšt buvo narsuolių narsuolis, jis nieko nebijojo, o prieš jį 
visi drebėjo. Ir turėjo jis be galo daug turtų. O bičiulių dar daugiau. 
Kiaurus metus pas jį viešėdavo svečiai — dideli ponai, riteriai. Sužino- 
jęs, kad kur pasaulyje gyvena koks stipruolis, kaipmat kviesdavosi 
ir nebeišleisdavo jo iš savo rūmų. Su juo niekas nenorėdavo kariauti, 
verčiau iš karto pasiduodavo, mat žinodavo, jog nugalėto nebus gailima. 

Taigi kėlė Taukšt Paukšt su bičiuliais smagias puotas, o kai puotauti 
pakyrėdavo, sėsdavo visi ant žirgų ir su šunimis traukdavo į girias me- 
džioti. Gražu būdavo pažiūrėti, kai kokie trys šimtai ar daugiau tokių 

šaunuolių dumdavo ant žirgų, stambių eržilų, žvingaujančių, skriejančių 
per kalnus, tarsi besiveržiančių išlėkti į padanges. Žmonės, stoviniuo- 
dami ant kalvų, žiūrėdavo iš tolo į tokį reginį. Raiteliai lyg viesulas 
smukdavo į girią, ir ji sugausdavo nuo trimitų, ragų muzikos, o šunys 
puldavo vaikyti Žvėrių, skardendami lyg varpai. Išgalabijo jie aplink 
kone visus žvėris. 

Vieną sykį karalius tarė saviškiams: 

— Čia, aplink, jau nebeturime ko veikti, reikia traukti toliau, gal 
kur rasim parankesnių girių medžioti. 

Gerai. Pasakyta — padaryta. Sėda visi ant žirgų ir joja. Joja dieną, 
joja kitą, trečią, prajojo daug girių, kur galima buvo medžioti, tačiau 
Taukšt Paukšt varo savo: 

— Dar ne čial Aš noriu rasti tokią vietą, kur nemedžiota nuo pasau- 
lio pradžios. 

Prijojo pagaliau kažkokį svetimą kraštą: ošia didžiulė giria, niekur 
nė ženklo, kad čia būtų Žmogaus, tik takai, veikiausiai žvėrių išminti. 
Nykuma aplink neišpasakyta, visur neįžengiama tankmė, o medžiai tokie 
drūti, jog kirviu juos paguldyti nebuvo ko nė galvoti: ąžuolai, bukme- 
džiai, pušys, eglės ir kitokie medžiai ten augo tikriausiai nuo pasaulio 
pradžios. 

Įjojus į tokį mišką, ne vieną raitelį suėmė baimė: į jį įžengęs, žmogus 
iš karto netekdavo drąsos — tarsi čia būtų buvusi vienintelė pasauly 
giria, kur žmogus kojos nebuvo įkėlęs. Ereliai ir visokiausi paukščiai, 
šiaip retai kur sutinkami, tupėjo medžiuose kuo ramiausiai ir į Žmones 
žiūrėjo be jokios baimės, tik, matyt, didžiai stebėjosi, kas tai per vieni! 
Visa giria kiaurai aidėjo nuo čiulbesio, čiauškesio, švilpimo, kukavimo, 
kranksėjimo, cypesio — toks visur buvo klegesys, kad nors ausis užsi- 
kimšk. Maži paukščiukai su kuodais ir be kuodų varsavo visokiomis spal- 
vomis, skraidė sau kaip niekur nieko, o kai kurie tūpėsi žirgams ant gal- 
vų ir riteriams ant pečių. 

— Čia tai bent pamedžiosime! — sako Taukšt Paukšt. 

Nulipo visi nuo žirgų, prisilaužė šakų, susirentė lapines, pavalgė patys, 
pagirdė žirgus, kiek pailsėjo. 

— Na ką gi, lažinamės dėl skalikų! — sušuko karalius. 

Visiems tat buvo ne pro šalį, taigi kaipmat atrinko kokį penkiasde- 
šimt skalikų ir paleido į girią. Prasidėjo medžioklė, skalikai iš karto įniko 
loti, matyt, užėjo kokį stambų žvėrį. Šunys skverbėsi pro krūmus, net 
visas miškas traškėjo. 

Iš tiesų, skalikai vijosi elnią, raguotą milžiną, kuris šuoliais lėkė jų 
priekyje. Skalikai visu būriu garma jam iš paskos vis tolyn ir tolyn, 
įniršę jie nepajuto, kaip atsidūrė girios vidury. 

Ir čia ėmė dėtis neregėti dalykai. Šunys sutiko būrį vilkų, kurie pirmą 
kartą gyvenime pamatė šunis. Mat į šią girią žmogus nebuvo įkėlęs ko- 
jos nuo pasaulio pradžios, tad ir šuns niekas negalėjo matyti. Skalikai 
persigando, kaipmat neteko žado, pabrukę uodegas, jau norėtų grįžti, 
iš kur atbėgę, tačiau vilkų aplink nesuskaičiuojama galybė. Ir štai vienas 
didžiulis vilkas strykteli į priekį, pastoja šunims kelią ir sako žvėrių 
kalba: 

— Ir negalvokit grįžti, kad jau atsidūrėte žvėrių karalystėj, juoba kad 
tokių žvėrių, kaip jūs, čia dar niekas iki šiol nematė! 

Skalikus suėmė neišpasakyta baimė, mat. vilkai akimirksniu apsupo 
juos ir šaukia: 

— Marš su mumis! Eisite pas girios karalių ir ten pasiaiškinsite, kas 
jūs per vieni. 

Skuba visi risčia — šunys vidury, vilkai aplink. Pakeliui sutinka viso- 
kiausių Žvėrių, spoksančių į šunis su didžiausiu nusistebėjimu, mat visi 
pirmą sykį regi tokius keistus žvėris. 

Pagaliau atėjo į vieną vietą, kur vilkai sustojo; žiūri skalikai — aplink 
žvėrių sargybos: vienur lokiai, kitur didžiaragiai elniai, lūšys, šernai su 
baisiom iltim, o tarp jų šmirinėja lapės, barsukai, ežiai, kiškiai. Priėjęs 
koks žvėris tuoj klausia vilkų: 

— Kokius nelabuosius čia vėl atvarėte? 

— Patys nežinome, kas tai per vieni — sako vilkai — Kažkokie išsi- 
gimėliai — pusiau vilkai, pusiau lapės, vieni juodi, kiti balti, geltoni, 
rudi, margi; veikiausiai burtininkas bus užkeikęs kokius žvėris ir šitaip 
juos pakeitęs. Sugavom juos palei sieną ir varome pas karalių, mat, šiaip 
ar taip, jie irgi žvėrys. 

Po to jie pasuko į tokią vietą, kur septyni ąžuolai buvo suaugę į vie- 
ną storiausią medį, panašų į erdvų namą. Tame septynmedyje ąžuole 
buvo durys, o prie jų sargyboje stovėjo baisus gauruotas lokys. Vilkai 
jam išdėstė, kas per dalykas. Tasai lokys dėbtelėjo piktomis akimis 
į šunis, priėjo prie durų ir pabeldė. Po kurio laiko durys atsivėrė iki 
galo ir pro jas iš septynmedžio išėjo išvaizdus ponas: visas auksinis, o 
akys — deimantinės. Ant abiejų pečių jam tupėjo po sakalą, užpakaly 
ėjo keturios didelės beždžionės, priešais jį Žingsniavo šeši povai, išsklei- 
dę uodegas, o iš šalių tipeno po lapę, matyt, tokia buvo jo palyda. Jis 

tučtuojau prašneko savotišku balsu, bet taip, kad skalikai viską viską 
suprato. | 

— Mano brangūs kariai — sakė jis vilkams, — matau, jog nugalėjote 
kažkokius keistus priešus. Labai gerai! 

Po to pasigręžė į skalikus ir tarė: 

— Kas jūs per žvėrys, kuo esat vardu? 

— Esame skalikai iš mūsų karaliaus šunidės. 

— Kuris jūsų vyresnysis? 

— Prieky visuomet bėga Striukis, kai per medžioklę vejamės žvėris. 

— Ką, žvėris? Tai jūs, nenaudėliai, manęs nepasiklausę, žvėris bai- 
dote?! Palaukit, mes jums, plėšikai, įdėsim proto! 

Ir girios karalius iš baisaus įtūžio pradėjo jiems grūmoti. 

Skalikai mato, jog gali blogai išeiti, tad išstumia priekin Striukį, kad 
šisai ką nors pasakytų. Striukis ir sako: 

— Mūsų karaliui medžioklė įprastas daiktas, o šunis jis laiko ir šeria 
tam, kad jam žvėrių atvarytų. Kalvis turi reples, kad pačiam nereikėtų 
traukti geležį iš ugnies. Mes, skalikai, nekalti, jog dirbame tokį darbą. 

Iš tų žodžių buvo matyti, kad tasai Striukis gudragalvis. Girios kara- 
lius kiek pamąstė, o paskui klausia savo žvėrių: 

— Kurį iš jūsų tie piktadariai vaikė? 

Dabar į priekį išėjo didžiulis elnias, jau gerokai pražilęs iš senatvės, 
nulenkė ilgus ragus iki pat žemės ir sako: 

— Mano karaliau, šie keisti gyvuliai, vadiną save skalikais, miške 
užpuolė mane, ir, nors sukausi iš paskutiniųjų, būčiau veikiausiai galą 
gavęs, tačiau, laimė, kad pavyko prasigauti už sienos, kur stovėjo vilkų 
sargyba. Galvą dedu, šitie paukšteliai yra dideli piktadariai! 

— Kas iš jūsų, mano žvėrys, nori, kad jie būtų nugalabinti? 

Tada iššoko priekin kiškis ir, nusilenkęs karaliui, prabilo: 

— Mus, vargšus kiškius, gaudo vilkai, lapės, ereliai, vanagai; na, bet 
šią duoklę mes atiduodam pagal teisybę, taigi tegul bent neužgriūva ant 
mūsų nauja! Mes, karaliau, bijome šitų skalikų, tad prašome: atimk 
jiems gyvastį! | 

Paskui atsiliepė senas vilkas: 

— Pirmiausia reikia pasižiūrėti šitiems belaisviams į nasrus ir pa- 
tikrinti jų dantis, mat jeigu jie ėda žolę, tai tegul gyvena, naudos 
turėtume — prisiveistų jų, ir mums būtų mėsos. O jeigu ėda mėsą — te- 
gul žūsta. 


Buvo apžiūrėti skalikų dantys, ir iš visų pusių pasigirdo šauksmai. 

— O, su tokiais dantukais niekas žolės neskabo! Tik mėsai jie tinka! 

Šunys ginasi, kad jie mėsos niekad neėdą, nebent kartais kaulų pa- 
graužią, tačiau jais niekas netikėjo. Vieni žvėrys norėjo, kad jie būtų 
išgalabinti, o kiti sakė, jog jiems vis vien. 

Pagaliau girios karalius vėl prašneko: 

— Ei jūs, šunys, ar kaip kitaip vadinatės, pasakykit, ką jūs dar 
gebate? Ar jus valdovas laikė ir šėrė tik dėl to, kad mokate užuosti 
mano žvėris? 

— Ne, karaliau! — sušuko Striukis.— Didžiausia mūsų dorybė — tai 
ištikimybė ir paklusnumas! Mes savo valdovui tarnaujam taip ištikimai, 
jog jeigu jis mirtų, tai ir daugelis jo šunų, jei įmanytų, mirtų drauge. 
Kartais pasitaiko, jog valdovas supyksta ir primuša šunį arba ėsti ne- 
duoda, tačiau šuo ir tada jo neapleidžia, laižo jam rankas ir kojas. 

Tatai išgirdusi, lapė nusisuko į šoną, prunkštelėjo ir pasakė: 

— Tai kvaili žvėrys! 

Dėl šunų žodžių girios karalius kiek pamąstė ir pagaliau tarė: 

— Klausykite, mano pavaldiniai, palieku tuos žvėris kol kas gyvus, 
pažiūrėsim, kokia jų ištikimybė! Mat, tiesą sakant, čia nėra nė vieno 
žvėries, kuriuo galėčiau pasikliauti. Klauso jie manęs, nes kitos išeities 
neturi. Kai tenka imtis kokio darbo, lokys visuomet bamba, lapė kiek- 
vienam žingsny mane apgaudinėja, vilkas tik Žiūri, kaip savo pilvą 
prikimšti, kiškis yra paskutinis bailys, šernas nė už skatiką neturi savi- 
garbos, o katinas — nepataisomas veidmainys. 

Taip skalikai išsisuko nuo mirties. 


Karalius Taukšt Paukšt, nesulaukdamas. šunų, sako savo bičiuliams: 

— Gaila man skalikų, niekad neleisiu, kad jie taip be reikalo žūtų. 
Kas bus tas, o ieškoti jų verkiant reikia! 

Sulig tais jo žodžiais riteriai visi kaip vienas Zzovada pasileido į girią. 
Miško takai buvo neišpasakytai duobėti, laukiniai Žvėrys jais prasi- 
skverbdavo tik vargais negalais, o jau apie raitus Žmones nėra ko nė 
kalbėti. Tačiau joja visi ir joja, o aplinkui girdėti tūkstančių vilkų stau- 
gimas. Kai kurie raiteliai, nepatenkinti šia išmone, ėmė priekaištauti: 

— Kurių galų mes čia skverbiamės? Jeigu šunis velnias kažin kur 
nunešė, tai ir mes turim lėkti kaip be galvų? 

Tačiau Taukšt Paukšt nė negalvojo grįžti be šunų. 


7. Teisingas zuikis 07 


— Žūt būt turime išnaršyti šias tankmes,— sako, — ir prasigauti į patį 
girios vidurį. 

Sujojo visi į neįžengiamą tankynę, kur pilna visokių daubų, vos spran- 
dų nenusisuko. Paskui suklimpo į pelkes ir tik per plauką nenugrimzdo. 
Žirgai šokinėjo į kairę, į dešinę, prunkščiojo, jautė, matyt, kad čia ne- 
sibaigs geruoju, traukėsi atatupsti. Tik gavę rimbais, šiaip taip stūmėsi 
į priekį. 

Ir staiga mato medžiotojai — priešais devynios galybės vilkų, kiek tik 
akis aprėpia, visur vien tik vilkai. Vieni tupi, pabrukę uodegas, ir nu- 
stebę žiūri į raitelius, kiti prigulę sėlina lyg šunys, dar kiti iššiepę iltis, 
pašiaušę gaurus, baisiai žybčioja akimis. 

— Mano ponai, — sako Taukšt Paukšt,— nėra ko ilgai galvoti, reikia 
kibti į darbą! Šitie bjaurybės surijo mano puikiuosius šunis. 

Sulig tais žodžiais išsitraukė kalaviją, spustelėjo pentinais žirgą ir 
puolė kaip akis išdegęs ant vilkų, o jam iš paskos pasileido visi kiti. 
Sunku apsakyti, ką darė arkliai, atsidūrę tarp tokios galybės vilkų! 
Spardė, grumdė juos, o kai kurie, dantimis sugriebę vilkams už sprandų, 
taip smarkiai trenkdavo žemėn, jog šiems net viduriai ištikšdavo. O ir 
žmonės aplink švaistėsi kardais, smaigė vilkus ietimis, laidė iš lankų 
smailas strėles. Žodžiu, net žmonės savo tarpe taip nuožmiai nesikaudavo. 
Vilkų vietoj gulėjo krūvos mėsos, o kraujo jiems ištekėjo tiek, jog 
kas žingsnis kraujo bala žliugėjo. Tačiau vilkai irgi nesnaudė — jie kibo 
arkliams į gerkles, ir šie, neatgaudami kvapo, krito drauge su raiteliais 
ant žemės. Aplink aidėjo dejonės, aimanos, staugimas. Pagaliau Žmonės 
paėmė viršų, ir vilkai pasileido iš grumtynių vietos lyg kiškiai. Tik tada 
Taukšt Paukšt kruviną kalaviją įsikišo į makštis ir, išsitraukęs iš už juos- 
tos ragą, papūtė, duodamas ženklą, jog mūšis laimėtas. Miške priešais 
juos vilkų nebebuvo, o aplink gulėjo tik negyvi arba merdintys.. 

Po laimėtų kautynių visi nujojo toliau, tačiau, kaip ir pirma, kelias 
buvo nelygus, teko skverbte skverbtis per tankmę, šokinėti per duburius, 
klampoti per pelkes. Pagaliau atjojo prie septynmedžio, kur buvo girios 
sostinė. Vos tik juos užmatė tas lokys, kur stovėjo sargyboj prie kara- 
liaus namų, kaipmat ėmė baisiai riaumoti ir abiem letenom daužyti 
namo duris. Kilo neregėtas sąmyšis, visi žvėrys pasileido kas kur, o var- 
nai ėmė kranksėti viršuj. Sulig tuo klegesiu iš septynmedžio išbėgo auk- 
sinis valdovas, sutviskėjo saulėje ir, išvydęs, kas dedasi, išsitraukė iš 
po pažasties trimitą, papūtė į visas keturias šalis, ir jo balsas nuaidėjo 
per visą girią. 

Ir kaipmat ėmė rinktis visokiausi miško žvėrys, jie dūmė iš visų 
pusių lyg viesulas, o padangėje sklandė ereliai, vanagai, sakalai, var- 
nai, šarkos ir kitokie paukščiai. Nuo sparnų plasnojimo kilo neišpasa- 
kytas triukšmas. 

Kai tik girios valdovas davė ženklą, pirmoj eilėj išsirikiavo lokiai: 
jie sustojo ant užpakalinių kojų ir, baisiai riaumodami, pasuko į raitelius. 
Taukšt Paukšt ir kiti riteriai be galo bijojo vieno dalyko — kad jų ark- 
liai pasibaidę neimtų bėgti atgal. Patys tuo tarpu atstatė ietis ir laukė 
lokių. Prasidėjo kautynės. Riteriai kalavijais skaldė lokiams galvas, ieti- 
mis kiaurai varstė jiems per vidurius. Nuo žaizdų šieji riaumojo dar 
baisiau, tačiau gynėsi su neregėtu aršumu. Kraujas tryško čiurkšlėmis, 
taigi ir riteriai, ir arkliai buvo išvien raudoni. Sąmyšis neišpasakytas. 
Šit iš vieno lokio kraujas pliaupte pliaupia, o kitas prislėgė arklį su ri- 
teriu ir nagais dreskia nuo jų odą ir mėsą diržais. Visa giria aidėjo 
įvairiausiais riksmais, o žvėrys, kur ne tokie drąsūs, movė iš čia į atša- 
kiausius girios kampelius. Taukšt Paukšt turėjo be galo sunkų susirė- 
mimą, mat jį puolė didžiausias lokys, visų lokių vadas. Karalius du kar- 
tus jį pervėrė ietim, bet trečią sykį ietis lūžo pusiau, o lokys buvo toks 
stiprus, jog pasikėlė nuo žemės ir maurodamas puolė karalių. Taukši 
Paukšt, nebeišmanydamas ką daryti, nejučiomis išsitraukė savo medžiok- 
linį ragą ir papūtė. Išgirdę tat, atlėkė skalikai, buvę nelaisvėj, ir puolė 
tą lokį: vieni dantimis įsikibo jam į pasturgalį, kiti griebė už gerklės, 
ausų ir ėmė tampyti jį į visas puses, plėšdami iš jo mėsos gabalus. Gi- 
rios valdovas, tai pamatęs, įsitikino, jog šunys buvo ištikimi savo ponui, 
tačiau didžiai gailėjosi, kad neįsakė jų pakarti ar kitaip nudaigoti. 

Pagaliau Taukšt Paukšt įveikė ir lokius. 

Mato girios karalius, kad nebeteko geriausių kovotojų: aibės vilkų 
ir galingųjų lokių. O šernų ir elnių jau nebenorėjo siųsti į kovą, juoba 
kad jie buvo gerokai išsigandę. Taigi, grąžydamas rankas ir Žžiūrėda- 
mas į lavonus, gailiai sušuko: 

— Ką aš dabar bevaldysiu? Žlugo visam amžiui mano karalystė! 

Ir iškėlė baltą skudurą, prašydamas taikos. 

„Man irgi daugiau nieko nebereikia, — pagalvojo Taukšt Paukšt— 
nusivarėm visi atsakančiai, metas jau ir pailsėti.“ Taigi prijojo kaipmat 
prie auksinio girios valdovo, padavė jam ranką ir sako: 

— Jeigu, paspaudę viens kitam rankas, katras nors sulaužo taiką, tas 
pagal mūsų paprotį yra nedorėlis. 

Girios valdovas tada vėl klausia: 

— Kas jūs per vieni, kad tokie karingi ir stiprūs? Ir lokiai, ir vilkai 
jums perniek. 

Taukšt Paukšt nusijuokė ir tarė: 

— Negi nežinai, kad mes žmonės. Juk ir pats daugiau panašus į žmo- 
gų negu į Žvėrį. 

Tai išgirdęs, girios karalius užsidengė akis rankomis ir gailiai pravirko. 

— Taigi čia Žmonės, žmonės! — kalbėjo jis.— Nieko tad stebėtino, 
kad jie mane traiškyte sutraiškė. O aš visada maniau, kad žmonės su 
viena galva, dviem rankom ir dviem kojom, a šie va turi po dvi galvas, 
po keturias kojas, o prie rankų prisitaisę ilgas, smailas žalgas. .. 

— Na ką tų, juk mes sėdim ant arklių! — sušuko Taukšt Paukšt.— 
Viena galva yra gyvulio, kita žmogaus, kojos arklių, o rankos žmogaus. 

Pasakęs tat, nušoko nuo arklio. 

— Pasižiūrėk dabar į mane, — sako.— Matai, kaip žmogus atrodo, tik 
be arklio, pėsčias jis niekad nebūtų iki tavęs prisigavęs. 

Girios valdovas apžiūrinėjo dabar žmones nuo galvos iki kojų, čiupi- 
nėjo ietis, kalavijus, šarvus, netikėdamas, jog tai pačių žmonių padaryta. 

— Negali būti — sako jis,— jūs su šitais daiktais užgimėt, kaip vilkas 
kad gimsta su iltimis, elnias su ragais, o ežys su dygliais! 

Po to Taukšt Paukšt paklausė: 

— Kas tu per vienas, jog šie laukiniai žvėrys tavęs taip klauso ir 
gerbia lyg tėvą? 

— Matai, šitoj girioj aš esu nuo pasaulio pradžios,— liūdnai tarė gi- 
rios valdovas.— Būčiau buvęs žvėrių karalystės valdovas globėjas ir tė- 
vas iki pasaulio pabaigos, jeigu nebūtų pranašauta, jog šią karalystę 
sunaikins žmonės, kai tik iki manęs prisigaus. 

Tik dabar Taukšt Paukšt atsiminė, kaip jam anas žilabarzdis senelis 
sakė, jog jis įveiks tokį karalių, kuris niekad nematė žmonių, šunų, 
arklių ir geležies. 

Girios karalius po to prašneko: 

— Eik, žmogau, perskaityk, kas parašyta ant mano septynmedžio pa- 
čioj pasaulio pradžioj! 

Taukšt Paukšt priėjo prie septynmedžio su savo riteriais ir perskaitė: 
„Čia bus žvėrių sostinė tol, kol atjoję raiti žmonės su šunimis ir geležim 
pralies daug kraujo.“ 

— Kas galėjo parašyti tokią pranašystę? — paklausė Taukšt Paukšt. 

— Niekas neparašė, pasaulio pradžioj šitas medis išaugo iš žemės su 
tuo parašu ir juo medis ėjo didyn, juo parašas darėsi aiškesnis. 

Tik žiūri jie — septynmedis pradėjo svyruoti ir pagaliau su didžiuliu 
trenksmu braškėdamas nuvirto ant žemės. Tą pat akimirksnį girioj kilo 
neregėtas sąmyšis — žvėrys bėgo į visas puses iš paskutiniųjų, paukščiai, 
tupėję medžiuose, staiga suplasnojo sparnais, pakilo į viršų, net saulę 
temdydami, ir, kiek turėdami spėkų, nuskrido į kitus miškus. 

— Žiūrėk, žmogau, — sako girios valdovas, — visi tavęs bijo, bėga nuo 
tavęs ir šitaip bėgs iki pat pasaulio pabaigos! 

— Susiruošk ir eikš su mumis, tarp žmonių bus tau gera, — pasiūlė 
Taukšt Paukšt. 

— Oi ne, už jokius turtus neisiu pas Žmones! 

— O ką gi dabar veiksi, netekęs savo karalystės? 

— Nebus gero žmonėms iki pasaulio pabaigos — skandinsiu juos van- 
deny, klaidinsiu miškuose, prišauksiu visokių nelaimių: badą, ligas, karą; 
visokiais siaubais ir rūpesčiais juos kamuosiu. 

Sulig tais žodžiais jis pašoko ir nulėkė tarsi vėjas. Jie pasileido jam 
iš paskos tačiau girios valdovas puolė į didžiulę pelkę, kuri taip liulėjo, 
jog net lengviausias žmogus negalėtų jos paviršiuje išsilaikyti. Ši pelkė 
turėjo kokią dešimt mylių skersai ir išilgai, ir girdėjosi joje baisus riks- 
mas, klegesys. Choru klykavo laukinės antys, žąsys, baubliai, gervės, 
garniai, pempės, narai, gulbės. Šiems nutilus kokiai valandėlei, kaipmat 
imdavo kvarkti milijonai varlių ir švilpčioti devynios galybės vėžlių. 

— Ateis metas, ir ši pelkė bus mūsų, — tarė Taukšt Paukšt.— Čia tik 
reikia laivelių, o dar geriau bus, jeigu vandenį išleisim ir pelkę nusau- 
sinsim. 

Nuo to laiko žmonės visur medžioja, o žvėrys nebeturi nė sklypelio 
žemės savo karalystei, tik išsisklaidę skyrium klaidžioja po miškus, lau- 
kus ir be atvangos bėga nuo žmogaus. 

Ir tai padarė Taukšt Paukšt, tačiau ne vienas — jam į paspirtį atėjo 
šunys, arkliai ir geležis. 


TEISINGAS ZUIKIS 


Gyveno kitados valstietis, vardu Motiejus, Žmogus geras, tačiau nu- 
skurdęs ir kvailas. 

Sykį nuėjo jis į mišką, renka sau žagarus, skabo sausas šakas ir deda 
į krūvelę. Staiga girdi — kažkas ne per toliausiai dejuoja, tarsi šauktųsi 
pagalbos. Valstietis, kiek nusigandęs, svarsto — eiti ar ne pasižiūrėti, 
kas ten dedasi. Kiek pagalvojęs, pasuko į tą pusę ir atsargiai eina. Ogi 
žiūri — didžiulė pušis išvirtusi ir taip prispaudusi lokį, jog šiajam net 
akys ant kaktos iššokusios. 

— Pasigailėk manęs, žmogau, išgelbėk gyvastį — verksmingu balsu 
prašo lokys. 

Valstiečiui širdį suspaudė gailestis, ir jis kibo į darbą: vargais nega- 
lais pabruko po pušimi vieną dalbą, kitą ir ėmė darbuotis net sušilęs — 
kiek kilstelėjęs pušį, po dalba pakiša kaladėlę, ir taip nuritino medį. Pra- 
kaitas jam nuo kaktos žliaukte žliaukė, tačiau žvėrį išgelbėjo, pats su- 
grįžo namo ir netrukus užmiršo šį nutikimą. 

Po kurio laiko Motiejus vėl eina į mišką malkų ir sutinka tą patį 
lokį. Lokys ir klausia: 

— Ar tai tu andai man gyvastį išgelbėjai? 

— Aš, o ką? 

— Matai, drauguži, noriu tave apdovanoti už tai, mat aš tol neturėsiu 
ramybės, kol neatsiteisiu su tavim. 

— Kuo gi tu mane apdovanosi? 

— Brangusis, turiu suėsti tave — kitokios išeities nėra! 

— Kaip tu, gauruotasis, gali savo geradarį žudyti? 

— Juk kiekvienas šiam pasauly už gera blogu atsimoka, todėl ir aš 
negaliu tau kitaip atsilyginti. 

— Niekus paistai! Tik piktadariai šitaip elgiasi. Teisybė, dėkingumas 
buvo ir bus pasauly. 

Tačiau lokys pasileido juoktis. 

— Kaip gyvas tokio kvailio dar nemačiau, — sako, — bet gerai, pati- 
kėsiu tavim, jeigu surasi tokį teisėją, kuris mudviejų ginčą išspręs tavo 
naudai. 

— Rasiu! — sušuko Motiejus ir nuėjo ieškoti teisėjo. 

Susitinka jis kitą valstietį. 

— Eikš,— sako jam,—ir išspręsk mudviejų su lokiu bylą. 

Valstietis nuėjo, klausinėja, kas čia per ginčas, ir drauge alkūne 
kumšnoja Motiejų, merkia akį ir kužda jam į ausį: 

— Pasakyk pirmiausia, kiek man užmokėsi, jeigu bylą išspręsiu tavo 
naudai? Kitaip pralaimėsi. | 

Lokys beregint sumetęs, kas čia per dalykas, suriaumojo: 

— Teisybės negalima nei pirkti, nei parduoti. Neapdumsite man akių. 

Motiejus pasikasė galvą. 

— Prastas iš žmogaus teisėjas. 

Ir nubėgo ieškoti kito. 

Sutiko jautį, vedasi jį, prašydamas būti teisėju. 

— Ar aš kvailas, — atsako jautis — Aš tik džiaugiuos, jeigu nors vie- 
nam mano skerdikui bus nusuktas sprandas— Subaubė, užrietė uodegą 
ir nubėgo sau. 

Vos nepravirko Motiejus, o juk ligi šiol galvojo, kad teisybė, dė- 
kingumas yra paprasčiausi dalykai, atsiradę drauge su pasauliu. 

Eina, vėl ieškodamas teisėjo, tik girdi, kaip kregždė, tupėdama ant 
šakos, krykščia: 

— Nei per didelio, nei per mažo neimk, Motiejau. 

„Aha! — pagalvojo Motiejus.— Reikia prašyti aviną." 

Suradęs aviną, atsiveda ir klausia: 

— Kaip tau atrodo? 

Avinas subliovė ir ėmė dievagotis: 

— Nieko neišmanau nei apie teisybę, nei apie dėkingumą, nei apie 
nedėkingumą. Aš galiu tik pabliauti, ir viskas... Jeigu judu norite susi- 
taikyti, tai mūsų aviganis šuo — puikiausias teisėjas: vieną aviną čium- 
pa už sprando, kitą už galvos, trečią už pasturgalio, ir mes, tūkstančio 
avių banda, norim nenorim, o gyvenam taikoje. Taigi mūsų šuo — ge- 
riausias teisėjas! 

Lokiui net akys nušvito iš džiaugsmo. 

— Žmogau,— sako jis— iš dėkingumo tau vietos nerandu, tiesiog 
nesumanau, ką daryti. Trūks pliš turiu tave suėsti atsidėkodamas. 

— Palūkėk,— sako valstietis, — šitas avinas kvailas, be to, nuo pasau- 
lio pradžios avinas niekad nėra buvęs teisėju; aš atsivesiu vieną sąži- 
ningą teisdarį. 

Bėga Motiejus ir šaukia šunį: 

— Esi ištikimas gyvulys, tad veikiausiai būsi dėkingas ir teisingas. 

Apsakė jam visą dalyką ir prašo: 

— Teisk pagal amžiną pasaulio teisingumą! 

Šuo pagalvojo ir sako: 

— Vakar naktį mano šeimininką užpuolė piktadariai, aš jį laiku įspė- 
jau, išgelbėjau jam gyvastį ir turtą, o jis šiandien mane iš dėkingumo 
ir teisybės taip prikūlė, jog vos pasivelku. 

Nusiminęs Motiejus bėga ir galvoja: „Kvailas esu, kad kregždės 
klausau. Nei per didelis, nei per mažas — neišmintingi žodžiai... Atsive- 
siu arklį, tai sąžiningas gyvulys.“ 

Atėjo arklys ir sako: 

— Aš žinau, kas yra dėkingumas ir teisybė, mat vežioju savo šeimi- 
ninką ir dar plūgą jam tempiu. 

— Na ir ką už tai? — klausia Motiejus apsidžiaugęs. 

— Už tai mane šeimininkas badu marina ir iš peties botagu pliekia! 

— O dieve galingas! — sušuko susikrimtęs Motiejus, — negi tavo pui- 
kiajam pasauly jau nebebūtų dėkingumo ir teisybės? 

Ir sukrykščia kregždė: 

— Žmonės prijaukintus žvėris išmokė nedėkingumo ir neteisybės. Ta- 
vo teisėjas, Motiejuk, turi būti nei per didelis, nei per mažas, tačiau 
laukinis! 

— Veikiausiai teks lapę gudruolę atsivesti. — tarė sau žmogus ir susi- 
ieškojo lapę. 

Šioji, viksnodama purią uodegą į kairę, į dešinę, akimis šmirinėdama, 
išklauso, kas per dalykas, ir pagaliau sako: 

— Be galo stebiuosi, loky, kad iki šiol dar nesutriauškei to kvailo 
Motiejaus... Aišku, kad tave didžiai graužia sąžinė, juk blogiausias da- 
lykas — ne atsimokėti nedėkingumu, o jausti dėkingumą. Suryk valstietį 
be niekur nieko, kitaip pasakysiu, kad ir tu esi kvailys. 

Lokys tada, net raitydamasis iš juoko, sako: 

— Geras lapės patarimas, nes tu, Motiejau, suliesėsi, ieškodamas tei- 
sybės, o aš nemėgstu lieso valgio. 

Valstietį šiurpuliai ėmė krėsti, kai pamatė lokį apsilaižant, ir jis kuo 
skubiausiai nulėkė kviestis į teisėjus vilką, nors ir juo jau nelabai 
tetikėjo. 

Vilkas galvą pakraipė, lokiui į pilvą pasižiūrėjo, ir Motiejui pasirodė, 
kad jis apie teisingumą galvojo. 

Tuo tarpu vilkas prašneko šitokiais žodžiais: 

— Tu, loky, matyt, bado nesi patyręs, jeigu leidi tokiam žmogui 
prasidėti su teismais! Nori, aš jį paskersiu, o suėsim išvien? 

Tačiau lokys tik suriaumojo, grieždamas dantimis: 

— Nenoriu su vilkais dėtis išvien! 

Ir, priėjęs prie Motiejaus, sako: 

— Išeina, kad mano teisybė — turiu tave suėsti iš dėkingumo. 

Bet žmogus šiaip taip išsiprašė, kad būtų leista dar vieną teisėją 
atsivesti. 

Taigi eina, kalbėdamas poterius, pasikliaudamas dievu, tik štai nutupia 
priešais jį kregždė ir sukrykščia: 

— Motiejau, Motiejau! Teisingai nuspręsti gali tik tas, kam neteisy- 
bė yra kiaurai atsipykusi, kas niekam nė menkiausios skriaudos nėra 
padaręs, kas dieną naktį dreba dėl savo gyvasties. 

— Kur aš, nelaimingasis, tokį tvarinį rasiu? 

— Po krūmu jis prigludęs, netoli nuo čia, bijo Žmogaus, šuns, vilko, 
lapės. Atsargiai prieik prie jo, kad nepagalvotų, jog nori jam galą pa- 
daryti, ir jis nepabėgs. 

— Ką jam sakyti? 

— Eik ir kartok šiuos žodžius: „Niekam pikta nedarau, širdy tik dė- 
kingumą ir teisybę teturiu.“ 

Ką darys, eina Motiejus, sakydamas, kaip liepė kregždė. Tik staiga 
kad šoks iš po krūmo zuikis, paturst paturst ir sako: 

— Girdėjau, kas tau nutiko, ir dabar galvoju, kaip čia tau pagelbėjus. 

— Oi, zuikeli, kad tik tau ateitų gera mintis! Va lokys man išrodi- 
nėja, kad pasauly nėra nei dėkingumo, nei teisybės. 

Eina abu pas lokį. Lokys sako: 

— Turiu jį suėsti, tik pirmiausia noriu, kad jis įtikėtų, jog pasauly 
nėra nei dėkingumo, nei teisybės. 

Motiejus taip pat išdėsto, kaip galvojąs. 

— Abu sakote teisybę, — pritaria zuikis, — tik aš būtinai turiu žinoti, 
kaip ten buvo prieš tą jūsų ginčą. 

— Gulėjau po rąstu — sako lokys, — o šisai kvailas valstietis rąstą 
pakėlė ir mane išleido iš po jo; taigi tegu gauna už tai atpildą! 

— Aš turiu žinoti, kaip viskas atrodė! — kartoja zuikis. 

— Tai gal tu manai, kad esama dėkingumo? — klausia lokys. 

— Neišmanau, kas yra dėkingumas, težinau, jog pasauly gyvena nuo- 
dėmingi tvariniai. 

— Matau, kad esi tikras teisėjas. 

Nuėjo visi trys į tą vietą, kur rąstas buvo prispaudęs lokį: dalbos, 
paspirtos kaladėlėm, dar tebelaikė rąstą atkeltą. 

Zuikis ir sako: 

— Lisk, loky, po rąstu ir parodyk, kaip gulėjai. 

Lokys pasirangė po rąstu ir atsigulė, o zuikis mirktelėjo valstiečiui: 

— Tučtuojau ištrauk dalbas! 

Valstietis taip ir padarė, o lokys kad ims vaitoti, aimanuoti ir prašyti: 

— Gelbėkit, mane rąstas nuspaus! 


O zuikis jam tarė: 
— Dabar viskas taip, kaip buvo pradžioj: abu viens kitam nebesko- 


lingi. Pasauly nėra dėkingumo, tačiau teisybę dabar matai. 

Paskui pasigręžė į Motiejų ir sako: 

— Kuo greičiau mauk namo! Niekam nedaryk pikta, o tavo širdis 
tegul visada būna dėkinga ir teisinga, nors pasauly toks būtum ir vie- 


 NaC 
CAS 'Ą 


BISIUS IR DISIUS 


Gyveno sykį malūnininkas su pačia ir turėjo dvynukus. Jiedu jau pir- 
maisiais metais visus stebino savo gudrumu. Išleido juos tėvai į mokyklą, 
bet vos tik katras ką perskaitydavo knygoj, kaipmat sakydavo kitam: 

— Šitai jau aš žinau, kuriam galui dar mokytis? 

Berniukai negalėjo atsistebėti, kodėl knygose nerašoma nieko nauja, 
o pasakojama apie žinomus dalykus. Jiedu, užuot ėję į mokyklą, dažnai 
patraukdavo kur į mišką, laukus, pievas ir ten būdavo sau. Žmonės jų 
klausdavo: 

— Ko jūs čia valkiojatės? Verčiau eitumėt į mokyklą, vis ko nors iš- 
moktumėt? 

— Mes taip pat mokomės ir miške, ir lauke, ir pievoj,— sakydavo 
dvynukai. 

Iš tiesų, berniukai turėjo be galo gudrias galvas. Daug kas, su jais 
kiek pašnekėjęs, sakydavo: 

— Labai jau sumetūs šitie malūnininko vaikai! 

Ir jiedu buvo taip panašūs, jog net tėvai neatskirdavo, katras jų Sta- 
sius, o katras Franekas. Abu jie gerokai mikčiojo, ir tik šituo skyrėsi 
vienas nuo kito: kai Stasius, kalbėdamas užsikirsdavo, jis užsimerkdavo 

ir, prieš varydamas savo kalbą toliau, tardavo „„bbbis“. Franekas irgi 
lygiai taip užsimerkdavo, patempdavo lūpą, tik, prieš norėdamas dar ką 
pasakyti, visuomet tardavo „dddis“. Taigi tėvas ėmė ir raudonais dažais 
Stasiui ant dešinės ausies užrašė: ,„Bisius“, o Franekui ant kairės —,,Di- 
sius“. Ir tie užrašai niekad daugiau nebenusitrynė. Taigi Stasius visam 
gyvenimui liko Bisius, o Franekas — Disius. | 

Kai šiedu dvynukai pabaigė keturioliktus metus, nuėjo abu pas tėvus 
ir sako: 

— Mes jau nebeturim ką veikti šitam malūne. 

— Tai ko jūs norite? — klausia tėvas. 

— Bbbis... daugiau proto! — sako Stasius. 

— Dddis... daugiau laimės! — taria Franekas. 

— Na tai eikit į pasaulį, bet susitarkim, kad po kiek laiko vėl su- 
grįšit į malūną. 

Išruošė juos tėvas kaip dera: kiekvienam davė po nemenką maišelį 
pinigų, o motina išglamonėjo, išmylavo. Ir išėjo jiedu. 

Eina jie per lauką, tik žiūri — vaga paturst paturst liuoksi du kiškiai 
viens kitam iš paskos. Išstryksėjo jie į kelią ir šokčioja paskui dvynu- 
kus lyg kokie šunys. 

— Matai, šiedu kiškiai be abejo nori keliauti su mumis, — sako Bisius. 

— Tegu sau eina! Vienas bus mano, kitas tavo, — atsakė Disius. 

Ir kiškiai patraukė drauge. 

Eidami atsidūrė jie kažkokioj griovoj su aukštais aukštais šlaitais, tik 
dangus viršuj matėsi, o aplink visur buvo prižėlę krūmokšnių, brūzgynų. 
Žvilgt jie į šoną, ogi iš urvo išlindo dvi lapės ir lyg kokie šunys bėga 
jiems iš paskos, uodegomis viksnodamos į kairę ir į dešinę. 

— Žiūrėk, šitos lapės taip pat nori su mumis keliauti, — sako Bisius. 

— Tegu sau eina! Man jos nekliudo, be to, šie žvėrys turi savo protą 
ir žmogui dar gali ne sykį praversti. 

Jiedu pasidalijo lapes, ir dabar kiekvienas turėjo jau po lapę ir po 
kiškį. 

Laimingai įėjo jie į girią. Skverbiasi takeliais per tankmę, tik ūmai 
prieš juos atsiranda du vilkai, tokie dideli, kad abu dvynukai iš baimės 
net pastėro. Jau buvo beketiną sprukti kur į šalį, bet kokia iš to nauda? 
Tuo tarpu vilkai prišoko prie jų ir ėmė gerintis visai kaip šunys. Ir jie 
taip pat patraukė jiedviem iš paskos. 

— Jeigu jau šitaip atsitiko, priimkim ir vilkus į kelionę: vienas bus 
tavo, kitas mano. 

— Priimkim! Nors šiedu vilkai ir dideli, bet akys jų geros. 

Po to jiems teko eiti per didžiulę girią, kur dar žmogus kojos nebuvo 
įkėlęs; storiausi medžiai nuo senumo čia buvo apžėlę pilkomis sama- 
nomis. 

Tik staiga girdi, kad netoliese kažkas baisiai riaumoja. 

— Kas gi čia? — klausia Disius. 

— Jeigu tu nežinai, tai iš kur aš galiu žinoti? — atsako Bisius. 

Sulig tais žodžiais jie ūmai išvydo du didžiulius lokius, iš savo irštvų 
žingsniuojančius prie jų. Jie kraipė galvas, smalsiai spoksodami į dvy- 
nukus. 

— Man širdis iš baimės daužyte daužosi — sako Disius. 

— Verčiau patylėk, šitie žvėrys gal nemėgsta žmogaus balso,— su- 
šnabždėjo Bisius. 

O lokiai nieko neklausinėja, tik svirduliuoja jiems iš paskos, ir gana. 

Kai broliai pamatė, jog lokiai nesitraukia nuo jų, taip pat pasidalino 
ir juos. 

Paskui prie jų prisigretino du šernai, didžiuliai kuiliai, kiekvienas 
svėrė gal po dešimt centnerių, o jų baltutėlės iltys kyšojo iš nasrų taip 
blykčiodamos, kad net baisu. 

— Va ir turime bičiulių! — sako Bisius.— Nebebijosim dabar nei gal- 
važudžių, nei plėšikų. 

— Teisybė, su tokiais globėjais ramiai galėsim išsimiegoti. 

Jau nukeliavo jie geroką galą, ir žvėrys vis ėjo su jais. Staiga vienoj 
vietoj priėjo kryžkelę, Bisius sustojo ir sako: 

— Mano broli, čia mudviem teks skirtis! Tu eik į kairę, o aš suksiu 
į dešinę. Kada nors vėl čia susitiksim. 

— Gerai, tik dėl visa ko palikim čia kokį ženklą, — sako Disius. 

Bisius kaipmat išsitraukė iš už diržo ilgą peilį, Disius padarė taip pat, 
abu nuėjo prie vieno krūmo ir subedė peilius į žemę. Ant kriaunų pažy- 
"mėjo, kad vienas peilis Bisiaus, o kitas Disiaus. Ir abu sutarė šitaip: 
jeigu katras pirmasis sugrįžęs pamatys brolio peilį aptrauktą rūdimis, 
tai bus ženklas, kad brolis jau nebe gyvas. 

Šitaip padarę, jiedu ėmė iš širdies glėbesčiuotis ir bučiuotis. Po to 
Bisius su savo žvėrimis pasuko į dešinę, o Disius į kairę. 

Praėjus dviem dienom po išsiskyrimo, Bisius sutiko karietą, pakinkytą 
ristais žirgais, o ant tų žirgų jojo du kareiviai. Keista būna, kai tokioj 
gūdžioj girioj sutinki žmogų. Ir tiedu riteriai panoro pasišnekėti su juo, 

o jis su jiedviem, tačiau pastarieji labai bijojo žvėrių. Bisius nuramino 
juos: 

— Šie mano žvėrys labai geri, jie kur kas meilesni, negu koks šuo 
prie namų. Galite be niekur nieko paglostyti lokiui arba vilkui gaurus. 

— O visagalis dieve, — atsiliepia riteriai — jeigu toks meilus būtų Žvė- 
ris, pas kurį dabar keliaujam)! 

— O kurgi jūs keliaujate? — klausia Bisius. 

— Ne per toli nuo čia, už aukšto kalno, yra didžiulis urvas, kur gy- 
vena baisus slibinas, surijęs jau pusę mūsų šalies žmonių. 

— Ir jūs keliaujat pas šitą slibiną? 

— Taip, pas jį, mat jis pažadėjo, kad mus paliks ir iškeliaus į kitas 
šalis, jeigu mes jam atgabensim gražiausią iš gražiausių kunigaikštytę. 

— O kurgi šioji kunigaikštytė? 

— Sėdi uždaryta karietoj ir aimanuoja vargšelė, nujausdama savo 
pražūtį. 

— Parodykit man ją! Gal aš galėsiu kuo padėti! 

Riteriai atidarė karietą, Bisius pažiūrėjo, ir net akys jam apraibo — 
kunigaikštytė spindėjo lyg saulė, tiesiog žiūrėti į ją nebuvo galima. 

— Neįmanomas daiktas,— sako Bisius,— kad slibinas surytų tokią 
grožybę! 

— Patark, žmogau, ką daryti, — sako riteriai — tau bus su kaupu at- 
lyginta, mat. kunigaikštytė atiduos savo ranką tam, kas ją išgelbės. 

— Ar jūs čia tikrą teisybę sakote? 

— Paklausk jos pats ir pamatysi, kad teisybė. 

Bisius tučtuojau priėjo ir paklausė, o kunigaikštytė sako jam: 

— Vaikėzas dar tebesi ir, be to, miknius, kur tu čia įveiksi slibiną! 

— Bbbis... O jeigu įveiksiu, kas bus? 

— Aš savo žodžio neatsiimsiu, gausi mano ranką. 

Ką daryti? Bisius paėjo į šalį, pagalvojo valandėlę, po to klausia 
riterių: 

— Ar nėra čia netoliese miesto ar sodžiaus, kur būtų nagingas kalvis? 

Šiedu jam atsakė, jog per dieną ir naktį, risčia jojant, galima būtų 
nusigauti į tokią vietą, kur gyvena sumanus kalvis. 

— Tada aš pasileisiu zovada ir rytoj vėl būsiu čia, tik jūs manęs 
laukite! 

Pasakyta — padaryta. Bisius užsėda ant lokio ir sako į ausį: 

— Mano Rudnosėli, brangusis, pasipustyk kojas, mauk kiek išgalė- 
damas, greičiau už kregždę, mat aš turiu be galo svarbų reikalą! 

Lokys bėga — šlumšt šlumšt, tačiau po trijų valandų taip nusivarė, 
kad vos atgauna kvapą. Ir Bisius, daug negalvodamas, šast nuo lokio ant 
šerno, o lokiui liepė ilsėtis ir laukti čia jo grįžtant iš kalvio. Po kiek 
laiko ir šerną paliko ilsėtis, o pats užsėdo ant vilko ir su juo atjojo 
pas kalvį. Tai bent jojimas buvo! 

Bisius kaipmat puolė į kalvę ir sako: 

— Kalveli, mano brangiausias, nukaldink man kuo greičiausiai keturis 
aštrius peilius, sudėtus kryžmai! Už kiekvieną peilį sumokėsiu po tris 
auksinius dukatus, tačiau peilis turi imti geriau už aštriausią skustuvą. 

Nusistebėjo kalvis, mat jis nė nenutuokė, kam gali praversti tie pei- 
liai, sudėti kryžmai, tačiau nieko nesiteiravo, o ėmėsi kaldinti, kaip buvo 
užsakyta. Peiliai išėjo tokie aštrūs, jog be niekur nieko galėjai perrėžti 
žmogų pusiau. 

Bisius negaišuodamas sugrįžo pas riterius ir sako: 

— Veskite dabar mane prie slibino urvo; aš tą nenaudėlį atpratinsiu 
ryti dailias kunigaikštytes! 

Nugabeno riteriai jį savo žirgais netoli urvo, o patys liko žiūrėti iš už 
kalnelio, mat baisiai bijojo, kad slibinas ir jiems nepadarytų galo. 

O Bisius su savo žvėrimis nuėjo tiesiai prie urvo. Žiūri — kiaurymė, 
o tamsu, nors į akį durk. Žmogui nėra ko nė mėginti ten įeiti. Tad 
sako lapei: 

— Lapute, tu įpratusi prie šitokių urvų, taigi įlįsk ten, apsidairyk 
gerai ir išvyk slibiną į plyną lauką! 

Vos tik lapė įsmuko į urvą, ten pasikėlė baisiausias triukšmas, klege- 
sys, tarsi šimtas šunų būtų loję. Netrukus išbėgo lapė, o jai iš paskos 
pasirodė baisus siaubūnas su septyniom galvom, o jo uodega buvo susi- 
rangiusi lyg gyvatė. 

Slibinas, tik pamatęs žmogų, iš įniršio žaižaruojančiom akim puolė 
į prieki, iškėlė vieną galvą į viršų ir įtraukė į savo nasrus Bisių kone 
iki juosmens. Tačiau dvynukas kad pasuks kryžmai sudėtus peilius 
slibino ryklėj ir nupjovė jam liežuvį iš pat pašaknių. 

Iš nasrų baisūnui plūstelėjo juodas lyg derva kraujas, ir Bisių išspjovė 
jis drauge su savo liežuviu. 

O žvėrys tuo metu irgi negaišo. Kiškis tolydžio painiojosi slibinui po 
kojų, ir tasai be atvangos klupinėjo. Jam teko būti labai atsargiam, 
kad neišsitiestų visu ilgumu ant žemės. Lapė puldinėjo jį iš užpakalio, 
vis krimsteldama į uodegą, o pastaroji buvo skaudžiausia vieta slibino 
kūne. Šernas prišokęs savo iltimis perskrodė slibinui pilvą, paleisdamas 

vidurius — net šlykštu buvo žiūrėti į betįstančias jam iš paskos žarnas. 
Vilkas, įgudęs smaugti arklius ir avinus, prisėlinęs šokinėjo į viršų ir 
vieną po kitos perkando slibinui visas septynias gerkles. Lokys rikiavo 
žvėris, riaumojo, o kai paglostydavo slibiną letena, tai kiekvieną sykį 
išplėšdavo geroką lopą odos su mėsa net iki kaulo. 

Slibinas nebeištvėrė ir pagaliau pargriuvo aukštielninkas. Žvėrys su- 
puolė ir pribaigė jį. 

Bisius dabar savo peiliais nupjovė jam likusius šešis liežuvius ir visus 
septynis susidėjo į krepšelį ir su žvėrimis sugrįžo pas riterius, lūku- 
riuojančius už kalnelio. Kunigaikštytė tuo tarpu su karieta buvo palikta 
toliau. 

— Įvykdžiau, ką buvau pažadėjęs,— sako Bisius,— tačiau nusivariau 
neišpasakytai ir pirmiausia reikia kiek atsipūsti — numigsiu gerą valan- 
džiukę, o paskui eisiu pas kunigaikštytę. 

Ir kritęs lyg akmuo ant žemės duobelėj, kiečiausiai įmigo. Žvėrys taip 
pat vos besilaikė iš nuovargio, tad sugulė šalia jo ir sumigo. 

Mato šitai riteriai, ir vienas jų sako: 

— Laimingas žmogus, gaus tokią dailią ir turtingą kunigaikštytę! 

— Padarykim jam galą! — atsakė kitas.— Kunigaikštytė paskui išsi- 
rinks už vyrą vieną iš mūsų — pasakysim, jog mes slibiną nudėjom. 

Sutarė abu, ką katras darys, ir, patyliukais prisėlinę prie miegančio 
Bisiaus, nukirto jam galvą. Po to nuėjo prie urvo, kur gulėjo negyvas 
slibinas, nupjovė jam visas septynias galvas, pasiėmė jas ir kuo sku- 
biausiai sugrįžo pas kunigaikštytę. Atidarę karietos duris, parodė jai 
slibino galvas ir ėmė meluoti, kaip jie galabinę slibiną. Kunigaikštytė 
patikėjo jais, ir visi trys sugrįžo namo. 

Kunigaikštytės tėvas be galo apsidžiaugė, kad jo šalis išgelbėta nuo 
slibino, ir tarė riteriams: 

— Vienas judviejų gaus mano dukterį už pačią ir bus toks pat val- 
dovas, kaip ir aš, o kitą gausiai apdovanosiu turtais ir lobiais. 

Kunigaikštytė už vyrą sau išsirinko jaunesnįjį riterį, mat ir pati buvo 
jaunutė. O antrasis riteris, vyresnysis, tapo didžturčiu: jis gavo per šim- 
tą sodžių ir aibes pinigų. 

O Bisiui gulint su nukirsta galva duobelėj, pirmasis pabudo kiškis. 
Išvydęs savo šeimininką be galvos, ėmė gailiai cypauti, spygauti lyg ką 
tik gimęs kūdikis. Nuo šito spygavimo pabudo ir kiti žvėrys. Kad ims 
jie dejuoti, verkti graudžiomis ašaromis! Paskui pradėjo tartis, ką daryti. 

Pasirodė, kad lapė protingą žodį tarti mokėjo kur kas sumaniau, negu 
verkti. 

— Šičia miške — sako ji — tik vienos varnos žino, kaip atgaivinti 
numirėlį, bet šią paslaptį iš jų išgauti nelengva. 

— Ką daryti? — klausia lokys, kuriam ašaros čiurkšlėmis sruvo iš akių. 

— Trūks pliš reikia pasigauti varną, — sako lapė.— Tačiau nieku kitu 
jų nesuviliosi, kaip tik maita. 

Išsiuntė žvėrys vilką, kad jis pasmaugtų kokį kuiną. Vilkui du kar- 
tus šito sakyti nereikėjo: išėjo ir netrukus sugrįžo, vilkdamas papjautą 
kumelę. 

— Reikia ją taip išmėsinėti, — pataria lapė, — kad jos viduriuose už- 
tektų vietos man. 

Vilkas puolė mėsinėti kumelę, ir pagaliau jos viduriai ištuštėjo. Lapė 
įlindo ten ir tylutėliai tupi. Kiti žvėrys paėjo kiek toliau ir žiūri, kas 
čia bus. 

Po kurio laiko skrenda varnų pulkas. Paukščiai, išvydę maitą, kad ims 
krankti ir snapais kapoti kumelę. Lapė, nužiūrėjusi kokį varną, capt jį 
už kojos ir įtraukia į kumelės pilvą. Šitaip ji sugaudė jaunus varniukus. 
Kai jau visi jaunikliai atsidūrė kumelės pilve, lapė prašneko į senius: 

— Išpjausiu be niekur nieko visus jūsų vaikus, jeigu nepasakysite, 
kaip galima atgaivinti mirusį žmogų. 

Seniai varnai, įnikę į maitą, nė nepastebėjo, kad dingo jų vaikai. Tik 
dabar išvydę, kas atsitiko, puolė maldauti lapės: 

— Išleisk mūsų vaikus! Negyvą žmogų gali atgaivinti tik gyvybės 
vanduo. 

— Jeigu žinote, kur tokio vandens esama, atneškit man jo čia, tik 
tada paleisiu jūsų vaikus. 

Veikiausiai šitie varnai, kaip ir patys žvėrys, buvo ne šiaip sau 
paukščiai, bet užkerėti, mat senovės laikais burtais viską galima buvo 
padaryti. 

Varnai nuskrido ir vėlai vakare parsirado su gyvybės vandeniu, o la- 
pė sugrąžino jiems vaikus. Žvėrys kaipmat puolė gaivinti Bisių. Ap- 
šlakstė jį šituo vandeniu, pridėjo galvą prie liemens, ir Bisius atgijo. 

— Gražų pokštą iškrėtė tau šitie riteriai — sako lapė. 

— Nesibaigs jiems geruoju,— atsakė Bisius ir, pasiėmęs savo žvėris, 
patraukė įeškoti gražiausios iš gražiausių karalaitės, išgelbėtos nuo 
slibino. 

Vieną pusiaudienį jie atėjo į miestą ir užsuko į užeigos namus papie- 
tauti. Bisius liepė pataisyti stalą šešiems ir atnešti šešis butelius vyno. 
Susėdę visi valgo, geria, o Bisius tuo tarpu įsišnekėjo su šeimininke. 
Šioji pasakė, kad miestas priklausąs kunigaikščiui, kurio dukterį, gra- 
žiausią iš gražiausių mergelių, buvo besuryjąs slibinas, tik du riteriai ją 
išgelbėję. 

— Gausiai jiems atsilygino kunigaikštis — sakė šeimininkė.— Vienam 
atiduoda už pačią dukterį ir kunigaikštystę, o kitą apipylė lobiais. Šio- 
mis dienomis keliamos mūsų kunigaikštytės vestuvės, pilyje visi dar- 
buojasi išsijuosę, bus ko pažiūrėti. 

„Ačiū dievui, radau, ko ieškojau“, — pagalvojo Bisius. Ir iš džiaugsmo 
šeimininkės vaikams davė penkias saujas aukso. Paskui paprašė popie- 
riaus, rašalo, plunksnos ir parašė kunigaikštytei laišką, kuriame pranešė, 
kad jis, tikrasis jos išgelbėtojas, dabar esąs mieste, netoli pilies. 

Baigęs laišką ir užantspaudavęs, kaip tokiais atvejais daroma, kreipėsi 
į savo žvėris: 

— Na, mano bičiuliai, vienas iš jūsų turi nunešti šį laišką į gražiau- 
sios iš gražiausių kunigaikštytės pilį. 

Nė vienas žvėris nenorėjo imtis šio darbo, mat palei pilį apstu karei- 
vių, medžiotojų, kurie, išvydę žvėrį, su malonumu pultų jį ir nudėtų. 
Ką gi, kiškis pats neišvaizdingiausias, taigi visi ir užsipuolė jį kuo įžū- 
liausiai: 

— Tu vienas eik,— sako, — kiškio niekas net nepastebės. 

Iš visų jis bijojo labiausiai, bet ką vargšelis darys, turi eiti. Bisius 
apvyniojo jam kaklą skarele, į tą skarelę įdėjo laišką kunigaikštytei. 

Bėga kiškis — paturst paturst, kas valandėlę pritupia, pasiklauso atsi- 
dėjęs ir vėl tursuoja. Laimingai prasmuko pro vieną sargybą, pro antrą, 
trečioji jo irgi neužmatė. Šunys pilyje taip pat, matyt, buvo uoslę pra- 
radę. Taigi kiškis prasigavo į rūmus, prigludo vienam kamputy ir, su- 
metęs, kur kas yra, movė tiesiai į kunigaikštytės kambarius. Pamačiusi 
kiškį, kunigaikštytė jį kaipmat pasigavo, įsidėjo į prijuostę, glosto, be 
galo džiaugdamasi, kad gyvulėlis toks jaukus. Tik žiūri — jam ant kaklo 
skarelė. Atrišo ją ir surado Bisiaus laišką. Perskaitė, nedelsdama sėdo ir 
parašė jam atsakymą. Prieš išleisdama iš pilies kiškį, įsakė visus šunis 
ir pilyje, ir mieste pririšti. Po to paėmė jį ant rankų, nunešė už pasku- 
tinių sargybinių ir paleido. Vos tik sugrįžusi, visiems sargybiniams pa- 
skelbė: 

— Kai čia ateis Žmogus su penkiais žvėrimis, negaišdami atveskit jį 
pas mane! 

Bisiaus ilgai laukti nereikėjo. Vos tik jis užkopė ant pilies kalno, pir- 
mieji sargybiniai jį kaipmat nuvedė pas kunigaikštytę. Ji mandagiai 
pakvietė Bisių ir jo žvėris sėstis ir apsakyti, kaip viskas buvo. Kuni- 
gaikštytė klausėsi be galo atsidėjusi ir smalsiai, mat iki šiol ji nežinojo 
teisybės apie savo išgelbėjimą. Bisius viską išpasakojo ir priminė ku- 
nigaikštytei, kaip ji, sėdėdama karietoj, padavė jam ranką, pasižadėda- 
ma tekėti, jeigu jis išgelbėsiąs ją nuo slibino. 

— Kad kiek, būtum pavėlavęs, — tarė gražiausia iš gražiausių kuni- 
gaikštytė.— Kaip tik šiandien turi būti mano vestuvės, ir menėj jau ma- 
nęs visi laukia. Tačiau savo žodį aš tesėsiu. 

Tuo tarpu kunigaikštis laukė dukters didžiulėj menėj, Kur jau buvo 
susirinkę aibės vestuvininkų. Taip ilgai nesulaukdamas kunigaikštytės, 
tėvas ėmė pykti. 

— Ką ji sau galvoja'— tarė jis.— Vienos moters laukia du šimtai di- 
džiūnų, o ji gaišuoja. | 

Ir sulig tais žodžiais pasuko jos kambarių link, norėdamas už tokią 
gaišatį ją išbarti. Pravėrė duris, žiūri — ant kėdžių sėdi laukiniai žvėrys 
ir kažkaip keistai į jį šnairuoja. Jis pabūgo ir jau buvo begrįžtąs į me- 
nę be dukters, tačiau kunigaikštytė prašneko: 

— Įeik, mano tėve, sužinosi tikrą teisybę, čia tau nieko pikta ne- 
atsitiks. | 

Kunigaikštis įėjo, ir Bisius jam apsakė, kaip jo duktė buvo išgelbėta 
iš nuožmiojo slibino. 

Tėvas taip smarkiai supyko, kad pašoko nuo kėdės ir kaip apdujęs 
nubėgo į menę pas svečius. Šieji žiūri, nepermanydami, kas gi čia ga- 
lėjo atsitikti, jog kunigaikščiui net kibirkštys Žyra iš akių. Kunigaikštis 
tuo tarpu sustojo prie stalo ir trenkė į jį kumščiu, duodamas ženklą, jog 
nori svarbų dalyką pasakyti. Stalas net pašoko, 0 svečiai nutilo lyg žado 
netekę. Tarp svečių buvo ir būsimasis žentas, ir antrasis riteris, gavęs 
didžiulius turtus. 

— Pasakykite man, ar žvėris gali būti be liežuvio?— paklausė kuni- 
gaikštis, įraudęs iš pykčio lyg ugnis. 

— Ne! Ne! Ne!— šaukė vestuvininkai iš visų pusių. 

— Kaip galvojate, kokią bausmę reikėtų skirti tokiems, kurie nuga- 
labijo nekaltą Žmogų, norėdami pagrobti tai, kas jam pagal teisybę 
priklausė? 

Čia jau nebebuvo tokio sutarimo, mat vieni vestuvininkai sakė, jog 
tokį nenaudėlį derėtų ant baslio pamauti, kiti reikalavo sulaužyti jam 
kaulus, įsukant į tekinį, užbadyti smailiais akėtvirbaliais, gyvą sudeginti 
geležinėj krosny. 

Kunigaikštis liepė atnešti nukirstas slibino galvas, kad visi pamatytų, 
jog jos be liežuvių. Šiedu riteriai, apsimetę kunigaikštytės išgelbėtojais, 
dar dėjosi lyg niekur nieko, mat galvojo, kad Bisiaus nebėra gyvo. Tačiau 
jie neišpasakytai apstulbo, kai kunigaikštis liepė į menę atvesti Bisių 
ir jo žvėris. Bisius kaipmat ištraukė iš maišelio slibino liežuvius ir vi- 
siems išklojo, kaip jis slibinui padarė galą. 

Po to vestuvininkai ėmė reikalauti, kad tiedu riteriai, taip niekšingai 
apgavę kunigaikštį ir kunigaikštytę, būtų kuo greičiausiai nugalabinti. 
Kunigaikštis nedelsdamas paskelbė mirties nuosprendį, tučtuojau liepė 
atvesti budelį ir davė jam įsakymą kaipmat padaryti galą tiedviem ri- 
teriam. 

Aiškus daiktas, mūsų Bisius vedė gražiausią iš gražiausių kunigaikš- 
tytę ir abu laimingai gyveno. Jį visi vadino kunigaikščiu Bisium, o ją — 
kunigaikštienė Bisiene. 

Apsakinėja kartą kunigaikštienė vyrui, jog už kokių šimto mylių nuo 
jų pilies tvyro be galo keista dykuma, kur viskas puikiai dera: migdo- 
lai, kava, vynuogės, citrinos, datulės, apelsinai ir kitokie dalykai. Tik 
šitoj dykumoj dunkso aukštas kalnas, o tame kalne gyvena baisiai ne- 
dora burtininkė, nuožmiai susidorojanti su kiekvienu, kas tik prie jos 
prisiartina. 

— Baisųjį slibiną įveikiau, o bobą sudoroti — vieni niekai!-— sušuko 
Bisius. 

Jis mėgo tokius nuotykius, kur lengvai buvo galima nusisukti sprandą, 
tad vieną sykį su savo žvėrimis ir išsirengė į tą dykumą. Gerą galą nu- 
keliavę, jie sustojo kalno papėdėje. Eina aplink tą kalną, ieškodami ko- 
kio nors ženklo, ir staiga Bisius pamatė tvirtas, gerai uždarytas duris. 
Pabeldė į jas sykį, kitą — niekas neatsiliepia. Dar smarkiau trinktelėjo — 
taip pat nieko nepešė. Pakraipė galvą ir sako savo žvėrims: 

— Mano bičiuliai, kas iš jūsų geba kasti žemę, tegu kasa! O kas turi 
jėgos, tegu įremia pečius į duris ir verčia jas! 

Kasa, galuojasi žvėrys iš paskutiniųjų — durys ėmė ir išvirto. Priešais 
jie išvydo didelę olą. Suėjo ten, žiūri — ogi ant suolo sėdi burtininkė. 
Akis tik varto, dantimis grikši ir vis sėdi. 

— Na, bjaurybe, kelkis nuo suolo!-— suriko Bisius. 

Ragana sutirtėjo, bet nuo suolo nesijudino, tik šitaip. atsakė: 

— Jeigu nori, kad atsikelčiau, sviesk kadugio šaką į didžiausią savo. 
Žvėrį. B 

Bisius sviedė į lokį, ir staiga visi žvėrys ir jis pats suakmenėjo. Kaip. 
suėję į tą olą stovėjo, taip savo vietose ir sustingo. | 


Kol visa tai dėjosi, kitas dvynukas Disius keliavo po pasaulį. Nema- 
žai šalių išvaikščiojęs su savo žvėrimis, jis pagaliau sumanė grįžti namo, 
į tėvo malūną. Atėjęs į kryžkelę, kur prieš keletą metų aisisveikino su 
broliu, tučtuojau ieško pakrūmėj į žemę subestų peilių. Ištraukė Bisiaus. 
peilį, žiūri — visas rūdimis aptekęs. 

— Nieko nepaveiksi,— sako žvėrims,— pirmiausia turiu sužinoti, kas. 
nutiko mano broleliui Bisiui. 

Taigi pasuko dabar į dešinę ir iškeliavo į platųjį pasaulį ieškoti brolio.. 

Eina, dairosi, kiekvieną sutiktą teiraujasi, gal ką nugirs, gal užtiks 
bent pėdsakus. į 

Ilgai jis bastėsi, ilgai klaidžiojo, kol atėjo į vieną miestą ir užsuko 
į tuos pat užeigos namus, kur sykį jo brolis su savo žvėrimis pietavo. 
Šeimininkė, gerai pažinojusi Bisių, kunigaikščio žentą, ir pamaniusi, kad 
čia jis ir yra, Mat dvynukai buvo panašūs kaip du vandens lašai, puolė. 
Disiui meilintis ir pataikauti. 

— O, girdėjau — sako ji — kad jūsų didybė buvot iškeliavęs į dy- 
kuma, visoj šaly žmonės apie tai ir tešneka. Tai apsidžiaugs pilyje kuni- 
gaikštienė, pamačiusi, kad gerasis vyras sveikas sugrįžo! 

Jis tik klausosi, ką ši moteriškė kalba, o širdy galvoja: „Labai gerai! 
Bent sužinojau, kad mano brolelis vedė, tapo kunigaikščiu ir dingo, 
iškeliavęs į kažkokią dykumą. Na, dabar tai jau viską suseksiu.“ Ir lie- 
pė pataisyti stalą šešiems ir atnešti šešis butelius vyno. 

Atsisėdo prie stalo, valgo, geria; žvėrys taip pat neatsilieka. Po pie-- 
tų gausiai apdovanojo šeimininkės vaikus — davė jiems po saują aukso. 
Ir būdas abiejų brolių buvo panašus — ir vienas, ir kitas darė tą pat. 

Po to Disius patraukė į pilį. Vos tik jį pamatę, sargybiniai kaipmat 
atiduoda jam pagarbą — juk čia kunigaikščio žentas grįžta iš kelionės 
po dykumą. 

Įėjo jis į rūmus kaip į savo namus. Kunigaikštienė, pamaniusi, jog 
čia jos vyras, puola jam ant kaklo, o senasis kunigaikštis širdingai jį iš- 
bučiuoja, kaip tikrą žentą — taip jau panašūs šiedu dvynukai buvo. Jis 
neišsidavė, kas esąs, Mat norėjo kuo daugiau išgirsti apie Bisių, kad 

žinotų, ką daryti toliau. Be to, nuo šito jį sulaikė dar vienas dalykas. 
Jis galvojo: „Jeigu prisipažinčiau, kas esąs, tik nuliūdinčiau kunigaikš- 
tienę ir kunigaikštį. Jie pamanytų, jog Bisius jau Žuvęs amžinai.“ 

Susėdo visi vakarieniauti, smagiai šnekučiuojasi. Kunigaikštienė ir jos 
tėvas klausinėja Disių apie tą dykumą, apie piktąją raganą, ką ji be- 
veikianti. Tačiau Disius tik porina apie savo paties nuotykius, mat 
besibastydamas po pasaulį, daug jų buvo patyręs. Negi jis tik toj vienoj 
dykumoj buvo? Negi tik tą vieną raganą buvo sutikęs? Prisijuokė visi 
iki valiai. 

Tačiau po vakarienės jam praėjo noras toliau krėsti pokštus: lyg ne- 
ramu pasidarė, kam juos taip už nosies vedžiojąs. Taigi pasakė norįs 
pailsėti vienas, mat kelionė ir visokie nuotykiai be galo jį išvarginę. 
Kadangi iš tų šnekų jis viską sužinojo apie brolį, tai naktį niekam 
nematant, išslinko iš pilies. Vos tik pasiekė mišką, jis ir sako savo 
žvėrims: 

— Mano bičiuliai, nėra kitos išeities — kuris jūsų tvirčiausias, neškit 
mane! Reikia labai skubėti, mat. dykumoj mano brolį ištiko nelaimė. 

Jojo iš eilės ant visų — ant lokio, šerno ir vilko. Na ir lėkė, net že- 
mė miške dundėjo ir medžiai linko. Tai bent jojimas buvo! 

Po kokios valandos Disius atsidūrė dykumoj, sustojo prie kalno, kur 
gyveno ragana. Eina aplink kalną, ieško kokio nors ženklo, žiūri — 
durys. Beldžiasi į jas — niekas neatsiliepia, trinkteli smarkiau — taip pat 
nieko. Tada liepė vieniems žvėrims rausti po durimis žemę, o kiti, įrėmę 
į jas pečius, ėmė versti. Po to viskas buvo lygiai taip, kaip ir Bisiui — 
durys braškėdamos išvirto, ir jie suėjo į didžiulę olą. Joje ant suolo sė- 
dėjo ragana, vartydama akis, kalendama dantimis, o priešais ją stovėjo 
suakmenėjęs Bisius ir jo žvėrys. 

Disius tik pažvelgė ir beregint sumetė, ką daryti. 

— Tučtuojau lipk nuo suolo ir eikš pas mane, turiu į tave reikalą!— 
sušuko jis raganai taip smarkiai, kad net ola suskambėjo. 

O jinai liepia jam sviesti kadugio šaką į didžiausią žvėrį. 

— Negi tu, ragana, manai, kad aš tavęs klausysiu?— suriko Disius.— 
Tu, nedorėle, nori mane, pražudyti kaip ir brolį? Nesulauksi šito! 

Ir, prišokęs prie raganos, pastvėrė ją už plaukų, nutraukė nuo suolo 
ir pradėjo iš peties lazda kulti, kad net jos kaulai braškėjo. Ilgai ra- 
gana kentė, bet pagaliau ėmė prašyti: 

— Liaukis mušęs, atbursiu tavo brolį! 

— Atburk kuo greičiau, kitaip beregint tau galą padarysiu! 

Ragana kažką sumurmėjo, padarė ranka kažkokį ženklą, ir Bisius su 
savo žvėrimis tučtuojau atgijo. Be galo širdingai broliai pasisveikino po 
tokio ilgo nesimatymo. Tačiau žvėrys, o jų dabar buvo jau dešimt, nie- 
ku gyvu nenorėjo raganai dovanoti už jos pikta darbą. Lokiai tą pat 
akimirką išvilko ją iš olos ir, visi kartu supuolę prie raganos, sudraskė 
ją į gabaliukus. 

Kai jie sugrįžo į pilį, tai nei kunigaikštienė, nei kunigaikštis nemokėjo 
jų atskirti — tiek vienas, tiek kitas. Tada Disius pasirodė turįs ženklą 
ant kairės ausies, o Bisius — ant dešinės. Taip iš ausų juos nuo to karto 
ir atskirdavo. į 

Džiaugsmo ir linksmybės pilyje buvo per akis. Kokią dešimt dienų visi 
smaginosi neatsidžiaugdami, kad viskas taip laimingai baigėsi. 

Pagaliau vieną dieną po pietų Disius nusišluosto burną ir sako: 

— Mano mylimieji, atsisveikinu su jumis, man jau metas į kelionę. 

— Tai kurgi susimanei keliauti?— klausinėja jo visi. — Negi čia tau 
negera? | 

— Grįžtu ten, iš kur išėjau — į malūną. Buvau pilyse, visokiuose rū- 
muose, mačiau didžiulius turtus, lobius, tačiau visuomet ilgėjausi malū- 
no ir dėl to nesuradau laimės pasaulyje. 

Kadangi jis šito užsigeidė, tai su didžiule iškilme buvo nugabentas 
į malūną. 

Didžiai nustebo malūnininkas, pamatęs atvažiuojant tokius didelius po- 
nus — mat senasis kunigaikštis su dukterim taip pat lydėjo Disių. Bet 
dar labiau nustebo senis, kai pažino savo dvynukus. 

Bisius apsakė tėvui ir motinai, kokią jis laimę suradęs pasaulyje. 
O Disius prisipažino, kad jis be atvangos ilgėjęsis malūno, todėl ir nera- 
dęs laimės. 

— Taigi — atsakė tėvas, — vienas jūsų išėjo ieškoti daugiau proto ir 
surado laimę, o kitas, ieškdomaas laimės, surado protą. 

JAUNIKAITIS IR GULBĖS 


Netoli Ostrolenkos stovi Ščavino sodžius, o šiam sodžiui priklauso 
Narvios miškai. Net ir šiandien tuose miškuose tebėra didžiulė pelkė, 
vadinama Gulbine. Prieš daugelį metų vietoj šios pelkės tyvuliavo di- 
delis ežeras, toli nusitraukiąs į plačias girias. Šisai ežeras Gulbine pra- 
mintas dėl to, jog visi žinojo, kad jo saloje tarp meldų susisukusios 
savo lizdus gulbės, kurias daug kas iš tolo yra matęs. 

Šiandien nebėra ežero, nei salos, nebėra gulbių, tik liko vardas — 
„Gulbinė. 

Ši pelkė veikiausiai netrukus išdžius, jos vietoje suaugs miškas. Po 
to žmonės mišką iškirs, žemę išars, apsės, pasistatys trobas ir tuomet 
gal užmirš ir šį seną vardą. 

Kol tat viskas atsitiks, paseksiu jums seną pasaką apie gulbes ir 
vieną vaikiną Stachą, eigulio sūnų. 

Šisai vienturtis Stachas turėjo septyniolika metų, buvo dailus, lieknas 
tartum pušis. Kurį laiką jis ėjo į mokyklą, mokėjo ir skaityti, ir rašyti, 
mat tėvas iš jo ketino padaryti žmogų kaip reikiant. Tačiau mokydama- 
sis berniukas nebuvo laimingas — įsikniaubdavo į knygas, kažko liūdė- 
davo, nenorom kalbėdavo, o kai sugrįždavo iš mokyklos namo, kiauras 
dienas bastydavosi po mišką, sėdėdavo atšakiose vietose arba Gulbinės 
pakrantėse, kur jį kažkas traukte traukdavo. Kartais išbūdavo ten po pusę 
„dienos, įbedęs akis į tyrą, lygų ir žydrą tarsi giedras dangus vandenį. 

Tarpais iš gelmių, iš pat dugno, išnirdavo didžiulė žuvis ir pastver- 

davo kažką paviršiuj — tuomet šitoj vietoj suribuliuodavo ratilėlis, pa- 
sklisdamas plačiais lankais po ežerą. Stachas smalsiai žiūrėdavo. O, te- 
nai, tenai — pačioj gelmėj, suteliuškuoja kažkoks didžiulis daiktas, lyg 
ir ne žuvis, o po to vėl stoja ramybė. Iš ajerų ir meldų suklikęs iš- 
sprūsdavo laukinis antinas, pakildavo aukštai į padangę ir nuskrisdavo 
viršum miškų. Atsargiai išplaukdavo su vaikais laukinė antis — mažiu- 
kai nardo, teliuškuojasi — tai smagu jiems saulėje!— ir pagaliau pasuk- 
davo vėl į nendres palei salą. Žydri ir žali laumžirgiai skraidydavo ties 
ežeru, menkiausias vėjelis panardindavo juos į vandenį, ir jie plauk- 
davo, plasnodami sparneliais, o aplink kiekvieną skęstantį sukdavosi 
spiečius didesnių ir mažesnių žuvyčių. O kokie nuostabūs balsai kartais 
sklisdavo iš ežero vandenų arba iš nendrių kupstų. Lyg koks dundesys 
aidėdavo, griaudėdavo tarsi iš po Žemių, pasigirsdavo cypimas, nerimas- 
tingai sušnarėdavo, suošdavo nendrių stiebai, kartais lyg kas šaukdavo, 
lyg verkdavo. 

Žmonės kalbėjo, jog net dieną vaikščioti aplink tą ežerą baugu, 
o jau naktį — ką ir bekalbėti. Pasakota, jog Žmones ten kažkas traukte 
„traukia prie vandens ir gundo. Atsirado ir tokių, kurie buvo matę kaž- 
kokias šmėklas sietuvose arba girdėję dainas, apžavėjusias žmones, tad 
niekas nė artyn neidavo prie Gulbinės, kiekvienas iš tolo lenkdavosi 
užkeikto ežero. Tik vienas Stachas ryždavosi ten sėdėti, žiūrėti ir 
klausytis. 

Sykį sėdi jis šitaip ant kranto, staiga iš salos meldų išplaukia baltų 
lyg sniegas gulbių pulkas. Trys gulbės iš karto atsiskyrė nuo pulko ir 
ėmė plaukti tiesiai į krantą, kur sėdėjo užsižiūrėjęs vaikinas. Neišpasa- 
kyto gražumo buvo tos gulbės — su ilgais išriestais kaklais, su sparnais, 
iš užpakalio kiek pasikėlusiais į viršų. Nors jos buvo didelės, tačiau 
atrodė, kad jas gena vėjas, o vanduo tik lengvai neša. Plunksnelė ne- 
būtų taip lengvai plaukusi. Gulbės buvo laukinės, tačiau jos atplaukė 
tiesiai Stachui į rankas, tarsi būtų buvusios prijaukintos. Jaunikaitis iš- 
tiesė ranką, norėdamas vieną jų palytėti, tačiau gulbė akimirksniu kuo 
vikriausiai šastelėjo į šoną. Stachas, viena ranka įsitvėręs pakrantės krū- 
mo, o kitą ištiesęs ežero link, pasidavė visu kūnu kuo toliau į ežerą. 
Šitaip jis išstovėjo kokią valandą ties žydra sietuva, o gulbės tolydžio 
priplaukdavo ir vėl puldavo atgal, kad jų vaikinas ranka neprigautų. 
Jos aiškių aiškiausiai gundė jį. : 

„Ak, jeigu turėčiau kuo plaukti, tikrai sugaučiau nors vieną tų nuo- 
stabių paukščių“, — pagalvojo jaunikaitis. 

Čia nebuvo jokio laivelio, tačiau Stachui dingtelėjo viena mintis. Jis 
pašoko, kaipmat parkūrė namo, pastvėrė kirvį ir vėl sugrįžo paežerėn. 
Tučtuojau nukirto nedidoką pušį, apgenėjo šakas ir nuleido kamieną 
į vandenį. Trys gulbės jau buvo nuplaukusios prie salos, bet kai išvy- 
do ant kranto jaunikaitį, vėl sugrįžo prie jo. Jis svaidė joms į vande- 
nį duonos trupinius, viliojo prie savęs, o jos viliojo jį. Geiste geidė 
sugauti kurią nors gulbę, taip smarkiai geidė, kad tiesiog nebeįstengė 
perveikti šito savo karšto geismo. Taigi, nieko negalvodamas, atsisėdo 
ant pušies kamieno, vietoj irklo pasiėmė šaką ir išsiyrė į ežerą. Gulbės 
kuo ramiausiai sukiojosi šalia jo ir kartais taip arti priplaukdavo, jog, iš- 
tiesęs ranką, be niekur nieko kurią nors galėjai pasiekti. Tačiau kas iš to, 
juk kiek sykių jaunikaitis buvo ištiesęs ranką, o gulbė vis pasprukdavo! 
Ir šitaip Stachas išplaukė į ežero vidurį, kur buvo giliausios sietuvos, 
neišmatuojamos gelmės. Prieš akis tavaravo žalia sala, aplink lygutė- 
lis, tyras vanduo, o čia pat —trys puikios gulbės. Visos kitos gulbės, 
plaukiojusios prie salos, kaipmat susislapstė melduose, vos tik išvydu- 
sios jį vandeny. Tik šitos trys liko ežere. 

Ir jį suėmė nenugalimas noras sugauti kurį nors paukštį. Jaunikaitis 
pasilenkė, ištiesė kiek galėdamas ranką, bet staigiai susverdėjo, įvirto 
į vandenį ir paniro į dugną. 

Dingo iš ežero gulbės, dingo Stachas, tik pušies kamienas ir šaka, 
atstojusi jam irklą, ramiai atplūduriavo vėl į krantą. 

— Sugundė jį, suviliojo, gavo jis galą vandeny. Ir ko jis ėjo prie tos 
Gulbinės?— kalbėjo po to žmonės. 

Veltui vargšė motina kelias dienas jo ieškojo po girią ir verkdama 
šaukė: 

— Stachai! Stachai! Kur tu pasidėjai, Stachai? 

Niekas neatsiliepė, tik aidas dusliai kartojo jos žodžius miške. 

Ir tėvas vaikščiojo po girią, ieškojo sūnaus, bet nesurado. 

O Stachas tuo metu, vos tik atsitokėjęs, negalėjo atsistebėti. Mat 
jis pasijuto besąs puikiausiuose rūmuose su trim tokiom gražiom merge- 
lėm, kokių gyvenime niekad nebuvo regėjęs. Jos kaipmat ėmė jį 
klausinėti: 

— Pasakyk mums, jaunikaiti, kaip tu čia patekai? 

— Aš nežinau — sako jis, — kaip čia atsitiko. Tik menu, kad į ežerą 
išplaukiau paskui tris gulbes, norėdamas bent vieną jų pasigauti. Pas- 
kui įkritau į vandenį ir daugiau nieko nebeatmenu. 

— O, jaunikaiti, mes be galo džiaugiamės, kad tu čia atsiradai,— sako 

viena mergelė— Jeigu nori, lik pas mus, tu čia turėsi, ko tik širdis 
geidžia. 

— Tik žinok,— pridūrė kita,— jeigu nori grįžti pas saviškius, grįžk 
dabar, šią pat valandėlę! Jeigu uždelsi, bus per vėlu. Kas pas mus nors 
kelias dienas išbūna, žemėj nebegali gyventi, jį ten ištinka mirtis. 

— Taigi apsispręsk: arba tučtuojau grįžk namo, arba lik amžinai su 
mumis!-— tarė trečioji. 

Žiūri Stachas — čia taip nuostabiai gražu, mergelės tokios dailios, kad 
net susapnuoti tokias vargu galėtum. O kokios jos geros, kokios drau- 
giškos jam! Beveik nė kiek nedvejoięs, jis sušuko: 

— Aš noriu likti su jumis! 

Jos kaipmat jį priėmė į savo tarpą, ėmė vedžioti po rūmus, be galo 
puošniai išdabintus. Vienos sienos buvo veidrodinės, ant kitų kabojo 
daugybė gražiausių paveikslų. Viskas tviskėjo auksu, mirgėjo vaivo- 
rykštės spalvomis. Visur tik šilkas, aksomas — minkšta, gražu, net koją 
dėti baugu. Kiekvienas daiktas žaižaravo įstabia šviesa, tarsi visur būtų 
spindėjusi saulė, o jau kvepėjimas — lyg čia būtų Žydėjusios gražiausios 
pasaulio gėlės. 

Stachas, vargšų tėvų sūnus, neišgali akių atplėšti nuo šitų -turtų, gro- 
žybių, kurias net aprašyti sunku. Žiūri į vieną daiktą, o jau akį traukia 
kitas, dar gražesnis, dar įdomesnis. O kai jos nuvedė jį į sodą, net žado 
neteko iš nuostabos. Jam ir į galvą nebūtų atėję, kad pasaulyje kažko 
panašaus esama! 

Mažesnių ir didesnių paukščių pulkeliai skraidė nuo medžio ant me- 
džio, nuo šakelės ant šakelės, 0 gražumas jų neapsakomas, visi čiulba 
kuo skambiausiai. Visur augo daugybė gėlių, o nuo jų kvapo Stachui net 
galva svaigo, jis buvo tartum girtas. Vaikščiojo apkvaitęs, apraibusiom 
akim, neįstengdamas nė žodelio ištarti. Iš marmurinių šaltinių tryško 
į viršų stambios vandens čiurkšlės, pasklisdamos milijonais lašelių, jos 
mirgėjo saulėje lyg perlų karoliukai, ir visur dvelkė maloni vėsa. Ta- 
keliai, keliukai, gatvės — apsodintos nematytais medžiais, o kur-ne-kur, 
lyg gyvi Žmonės, stovėjo gražios statulos, išskaptuotos iš marmuro. Vi- 
sur pavėsinės, gėlių lysvės, medžių guotai, ir juose galėjo pailsėti, jais 
pasigrožėti, kas tik norėjo. Buvo ten ir puikus sodas, tokio visam pa- 
sauly nerastum. Augo jame sultingiausi vaisiai, Stachas tokių gyvenime 
niekad nebuvo matęs; medžiai jais taip buvo aplipę, kad tik ištiesk 
ranką ir skink. 

Kai jaunikaitis viską apžiūrėjo, sušuko susižavėjęs: 

— Ak, veikiausiai aš patekau į rojų! 

Laikas jam čia lėkte lėkė, net nebenumanė, kada viena savaitė bai- 
giasi, o kita prasideda — mat visada pamatydavo ką nors nauja, visada 
galėjo mėgautis gerais dalykais. Jeigu jam nusibosdavo puikiuosiuose 
rūmuose, tai eidavo į sodą, kur nė per metus visko kaip reikiant neap- 
žiūrėtum, kur kas mėnuo vis kitokie vaisiai prisirpdavo, vis kitokios 
gėlės pražysdavo, vis kitokie paukščiai čiulbėdavo. Apylinkės ten buvo 
taip pat nuostabiai gražios. Kiek tik aprėpia akis, traukėsi pievos, pilnos 
gėlių, vingiuojančių upelių, kurių pakrantėmis vaikščiojo gandrai, skrai- 
dė vandens paukščiai, čia puldami į vandenį, čia vėl šaudami į viršų. Iš 
dirvų virste virto javai, o juose krykštė kurapkos, giežlės, viršuj čireno 
vieversiai. Ir visa tat čia atrodė kitaip, negu žemėj; geriau, gražiau, kur 
kas jam labiau patiko. 

Ir nors miškuose čia taip pat augo ąžuolai, bukai, guobos, beržai, pu- 
šys, eglės, bet jie buvo daug augalotesni. O jau paukščių klegesys, 
o kiek laukinių žvėrių! Lakštingalos dieną ir naktį nesiliaudavo čiulbė- 
jusios, o elniai, stirnos, kiškiai be niekur nieko eidavo prie Stacho, vi- 
sai jo nebijodami. 

Jeigu kam ir šito nepakakdavo, galėdavo traukti toliau, kur dunksojo 
uolos, panašios į nuostabius miestus su pilimis ir bažnyčiomis. Ten ūžė 
kriokliai, padangėmis plasnojo ereliai, kalnų ožiai vaikėsi vienas kitą, 
šokinėdami per bedugnes nuo uolos ant uolos. 

Ir šitaip Stachas praleido metus, nė nejusdamas, kad laikas eina, ir 
niekad, o niekad šiame rojuje neprisiminė namų, nepagalvojo apie sa- 
viškius; jis tiesiog užmiršo viską, kas seniau buvo. Tik daug vėliau 
ėmė šį bei tą prisiminti: tarytum per sapną išvysdavo motiną, tėvą, men- 
ką jų pirkelę, seną girią prie Narvios, Gulbinės ežerą. Juo toliau, juo 
šie prisiminimai jį aplankydavo dažniau. Pagaliau Stachas ėmė ilgėtis sa- 
vo gimtinės. 

Vaikščiojo dabar jis po rūmus, po sodą, po pievas, miškus, klaidžiojo 
tarp uolų ir nors surasdavo čia ką nauja, nebeįdomu jam buvo. Die- 
nos vis ėjo, ir jautė Stachas, jog kiekvieną dieną jo ilgesys didėja, jog 
vis labiau jis trokšta grįžti namo. Krimtosi neišpasakytai, liūdėjo, tačiau 
dailiosioms mergelėms šito pasisakyti nedrįso. Jos kasdien rūpinosi, kad 
jaunikaičiui nieko netruktų, kasdien jam buvo vis draugiškesnės, vis 
geresnės. 

„Būčiau be galo nedėkingas,— galvojo Stachas, — jeigu  pasakyčiau, 
kad man negera su jomis, kad ilgiuosi namų." 

Pagaliau jis nebeištvėrė ir sykį gailiai pravirko, tačiau susitvardė ir 
kuo greičiausiai nusišluostė ašaras, kad jų nepamatytų dailiosios mer- 
gelės. Ir vėl gyveno šitaip sielvartaudamas. 

Jau dabar laikas jam be galo prailgdavo, kiekviena valanda virsdavo 
metais. Išblyško, sulyso, akyse dažnai žibėdavo ašaros. 

— Tu kažkoks lyg nesavas,— kalbėjo jam dailiosios mergelės.— Pa- 
sakyk, ko tau trūksta? 

Jis nusišypsodavo per jėgą ir visada atsakydavo: 

— Man čia su jumis labai gera, labai gera! 

Tačiau širdyje galvojo visai ką kita. 

Sykį prieš saulės laidą nuėjo jis į mišką, norėdamas vienui vienas 
pasvajoti apie savo buvusį, nebesugrąžinamą gyvenimą. Atsisėdo me- 
džių pavėsy, užsidengė akis rankomis, ir mintyse jam viskas atgijo: iš- 
vydo pirkią šiaudiniu stogu, kur pakraigėj kregždė turi susisukusi liz- 
delį, o ant stogo snaudžia baltas katinas, prie slenksčio guli juodas šuo 
Sargis, kieme vaikštinėja pulkelis vištų su gaidžiu. Pirkioje ruošdamasi 
bruzda motina, atsiraičiusi marškinių rankoves, tėvas nusikabina šautu- 
vą, užsideda ant pečių ir išeina į girią. 

Nuo šito reginio susigraudinęs, jaunikaitis suriko lyg per sapną: 

— Visą savo gyvenimą atiduočiau, jeigu nors valandėlę galėčiau pa- 
būti su jais! 

Vos tik ištarė šituos žodžius, už savęs išgirdo kažkokį šlamesį. 

Atsisukes jis išvydo seną moterį, tikrą raganą, tokią bjaurią, kad net 
krūptelėjo. Ji buvo apsivilkusi purvinais skarmalais, taip suplyšusiais, 
kad pro skyles matėsi geltona susiraukšlėjusi jos kūno oda. Pajuodusioj, 
surambėjusioj rankoj laikė storą lazdą, į kurią buvo pasirėmusi, mat 
jos kojos tirtėjo. Iš po suskretusio kyko kadarojo žilų ir susivėlusių 
plaukų sruogos. Ji buvo be dantų, nosis bemaž siekė smakrą; pajuodęs 
veidas buvo vagote išvagotas raukšlių, o mažos akutės žibėjo pykčiu ir 
klasta. 

Stachas kaipmat užsidengė akis, kad nematytų tokios bjaurybės. Ta- 
čiau moteris be niekur nieko prašneko storu balsu, sklindančiu tarytum 
iš suskilusio puodo: 

— Jeigu nori grįžti pas saviškius, kelkis ir eik su manim; tave išvesti 
iš čia galiu aš, tik aš viena! Kitaip nieko neišeis. 

Jaunikaitis tik pasipurtė ir suriko: 

— Eik šalin, baidykle! Verčiau mirsiu, bet nesiduosiu, kad tu mane 
vestum nors ir į didžiausią laimę! 

Tada ragana nusikvatojo tikrai velnišku juoku ir vėl prabilo: 

— Gerai pagalvok, aš tau nuo širdies patariu: naudokis mano paslau- 
ga. O jei nenori iš čia bėgti paslapčiomis, tai niekingai Žūsi — tave pri- 
baigs sielvartas, liūdesys ir ilgesys. 

— Nenoriu!-— suriko Stachas.— Nieku gyvu nenoriu iš čia bėgti pa- 
slapčiomis, nežinant toms dailioms mergelėms, kurios man tokios geros, 
palankios! Eik iš čia, baidykle, kad tu kur sprandą nusisuktum, negun- 
dyk manęs, prasmek skradžiai! 

Moteriškė dar sykį nusikvatojo kraupiu juoku, dar mėgino gundyti 
jaunikaitį, tačiau jis ir dabar jai atsakė taip pat, kaip ir pirmiau. 

Moteris daugiau jam nieko nebesakė. Kai Stachas atitraukė rankas 
nuo akių, mat buvo jas užsidengęs, kad nematytų šitos baidyklės, ir 
apsidairė, pamatė, jog šitoji nuožmi bjaurybė traukiasi nuo jo tirpdama 
migloje. Jis dar nebuvo visai atsitokėjęs iš baimės ir pasibjaurėjimo, 
kai prie jo priėjo trys dailiosios mergelės, o šį kartą jos buvo tokio 
įstabaus gražumo, kad jaunikaitis pašoko, ištiesė į jas rankas, norėdamas 
pasirodyti esąs tikras jų bičiulis. 

Tuomet viena jų paėmė jį už rankos ir prašneko balsu, skambančiu 
lyg gražiausia daina: 

— Mano jaunikaiti, esi tokios geros širdies, jog kiekvieną tat grau- 
dina. Žinome, jog geidi grįžti namo. Bus, kaip tu nori, beregint atsidursi 
tarp saviškių. 

Stachas be galo susijaudino. Jis nebesumanė, kaip atsidėkoti šioms 
dailiosioms mergelėms už tai, kad jos atspėjo jo mintis, jo norus; tik ap- 
siverkė ir nieko nebesakė. | 

Atėjo naktis, o jaunikaitis savo lovoj tik vartosi nuo šono ant šono — 
niekaip neįstengia užmigti. Galvoja, koks bus laimingas, kai jo noras iš- 
sipildys. 

Pagaliau, nuvargintas šitų minčių, vėlai naktį užmigo. 

Tačiau kaip nustebo Stachas, atsibudęs rytojaus rytą! Jis gulėjo Gul- 
binės pakrantėje ir, pažvelgęs į vandenį, pamatė plaukiančias tolyn tas 
pačias tris gulbes, kurias kitados norėjo sugauti. Jos priplaukė prie salos 
ir pranyko nendrių tankmėj. O aplink jį- ošė senoji giria lygiai taip, 
kaip pirma. 

Stachas atsikėlė ir nuėjo namo. Viešpatie, kokia tai buvo smagybė! 
Prie durų jį pasitiko Sargis, linksmai lodamas, o motina negalėjo atsi- 
džiaugti, jos vienturčiui sugrįžus. Kaipmat parsirado ir tėvas, atėjo šiaip 

pažįstamų, ir Stachas pasakojo visiems apie tuos negirdėtus dalykus, 
kuriuos matė savo akimis. Žmonės klausėsi jo smalsiai, tačiau purtė gal- 
vas ir netikėjo, jog šitaip iš tiesų galėjo būti, kaip vaikinas pasakoja. 

— Jeigu taip gera buvo, tai kurių galų sugrįžai vėl vargti į namus?— 
sakė ne vienas. 

Kai jaunikaitis atsidžiaugė namais, kai viską apžiūrėjo ir pamatė, jog 
čia beveik niekas nepasikeitę, vėl ėmė ilgėtis ano rojaus, kur jam su 
dailiosiomis mergelėmis taip gera buvo. 

„Kaip aš dabar gyvenu!-— galvojo. — Nė menkiausio panašumo nėra 
tarp gyvenimo čia ir ten..." 

Ir vėl jį suėmė liūdesys, vis dažniau išeidavo iš namų, vaikščiodavo 
Gulbinės pakrantėmis, sėdėdavo ten, laukdamas iš ajerų ir nendrių iš- 
plaukiant trijų baltų gulbių. Laikas ėjo, o jis laukė, tačiau bergždžiai. 
Gulbės jau niekad nebepasirodė. 

Sunkaus liūdesio slegiamas, ėjo jo gyvenimas, išblyško, sulyso jis, ir 
motina be atvangos klausinėjo: 

— Stachai, pasakyk man, ko tau trūksta? 

Jis buvo gailingos širdies, tad nenorėjo sakyti, kad jam negera su 
motina, tik nusišypsodavo per jėgą ir tardavo: 

— Nieko man netrūksta, man su jumis labai gera! 

O širdyje vis galvodavo apie tris dailias mergeles, apie jų rūmus 
ir sodą. 

Kai jis eidavo iš namų, motina jam dažnai sakydavo: 

— Mano Stachai, tik neik prie Gulbinės! 

Bet kur tau jis neis! Jis neįstengė atsispirti, mat kažkas jį ten trauk- 
te traukė. Nueidavo sau ten ir sėdėdavo ežero pakrantėj. 

Vieną dieną sėdėdamas šitaip, žiūrėdamas į tyrą, lygų vandenį, klau- 
sydamasis visokių balsų, sklindančių iš ežero gelmių, iš švendrių ir aje- 
rų, ėmė ir užmigo. | 

"Laukia motina Stacho, o jis vis negrįžta, tad ėmė ieškoti jo visur, ta- 
čiau veltui — niekur neranda. 

— Gal jis prie Gulbinės?— sako tėvas. 

Ir abu tėvai nuėjo paežerėn. Ką tik užtekėjęs mėnulis savo šviesa 
nutvieskė vandenį ir išblyškusį jaunikaičio veidą. Pamatė jį tėvai, ža- 
dina priėję: 

— Kelkis, sūneli, kelkis!— sako.— Metas namo! 

Tačiau jis jau niekad nebeatsikėlė, mat užmigo amžinai. 


KARALAITĖ ZOŽIČKA! 


Senų senovėje gyveno senas karalius, vardu Gnievecas?, ir turėjo 
pačią, kurią visi vadino Ochotka 3. Šisai karalius buvo labai piktas, o ka- 
ralienė tokia gera, nors prie žaizdos dėk, tačiau ji buvo be sveikatos ir 
visuomet liūdna. Vaikų jie neturėjo, nors abu labai jų geidė. 

Eidavo į karaliaus dvarą visokie gydytojai, užkalbėtojai su patarimais, 
ką karalienė turinti daryti, kad atgautų sveikatą ir jos širdis liktų be 
sielvarto. Tačiau visi tie patarimai buvo perniek. Pagaliau vieną dieną 
į Iūmus atėjo garsus burtininkas nykštukas Kensusis; ūgio jis buvo 
kaip metinis kūdikis, o galvą turėjo tokią didelę, jog iš jos galėtum 
padaryti penkias paprastas galvas. Šitas baidyklė savo ilga ruda barzda 
žemę šlavė, o ant pečių jam pūpsojo kupra sulig uolektimi. Žmonės 
užsidengdavo akis, mat negalėjo žiūrėti į tą bjaurųjį Kensusį. Kadangi 
jis tikrai žadėjo išgydyti karalienę, tai jam buvo leista įeiti pas ją. 
Karalienė išsipasakojo jam savo skausmus, kad jai tolydžio negera ir 
liūdna, tarsi būtų jautusi didžiausią sielvartą ir negandą. 

! Zorza — aušra; zorzyczka — aušrelė (lenk.). 


Ž Gniew — pyktis, rūstumas (Ienk.). 
$ Ochotka — gerumas, palankumas (lenk.). 

Nykštukas klausėsi klausėsi, o paskui tarė: 

— Galiu duoti tik vieną patarimą: išsiruošk, karaliene, į kelione, va- 
žinėk po visą kraštą, tačiau neaplenk ir tokios vietos, kur negyvena 
žmonės. Jeigu tat padarysi, būsi sveika, smagi. Tokį patarimą išskai- 
čiau iš žvaigždžių. 

Rytojaus dieną karalienė liepė tučtuojau pakinkyti karietas, pasiėmė 
palydą ir, negaišdama laiko, leidosi į kelionę. 

Iš pradžių, kol važiavo per kaimus ir miestus, buvo dar šiokio tokio 
įdomumo, bet kai pasuko per negyvenamą, plyną dykumą, jai pasidarė 
taip atgrasu, kad ji tolydžio žiovavo. 

— Oi, kokia neįmanoma kelionė! Tiesiog mirštu iš nuobodulio, — sakė 
Ochotka. 

Blogiausia, kad netikęs vežėjas išklydo iš kelio, ir karalienė atsidūrė 
didžiausiuose smėlynuose. Jie šitaip važiavo kiaurą dieną, atrodė, kad 
ši kelionė niekad nesibaigs! Ochotka nykštuką Kensusį prakeiktinai 
plūdo. 

Pagaliau temstant vežėjas toj dykumoj pamatė didelį medį, kuris buvo 
visai be lapų, tik styrojo vieni spygliai. Po tuo medžiu ant arklio sė- 
dėjo šarvuotas riteris su kardu prie šono. 

— Riteri — sako jam karalienės raitelis— pasakyk, kaip išsikapstyti 
iš tų smėlynų į gerą kelią? 

— O ką tu čia veži, žmogau?— klausia riteris. 

— Aš vežu pačią karalienę, o vežimuose už mūsų sėdi karaliaus rū- 
mų damos. 

— Parodysiu kelią, jeigu jums reikia, — tarė riteris, — tačiau pirma 
turiu pabučiuoti karalienę. 

Karieta buvo aklinai uždaryta, todėl vežėjas nulipo nuo pasostės, ati- 
darė karietos dureles ir viską pasakė karalienei. 

Ochotka pasipiktino, išplūdo vežėją, kad jis drįso tokius žodžius jai 
pakartoti, ir liepė tučtuojau važiuoti toliau. 
 — Ką tas nedorasis riteris galvoja sau,— šaukia karalienė supyku- 
si. — Kai sugrįšiu namo, karalius jį griežtai nubaus už tokį įžūlumą. 

Ir nuvažiavo karalienė toliau. Šliaužia jie, šliaužia — nieko daugiau 
nematyti, tik dangus viršuj ir plynas smėlis aplink. Pagal žvaigždes jau 
buvo vidurnaktis, kai vežėjas mėnulio šviesoj vėl pamatė tą patį belapį 
medį ir po juo tą patį šarvuotą riterį. 

— O gerasis pone, — sušuko vežėjas, — būk gailestingas, parodyk 
mums kelią. 

Dabar jau ir Ochotka iškišo galvą iš karietos ir labai mandagiai ėmė 
prašyti riterį išvesti juos iš dykumos, už tai žadėdama jam iš karaliaus 
Gnieveco išmelsti visokių malonių. Riteris atsidėjęs išklausė šitų Žodžių 
ir tarė: 

— Tikrai, karaliene, aš jus išvesiu į lygutėlį kelią, ir vežėjas jau ne- 
bepaklys, tačiau prieš tai turiu jus pabučiuoti. 

— Kaip tu, akiplėša, drįsti sakyti karalienei į akis tokius žodžius! Kai 
sužinos apie tai karalius, mano vyras, neišsisuksi nuo mirties! — suriko 
Ochotka ir įsakė vežėjui varyti arklius. 

Aušra jau buvo nurausvinusi dangų, kai vežėjas vėl atsidūrė prie me- 
džio su šarvuotu raiteliu ant žirgo. 

Vėl puola prašyti jį parodyti kelią. Karalienė melste meldžia, žada 
didžiausius lobius, o jis varo vėl tą pat: 

— Nieko nebus, taip jau nustatyta, jog kol tavęs, karaliene, nepabu- 
čiuosiu, niekad iš čia neišsigausi! Aš prisiekiu saugoti paslaptį, pabu- 
čiuosiu tave taip, kad nei vežėjas, nei rūmų damos šito nepastebės. 

Ochotka kiek pagalvojo ir tarė: 

— Kiek aš čia galiu klaidžioti! Mat tave galas, bučiuok, tik kuo grei- 
čiau! Jau man ta kelionė šitaip pakyrėjo. .. 

Riteriui nereikėjo šito du kartus sakyti, ir jis nuo arklio pabučiavo 
karalienę į lūpas. Šitai padaręs, kaipmat juos išvedė į lygų kelią ir pa- 
sakė vežėjui: 

— Dabar važiuok tiesiai! 

Sulig tais žodžiais jis dingo kaip nebuvęs. 

Toliau kelias jau buvo kaip reikiant, ir karalienė netrukus vėl pasiekė 
tokias vietas, kur stovėjo sodžiai ir miestai. Taigi po daugybės vargų ji 
dabar galėjo pailsėti. 

Pagaliau kelionė laimingai pasibaigė, ir Ochotka su savo damomis su- 
grįžo namo. Nors jai tas šarvuotas riteris niekad neišėjo iš galvos, tačiau 
apie tą atsitikimą dykumoje ji nė žodelio neprasitarė karaliui. 

Praėjus kuriam laikui po kelionės, Ochotkai gimė daili mergytė, kurią 
praminė Zožička. Karalius Gnievecas buvo be galo laimingas, sulaukęs 
kūdikio, tačiau kai jam dvariškiai pasakė, jog Zožičkai atsirasti padėję 
kažkokie burtai, jis taip baisiai įniršo, jog įsakė tą mergytę nuskandinti 
jūroje arba pamesti girioje, kad ją laukiniai žvėrys sudraskytų. 

Ochtoka puolė vyrui po kojų, su ašaromis melsdama, kad nedarytų 
galo niekuo nekaltam kūdikiui. Tačiau Gnievecas buvo nepermaldauja- 
mas — jis liepė nedelsiant vykdyti įsakymą. 


130 


Taigi vienas karaliaus tarnas įsidėjo kūdikį į krepšį, sėdo į laivą ir 
išplaukė į jūrą. Kelionėje jam labai pagailo tos mergytės. 

— Kuriam galui aš skandinsiu kūdikį, nieko pikta nepadariusį*'— 
tarė sau tarnas.— Neleidžia širdis man šito daryti, negaliu šitos našlaitės 
žudyti. 

Šitaip pagalvojęs, jis pasuko į negyvenamą salą, kur nebuvo plėš- 
riųjų Žvėrių, pastatė krepšį su mažyte karalaite ant kranto ir nuplau- 
kė sau. | 

Ir Zožička šitaip liko krepšyje tuščioj saloj. Jinai augo visiškai kitaip, 
negu kiti vaikai: valanda jos gyvenime atstojo metus — po septyniolikos 
valandų ji jau buvo suaugusi mergaitė ir po to visai nebeseno, kaip bu- 
vo, taip ir liko jaunutė. Jos gyvenime viskas klostėsi stebuklingai, ir 
grožio ji buvo nepaprasto. 

Sykį prie tos salos baisūs viesulai atvarė keliolika laivų su kažkokio 
karaliaus Ružano kariuomene, plaukiančia į tolimus kraštus kariauti. Iš- 
vydęs neišpasakytai dailią Zožičką, karalius užsimanė ją vesti. Tačiau ji 
tekėti nenorėjo. Supykęs karalius Ružanas įsakė savo kareiviams pa- 
grobti ją iš tos salos ir nugabenti į jo kraštą. Bet karalaitė turėjo galią 
savo žvilgsniu paversti žmones uolomis, medžiais. Ir dabar ji šitaip pa- 
darė karaliaus Ružano kareiviams. Jis pats vos sumojo išsigelbėti ir su 
keliais kareiviais, išsisukusiais nuo Zožičkos žvilgsnio, sugrįžo į laivą ir 
pasuko namo. 

— Nesikoviau su priešu, — sakė jis — o grįžtu tarsi po aršaus karo. 
Kas patikės, jog vienos moters akys išguldė puikiąją mano kariuomenę! 

Ir tada jis ėmė apsakinėti, skleisti kalbas, jog toj nykioj, negyvena- 
moj saloj yra neregėtai daili karalaitė, nesutinkanti niekam atiduoti sa- 
vo rankos. 

Vieni patikėjo ir užsimanė pamatyti Zožičką, kiti sakė, jog Ružanas 
niekus plepa. 

O Zožička gyveno sau kuo ramiausiai. Ją savo karalaite laikė visi gy- 
vi šios salos tvariniai. Bitės, ereliai, laukiniai ožiai parūpindavo jai val- 
gio, o ilgaragiai elniai ją saugojo ir gynė. Kai karalaitė Zožička eidavo 
pajūriu aplink salą, jai iš paskos skrisdavo pulkai paukščių ir drugių, 
marguojančių saulėje nuostabiomis spalvomis. O jai maudantis jūroj, ją 
saugodavo aibės visokiausių žuvų, ir Zožička pliuškendavosi tarp jų kuo 
ramiausiai, nelyginant pati būtų buvusi žuvis. 

Ružanas jau niekad pas ją nebegrįžo, tačiau į salą pasipiršti Zožičkai 

atplaukė didis karalius Bielionas su visu savo dvaru. Jis suklupo prieš 
karalaitę ant kelių, prašydamas jos rankos. 

— Tekėk už manes, — sakė jis.— Būsi galingiausia pasaulyje karalie- 
nė, atiduosiu tau ir žemes, ir vandenis, ir visus savo didelius lobius. 

— Karaliau Bielionai, nenoriu nei tavęs, nei tavo lobių, — atsakė 
Zožička. 

Jis dar mėgino prašyti vieną, antrą, trečią kartą, pagaliau pagrasė, 
jog liepsiąs ją pagrobti. 

Tada jinai nuvedė jį į tą vietą, kur stovėjo Ružano kareiviai, pavers- 
ti akmenimis ir medžiais, ir tarė: 

— Perspėju: saugokis, kad tavęs ir tavo Žmonių neištiktų toks pat li- 
kimas, jeigu užsimanysi su manim galynėtis. 

— Tai leisk man bent likti čionai, kad galėčiau žiūrėti į tave, dailiau- 
sioji Zožička! 

— Jeigu nori, lik — atsakė karalaitė. 

Taigi Bielionas liko saloje ir liepė Zožičkai pastatydinti puikius rūmus. 
Jo laivai plukdė iš tolimiausių šalių marmurą, juodmedį, auksą, deiman- 
tus, dramblio kaulą, mat rūmai turėjo būti tokie, kokių pasaulis dar 
nematė. 

— Kuriam galui, karaliau, tu čia darbuojiesi, juk aš niekad nebūsiu 
tavo žmona, — ne kartą sakė jam Zožička. 

— Jeigu nenori būti žmona, tai likis bent bičiule ir žinok, jog už Bie- 
lioną neturi pasaulyje didesnio draugo! 

Išgirdo apie Zožičką kitas karalius, vardu Pendralis, didelis valdovas, 
smurtininkas, be to, garsus visame pasaulyje savo burtų galia. Jis buvo 
kilęs iš nykštuko Kensusio padermės, tačiau nykštuką smarkiai pranoko 
burtininkavimu. Savo burtais jis buvo įgavęs didžiulę galybę, valdė pla- 
čias šalis, ir visi karaliai prieš jį drebėjo. Nebijojo jo tik vienas didvy- 
ris — riteris Ognikas. Tačiau Pendralis, nykštuko Kensusio padedamas, 
įviliojo jį į siaubingos moteriškės, raganos Klutvos, burtų žabangas, ir 
visam pasauly tik vienas žmogus težinojo, kas atsitiko riteriui didvyriui 
Ognikui. 

Bielionas ką tik buvo pastatydinęs Zožičkai puikius rūmus, kai į salą 
trylika laivų aptlaukė su savo kariuomene Pendralis. Dar iš jūros jis pa- 
matė šiuos rūmus, tviskančius deimantais, auksu, tarsi kokią žvaigždę 
žėrint, ir tučtuojau davė sau žodį, jog karalaitę pasiglemš drauge su 
šiais nuostabiais rūmais. Jis buvo teiravęsis apie Zožičką žvaigždžių ir iš 
jų išskaitė, jog ši dailioji mergina savo žvilgsnio galia geba Žmones pa- 

versti akmenimis ir medžiais. Taigi, pats būdamas burtininkas, visą ge- 
rai apgalvojo ir jau iš anksto žinojo, ką daryti, kad nebūtų paverstas 
akmenimi ar medžiu. 

Vos tik su kariuomene išlipo į salą, kaipmat apgulė pilį. Pendralis 
liepė savo kareiviams ją pulti užmerktomis akimis, kad karalaitės žvilgs- 
nio burtai nieko jiems negalėtų padaryti. 

Jau iš pat pradžių narsūs karaliaus Bieliono kareiviai neatsispyrė — 
vieni padėjo galvas su ginklu rankose, kaudamiesi už Zožičką, o kitus 
Pendralis drauge su Bielionu užmigdė, užleidęs amžino miego burtus. 
Bielionas, taurusis karalaitės bičiulis, užmigo savo kariuomenės prieky, 
laikydamas rankoj viršun iškeltą kalaviją; sumigo ir visi jo kareiviai, 
kas kur stovėjo ir kaip stovėjo. Pilį gynusi kariuomenė tarytum išmirė. 

Zožička, matydama, kad savo žvilgsnio galia nieko nebeįstengia pa- 
daryti, nusigandusi pasislėpė deimantiniam pilies bokšte ir iš viršaus pro 
grotas žiūrėjo, kas dedasi. Netrukus išvydo ir patį Pendralį, kuris, veng- 
damas jos žvilgsnio, ant savo akių užsismaukė šalmą. 

— Pasiduok!-— suriko jis iš apačios.— Mano galybei dar niekas ne- 
atsispyrė! 

Tačiau jam knietėte knietėjo nors sykį žvilgtelėti į karalaitę. ,„Kaip- 
gi ji atrodo?— galvojo jis.— Gal nė neverta šito mano žygio!" 

Kilstelėjo akis, susidūrė su neišpasakytai skaisčiu jos žvilgsniu ir tą 
pat akimirką suakmenėjo. Tačiau šitie kerai truko neilgai, mat Pendralis 
ir tat buvo apgalvojęs — jis žinojo, ką daryti, kad Zožička jo nepaverstų 
akmeniu amžiams. Taigi rytojaus dieną jis atgijo, įsakė kariuomenei ap- 
supti pilį ir, atsistojęs prie bokšto, vėl ragina karalaitę pasiduoti. Jinai, 
nors ir gerokai baimės suimta, vis tiek tyčiojosi iš jo. Pendralis tolydžio 
norėjo pakerėti ją miegu, bet ant jos neturėjo tokios galios, kaip ant 
kitų Žmonių. 

Dovis prieš dovį. Kariuomenė laikė pilį apgulusi, Pendralis kasdien 
ragino Zožičką pasiduoti, tačiau ji net negalvojo apie tai. 

Karalaitei buvo be galo baisu — juk anksčiau ar vėliau nuožmusis 
burtininkas ją vis tiek gali įveikti. 

Sėdi kartą vakare, liūdna ir susimąsčiusi, prie pilies bokšto lango, 
skųsdamasi žvaigždėms dėl savo negandos, tik žiūri — skrenda keturi 
ereliai. Ištiesė į juos rankas ir sušuko: 

— Kur skrendate, gerieji mano ereliai? Aplankykite mane, pažiūrėki- 
te, kas nutiko vargšei Zožičkai!l 

Atskrido ereliai prie lango, klausia, ko reikia. Karalaitė gailiai pra- 
virko ir apsakė paukščiams savo nelaimę. Susigraudino ereliai ir klausia: 

— Pasakyk, karalaite Zožička, ką mums reikia daryti, kad tave išgel- 
bėtumėm nuo nedorojo burtininko karaliaus Pendralio? 

Ir karalaitė atvėrė savo širdį tokiais žodžiais: 

— Būdama šios salos karalaitė, kasnakt sapnuoju dailų kaip saulė 
riterį didvyrį, laikantį kardą tokia narsia ranka, jog jam vieni niekai 
parblokšti tūkstančius priešų. O aš jaučiu, jeigu tasai riteris žinotų, kas 
man dabar nutiko, kaipmat atsirastų šičia ir nugalėtų nuožmųjį karalių 
Pendralį. Gerieji mano ereliai, skriskit į visas pasaulio šalis, suraskit 
dailų kaip saulė ir narsų kaip žaibas riterį! Pasakykit jam, kad vargšė 
Zožička laukia jo pagalbos! 

Suplasnojo ereliai sparnais ir tą pat akimirką nuskrido į visas keturias 
pasaulio šalis. Vienas jų pasuko į rytus, skrido virš upių, girių, matė 
sodžius ir miestus, tačiau neužtiko šalies, Kur gyveno šaunusis riteris, 
gražus kaip saulė ir narsus kaip Žaibas. Kitas erelis pasileido į vakarus, 
skrido per plačiausias jūras, salas su stačiomis uolomis, į kurias nuo 
amžių tykšta vandenyno bangos. Ereliui vos užteko jėgų nusikasti tokią 
tolybę, tačiau ir už jūrų marių jis nerado narsiojo riterio. Trečiasis ere- 
lis, skridęs į pietų pusę, turėjo atlaikyti didžiausią kaitrą ir pagaliau 
atsidūrė dykumoj, kur viesulai ūžaudami kėlė smėlio debesis, kur die- 
nomis girdėjosi tik grifų šūksmai, o naktimis — liūtų riaumojimas. 

Vienos dienos pavakary erelis ten pamatė didžiulį medį be lapų, ap- 
lipusį spygliais, o po tuo medžiu ant arklio sėdėjo šarvuotas riteris su 
kardu prie šono. 

„Atsipūsiu čia naktį“,— pagalvojo erelis ir nutūpė medyje. 

Riteris pažvelgė į jį ir klausia: 

— Kad esi erelis, tai matau, bet pasakyk, kur skrendi ir kas tave siun- 
čia? Atsidūrei šalyje, kur vyksta amžinas karas tarp karaliaus Uragano 
ir karalienės Ramybės, ir kas nuo jų išsigelbsti, tai žūsta nuo Saulės. 

— Negaliu tau nieko sakyti, riteri, nes skrendu su svetima paslapti- 
mi,— atsakė erelis. 

— Jeigu man ją pasakysi, išeis tau į gera, o paslaptį aš saugosiu — iš 
manęs neišsprūs nė žodelis. Jeigu tylėsi, niekad iš čia nebeišskrisi. 

Erelis kurį laiką pagalvojo, o paskui pradėjo pasakoti: 

— Vienoj saloj viešpatauja mano karalaitė, dailiausioji Zožička, ta- 
čiau dabar ją su savo kariuomene laiko apgulęs karalius kerėtojas. Esu 

anos karalaitės pasiuntinys ir skrendu ieškoti jos gelbėtojo, karžygio 
riterio, gražaus kaip saulė, narsaus kaip žaibas. 

— Iš kur žinai, jog toks riteris yra? 

— Šį riterį Zožička kasnakt sapnuoja. 

— Ir man, ir tau išėjo į gera, kad šitai pasakei, — atsakė riteris.— Ži- 
nok, jog esu tikras karžygio Ogniko brolis, o tu kaip tik ir ieškai jo. 
Mano vardas Bujanas. Mūsų giminės istorija labai liūdna: mudu su Og- 
niku norėjome įveikti Saulę, ir už tai kerėtojas Pendralis su nedorėliu 
nykštukų Kensusiu mus sunkiai nubaudė. Mane čia jau nuo amžių čaižo 
karalius Uraganas, pūsdamas į akis įkaitusį smėlį; Saulė lyg gyvatė man 
smegenis čiulpia, o žiaurioji karalienė Ramybė man be atvangos šird- 
gėlą varo... Pendralis ant manęs užleido nuožmiausius kerus — aš turiu 
amžinai budėti. 

— O kurgi karžygys Ognikas, tavo brolis?— klausia erelis. 

— Pendralis su Kensusiu atidavė jį į nuožmiausios ir baisiausios pa- 
saulyje raganos Klutvos nagus, o ji gyvena neaprėpiamuose sniegynuo- 
se ir ledynuose tolimoj šiaurėj. Jeigu ne jos burtai, Ognikas jau seniai 
būtų išgelbėjes Zožičką nuo Pendralio. 

— Kaipgi išvaduoti karžygį Ogniką iš raganos Klutvos nagų? 

— Reikia iš raganos atimti šluotą, kuria ji sužeria sniegus ir ledus, 
stingdomus jos brolio Šalčio, į tokias dideles krūvas, kaip aukščiausi 
kalnai. Už tų kalnų ji ir laiko nelaisvėje Ogniką. Jeigu jis būtų atkerė- 
tas, tai ir aš atgaučiau laisvę... Tačiau žinok, jog šluotą iš Klutvos 
galės atimti tasai, kas turės nykštuko Kensusio kepurę, su kuria žmogus 
tampa nematomas. Siaubingoji ragana turi akis iš priekio ir iš užpakalio, 
ir kai viena jos pusė miega, kita — budi. 

— O kad žinočiau, kur yra nykštuko Kensusio kepurė! 

— Aukščiausiuose pasaulio kalnuose— sako Bujanas,— yra didžiulė 
uola, ant jos lizdas, o tame lizde erelė aptūpusi vietoj ereliukų kepurę, 
su kuria žmogus tampa nematomas. Šioji erelė yra užkeikta kunigaikš- 
tienė, jos vienturtę dukterį pagrobė Pendralis su Kensusiu, o motiną 
savo burtais pavertė paukšte. 

— O dabar pasakyk man, riteri Bujanai, koks Žmogus gali pagrobti 
nykštuko Kensusio kepurę ir atimti iš raganos Klutvos šluotą? Aš, bū- 
damas paukštis, neišgalėsiu tokių žygių atlikti. | 

— Tatai gali padaryti žmogus, karalaitės Zožičkos bičiulis, turįs dorą 
širdį ir išmintingą galvą. Pasakyk, ereli, ar pažįsti tokį Žmogų? 

— Deja!-— sušuko erelis.— Buvo kitados karalius Bielionas, mylėjęs 
Zožičką ir pastatydinęs jai saloj nuostabią pilį, tačiau žiaurusis Pendralis 
apkerėjo jį, užmigdė amžinu miegu, ir šiandien taurųjį Bielioną galima 
laikyti veikiau mirusiu, negu gyvu. 

— Kokia tai būtų man palaima, jeigu galėčiau bent vieną valandą 
nusnūsti, — atsiduso Bujanas.— Gerasis ereli, savo nagais paimk iš mano 
viduriniojo piršto keletą lašų kraujo; tai amžinos nemigos kraujas, kai 
jį suleisi į vidurinįjį karaliaus Bieliono pirštą, kaipmat pranyks amžino 
miego burtai. Ką toliau reiks daryti, pasakys širdis, patars protas. 

Erelis snapu įkirto Bujanui į vidurinįjį pirštą, nagais paėmė kelis lašus 
amžinos nemigos kraujo ir nuskrido į salą, į karalaitės Zožičkos pilį. 

Kiti trys ereliai jau buvo sugrįžę iš rytų, vakarų ir šiaurės ir prie 
grotomis apkalto deimantinio bokšto lango tarėsi su karalaite. 

Erelis, sugrįžęs iš šiaurės, savo akimis matė, kaip karžygys Ognikas 
kopė į ledinius kalnus, į aukščiausias sniego krūvas, ir kiek kartų jau 
būdavo juos įveikiąs, bet ragana Klutva, mostelėjusi savo šluota, visuo- 
met supildavo naujus ledinių kalnų gūbrius, sustumdavo dar aukštesnes 
sniego krūvas. 

Zožička išliejo daug graudžių ašarų, klausydamasi šitų pasakojimų, ir 
galop sušuko: 

— Jeigu dailus kaip saulė ir narsus kaip žaibas karžygys Ognikas 
kenčia tokias baisias kančias, tai ir aš privalau ištverti, apgulta žiau- 
riojo Pendralio kariuomenės! Taigi, mano gerieji ereliai, kibkite į darbą! 

Netrukus po to amžinos nemigos kraujas pažadino iš miego Bielioną, 
ir jis, daug ko pasimokęs iš sunkaus savo gyvenimo, o taip pat pataria- 
mas erelių, paslapčiomis nusigavo prie jūros kranto, įlipo į laivą ir lei- 
dosi į kraštą, kur dunkso aukščiausi pasaulyje kalnai. Virš jo laivo 
skrido keturi ereliai, rodydami jam trumpiausią kelią. 

Tačiau nykštukas Kensusis iš žvaigždžių išskaitė, jog karalius Bielio- 
nas plaukia jūromis vaduoti karžygio Ogniko iš raganos Klutvos nagų. 
Šisai nedoras burtininkas kaipmat užkerėjo vandenis ir orą, ir jūroj 
septynias savaites siautėjo audros, draskėsi baisūs viesulai, o perkūnas 
griaudėjo dieną ir naktį. 

Pačią pirmąją dieną audros svaidomas laivas sudužo, atsitrenkęs į po- 
vandenines uolas, o Bielioną bangos išsviedė į negyvenamą salą. Nelai- 
mės ištiktas karalius, ne tiek susikrimtęs dėl savo paties negandų, kiek 
dėl tosios, kuriai ketino gera padaryti, dabar, grąžydamas rankas, su- 
šuko: 

— O nelaimingoji Zožička! Visi susimokę prieš tave, visi nori, kad 
tik nedorasis Pendralis tave kuo ilgiau kankintų! 

Vos tik ištarė tuos žodžius, jūroj pasigirdo šnaresys, vanduo ėmė pu- 
toti ir iš pakilusių bangų suskardėjo balsas: 

— Kas čia ištarė karalaitės Zožičkos vardą? Ją pažįsta visos jūros ir 
gerbia visi jūrų gyviai! Kad ir kas būtum, pasakyk, kuo galima šią va- 
landėlę pagelbėti dailiausiajai karalaitei Zožičkai? 

— Esu jos pasiuntinys, — atsiliepė nustebęs Bielionas,— ir, ją gelbėda- 
mas, turiu nusigauti į šalį, kur dunkso aukščiausi pasaulyje kalnai, ta- 
čiau įsisiautėjusi audra sudaužė mano laivą, ir aš nebegaliu plaukti, nors 
reikia kuo skubiausiai ten patekti. 

— Jeigu toks reikalas, tai žaibo greitumu gali nusigauti į tą kraštą, 
kur aukščiausi pasaulyje kalnai. 

— Argi įmanomas daiktas leistis jūromis per tokią audrą? 

— Audrose gimiau, audrose gyvenu, taigi audrų nebijau! Gali drąsiai 
patikėti man savo gyvenimą ir nieko nebūgštauti. 

Sulig tais žodžiais iš vandens išniro stambi didžiažuvės nugara, Bielio- 
nas atsisėdo ant jos tarytum ant arklio ir pasileido neapsakomai greit 
plaukti. Audra šėlo iš paskutiniųjų, atrodė, kad vanduo užlies ir nu- 
plaus visą pasaulį, o Bielionas ant žuvies nugaros plaukė patogiau ir 
ramiau, negu kokiam laive. 

Po dviejų dienų didžiažuvė pasiekė tą šalį, kur dunksojo aukščiausi 
pasaulyje kalnai, išlaipino Bielioną į krantą ir pasakė: 

— Jeigu vėl prireiks manęs pagelbėti Zožičkai, tik ištark jos vardą, 
ir aš kaipmat atsirasiu. 

Neišpasakytai nustebo Bielionas, pamatęs čia ir savo bičiulius — ketu- 
ris erelius. Jie atskrido ne savo sparnais, juos atnešė viesulas. 

Viskas dabar buvo surasta: ir didžiulė uola, ir erelė, tupinti lizde ant 
kepurės, su kuria žmogus tampa nematomas. Protas Bielionui patarė 
"pasislėpti uoloj ir laukti tinkamos progos. Neilgai teko laukti, mat tos 
pat dienos pavakary uolos papėdėj atsirado nykštukas Kensusis, ir vos 
tik jis ištarė burtų Žodžius, erelė kaipmat numetė jam kepurę. Auš- 
tant jis sugrįžo, vėl ištarė tuos pat žodžius, ir erelė, atskridusi iš lizdo, 
pasiėmė kepurę. 

Bielionas padarė tą pat, kaip ir nykštukas Kensusis, ir kepurė, su ku- 
rTia Žmogus tampa nematomas, atsidūrė jo rankose. Su šituo brangiu 10- 
biu Bielionas nedelsdamas patraukė į kalnus, kur iš anksto sutartais Žo- 
džiais pašaukė erelius. Jie dabar klausė tik jo žodžių, o jo paties 

nematė — su stebuklingąja nykštuko Kensusio kepure Bielionas tapo ne- 
matomas. i 

Protas ir širdis aiškiai bylojo, jog negalima gaišti nė valandėlės, reikia 
kuo skubiausiai bėgti iš aukščiausių pasaulyje kalnų šalies, kol nykštu- 
kas Kensusis dar nepasigedo savo keuprės ir nepradėjo jos ieškoti. 

Karalius Bielionas kaipmat patraukė prie jūros, ištarė ten Zožičkos 
vardą, ir tą pat akimirką atsirado didžiažuvė, audrų duktė. Ji ant savo 
nugaros nunešė jį į šiaurės kraštus, kur nuožmioji ragana Klutva laikė 
savo nelaisvėj, tarp sniegų ir ledynų, karžygį Ogniką. Ereliai skrido 
virš jų, tačiau savo sparnais neįstengė prilygti didžiažuvės greitumui. 

Trečios dienos rytą jų kelionė pasibaigė. Didžiažuvė atplukdė Bielioną 
į krantą ir pasakė: 

— Jeigu dar kada prireiks manęs pagelbėti Zožičkai, ištark jos vardą. 

Ir Bielionas dabar ėjo nematomas, o virš jo skrido keturi ereliai. Ši- 
taip jis pasiekė ledinę nuožmiosios raganos Klutvos tvirtovę. Čia jis iš- 
vydo didžiulius ledo kalnų gūbrius, dunksančius net virš debesų, ir 
tokias pat aukštas aukštas sniego krūvas. Norint patekti pas raganą, 
reikėjo žūt būt prasigauti per tuos kalnus. 

Ereliai pakilo į viršų kuo aukščiausiai; viską apžiūrėjo ir pasakė Bie- 
lionui, ką daryti. Jisai negaišdamas vargais negalais užkopė ant vienos 
ledų sienos, paskui ant kitos, trečios ir dešimtos. Pagaliau atsistojo ant 
ledo kalnų viršūnės, išsišovusios ligi debesų, ir pamatė raganos Klutvos 
būstą — jis stovėjo Žemai slėny, tarsi kokioj bedugnėj. Bielionas išvydo 
tenai gražų kaip saulė ir narsų kaip žaibas karžygį Ogniką, be atvangos 
kopiantį ledo kalnų šlaitais į viršų. Kai jis pasiekdavo viršukalnę, ragana 
Klutva, pastvėrusi šluotą, taip sumojuodavo, kad pakilęs viesulas nu- 
blokšdavo Ogniką žemyn. Tie jos burtai supildavo naujus ledo kalnus ir 
naujas sniego krūvas. Raganos rūmai, pastatyti iš nublizgintų ledo ga- 
balų, žėrėte žėrėjo. Šimtas baltųjų lokių stovėjo sargyboje prie vartų 
į rūmus, o po kiemą valkiojosi alkani vilkai, visur šniukštinėdami ir be 
atlydos staugdami. Kai tik karžygys Ognikas nusirisdavo nuo kalno 
viršūnės, aplink visur šiurpiai suskardėdavo pašaipus Klutvos juokas, 
o šitam siaubingam kvatojimui pritardavo savo riaumojimu lokiai. 

Bielionas net neįsivaizdavo, kad pasaulyje galėtų dėtis panašūs daly- 
kai. Kadangi jis nieku gyvu neišgalėjo nusileisti nuo stataus ledinio kal- 
no, davė ženklą ereliams, kad jie nulakdintų jį apačion. Užsidėjęs ste- 
buklingąją kepurę, jis pirmiausia nuėjo pas karžygį Ogniką ir išdėstė 
jam savo sumanymą. 

— Tavo sumanymas — ne žmogaus jėgoms,— liūdnai tarė jam Ogni- 
kas.— Nors ir esi nematomas, bet žinok, jog kai nuožmioji ragana Klutva 
supykusi spjauna, aplink ją viskas per pusę mylios nuo tos seilės virsta 
vandeniu, kurį po to Šaltis, tikras raganos brolis, sukausto į ledo luitus. 

Susikrimtęs nuo šitos žinios, Bielionas nuleido galvą ant krūtinės ir gi- 
liai susimąstė, o Ognikas kalbėjo toliau: 

— Narsusis riteri! Apie tas kliūtis aš sakau ne dėl to, kad norėčiau 
tau numušti ūpą ir sulaikyti nuo žygio. Juk ir aš pats kitados veržiausi 
į neįmanomus dalykus — norėjau Saulę turėti, o šit dabar esu paskutinis 
vargeta, nes nežinojau, kaip tat padaryti. 

— Karžygy Ognikai! Gražiai kalbi, net miela tavęs klausytis, tavo 
patarimai byloja ne tik mano širdžiai, bet ir protui. Tad sakyk, ką 
Ieikia daryti? 

— Kadangi esi nematomas, apsižvalgyk po visą tvirtovę ir, jeigu pa- 
siseks, atimk iš Šalčio, Klutvos brolio, dumples, kuriomis jis gamina le- 
dą ir sniegą. Su šitomis dumplėmis tu kaip niekur nieko sušaldysi 
"Klutvą nuo galvos iki kojų. Jeigu ir tuomet dar išgalėtų kenkti, aš ją 
perversiu savo kardu taip, kad iš jos tik dvi kojos beliks. Po to ne 
tik jos šluota atsidurs tavo rankose, bet ir visa ši tvirtovė. Kai tik šluo- 
ta atiteks tau, kitkas jau dėsis savaime: kaipmat suspindę saulės spin- 
duliai paskelbs pavasario pradžią, sutirps ši ledinė tvirtovė ir visos au- 
kos bus išvaduotos iš raganos Klutvos nagų. Žinok, riteri, jog šitie lokiai 
ir vilkai, kuriuos čia matai, tai Žmonės, raganos paversti žvėrimis. 

Kaip buvo Ognikas pataręs, Bielionas, dabar jau nematomas, ėmė ap- 
žiūrinėti visą raganos tvirtovę ir staiga pamatė baisų milžiną. Tai buvo 
neišpasakytai aukštas ir laibas senis su ilgais žilais plaukais ir tokia pat 
barzda iki juosmens. Jo akys žėrėjo kaip žvaigždės giedrą ir speiguotą 
naktį, iš burnos vertėsi garo kamuoliai, aptraukdami šerkšnu ūsus, 
plaukus ir barzdą. Jis paniuręs stovėjo prie didelio tyro vandens ežero 
ir vos tik papūsdavo savo dumplėmis virš jo, kaipmat pakildavo di- 
džiulė banga ir sušalusi pavirsdavo ledo kalnu. Bielionas tučtuojau su- 
metė, jog čia Klutvos brolis Šaltis, ir tol jį sergėjo, kol milžinas, pavar- 
gęs nuo šito darbo, padėjo dumples į šalį, atsisėdo ant ledo luito ir ėmė 
snausti. 

Pastvėręs Šalčio dumples, Bielionas iš visų jėgų pasileido į tą pusę, 
kur stovėjo raganos lediniai rūmai. Tuo pat metu Ognikas, kopiąs ledo 
kalno stačiu šlaitu, ėmė dardų dardais riedėti žemyn, o Klutva, neišpa- 
sakytai šituo džiaugdamasi, kvatojo kiek išgalėdama ir nė nepajuto, jog 


139 


visai arti jos besąs žmogus. Negalima buvo gaišti nė akimirkos. Nemato- 
mas Bielionas priėjo prie jos ir kad pūstels dumplėmis raganai į burną, 
prasižiojusią iš juoko, ir jos galva sušalo taip greitai, jog Klutva net 
nusispjauti nesuspėjo. Paspaudė dumples antrą kartą ir užšaldė jai kak- 
lą. Ragana ėmė lakstyti kaip patrakusi, iš įniršio mostaguoti rankomis 
ir kapstyti žemę kojomis, kad net sniegas aplinkui parūko. Tačiau Bie- 
lionas vėl šastelėjo prie jos, papūtė dumplėmis ir sušaldė ją visą iki pat 
kojų. Vos tik jis šitai padarė, atlėkė narsus kaip žaibas karžygys Ogni- 
kas, šmaukštelėjo kardu, ir iš Klutvos beliko tik dvi gyvos kojos, spur- 
dančios ant sniego. 

Už kokio pusvalandžio blykstelėjo saulės spinduliai, ir visa tvirtovė 
pradėjo su didžiausiu dundesiu griūti. Iš trenksmo atrodė, jog čia šaudo 
koks tūkstantis patrankų. Lokiai, vilkai atvirto į žmones. Jie apsakinėjo, 
iš kurių vietų kilę, ką veikę kitados. Daugiausia tai buvo karaliai, ku- 
nigaikščiai, karžygiai, nuožmiosios Klutvos paversti žvėrimis. Dabar jie 
pagarbiai lenkėsi Bielionui su Ogniku, šaukdami: 

— Narsieji karžygiai! Darysim viską, ką tik reikia, tik įsakykite 
mums! 

— Čia dar ne galas,—tarė Bielionas,— darbo turime per akis. Kas 
man skirta, jau viską padariau, dabar jūsų vadovu bus narsiausias pa- 
pasaulyje karžygys Ognikas. 2 

Ognikas susijaudinęs paspaudė karaliui Bielionui ranką, tardamas 
šitokius Žodžius: 

— Taurusis Bielionai! Imuosi vadovauti šiems riteriams ne todėl, kad 
būčiau narsiausias, šitas vardas priklauso tau, o dėl to, jog po tiekos 
vargų metas tau atsikvėpti ir pailsėti nuo rūpesčių. 

— Tegyvuoja taurusis Bielionas! Tegyvuoja narsusis Ognikas!--— šaukė 
riteriai iš visų pusių. 

Kai Klutvos brolis Šaltis išgirdo tuos šauksmus, pasipustė padus ir 
pasileido bėgti dar toliau į šiaurę. 

O keturi ereliai, nieko nelaukdami, išskėtė sparnus ir nuskrido pra- 
nešti Zožičkai, jog netrukus karžygys Ognikas ir karalius Bielionas at- 
siras čia ir išvaduos ją iš nedorojo Pendralio. 

Dabar visa riterių kariuomenė su Ogniku priekyje atžygiavo prie jū- 
ros kranto, Bielionas ištarė Zožičkos vardą, jūra kaipmat subangavo, 
suputojo, iš gelmių išnėrė didžiažuvė, audrų dukra, ir paklausė, kokią 
dar paslaugą padaryti Zožičkai, kurią pažįsta visos jūros ir didžiai ger- 
bia visi jūrų gyviai. 

Bielionas jai atsakė: 

— Riterių kariuomenė, kokios pasaulis dar nematė, žaibo greitumu 
turi atsirasti saloj, kur viešpatauja Zožička. 

Sulig tais žodžiais didžiažuvė nėrė gilyn ir netrukus sugrįžo su pulku 
kitų didžiažuvių, ir jos atstatė savo nugaras riteriams, kurių vadas buvo 
Ognikas. Na ir lėkė jie, pasauly tokio lėkimo niekas neregėjo nei prieš 
tai, nei po to. 

Tačiau ir nykštukas Kensusis nenuleido rankų. Išskaitė jis iš Žvaigž- 
džių, jog ragana Klutva neteko ne tik stebuklingos šluotos, bet ir gy- 
vasties, kad tikras jos brolis Šaltis, praradęs savo dumples, nusidangino 
į tolimą šiaurę, prie pat Žemės poliaus, o karžygys Ognikas jūromis plau- 
kia vaduoti Zožičkos iš Pendralio. 

Nedorėlis nykštukas tučtuojau pasivertė tiršta migla ir išsidriekė virš 
vandenyno. Ten tada stojo tokia tamsa, jog didžiažuvių kariuomenė 
nebenumanė, kur plaukti. Kiaurą dieną ir naktį riteriai klaidžiojo po di- 
džiulį vandenyną, o nykštukas be atlydos jį temdė, miglose rodydamas 
tai miestų, tai kraštų, tai kokių nors salų miražus. Riteriai iš nusiminimo 
tiesiog nebežinojo ko stvertis. 

Ognikui pagaliau šovė į galvą gera mintis, ir jis sušuko: 

— Karaliau Bielionai! Juk turi dumples, kurias atėmei iš milžino Šal- 
čio, tad padaryk iš miglos tą pat, ką jis darydavo iš vandens. 

Bielionas negaišdamas ėmė pūsti dumples į miglą, ir ji kaipmat ėmė 
virsti ledo kruša, kuri beregint sugarmėjo į jūrą. Nušvito saulė, ir plau- 
kiantieji ant didžiažuvių riteriai ėmė šaukti iš džiaugsmo. 

Į smulkius ledo žirnelius sutrupintam nykštukui Kensusiui dabar pri- 

reikė daug laiko susitelkti į daiktą. Kol tie žirneliai rinkosi į vieną vietą, 
riterių kariuomenė laimingai atplaukė į salą. Kaip smarkiai suplakė jų 
širdys, išvydus tolumoj saulės nupliekstą deimantinį bokštą, žėrintį švie- 
siau už žvaigždę! 
„ Dar jie nebuvo išlipę į krantą, ir už savęs išgirdo kažką garsiai šau- 
kiant. Visi atgręžė akis į tą pusę ir išvydo jų link plaukiantį laivą, baltą 
lyg gulbę, su išskleistomis burėmis, o tame laive aiškiai buvo matyti 
šarvuotas, su kardu prie šalies riteris, sėdįs ant žirgo. 

— Ką aš matau! Mylimasis mano brolis Bujanas! — sušuko Ognikas. 

Ir abu broliai puolė netrukus vienas kitam į glėbį. 

— Skubėjau, kaip įmanydamas, — tarė Bujanas,— kad be manęs ne- 
pradėtumėt kovos su Pendraliu, mat, nedorasis burtininkas galėtų jus už- 
migdyti amžinu miegu. Tik aš vienas galiu prieš tuos burtus atsispirti, 

nes mano gyslomis teka amžinos nemigos kraujas. Taigi dabar einu su 
jumis prieš Pendralį. 

— O ne, brolau! — karštai šokosi karžygys Ognikas.— Tik man vie- 
nam dailiosios Zožičkos akyse dera kautis su nuožmiuoju Pendraliu. 

— Galiu tat leisti tik su viena sąlyga, — atsakė Bujanas.— Duosiu tau | 
amžinos nemigos kraujo, kad tavęs neįveiktų amžino miego burtai. 

Sulig tais žodžiais Bujanas savo kraujo lašelį įtrėškė broliui. 

Garsiai šūkaudami, riteriai dabar patraukė per salą į karalaitės Zožič- 
kos pilį Vos tik pamatęs Pendralį, Ognikas puolė prie jo su iškeltu 
kardu, šaukdamas: 

— Niekše! Pasirodyk, ar gebi kautis kaip riteris kovos lauke, juk 
lig šiol tik klasta kovojai! 

Kautynės truko neilgai. Jiedu susirėmė, ir Ognikas iš pat pradžių taip 
kirto Pendraliui kardu, jog jį nuo galvos iki kojų perskėlė pusiau. Iš 
burtininko Pendralio kliūstelėjo kraujas, tačiau tai buvo ne žmogaus, 
o šlykščios gyvatės kraujas. Jo kariuomenė kaipmat stojo Zožičkos 
pusėn. 

Jau prieš tai perspėta erelių, karalaitė dabar iš deimantinio bokšto 
atlėkė į patį kautynių sūkurį ir visų akyse atidavė savo ranką karžygiui 
Ognikui, gražiam kaip saulė ir narsiam kaip žaibas. 

Puikios tai buvo vestuvės! Ne tik žmonės jose šoko, bet ir ereliai, 
elniai, laukiniai ožiai, bitės, o jūra tiesiog bangavo nuo vandens gyvių 
džiaugsmingo bruzdesio. 


— 

KO PASAULYJE IEŠKOJO SIELVARTAS 


Vieną sykį gamtos nuostabiai išdabintais laukais ėjo Sielvartas, baisiai 
juos siaubdamas ir niokodamas; juodais savo apdarais jis užgožė saulės 
vaiskumą, nuo jo veido blyškumos gėlės įgavo mirties spalvą, o nuo 
sunkių jo atodūsių varpos linko prie žemės, išgaišindamos bręstančius 
grūdus. Nieko tad stebėtina, kad prieš šitą nuožmų niokotoją pasišiaušė 
visi laukų gyviai. 

— O tamsioji šmėkla, — šaukia jie,— kurių galų atsidanginai iš savo 
pragariškos gelmės ir bastaisi po pasaulį, naikindama, blausindama ir 
pūdydama viską, kas gyva? 

— Parodykite man būtybę, kurios iki šiol tuščiai tarp jūsų ieškau, — 
atsakė Sielvartas,—ir aš kaipmat prasmegsiu, iš kur atėjęs, ir niekad 
žemei nebeįkyrėsiu; tačiau, kol nerasiu, ko ieškau, nesiliausiu čia vaikš- 
Ččiojęs lyg koks neatperkamas prakeikimas. 

Sulig tais žodžiais pirmoji atskrido Linksmybė ir, sklęsdama ties juo 
rausvu debesėliu, mirgėte mirgančiu sidabrinėmis žvaigždėmis, sučiulbo: 

— Veikiausiai manęs ieškai, juodoji šmėkla! Štai aš! Žiūrėk, kokia 
esu graži ir daili! Moku dainuoti sidabriniu balsu, kuo grakščiausiai 
šokti ir juoktis dėl kiekvieno nieko. Mano atodūsis gaivina lyg švelnaus 
vėjelio sparnas, o iš šio mažyčio ir gležno žiedelio, kur turiu rankoje, 
teka nemirtingi užmaršties syvai. Prisižiūrėk į mane, kiek tinkamas, 
senas įkyruoli, ir mauk sau į girias ir miškus! 

Tačiau Sielvartas papurtė galvą, plačiai išskleisdamas savo juodus 
apdarus, ir Linksmybė, pabūgusi vien šio reginio, nusklendė kuo to- 
liausiai ir iš susikrimtimo nualpo tarp gėlių ir varpų. 

Tada Sielvartui kelią pastojo Teisybė, išdidžiai išsitiesusi, atviru, bal- 
tut baltutėliu veidu. 

— Linksmybė yra maloni, tačiau lengvabūdė būtybė, — tarė ji— Po 
jos rausvu apdaru galima būtų rasti daug visokių ydų. Aš esu tyra kaip 
šaltinio vanduo ir tiesi kaip ištekinė pušis. Manyje nėra nė menkiausios 
dėmelės, likusios nuo bjaurių melagystės seilių, ir ant manęs nekrenta 
nė mažiausias kieno nors skriaudos šešėlis. Gal bent išvydęs mane, tikrą, 
o ne prasimanytą būtybę, panorėsi pasitraukti iš šio pasaulio? 

Sielvartas pasižiūrėjo į Teisybę palankiomis akimis, tačiau vis tiek 
papurtė galvą. 

— Gerbiu tave, Teisybe,— tarė — ir prisipažįstu: jeigu nebūčiau tiek 
daug kartų tavęs sutikęs, mano apdarai būtų daug gedulingesni, o ato- 
dūsiai pragaištingesni. Tačiau tu ne toji, kurios ieškau, be jos tu negali 
manęs išvaryti iš pasaulio. 

Išgirdusi žodžius, pasakytus Teisybei, ištiesė nuo triūso sulinkusią 
nugarą Darbštybė, sudiržusiu delnu nusišluostė prakaitą, tekantį raukš- 
lėta kakta, iš gilumos atsidusdama, parąžė savo galingus, tačiau nuvar- 
gusius sąnarius ir sustojo priešais Sielvartą. 

— Niekas kitas, tik aš viena, — tarė ji, — palaikau gyvastį, gerovę ir 
išmintį, nes Gamta ne itin dosni šiems dalykams. Esu pirmutinė Gamtos 
mokinė ir padėjėja, o kartais savo mokytoją ir šeimininkę sumanumu ir 
galia net pranokstu, mat jos kūrinius tobulindama ir gausindama, įveikiu 
jos pačios pastatytas kliūtis grožiui gyvenime suklestėti ir raunu su šak- 
nimis nuodingąsias sėklas. Aš ir dykumas paverčiu našiom dirvom ir 
žydinčiais sodais, per kalnus ir vandenis nutiesiu kelius, statau puikius 
miestus, mokslo ir meno stebuklais praturtinu gausius ir turtingus loby- 
nus, Žmonių galvose puoselėju mintis ir žadinu vaizduotę, kol įsiplieskia 
tiesos ir grožio liepsna. Be manęs niekas gyventi, klestėti, mąstyti, ką 
nauja išrasti, kurti negalėtų. Be manęs kiekvienas pasėtas grūdas žūtų, 
kiekvienas šviesos blykstelėjimas kaipmat užsloptų, kiekvienas Žmogaus 
privalumas virstų yda, o kiekviena yda — niekšybe. Štai kokia esu ir 
manau, kad nuo šių per amžius visiems žinomų, gerbiamų ir gausių 
nuopelnų, spinduliuojančių mano veido skaistybe, išsisklaidysi kaip rūkas. 

Sielvartas liūdnai papurtė galvą. 

— Esi gerbtina ir turi daug nuopelnų, Darbštybe, negaliu šito užgin- 

čyti. Jeigu tavęs nebūtų, iš viso nieko nebūtų, mat netgi menkas paukš- 
telis, sukdamas sau lizdą, ir žuvis, gaudydama kitas žuveles, ir augalas, 
kvėpdamas į savo narvelius orą gyvybei palaikyti, be tavo paspirties ne- 
išsiverčia. Ir nors esi be galo svarbi gyvenime, tačiau aš taip pat šalia 
tavęs neatlyžtamai vaikštau nuo senų laikų. Nesuskaitomuose ir neatpai- 
niojamuose tavo smegenų raizgalynuose tiek daug niūrių ir skaudžių vie- 
tų, jog nuo jų mano apdaras dar juodesnis ir veidas dar blyškesnis. Taigi 
matai, kad nuo amžių skirta mums drauge po žemę vaikščioti... 

Darbštybė buvo protinga, ji suprato, kad Sielvartas teisybę sakė, ir 
su ašaromis akyse nuėjo sau. 

Jai pasitraukus, iš nutilusių ir blausių aukštybių nusileido išdidi, romi, 
maloni būtybė ir švelniu balsu prašnekino juodą kaip debesį Sielvartą. 

— Daug ką matau kiaurai ir suprantu, todėl mano širdį be atvangos 
varsto sopuliai. Iš pažiūros šito nepasakysi, mat viena iš mano dorybių 
yra kentėti su deramu orumu. Visus mokau, o pati tiesiog nesitveriu 
savyje, kad tiek maža teišmanau. Dažnai puikuodamasi sakau: „Žinau!“, 
tačiau dar dažniau su apmaudu prisipažįstu: „Nežinau!“ Be manęs pasau- 
lis būtų tamsus, tačiau aš nesijaučiu esanti tikroji šviesa ir be atvangos 
kremtuosi, ilgėdamasi jos. Taigi matai, Sielvarte, jog esame artimi gi- 
minės. Mudu net esame lyg brolis ir sesuo, mumyse tarytum plaka viena 
širdis. Mat kas niekad neturėjo sielvarto, negali būti išmintingas, o kas: 
yra išmintingas, negali nesielvartauti. Ir mano vardas — Išmintis. Pa- 
sakyk, ko ieškai po šiuos laukus, mano akis įžvalgesnė už kitų, gal 
galėčiau surasti būtybę, kuri padėtų tau palikti žemę. Reikia teisybę 
sakyti, — tu neši sutemas, negandas ir pragaištį šiai vargšei Žemei, ta- 
čiau man jos gaila, o tai gera, bet slegianti mano prigimties ypatybė. 
Be to, kai tu visam laikui sugrįši į savo bedugnę, aš veikiausiai išsiva- 
duosiu nuo savo rūpesčio, nerimo. 

Matyt, kad savo seseriai Išminčiai Sielvartas pajuto kiek palankumo, 
nes, palenkęs galvą, prisidėjęs pirštą prie pamėlusių lūpų, svarstė, ar 
verta kam nors pasisakyti, ko ieškąs. Tačiau jau nuo seno jis nenumal- 
domai geidė sugrįžti į gimtąją bedugnę ir jos gelmėse ramiai užmigti 
amžinu miegu. Jis nebuvo pagiežingas, tačiau per amžiną valkatavimą, 
teišgalėdamas kitiems daryti tik nemalonumus, jis be galo išvargo, o viso 
pasaulio gyvasčio prakeiksmai sunkia našta gulė ant jo pečių... Taigi, 
pagalvojęs mažumėlę, tarė: 

— Galimas daiktas, o Išmintie, kad tu surasi kokį sėkmingesnį būdą, 
kaip išvaduoti mane nuo gyvenimo, o pasaulio gyvastį nuo manęs. Ta- 


10. Teisingas zuikis 145 


čiau žinok, jog ne taip jau daug nuvoki ir supranti, jeigu neatspėjai 
šios paslapties pati, žinok, jog didžiulėj kilniausių dorybių ir niekingiau- 
'sių ydų maišaty, knibždančioj šiuose laukuose, nuo amžių ieškau — 
"Gerumo. 

Ramiame Išminties veide, nors ir išvagotame nuožmių kančių, šmėkš- 
telėjo nuostaba. 

— Visko, mano broli, galėjau iš tavęs tikėtis, tačiau ne šito, ką dabar 
pasakei. Gerumo ieškai! Juk būtybių su šituo vardu tiek daug, ir jos 
pačios save neregėtai nupigino. Turgavietėse, kur šių laukų gyventojai 
apsiperka, niekas net nepasiteirauja Gerumo, o jeigu dar kas retkarčiais 
Ar paprašo jo, tai gauna trijų skatikų vertą pagarbą arba skatiko kainos 
pagyrą. Jo visokiausių rūšių tokia daugybė, lyg žvaigždžių danguje. Tik 
vienam mandagiai nusilenkdamas arba padarydamas kokią menką pa- 
slaugą. Nė pro vieną jis nepraeina, į nieką kreivai nežvilgteli, jo šyp- 
sena saldi lyg medus, o pats lankstos tartum nendrė... Še, turi, ko 
ieškojai! 

Sielvartas niekinamai mostelėjo ranka. 

— Šitą pažįstu nuo seno. Jis tik apsišaukęs Gerumu. Tiesą sakant, jis 
turi daug vardų, o šituo tik dangstosi. Tai yra Įsiteikinėjimas, minties 
ir valios Glebnumas, Pagyrų geidimas. 

Išmintis pažiūrėjo į kitą upės pusę ir tarė: 

— Šit pažvelk į kitą. Ar matai, kaip grakščiai jis žengia tarp viso- 
kiausių ano lauko augalų, nė vieno neužkliudydamas net drabužio kraš- 
teliu, nuo kiekvieno atsargiai atitraukdamas rankas, saugodamas, kad 
neprimintų koja ne tik varpos, bet ir piktžolės. Šisai tikriausiai niekam 
pikto nepadarytų. Ar tai ne Gerumas? 

— Ne, —-atsiliepė Sielvartas.— Vardų knygoj, kurią Prigimtis man lie- 
pė išmokti atmintinai, pažymėta, kad tai Savanaudiškas Apdairumas. 

— Aš tau parodysiu dar vieną. Pasižiūrėk, va į aną: iš geidulingumo, 
pavydo ir pasipūtimo tiesiog sprogsta visas, o siauras lūpas suspaudęs, 
tarsi žado netekęs, tyliai prisiverstinai glaudžia prie krūtinės į viską 
besitiesiančias rankas. Mums nė motais, jog jam viduj viskas verda ir 
unkščia, svarbiausia, kad jis šito neparodo nei garsu, nei judesiu, yra 
mandagus, kuklus ir blogo nedaro — argi tai ne Gerumas? 

— Nė per plauką juo netikėk,— karčiai juokdamasis, atsakė Sielvar- 
tas.— Tai Apmaudas, ir ne Tvirtybė jį skatina šitaip elgtis, o Veidmai- 
nystė. Tegu tik užsimerkia visos akys ir nebegirdi ausys, jis patyliukais 

stvers, ko geidžia, o kam pavydi ar ant ko pyksta, iš pasalų, nė neam- 
telėjęs, įkąs. 

Išmintis giliai susimąstė, o Sielvartas kalbėjo toliau: 

— Matau, jog turiu aiškiai išdėstyti, ko ieškau, nes ir šviesios akys 
kartais apraibsta nuo gausybės įvairiausių dalykų, kuriuos stengies 
įžvelgti. Norint pasitraukti iš šių laukų, reikia, kad jų šeimininku taptų 
Gerumas, nuoširdus, veiklus, narsus, kantrus, gailestingas, gebąs savo 
ašaras slėpti, o svetimas šluostyti, bijąs padaryti kam skriaudą, kaip 
ugnis kad bijo vandens, o į paspirtį kitiems skubąs lyg danielius prie 
vandens. Gerumas kalte domisi, ne norėdamas kaltininką pasmerkti, o 
stengdamasis jame užčiuopti nors menką nekaltumo gijelę. Gerumas dė- 
kingumo kaltu atminty įrėžia kiekvieną patirtą malonę, o kiekvieną pa- 
tirtą įžeidimą išsviedžia iš širdies kaip nereikalingą akmenį. Gerumas tai 
Dorumas, besidžiaugiąs svetima laime, užuot geidęs jos sau, tai Darbš- 
tumas, mat karštai trokšta pagausinti pasaulio turtus, ir Išmintis, nes 
savo žodžiu ir elgesiu moka gydyti žaizdas, išblaškyti tamsybes ir... 

— Liaukis, liaukis, o Sielvarte,— pertarė jį Išmintis, — tu nieko naujo 
nepasakai, o tavo žodžiai man kelia tikros šviesos ilgesį. 

Sielvartas tepasakė: 

— Jeigu Gerumas, kurio ieškau, įsiviešpatautų šiuose laukuose, mano 
kelionė baigtųsi... Su visa aibe tamsių būtybių galėčiau grįžti į piktybių 
gelmes, iš kurių esam čia atsidanginę, ir jų gelmėse ramiai ilsėtis. 

Jis baigė kalbą, o Išmintis, giliai susimąsčiusi, ilgai stovėjo, parėmusi 
galvą delnais, ir pagaliau tarė: 

— Gaila man tavęs, broli, o taip pat ir viso gyvo sutvėrimo... 

— O gal šitos būtybėš iš viso nėra šiuose laukuose? — nerimastingai 
virpančiu balsu paklausė Sielvartas. 

Išmintis, ilgai pagalvojusi, atsiliepė: 

— Nežinau... 

Ir nuėjo sau. 

O Sielvartas, kaip ir pirma, vėl patraukė laukais. Juodas jo apdaras: 
užgožė saulės skaistumą, nuo blyškaus veido ant gėlių krito mirties spal- 
va, 0 nuo sunkių jo atodūsių varpos linko prie žemės ir gaišino bręstan- 
čius grūdus. į 

SLIBINŲ KARALIUS 
IR JAUNIKAITIS PERLINIS 


Senų senovėj ant akmeninių Tatrų kalnų viršūnių gulėjo susirangęs 
didžiulis slibinas, visų slibinų karalius, ir, šildydamasis saulės spindu- 
liuose, laukdavo, kol jo pasiuntiniai, juodieji riteriai, parjos su grobiu, 
kurį jis kaipmat surydavo. Šitie riteriai be atvangos savo juodais žir- 
gais dundėdavo nuo kalnų, baisiausiai nuteriodavo visą šalį, nusiaub- 
dami ne tik apsėtus laukus, susigrobdami visą gerą, bet taip pat nepa- 
gailėdami ir žmonių. Neįmanoma net apsakyti, koks vargas stojo visur. 
Nuo žirgų kanopų drebėdavo žemė, o orą aptraukdavo migla nuo putų, 
tykštančių į visas puses iš liepsnojančių, išplėstų šitų pragaro žirgų šner- 
vių. Toj migloj slėpdavosi miestų ir kaimų gyventojai, verkdami ir 
aimanuodami, plaukus nuo galvos raudamiesi. Ginkluoti šito nuožmaus 
baisūno būriai nusigaudavo į tolimiausius kampelius, viską degindami 
ir plėšdami, visur palikdami griuvėsių krūvas ir degėsius. Nuo Tatrų 
kalnų viršūnių į tat žiūrėdavo slibinų karalius, ant galvos užsidėjęs 
deimantinę karūną, apsivilkęs sidabrinių žvynų apsiaustu. Kai jis pasi- 
raivydavo tarp Muranio ir Osobito viršūnių, atrodydavo lyg kokia ne- 


148 


regėta upė, žaižaruojanti vasaros popietę. O kai su grobiu parsirasdavo 
riteriai, jis savo baisiu riaumojimu, iš pamatų drebindamas granito uo- 
las, sušaukdavo visokiausius šliužus, šiandien jau išnykusias pabaisas, 
rajūnus, septyngalvius slibinus ir drauge su jais imdavo puotauti, žmo- 
nių kraujo negailėdamas nei sau, nei savo bičiuliams. Aplinkiniai žmo- 
nės nebesumanė, ką daryti. Kitados žydintys laukai, per kuriuos tekėjo 
midaus ir pieno upės, virto nykia dykuma. Atrodė, jog viskam ateina 
galas. 

Tuo metu vienam Podhalės sodžiuj augo bernaitis, vardu Perlinis, 
mat jo širdis buvo tyra lyg perlas. Ganė jis tėvų avis po pievas, paguo- 
da buvo jiems, tik pats nėmaž nesidžiaugė, mat nuo pat mažumės didžiai 
liūdėjo, kad žmones ištiko tokia nelaimė. Tolydžio žvelgė jis į Tatrus, 
kur nuo Muranio iki Osobito viešpatavo paslaptingasis slibinų karalius, 
ir be atvangos suko galvą, kaip šitą baisūną išdanginti iš ten, kaip jo. 


ramybė. 

Vieną sykį, kai jis, su sielvartu žiūrėdamas į deimantinę siaubūno 
karūną ir sidabražvynį jo apsiaustą, galvojo apie tai, prieš jo akis nei 
iš šio, nei iš to ėmė ir išdygo lelija ir prašneko švelniu švelniu balsu: 

— Žinau, mano brangusis Perlini, apie ką svajoji. Būk skaistus ir 
nekaltas kaip aš, baltoji lelija, ir tavo svajonės išsipildys. Savo kūne 
ir dvasioje pajusi nežemišką galią, įveiksi slibiną karalių ir saviškius 
išvaduosi iš jo piktadariškos valdžios. Ir tai padarysi be jokio kariško 
ginklo — be kardo ir be šautuvo. Jeigu turėsi nekaltybės šarvus, užteks. 
ir drebulės virbo, va šito, kur guli uolos papėdėj. 

Perlinis, atsitokėjęs iš nustebimo, ištiesė ranką, ir norėjo paimti liau- 
ną šakelę, tačiau veltui — ji buvo sunki tarytum švininė. Net pajudinti 
neįstengė! Jis didžiai susikrimto, bet kaipmat vėl išgirdo balsą, pa- 
našų į stebuklingo smuiko muziką. 

— Ateis metas, ir pakelsi ją, — prašneko lelija, — pakelsi ją po kelerių. 
metų, kai savo gyvenimu būsi įrodęs, jog niekam nepadarei pikta. Ateik 
čia kasdien ir mėgink savo jėgas. 

Taip ir buvo. Slinko diena po dienos, mėnuo po mėnesio, metai po 
metų. Jaunikaitis vis ėjo prie uolos, mėgindamas drebulės šakelę pakelti 
į viršų, tačiau ilgai, be galo ilgai nieko iš to neišėjo. O tuo tarpu slibinų 
karalius neįmanomai įsišėlo. Žmonės iš nusiminimo nebeišmanė, kur dė- 
tis. Tik vienas Perlinis neprarado vilties ir kalbėjo: 

— Kur tai matyta, kad kokia neganda tęstųsi be galo? Ne be reikalo 
Žmonių širdyse rusena viltis. 

Ir už šitą savo tikėjimą jis buvo dosniai atlygintas. 

— Sunkius bandymus atlaikei— vieną dieną prašneko jam lelijos žie- 
das, sušmėžavęs prieš akis.— Imk šitą virbą į ranką ir pulk priešą... 

O stebukle! Virbas buvo lengvut lengvutėlis, tačiau juo galėjai kie- 
čiausią akmenį sutraiškyti į smulkiausius gabalėlius. Augalotasis Perlinis 
pasijuto esąs narsus vyras, jis žinojo, kad nėra tokios galios, kuri jam 
atsispirtų. Iš visų jėgų pasileido jis į Tatrus, kuriuos nuo Muranio iki 
Osobito laikė užgulęs slibinų karalius. Jis brovėsi per tankius, kirvio 
nemačiusius miškus, svaidė sau iš kelio perkūno ir kalnų vėtrų išverstus 
medžius tarsi lengvučius klevo lapus. Iš džiaugsmo, kad teks pasigaly- 
nėti su mirtinu žmonių priešu, ir drauge norėdamas įsitikinti, kad jo 
neapleido lelijos žiedo dovana — nežemiška galia, jis rovė iš šaknų dan- 
gų siekiančius medžius, lyg koks pasakų Medžiarovys. Kelią jam toly- 
džio pastodavo didžiuliai, apsamanoję granitiniai akmenys. Jis svaidė juos 
į šalis lyg Kalnavertys ir vis ėjo tolyn, įsitikinęs pergale, teisybės 
pergale. 

Šit jau jis pačioj Tatrų papėdėj. Išvargęs buvo, tad su džiaugsmu 
pasibeldė į tankmėj glūdinčią pirkią, prašydamas nakvynės. Toj pirkioj 
gyveno kalnietis, tačiau tai buvo ne kalnietis, o žmogaus pavidalą įga- 
vęs slibinas. Jis saugojo karalystę, kur, pasipuošęs deimantine karūna 
ir sidabražvyniu apsiaustu, viešpatavo galingasis baisūnas. Norint pra- 
sigauti į jo valdas, į Tatrų kalnus, reikėjo padaryti galą slibinui. Užsimojo 
Perlinis ant jo savo lazda, sutraiškė siaubūnui galvą ir pamatė, kaip 
šis pastipdamas pavirto kalnu, šiandien vadinamu Vološinu. Nugalabinęs 
šį baisų sargybinį, jaunikaitis traukė toliau, kol išvydo ežerą — Morskio 
dukters akį. Didžiai stebėjosi visi bjaurūs ropliai, kad tarp Žmonių 
atsirado drąsuolis, kažkuriuo būdu įsibrovęs į šias neįžengiamas dykynes 
ir sutrikdęs jiems ramų gyvenimą. Tačiau, matydami prieš jo galią ne- 
atsispirsią, iš išgąsčio suakmenėjo ir ligi šiol savo pasišiaušusiomis kete- 
romis tebegąsdina baugštesnius žmones. Pagaliau jis nusigavo iki paties 
karaliaus, ir prasidėjo su juo žūtbūtinės kautynės. Tvatino jaunikaitis 
jį stebuklinguoju virbu, dovanotu lelijos žiedo, vydamas jį per kalnų vir- 
šūnes. Žiaurusis žmonių padermės persekiotojas slibinų karalius, maty- 
damas jau nebeišsigelbėsiąs, puolėsi maldauti pasigailėjimo, žadėdamas 
jaunikaičiui brangiausius lobius; net ir savo dukterį, dailiąją kunigaikš- 
tytę, siūlė jam už pačią, kad tik šisai jį paleistų. 

Tačiau didvyris nesidavė paperkamas, atsisakė visokių pažibučių ir- 
toliau galynėjosi su slibinų karalium. Pastarajam tuo tarpu sidabražvynė. 
oda nuo tvojimo nusmuko ir pavirto blizgančiu ledu, o pabaisa, jaus-. 
damas artėjantį galą, iš baisaus skausmo prasmego į žemę toj vietoj, 
kur šiandien Zakopanė.! Ir nuo tos dienos jis daugiau niekad saulėj 
nebesišildė ir kitų savo baisūnų nebesiuntė galabinti apylinkės Žmonių.. 


/ 


1! Zakopač sie — įsirausti, užsikasti (Ienk.). 

KURPIUS KUKULIS 
IR ANTINAS KVAKĖNAS 


Pasiklausykite, mano brangieji, vieno atsitikimo, kurį prieš pusantro 
šimto metų mačiau savo akimis. 

Dideliam mieste, tokiam dideliam, kad jame net buvo panorama !, 
o kartais atvažiuodavo ir žvėrių cirkas, gyveno mažas kurpius Kukulis, 
toks juokingas, kad į jį žiūrėti nebuvo galima nesikvatojant. Jis be at- 
vangos krėsdavo visokius pokštus, užuot gerai siuvęs batus, tad jo meist- 
ras Simonas Dervasiūlis dažnai jam nusukdavo ausis, ir jos nuo to pa- 
galiau pasidarė didelės kaip dramblio. Tačiau mažasis Kukulis galvojo, 
kad geras kurpius privalo turėti tokias ausis, kaip didelis batas, ir dėl 
šito nė kiek nesikrimto, o buvo net labai patenkintas, mat savo didelėse 
ausyse įsitaisė podėlį, ir, ką kiti vaikai dėdavosi į kišenes, jis kraudavo 
į ausis. Dešinėj ausy laikė peiliuką, sagas, kaštonus ir siūlų ritelę, o kai- 
Iėje — vielą, truputį dervos, svaidyklę ir dvidešimt akmenų. Taigi iš 
karto matyti, kad tai buvo negeras berniukas, mat dabar niekas nebe- 


! Didžiulis paveikslas, dažniausiai vaizduojąs kautynes, išpieštas apvalaus pastato 
„sienose. (Vert. past.) 

šaudo iš svaidyklių. Sykį kurpiukas Kukulis iššovė taip aukštai, jog 
akmeniu pataikė ką tik patekėjusiam mėnuliui į veidą ir išmušė jam du 
priekinius dantis. Vargšas mėnulis kaipmat pasislėpė už debesų, 0 ry- 
tojaus dieną pasirodė danguje visas raudonas, aprištu veidu ir jau ne- 
besišypsojo kaip visada. 

Ir kokių tik eibių neiškrėsdavo kurpiukas Kukulis. Sykį jam reikėjo 
pasiūti batus vienam žmogui, kuris visur labai skubėdavo. Ar žinote, 
ką jis padarė? Taip pasiuvo batus, kad ten, kur turėjo būti priešakys, 
jis prikalė kulniukus. Apsiavė tasai žmogus kuo greičiausiai naujuosius 
batus ir jau eis, mat buvo labai išalkęs, tačiau, darydamas žingsnį į prie- 
kį, žengia atgal. Jis eina į priekį, o batai atgal. Taip vienoj vietoj trep- 
seno dvi savaites, kol numirė badu. 

Kurpiukas Kukulis iš šito taip juokėsi, kad jam net ausys lapsėjo. 

Bet tatai buvo dar nepaskutinė kurpiuko išdaiga. 

Kitą sykį, kai lošimo namuose buvo rodomas vaidinimas mandagiems 
vaikams, atėjo ten ir Kukulis. Atsistojo priešais sceną, graužia neišpasa- 
kytai rūgštų obuolį ir taip baisiai raukosi, tarsi jam visus dantis būtų 
užgėlę. Tai išvydę, scenoj sakę eilėraštukus vaidintojai ėmė lygiai taip 
pat raukytis, mat visada šitaip būna: jeigu pamatai ką valgant citriną 
arba rūgštų obuolį, tau irgi ima rodytis, jog valgai tą pat, ir burnoj 
pasidaro be galo rūgštu. 

Tai buvo labai bjauri išdaiga, ir ji visiems didžiai nepatiko. 

Kukulis buvo labai nedoras berniukas, nors ir kurpius, taigi už baus- 
mę per pietus vietoj saldaus patiekalo jam tekdavo valgyti dervą, o 
vietoj ledų — batų tepalą, nes nieko geresnio jis ir nebuvo nusipelnęs. 
Bet čia buvo per menka bausmė už tai, ką jis iškrėtė vienam geram 
ponui. Tasai ponas atėjo užsisakyti batų. Kadangi jisai turėjo be galo 
didelę koją, tai meistras Simonas Dervasiūlis ir dvylika jo padėjėjų su- 
puolė ją matuoti tokia ilga viela, kokia matuojamos gatvės. Tuo tarpu 
Kukulis, matydamas, kad niekas į jį nežiūri, nemačiomis įbruko šiam 
geram žmogeliui į kišenę vėžį. 

Dedasi tasai žmogus į kišenę ranką ir kad suriks nesavu balsu! Vėžys, 
jau sugraužęs nosinaitę, pirštines ir laikraštį, kurį gerasis Žmogus ne- 
šiojosi kišenėj, dabar pastvėrė jam už piršto ir taip skaudžiai sugnybo, 
jog meistras Simonas Dervasiūlis pasileido bėgti kiek įkabindamas to- 
lyn ir bėgo net dvejus metus. Kai atsitokėjęs apsigręžė, pasirodė, jog iš 
baimės jis atsidūrė Amerikoj. Ir net nepamatė, kaip perplaukė van- 
denyną. 

Kukulis, likes dabar be šeimininko, turėjo eiti kur tinkamas. Kadangi 
jis apie nieką daugiau negalvojo, tik apie išdaigas, tad labai dėl šito 
nesikrimto — pasiėmė ylą, dervasiūlio, kiek dervos ir išėjo sau. 

Eina, eina ir visur daro eibes. 

Kur yra kryžkelė, visuomet stovi stulpas, prie kurio žmonės prikala 
medinę ranką, rodančią kelią. Pamatė tokią ranką Kukulis, nuplėšė ją ir 
vėl prikalė taip, kad ji rodytų į dangų. Atėjo į tą kryžkelę vargšas pa- 
klydęs žmogus ir žiūri — stovi stulpas su medine ranka. Jis didžiai nuste- 
bo; kad ranka nepasukta nei į kairę, nei į dešinę, o pakelta į viršų. Tad 
ir pagalvojo jisai, jog šitaip turi būti iš tiesų ir reikią eiti dangaus 
link. Įlipo jis į stulpą, ėmė žingsniuoti viršun ir tebežingsniuoja vargšelis 
iki šiol, mat dangus neturi galo. 2 

O Kukulis keliavo sau ir keliavo. Sykį prie vieno sodžiaus sutiko 
didžiulį antiną, svirduliuojantį per lauką. 

— Kuo tu vardu? — klausia kurpius. 

— Vaitiekus Kvakėnas! — atsakė antinas. 

— O kodėl svirduliuoji? 

— Esu girtas! — tarė antinas ir ėmė šokti. 

Kurpiukui dingtelėjo, jog šisai antinas irgi toks pat nenaudėlis, kaip 
ir jis, tad ir sako jam: 

— Eime kartu, bus smagiau. 

— O kur tu eini? — klausia antinas. 

— Aš,— sako kurpiukas,— einu ten, kur gyvena batuotas kurpius.! 

— O, tai tolimas kelias, — atsiliepė antinas.— Tačiau vis tiek eisiu su 
tavim, mat tokių ausų, kaip tavo, dar nesu matęs. 

Eina drauge, ir jiedviem be galo smagu. Pasirodė, jog antinas buvo 
gal dar aršesnis pramuštgalvis, negu kurpiukas. Jiedu krėtė tokias eibes, 
kad žmonės, išvydę juos, bėgo kuo toliausiai. 

Eina jiedu, eina, žiūri — girioj miega senas senas žmogus, veikiausiai 
labai malonus ir geras, mat šypsosi miegodamas. Jie tučtuojau pamatė 
jį ir jau suka galvas, kokią čia šunybę jam padarius? 

— Sukvarksėsiu jam į ausį! — tyliai sako antinas. 

— Nereikia, jis kaipmat supras, kas tu per vienas, — atsakė kurpiukas. 

— Tai ką darom? 

— Geriausia būtų, jeigu jį supykinčiau. 

Patyliukais jis priėjo prie senuko ir nutraukė jam nuo kojų batus, 
paskui pririšo juos prie ilgos virvės, tą virvę užmetė ant aukštai augan- 


! Čia turima galvoje patarlė, kuri sako, kad kurpius visada vaikšto be batų. (Vert. 


past.) 

čios šakos, 0 pats su antinu susigūžė už kelmo ir laukia, kol senukas 
pabus. Senukas veikiausiai buvo labai neturtingas, mat kai atsibudęs 
pamatė esąs be batų, neišpasakytai nusiminė. Tačiau kaip jis nustebo, 
ūmai išvydęs savo batus virš savęs. Nušvitusiu veidu ištiesė ranką į juos, 
bet tą patį akimirksnį batai, lyg būtų buvę užburti, šastelėjo aukštyn. 
Senukas nustebo dar labiau, kai jie vėl nusileido, bet, vos tik pakėlė 
ranką, batai kaipmat vėl pašoko į viršų. Nusivarė senukas, begaudy- 
damas batus, tad atsisėdo ant žemės ir ėmė graudžiai verkti, mat jis 
nenumanė, jog tai nedorasis Kukulis tampo juos už virvelės. 

Ašaros senukui srūte sruvo per veidą. Ir Kukulis tyliai paklausė antino: 

„— Kvakėne, kas yra jo akims? 

— Nežinau, — atsakė antinas,— tik matau, kad jos visai šlapios. 

— Keista,— sušnibždėjo kurpiukas.— Pirmą sykį tat matau. 

Jį suėmė toks smalsumas, kad, užmiršęs batus, išlindo iš už medžio 
ir priėjo prie senuko. Šisai, išvydęs jį, sušuko: 

— Oi, kokia nelaimė! 

— Kas tau atsitiko, seneli? — paklausė kurpiukas. 

Senelis atsiliepė: 

— Mano batai nuskrido, o kitų aš jau niekad nebejsitaisysiu. 

Tada kurpiukas tarė: 

— Atnešiu tau tavo batus, tik pasakyk, kas čia teka tau iš akių? 

— Kas? Ogi ašaros. 

— Kas tai per daiktas? 

Senukas, baisiai nustebęs, paklausė: 

— Negi tu niekad nesi verkęs? 

— Nežinau, kas tat yra, — atsakė kurpiukas. 

— O juoktis ar moki? 

— O, ir dar kaip! 

Kukulis nubėgo ir atnešė batus. Jam iš paskos svirduliavo antinas Vai- 
tiekus Kvakėnas. Kurpiukas jau iš tolo rėkia: 

— Še savo batus, senuk! 

Senelis nustebo, pažvelgė į jį ir rimtai paklausė: 

— Tai tu buvai juos pavogęs? 

— Ašl — atsakė kurpiukas. 

— O kodėl? Ar tau jų reikėjo? 

— Nel | 

— Tai pasakyk, kodėl? 

— Kad tau ką blogo padaryčiau, iš pasileidimo,— tarė Kukulis. 

— O ar tu žinai, — pasakė senukas, — jog aš dėl to ir verkiau? 

— Ne,— atsakė kurpiukas.— O ar ašaros skauda? 

— Labai skauda, jos deginte degina, todėl niekad nedera nieko pri- 
varyti iki ašarų. Eikš arčiau. 

— Oho! — sušuko kurpiukas.— Veikiausiai nori mane prikulti, kam 
aš tau iškrėčiau šitą eibę. | 

Senelis nuliūdo ir tarė: 

— Noriu tave paglamonėti ir paprašyti, kad daugiau niekam nebe- 
darytum nieko pikta. Tad eikš pas mane. 

Kurpiukas nedrąsiai priėjo, senelis paglostė jam galvą ir pabučiavo. 

— Kas čia? — tyliai prakalbo kurpiukas ir persibraukė ranka per akis. 

— Nieko, — tarė senelis,— čia ašaros, taigi ir tu supratai, ką reiškia 
verkti. 

— Negali būti, — sako kurpiukas,— juk tu sakei, kad ašaros skaudina 
ir degina, o man dabar labai gera. 

— Jeigu Žmogus laimingas, būna ir šitaip. Taigi niekad nebekrėsk 
tokių eibių, kurios Žmones supykina arba nuliūdina. Ar visada buvai 
toks eibininkas? 

— Visada, — tarė kurpiukas— mat aš esu kurpius ir turiu būti links- 
mas, tik staliai liūdni, nes jie dirba karstus. 

— Jeigu jau esi toks linksmas, — kalbėjo senelis, glostydamas jam 
suveltą galvą — tai aš tave pamokysiu dar vieno dalyko. Klausykis, 
mano vaike: labai gerai, jeigu atsiranda pasauly linksmas žmogus, jis 
gali padaryti daug gero. 

— Keista,— atsakė kurpiukas.— Kada tik aš išdaigavau, visada gau- 
davau į kailį. 

— Mat vis nedorai elgdavaisi, kurpiuk,— tarė senelis.— Tyčiodavaisi 
iš kitų Žmonių, tad, kai tu būdavai linksmas, visi kiti liūdėdavo. Būk 
nuo šiol linksmas, bet taip maloniai, kad nuo tavęs niekas nebėgtų, o 
visi džiaugtųsi, kad, tave išvydę, visi pasmagėtų nuo tavo linksmumo. 
Elkis taip, kad tavo linksmumas paguostų nuliūdusius. 

— Ar aš mokėsiu toks būti? — paklausė kurpiukas. 

— Mokėsi! Mokėsi! Daryk, kaip moki, ir pamatysi, kad bus gerai. 

Sulig tais žodžiais senelis dingo. 

— Kvak! Kvak! — kiek išgalėdamas sukvaksėjo antinas.— Šisai sene- 
lis man patinka. Visiškai nesupyko. Įdomu. 

Ir abu patraukė toliau. 

Kurpiukas linksmai sau švilpavo ir šoko. Antinas Kvakėnas taip pat 
buvo kuo geriausiai nusiteikęs ir dainavo tokias juokingas daineles, jog 


e; 0) | wos 


kui širdy buvo taip lengva, kaip dar niekad iki šiol. 

Eina eina juodu ir žiūri — girioj paklydę du vaikai. Sėdi po medžiu 
ir taip gailiai verkia, kad net širdis plyšta, žiūrint į juos. 

— Iškrečiam jiems kokią eibę! — sušuko antinas. 

Bet kurpiukas pasakė: 

— Esi kvailas kaip višta. Tučtuojau daryk, kaip tau sakysiu. Eik 
prie vaikų ir imk šokti ant vienos kojos, o aš atsistosiu ant galvos ir 
mataruosiu kojomis. 

Na ir šoko antinas, ojoj! O kurpiukas taip mataravo kojomis, kad 
net kurpė jam nulėkė ir užsikabino ant aukščiausios pušies viršūnės. 

Vaikai tik žiūri pro ašaras, žiūri ir kad suspigs iš džiaugsmo, kad 
pradės kvatotis, net springsta. 

Kurpiukas su antinu šitaip juos linksmino iki vakaro, o vakare ieško- 
dami užtiko juos tėvai ir išvydę, kas dedasi, išbučiavo kurpiuką, išbu- 
čiavo antiną, kuris dėl šito neišpasakytai didžiavosi. 

Eina juodu toliau, eina, nė žodžio viens kitam nesako, tik jaučia, kad 
abiem be galo gera. Po kiek laiko pakelia akis — pakelėj sėdi elgeta 
ir dejuoja. 

— Kas tau yra? — klausia kurpiukas. 

— Alkanas esu, — sako elgeta —ir nelaimingas. Sušelpkit kuo nors. 

Pagalvojo kurpiukas ir pirmiausia ėmė kreikšti po kišenes, o paskui 
po ausis — iš pradžių apžiūrėjo dešinę, po to kairę, tačiau nieko nerado, 
tik dervos. Pagalvojo, pagalvojo ir sako: 

— Ar labai esi liūdnas? 

— Oi, labai, — sudejavo elgeta. 

— Nieko tau duoti neturime, bet norime tave palinksminti. Kvakė- 
nai! — suriko jis antinui.— Pašok krakoviaką! ! 

Antinas vieną koją pasibruko po sparnu ir taip juokingai ėmė trepi- 
nėti, sukdamasis ratu, jog net numirėlis prasijuoktų. 

— Ojajai! — sušuko elgeta juokdamasis. 


! Lenkų tautinis šokis. (Vert. past.) 

Bet čia dar ne galas. Antinas kaipmat liovėsi šokęs ir kad ims dai- 
nuoti, iškraipydamas gaidą: 


Ponia antinienė 
Nusiminus rauda: 
Antinui po vaišių 
Baisiai galvą skauda! 

— Ojojoi! — juokėsi elgeta taip balsiai, kad net varnos pakilo iš 
medžio netoliese. 

Po to jis tarė: 

— Tegu jums dievas atlygina. Aš jau nebe alkanas. 

Kurpiukas su antinu patraukė savais keliais. Kiek paėjus, antinas 
klausia: . 

— Keista, tačiau man atrodo, jog elgeta pasisotino juoku. Ar juoką 
galima valgyti? 

— Veikiausiai tai labai sveikas valgis, — tarė kurpiukas. 

Keliavo jiedu šitaip savaičių savaites, mėnesių mėnesius. Tik išgirdę, 
jog kuriam nors mieste ar sodžiuj gyvena susikrimtęs žmogus, ko grei- 
čiausiai skubėdavo ten ir linksmindavo jį. Netrukus jie pagarsėjo visoj 
šaly, ir visur žmonės jų laukdavo su džiaugsmu. Antinas Kvakėnas metė 
gėręs ir kiauras dienas sukdavo galvą, kaip pralinksminti sielvartaujan- 
čius Žmones. " 

Ir abudu buvo laimingi. Bet šitai dar niekis. 

Sėdi jie sykį miške ir dainuoja, tik žiūri — kažkas joja. Tai buvo 
karaliaus Marmelado šauklys, toks turtingas, jog galėdavo per dieną 
pietus valgyti po dvylika kartų, o naktį jis keldavosi trisdešimt šešis 
kartus ir guldavosi vis į kitą lovą, mat vienoj miegoti jam nusibos- 
davo. Net buvo šnekama, kad alų jis gerdavęs vietoj vandens, o batų 
niekad neduodavęs taisyti, mat jų turėjęs tris poras. 

Karaliaus Marmelado šauklys, pamatęs kurpiuką ir antiną, iš pagar- 
bos jiems nukrito nuo arklio, o atsikėlęs priėjo prie jų ir žemai žemai 
"nusilenkė. 

— Jis man šitaip lenkiasi, — sušnabždėjo antinas. 

— Paikas esi, Kvakėne! — atsiliepė kurpiukas. 

O šauklys prašneko: 

— Esu karaliaus Marmelado ministras, pats išmintingiausias jo rū- 
muose. Pasakykite man, katras judviejų esate kurpius Kukulis ir katras 
antinas Kvakėnas. 

Antinas ėmė juoktis, net už šonų laikydamasis — kaip išmintingiausias 
ministras neatskiria kurpiuko nuo antino! 

— Aš esu Kukulis,— tarė kurpius. 

— O aš ponas Kvakėnas! — atsiliepė antinas, visada prie savo pavar- 
dės pridedąs „ponas“. 

— Taigi turiu jums pranešti, kad kuo greičiau skubėtumėt į kara- 
liaus Marmelado rūmus, mat karalius labai serga ir be galo susikrimtęs. 

— Oho! — suriko antinas. 

— Einam! — tarė Kukulis.— Pasakyk mums, kurioj pusėj tie rūmai. 

Šauklys tarė: 

— Eikite prie didžiojo ąžuolo, ten apsisukite tūkstantį kartų į dešinę 
pusę, o paskui paėjėkite dešimt žingsnių nuo ąžuolo į kairę ir rasite 
IUmMUS. 

— Kva, kva! — nustebo antinas.— Tad kuriam galui suktis tūkstantį 
kartų į dešinę? 

— Toks etiketas, — atsiliepė ministras, — kad sunkiau būtų surasti. Ta- 
čiau sukdamiesi negaišuokit, kad karalius Marmeladas tuo tarpu ne- 
numirtų. 

Jiedu nuskubėjo kuo greičiausiai, apsisuko tūkstantį kartų ir kaip- 
mat surado rūmus. 

Karalius Marmeladas baisiai dejavo ir vaitojo, o karalienė Marisia taip 
graudžiai verkė, jog palei rūmus nuo jos ašarų susitvenkė kūdra; ji 
buvo atsiradusi taip seniai, kad joje jau plaukiojo auksinės varlės. 

Kukulis pasilenkė prie karaliaus ir paklausė:- 

— AI seniai sergi, pone karaliau? 

— Jau šimtas septinti metai! — išstenėjo karalius.— Tada pavalgiau 
paskutinius pietus. Tada ir savo karūną praradau. 

— Kva! — suriko antinas. 

— Ką jis sako? — pabūgo karalienė.— Gal jis kandžiojasi? 

— Ne, karaliene, — atsakė kurpiukas.— Jis džiaugiasi, jog karalius bus 
sveikas. 

Kukulis kažką pašnibždėjo antinui, ir abu ėmė prieš karalių taip mai- 
vytis, išdaigauti, o antinas taip juokingai vartėsi, jog karalius norom 
nenorom ėmė juoktis, o karalienė nedelsdama išgręžė šlapią nuo ašarų 
nosinaitę ir padžiovė prieš saulę. 

Ojojoi! Kas dėjosi! Antinas taip šoko krakoviakus, jog visi raitėsi 
iš juoko. 

Bet ėmė ir atsitiko nelaimė. Kukuliui krečiant be galo juokingus 
pokštus, karalius taip pradėjo kvatotis, jog iš juoko sprogo. Visi baisiai 
persigandę žiūri — o karaliui iš pilvo tik taukšt ir iškrito jo auksinė 
karūna. Mat prieš šimtą septynerius metus, valgant pietus, ji nukrito 
jam nuo galvos tiesiai į lėkštę, o kadangi karalius buvo labai ėdrus, tai 
su sriuba prarijo karūną ir nuo to susirgo. 

Tačiau Kukulis nesutriko, kaipmat čiupo ylą, dervą ir dervasiūlį ir 
puolė siūti karaliui pilvą. Dailiai užsiuvo, o karalius vis dar juokiasi. 
Šitaip jis juokėsi penkias savaites, o kai pagaliau nuilso, savo dukterį 
išleido už kurpiuko, o jį patį paskyrė kunigaikščiu ir davė herbą, kur 
buvo išpieštos ilgos ausys ir yla. Antiną pakėlė į bajorus ir apdovanojo 
ordinu iš auksinio popieriaus. 

Gyveno jie laimingai, tik antinas Vaitiekus neilgai džiaugėsi, mat 
vieną naktį karaliaus ministras jį pavogė, papjovė ir sušveitė. 


Ai 


1 


KAIP SIUVĖJAS SIŪLELIS TAPO KARALIUM 


Taidaraidos miestely gyveno siuvėjas Juzefas Siūlelis. Turėjo barz- 
delę kaip ožio ir visada buvo linksmas. Ir buvo labai jau liesas. Kiek- 
vienas siuvėjas liesas, mat jis turi būti panašus į adatą ir siūlą. Tačiau 
Siūlelis buvo toks liesas, jog sumodavo išlįsti pro savo rankoj laiko- 
mos adatos skylutę. Jis nieko kito valgyti negalėdavo, tik makaronus, 
mat tik jie šiaip taip prasmukdavo jam pro gerklę. Geras tai buvo 
žmogus, visada šypsantis. Barzdoj jis turėjo šimtą trisdešimt šešis plau- 
kus ir kartais per šventes supindavo juos į kaseles. Tada be galo gražiai 
atrodydavo. | 

Gal būtų laimingai ir nugyvenęs savo amžių, jei ne viena čigonė. Ji 
susižeidė koją, žaizda buvo labai didelė. Siūlelis taip dailiai jai užadė tą 
žaizdą, kad nė žymės neliko. Iš dėkingumo čigonė apsiėmė jam paburti 
iš rankos ir pasakė: 

— Jeigu sekmadienį išeisi iš šito miesto ir patrauksi į vakarus, nueisi 
į tokią vietą, kur tave išrinks karalium. 

Siūlelis tik juokais leipo, tat girdėdamas. Tačiau tą pat naktį susap- 
navo, jog iš tiesų tapo karalium ir iš gero gyvenimo taip nutuko, jog 


11. Teisingas zuikis 161 


pasidarė panašus į didžiulę statinę. Atbudęs galvoja: „O gal ir teisybė? 
Kas žino? Na, kelkis, ponas Siūleli, ir eik į vakarus!" 

Pasiėmė ryšulėlį, šimtą adatų, tūkstantį kilometrų siūlų, pirštelį, lai- 
dynę, didžiules žirkles ir išėjo, klausinėdamas žmonių, kurioj pusėj tie 
vakarai. Niekas šito Taidaraidos miestely nežinojo, tik vienas senas 
žmogus, sulaukęs šimto šešerių metų, pagalvojo ir pasakė: 

— Vakarai veikiausiai bus toj pusėj, kur leidžiasi saulė. 

Buvo aišku, jog tai labai išmintingas patarimas, todėl siuvėjas Siūlelis 
ir patraukė ton pusėn. Netoli jis tenuėjo, ir laukuose pakilo vėjas, net 
nelabai smarkus, bet kadangi Siūlelis buvo neapsakomai liesas, tai vė- 
jas pastvėrė jį ir ėmė nešti. 

Skrenda Siūlelis oru ir juokiasi kiek išgalėdamas, juk taip smagu! 
Tačiau vėjas nusilpo ir paleido siuvėją žemėn. Apraibo jam akys, ne- 
benumano, kas su juo dedasi. Tik pajuto atsidūręs kažkieno rankose, 
„mat išgirdo piktą riksmą: | 

— Kas čia per užpuolimas? 

Žiūri ponas Siūlelis, kad aplink javų laukas, o jis pats žvirblių Bai- 
dyklės glėby. Ponas Baidyklė buvo labai išsigašinęs, dėvėjo tik mažu- 
mėlį apiplyšusias kelnes, žalią palaidinę ir sulankstytą cilindrą. Jis turėjo 
dvi kojas iš kuolų ir tokias pat dvi rankas. 

Siūlelis nusiėmė kepurę, Žemai nusilenkė ir sako plonu balsu: 

— Reiškiu pagarbą maloniajam ponui. Labai atsiprašau, jeigu numy- 
niau koją. Esu ponas Siūlelis, siuvėjas. 

— Labai džiaugiuosi — atsakė Žvirblių Baidyklė,— susipažinęs su tokiu 
maloniu žmogum. Aš esu grafas Baidyklė, mano herbas — keturios laz- 
dos. Čia sergsčiu, kad žvirbliai nevogtų kviečių, tačiau menkai tuo 
tesirūpinu. Esu neapsakomai narsus ir norėčiau kovoti tik su liūtais ir 
tigrais, tačiau jie šiais metais retai teateina paėsti kviečių. O kurgi 
einate, ponas Siūleli? 

Ponas Siūlelis vėl nusilenkė ir triskart pašoko, mat jis buvo labai 
mandagus ir žinojo, jog dideli ponai irgi šitaip lenkiasi. 

— Kur aš einu, ponas grafe? Einu ten, kur būsiu karalium. 

— Ar iš tiesų? 

— O kaipgi! Juk aš gimiau būti karalium. O gal, ponas grafe, eisi 
"su manim, drauge bus smagiau? 

— Gerai, — atsakė žvirblių Baidyklė.— Man čia jau įgriso. Tačiau, po- 
nas Siūleli, būkite geras ir kiek aptvarkykit mano drabužius, mat norė- 
čiau keliaudamas vesti, taigi turiu atrodyti kaip dera. 

— Su mielu noru,— tarė Siūlelis. 

Kibo jis į darbą, ir po valandos Baidyklės drabužiai pasidarė puikiausi, 
o cilindras atrodė tarsi naujas. Žvirbliai, sulėkę iš viso lauko, kiek šai- 
pėsi iš jo, tačiau jis šito nė kiek nepaisė, tik ko oriausiai Žžingsniavo 
su Siūleliu. Eidami abu labai maloniai šnekėjosi, be galo viens kitą pa- 
milo ir be atvangos traukė į vakarus. Miegodavo paprastai abudu kvie- 
čiuose, o nakčiai siuvėjas, kad jo vėjas vėl nenuneštų kur, prisirišdavo 
siūlu prie Baidyklės, mat šisai buvo sunkesnis. O kai juodu užpuldavo 
šunys, Baidyklė, pagal savo amatą būdamas narsuolis, išsitraukdavo koją 
ir sviesdavo į šunis. Paskui vėl ją prisirišdavo prie liemens. 

Sykį pavakary jiedu mato, kad miške dega kažkoks žiburėlis. 

— Einam ten, gal gausim nakvynę! — sako Siūlelis. 

— Padarykim jiems tą garbę! — atsakė grafas Baidyklė. 

Žiūri, jog šisai namas kažkoks keistas, mat vaikšto. Stovi ant keturių 
letenų ir be atvangos sukasi. 

— Šio namo savininkas veikiausiai linksmas žmogus,— sušnibždėjo 
Siūlelis,— šoka be perstojo. | 

Palaukė, kol durys atsisuko prie jų, ir įėjo į vidų. Be galo jau keistas 
šitas namas buvo. Nors buvo vasaros metas, bet židiny kūrenosi di- 
džiuliai rąstigaliai, o ant ugnies sėdėjo kažkoks bajoras ir šildėsi. Kart- 
kartėmis pasisemdavo saują žarijų ir rydavo jas pasigardžiuodamas. Iš- 
vydęs keleivius, priėjo prie jų, nusilenkė ir sako: 

— Berods, būsite ponas Siūlelis ir grafas Baidyklė? 

Jiedu nustebo dėl šito, tačiau nė žodžio nepratarė, tik Siūlelis stryk- 
telėjo tris sykius, o Baidyklė nusivožė cilindrą. Bajoras ir sako: 

— Likite pas mane vakarienei, o rytoj galėsit keliauti toliau. Tuojau 
pašauksiu pačią, dukterį ir giminaičius. 

Jis pliaukštelėjo delnais, ir bematant susirinko didelis žmonių būrys. 
Šeimininko duktė buvo labai graži, tačiau juokdamasi atrodė lyg arklys, 
žvengiąs pievoj. Jai be galo patiko ponas Siūlelis, ir ji pasakė, jog la- 
bai norėtų tokio vyro. Susėdo visi vakarieniauti — ponas Siūlelis ir Bai- 
dyklė ant suolo, o visi kiti ant geležinių puodų su žarijomis. Svečiai 
šituo didžiai stebėjosi. 

Šeimininkas tarė: 

— Nesistebėkit, gerbiamieji ponai, jog šitaip sėdime, mat mūsų. šei- 
mynai visuomet šalta. 

Buvo atneštas didžiulis katilas su sriuba, ir Siūlelis jau buvo bekeliąs 
šaukštą prie burnos, tik Baidyklė patraukė jam už skverno ir sušnibž- 
dėjo: 

— Ponas Siūleli, nevalgyk, čia karšta derva! 

Tad nemačiomis, dėdamiesi, jog sriuba labai patinkanti, jie tą viralą 
išpilstė po stalu. Paskui kažkoks keistas tarnas atnešė daugiau patiekalų: 
tai buvo žiurkės, apipiltos kažkokiu bjauriu padažu, paskui atnešė spir- 
gintų skėrių, sliekų su Parmos sūriu vietoj makaronų, o saldų patiekalą 
atstojo supuvę kiaušiniai. Visa tai jie dygėdamiesi mėtė po stalu. Staiga 
šeimininkas tarė: 

— Ar žinote, ponas Siūleli, kad numirė Pacanovo karalius? 

— O kur tas Pacanovas, ar toli? — paklausė siuvėjas. 

— Papjautas gaidys iš ten atbėga čia per dvi dienas. O ar žinote, kad 
ten dabar ieškoma karaliaus? Karalius bus tas, kas ves mano dukterį. 

Mergina iš džiaugsmo kad sužvengs lyg senas arklys ir kaipmat 
rankomis apglėbė Siūleliui kaklą. 

— Bėgamel — sušnibždėjo Baidyklė. 

— Kad nežinau, kur durys. Nebėra išeities! 

Visa šeimyna pralinksmėjo, o šeimininkas ūmai tarė: 

— Išgerkim į jūsų sveikatą vyno ir užtraukim smagią dainą. Ponas 
Siūleli, gal mokate kokią dainą? 

— Taip, — atsakė Siūlelis,— net labai gražią. 

Sulig tais žodžiais jis mirktelėjo Baidyklei ir sukuždėjo: 

— Žiūrėk, brolyti, į duris, kai jos atsisuks prie mūsų, tada riktelėk! 

Po to jis atsistojo, nusiėmė kepurę ir laibu balseliu ėmė traukti vie- 
nintelę, kokią mokėjo, giesmę: 

— „Lūpos mano, garbinkit mergelę švenčiausią ir apsakinėkit šlovę 
jos paslaptingiausią!“ 

Šią pat akimirką ėmė dėtis kažkas baisaus. Visa šeimyna pašoko, ėmė 
staugti ir spiegti, šokinėti ir plūstis. O ponas Siūlelis gieda sau, ir gana. 
Jaučia jis, kad namas nuo tos giesmės kažkur bėga, tačiau Siūlelis įtrau- 
kė į plaučius daugiau oro ir giedojo lyg ploniausia vargonų dūdelė. 
Baigė giesmę ir vėl pradėjo iš naujo. Tuo metu viskas pranyko iš akių, 
namas subyrėjo į skiedreles ir pakilo baisus viesulas. 

Žiūri jiedu išsigandę ir mato, jog stovi pievoje. Siūlelis ir sako: 

— Čia buvo baisūs velniai, tačiau mes įveikėm juos! 

— Tai manęs jie taip išsigando! — tarė Baidyklė. 

Ir eina jiedu toliau. Kadangi Siūlelis iš senojo velnio išgirdo, jog 

Pacanove mirė karalius, tad jiedu ir patraukė į tą puikų miestą, gar- 
sėjantį kalviais, kaustančiais ožkas. Keliavo jie septynias dienas, patir- 
dami aibę visokių nuotykių, pagaliau išvydo miestą ir pažino, jog čia 
garsusis Pacanovas. Tačiau jie be galo nustebo, net aiktelėjo — visur 
buvo giedriausias oras, tik šiame mieste Žžliaugte Žžliaugė lietus, pylė 
kaip iš kibiro. 

— Aš neisiu tenai, — sako Baidyklė — man cilindras peršlaps. 

— O aš net karalium nenoriu būti tokioj šlapioj vietoj! — atsiliepė 
siuvėjas. 

Tačiau mieste esantieji žmonės juos pamatė, ir didžiulė minia plūs- 
telėjo jų link. Burmistras atjojo pakaustyta ožka, ir minia proverksmiais 
ėmė šaukti: 

— Garbingieji ponai| Gelbėkite mus! 

— O kas jums atsitiko? — klausia Siūlelis. 

— Tvanas mus semia, galas ateina! Mūsų karalius mirė prieš savaitę, 
ir nuo tos valandėlės lietus pliaupte pliaupia ant mūsų puikaus miesto. 
Net ugnies užsikurti negalim židiniuose, mat per kaminus be atvangos 
vanduo teka. Žūstame, garbingieji ponai! 

— Čia jau prastai! — labai išmintingai pasakė Siūlelis. 

— Oi, ir dar kaip prastail O labiausiai mums gaila velionio karaliaus 
dukters, mat ji, vargšė, plūste plūsta ašaromis, ir dėl to vandens dar 
daugiau atsiranda. 

— Jeigu šitaip, tai iš tiesų prasti reikalai! — dar išmintingiau pasakė 
Siūlelis. 

— O garbingieji ponail — sušuko burmistras,— gelbėkite mus, gelbė- 
kite! Ar žinote, kokią didžią dovaną karalaitė paskyrė tam, kas lietų 
sulaikys? Ji pasižadėjo tekėti už jo, ir jis taps karalium. 

— Oi,— sušuko Siūlelis— ar iš tiesų? Ponas Baidykle, einam į mies- 
tą. Reikia pamėginti. | 

Juos nuvedė per smarkų lietų pas velionio karaliaus dukterį. Šioji, 
pamačiusi Siūlelį, suriko: 

— Oi, koks dailus jaunikaitis| 

O Siūlelis stryktelėjo tris sykius, kiek įmanydamas aukščiau, ir pasakė: 

— Ar teisybė, karalaite, jog tekėsi už to, kas sulaikys lietų? 

— Esu prisiekusi. 

— O jeigu aš tat padarysiu? 

— Priesaiką tesėsiu. 

— Ir karalium tapsiu? — kamantinėjo Siūlelis. 

— Tapsi, dailusis jaunikaiti. 

— Gerail — sušuko Siūlelis.— Einu sulaikyti lietaus. 

Mirktelėjo grafui Baidyklei, ir abu išėjo. Visas miestas, kupinas vil- 
ties, išgužėjo paskui juos, norėdamas pamatyti šį didį stebuklą. 

O Siūlelis eina po lietsargiu su Baidykle ir šnekasi: 

— Klausyk, Baidykle, ką čia padarius, kad nustotų liję? 

— Reikia, kad būtų giedra. 

— Bet kaip tat padaryti? 

— Nagil Pasukim galvas! 

Tris dienas jiedu suko galvas, o lietus vis pila, pila ir pilal 

UŪmai Siūlelis taukštelėjo sau per kaktą, subliovė iš džiaugsmo lyg 
ožka ir šaukia: 

— Žinau, iš kur tas lietus! 

— Iš kur? 

— Iš dangaus! 

— Et! — sumurmėjo Baidyklė.— Šitiek proto ir aš turiu. Aišku, kad 
lyja ne iš apačios į viršų, o atvirkščiai. 

— Taip, — sako Siūlelis— bet kodėl lyja tik ant miesto, o kitur ne? 

— Ogi kad kitur giedra| | 

— Kvailas esi, grafe! — tarė siuvėjas.— Bet pasakyk man, kada pra- 
dėjo lyti? 

— Sako, jog nuo karaliaus mirties. 

— Matai! Aš jau viską žinau! Va kas: karalius buvo toks didelis ir 
galingas, jog po jo mirties danguje atsirado skylė. 

— Oi, oil Teisybė! 

— Lietus prapliupo iš šitos skylės, ir, jeigu ji nebus užsiūta, šitaip liks 
iki pasaulio pabaigos. 

Ponas Baidyklė plačiai išsprogino akis ir pasakė: 

— Savo gyvenime dar nemačiau tokio išmintingo siuvėjo. 

Abudu labai apsidžiaugė, nuėjo pas burmistrą ir liepė paskelbti, jog 
Siūlelis, Taidaraidos miesto pilietis, žada sustabdyti lietų. 

— Tegyvuoja ponas Siūlelis! Tegyvuoja! — sušuko visas miestas. 

Tada Siūlelis liepė sunešti iš miesto visas kopėčias, surišti jas ir 
atremti į dangų. Pats jis pasiėmė šimtą adatų, ritę su tūkstančiu kilo- 
metrų siūlų ir ėmė lipti tomis kopėčiomis į viršų. Grafas Baidyklė apa- 
čioje vyniojo siūlus iš ritės. Užlipo Siūlelis iki pat kopėčių viršaus ir 
mato danguje skylę, didumo sulig visu miestu. Nuplėšto dangaus lopas 
buvo nukaręs apačion, o pro tą angą garmėjo vanduo. Kaipmat siu- 

vėjas kibo į darbą — siuvo ir siuvo dvi dienas. Pirštai jam sugrubo nuo 
siuvimo, tačiau darbo nemetė; paskui dangų išlygino laidyne ir, visiškai 
nusikamavęs, nulipo kopėčiomis žemyn. 

O mieste oras kuo giedriausias. Grafas Baidyklė iš džiaugsmo vos 
galvos nepametė, visi miesto gyventojai taip pat iš džiaugsmo buvo lyg 
pakvaišę. Karalaitė nusišluostė akis, kurios bemaž jau buvo išverktos, 
ir, puolusi Siūleliui ant kaklo, širdingai jį išbučiavo. 

Siūlelis buvo laimingas. O tuo tarpu burmistras su piršliu jam atnešė 
auksinį skeptrą, puikią karūną ir sušuko: 

— Tegyvuoja karalius Siūlelis! 

— Tegyvuoja, tegyvuoja! Ir tegu būna karalaitės vyras ir teviešpa- 
tauja laimingai! 

Taigi ir ilgai viešpatavo šis linksmas karalius, o jo valstybėj niekad 
nelijo. Savo bičiulį jis paskyrė Didžiuoju valstybės sargu ir pavedė jam 
baidyti žvirblius nuo karaliaus galvos. | 


TRYS ADATOS, 
TRYS VARPOS IR STEBUKLINGA DŪDELĖ 


Gyveno kitados avių piemuo, sumanus vaikinas, neieškąs žodžio ki- 
šenėj. Kaipmat permanydavo kiekvieną tėvo pamokymą. O kai iške- 
liavo pasižvalgyti po pasaulį, tėvas jam davė šunį, kad jis pagelbėtų 
prireikus, kardą apsiginti ir stiklainį gydomojo tepalo. Sukoręs geroką 
kelio galą, priėjo didelį miestą, kur gyveno karalius. 

— Kodėl karaliaus rūmai juoda gelumbe aptraukti? | 

— Ogi todėl, kad liepsna spjaudąs slibinas rytoj gaus naują auką. 
Kasmet mūsų miestas turi jam duoti praryti merginą, kuri ištraukia 
burtą, kitaip jis pasiraustų po miestu ir jį užtvindytų. Šiemet burtas 
atiteko vienturtei karaliaus dukteriai. 

— Ar nereikėtų šitą slibiną nugalabinti? 

Dėl tų žodžių miestiečiai jį išjuokė. 

— Kvailas! Narsūs riteriai nieko nepadarė, tik galvas padėjo... Nors 
mūsų karalius ir buvo įsakęs paskelbti, jog tam, kas išgelbės jam vienin- 
telę paguodą, atiduos ją už pačią ir pridės pusę karalystės kraičio. 

Tačiau piemuo sako jiems: 

— Veskite mane pas karalių! 

Karalius be galo apsidžiaugė, kad atsirado drąsuolis, ryžtąsis padaryti 
slibinui galą. Naktį piemuo miegojo saldžiai, mat jį liūliavo didžiai 
mokytas juodasis strazdas, be atvangos švilpaudamas graudžią dainelę: 


Ry-toj! Ry-toj! Ry-toj! 
Sli-bi-nas, sli-bi-nas 
Pra-ris! Pra-ris! Pra-ris! 


Piemuo nebuvo taip liūdnai nusiteikęs, kaip šitas mokytas paukštis. 
Jis buvo tikras, jog suras būdą, kaip įveikti baisūną. 

Kai smėlio laikrodis rytą rodė aštuonias, didžiulė žmonių minia, ty- 
lėdama it numirėlis, nulydėjo mylimą karalaitę prie nelemto kalno, iš 
kurio vidaus šnarėdamas išplasnojo pragariškas baisūnas su dviem spar- 
nais, devyniom galvom ir devyniom uodegom. Iš visų devyngalvio nasrų 
pliūpčiojo dvokiančios liepsnos, pro kurias jis kaišiojo liežuvius, neap- 
sakomai bjauriai čepsėdamas. 

Slibinas pirmiausia ryžosi sudoroti piemenį, kuris stovėjo visų priešaky 
su kardu ir šunimi. Tačiau šitas varvanosis jį aplenkė. Čykšt, čykšt, čykšt 
kardu devynis sykius. Ir nusirito galvos, iškrito liežuviai, nulėkė į šalį 
sparnai. Baisūnas gulėjo negyvas. Iš visos širdies jam dėkojo karalaitė, 
džiaugdamasi, jog savo ranką atiduos nugalėtojui. Nors ir tučtuojau 
būtų įmaniusi tat padaryti. 

— Dabar ne,— atsako piemuo, šluostydamas nuo kardo slibino krau- 
ją — tik po metų, mat aš dar turiu keliauti į pasaulį. Tik jeigu po metų 
ir šešių savaičių negrįžčiau, tada būtum laisva ir galėtum rinktis kitą 
vyrą. 

Be didelio džiaugsmo karalaitė linktelėjo galvą, jog palūkėsianti, ir 
kaip sužadėtuvių ženklą padovanojo jam auksinį žiedą su žaliu sma- 
ragdu. 

Jiedviem šitaip bešnekant, priėjo pavyduolis karaliaus tarnas, staigiai 
išsitraukė kardą, mirtinai perrėžė juo laimingąjį piemenį ir lavoną įmetė 
į slibino urvą. Po to liepė karalaitei pasižadėti, jog tekėsianti už jo, 
o tėvui pasakysianti, kad slibiną nugalabijęs ne piemuo, o jisai. Ki- 
taip — ir pati atsidursianti slibino urve su savo numylėtiniu! 

Karalaitė be galo išsigando nedorėlio grasinimų. Nebesumano vargšė, 
ką daryti, nuo vienos mirties išsigelbėjusi, prieš kitą stovėdama. Tad 
ėmė ir pasižadėjo balsu, tačiau širdy prisiekė atkeršysianti klastingajam 
tarnui. Neišėjo jai iš galvos vargšo piemens žodžiai, kad jinai lauktų 
jo Metus ir šešias savaites. .. 

Tuo tarpu piktadarys didžiuojasi ir pučiasi prieš minią, prieš karalių, 
vesdamasis už parankės karalaitę. 

— Slibinas jau buvo beapžiojąs vargšelę devyneriais savo nasrais, tik 
aš pribėgau ir vienu ypu perrėžiau jam pilvą! 

Buvo iškeltos sužadėtuvės, tačiau karalaitė sėdėjo be galo susikrimtusi, 
o mokytasis strazdas, atneštas į salę, visiškai nebepravėrė snapo. Tuo 
tarpu į slibino urvą prasigavo ištikimasis piemens šuo, surado maišely 
stiklainį su gyvybės tepalu ir ištepė juo savo šeimininko lavoną. Piemuo 
kaipmat atgijo, prišoko prie slibino, nukirto nuo kiekvieno liežuvio po 
galiuką, nukarpė nuo jo spangių apatines blakstienas, susidėjo viską 
į maišelį ir patraukė su šunim ir kardu į pasaulį. 

— Kodėl ant jūsų bokštų plevėsuoja juodos vėliavos? — paklausė 
eidamas per pirmąją šalį. 

— Oi, kokie mes nelaimingi! — dejavo gyventojai.— Slibinas. .. 

— Ką čia tauškiate? Koks slibinas? Juk aš jį nugalabinau. 

— Čia jau kitas. Aršiausias iš visų pasaulio slibinų. Jis skrido pro 
langą, prie kurio stovėjo sosto įpėdinė, šukuodamasi auksinėmis šukomis 
savo ilgus juodus plaukus. Pastvėrė ją ir dingo. Jau bemaž metai ver- 
kiame jos. Ir niekas nežino, kur ji. Karalius taip susikrimto, jos netekęs, 
kad savo vienturtę dukterį prižadėjo išleisti už to, kas ją suras, o krai- 
čio duos pusę karalystės ir pridės pilną vežimą aukso. 

Piemuo nebesiklausė toliau, nes jam reikėjo skubėti. Mat kitą šalį 
irgi ištiko didelė nelaimė. Ten iki pat dugno išdžiūvo upės ir šuliniai. 
Po devynias ir po dešimt mylių žmonės eidavo vandens. Tam, kas patars, 
kaip pagirdyti ištroškusius, tos šalies valdovas žadėjo tokį pat atpildą, 
kaip ir anie du karaliai. Dar kitoj šaly trūko duonos. Badas išguldė tūks- 
tančius žmonių, besimaitinančių medžių žievėmis ir balandomis. Niekur 
neužtikdamas nė pragiedrulio džiaugsmo, piemuo dūmė kuo toliau, užsi- 
kimšęs ausis, kad negirdėtų nesibaigiančių dejonių, mat jis niekuo ne- 
įstengė padėti kenčiantiems žmonėms. Pagaliau jis atsidūrė nuožmioj 
dykumoj, kur tvyrojo smėlio ir akmenų laukai ir niekur nesimatė nė 
menkiausio augalėlio. Čia pati motina gamta buvo savo vaikams pik- 
čiausias slibinas. Tris dienas išklajojęs po dykumą, tamsią naktį tolumoj 
išvydo žiburėlį, tarsi būtų švietęs pirkelės langas, tačiau jis jau nebe- 
turėjo jėgų paeiti. Tik kitą dieną vargais negalais prišliaužė prie tos 
vietos. Tai buvo trobelė iš marmuro. Pasibaladojo ir įėjo. Graži mergelė, 
analoniai šypsodamasi, prakalbino jį: 

— Kaip tu čia įėjai, jaunikaiti? Ar tu žmogus, ar angelas? Tokio, 
kaip tu, dar nesu mačiusi, nors čia sėdžiu jau antri metai. Jeigu esi 
mirtingas Žmogus, tai tavo lemtis nekokia. Mane pagrobė slibinų valdo- 
vas, kai stovėjau prie lango. Laimė, kad jo dabar nėra, jis tave į smul- 
kiausius gabalėlius sudraskytų. Ai, ai... 

Ir gailiai pravirko. | 

— O kada šisai slibinas čia būna? — klausia piemuo. 

— Jis grįžta kasdien pavakariais devyniomis ir gulasi miegoti, o aš 
turiu jam tarnauti. Ir vadinti jį turiu: garbingasai pone slibinel — Pa- 
žvelgė mergelė jam į akis, paraudo ir atsiduso iš širdies. 

— Aš tau duosiu patarimą, mieloji mergele. Kai tavo garbingasai 6li- 
binas atsiguls, tu dėkis užmigusi ir staiga atsibusk, tarsi susapnavusi kokį 
negerą sapną. Jis veikiausiai paklaus, ką tu sapnavai. Atsakyk: „(Gar- 
bingasai pone slibine, sapnavau, kad vienoj šaly žmonės neturi vandens 
ir miršta iš troškulio.“ Tegul jis pasako tau, kodėl šitaip dedasi. Po kiek 
laiko vėl padaryk tą pat, pasimeilink jam, kiek išgali, ir paklausk, kodėl 
kitoj šaly stinga duonos. O trečiąjį kartą iškvosk jį, kaip pati galėtum 
išsigelbėti iš šitos nelaimės. Aš ateisiu rytoj po pusiaudienio sužinoti, 
ką pešei. Kas žino, gal ir pasiseks tau ištrūkti iš šitos pirkelės. 

Kai vakare garbingasai ponas slibinas ėmė knarkti, mergelė, kaip 
buvo pataręs piemuo, riktelėjo, tarsi pabudusi nuo nemalonaus sapno. 

— Kas tau yra? —suriaumojo slibinas. 

— Oi, sapnavau, garbingasai pone slibine, jog vienoj šaly žmonės 
vandens neturi. 

— Čia ne sapnas, o teisybė. Aš tat padariau. 

— O kodėl? 

— Mat jie mane užrūstino. Skridau sykį labai žemai, kažkoks kunigas 
mostelėjo šlakstykle ir nuplikino mane švęstu vandeniu. Iki šiol peršti. 
Taip supykau dėl tokio įžūlumo, jog išsekinau visus vandens šaltinius. 

— Kodėl gi? Negi dėl vieno kunigo turi visi kentėti? Ir nieko nebe- 
galima padaryti? 

— Cha, cha, chal — užbliovė slibinas.— Galima. Reikia įmesti į kara- 
liaus šulinius tris adatas, bet šitos adatos — cha, cha, cha! — padėtos 
mano skrynioj, ir niekam jų neduosiu. 

Sulig tais žodžiais apsivertė ant kito šono ir užknarkė. O mergelė vėl 
apsimetė išsigandusi sapno. 

— Kas tau vėl? 

— Oi! Garbingasai pone slibine, sapnavau daugybę karstų, o juose 
žmonės, numirę iš bado. 

— Cha, cha, cha! Ir čia mano darbas. Jų laukus padariau nederlingus, 
mat tos šalies karalius suplėšė paveikslą, kur aš, slibinų valdovas, bu- 
vau nupieštas. 

— Ir šie vargšai visada turės badauti? 

— Neišsigelbės ir jie, mat reikia tris varpas sutrinti į pelus ir paleisti 
juos pavėjui, tačiau šitos varpos, grąžinančios laukams derlingumą, guli 
mano skrynioj greta trijų adatų. Cha, cha, chal 

— Gal pasakysi, garbingasai pone slibine,— paklausė mergelė trečiąjį 
kartą, — kaip galėčiau pabėgti iš čia? Aš anaiptol šito nenoriu, man 
gera pas tave, tik šiaip sau klausiu tavęs, iš smalsumo. 

— Teisybę sakai. Nebuvo ir nebus tokio drąsuolio, kuris įstengtų iš 
čia ištrūkti. Greta trijų adatų ir trijų varpų mano skrynioj guli stebuk- 
linga dūdelė. Kas ją papūstų triskart iš eilės, tai nors ir už trijų šimtų 
mylių būtum, atsidurtum toj vietoj, kur buvo sudūduota. 

Kaip buvo sutarta, piemuo atėjo penkiomis po vidudienio. Slibino 
belaisvė jam apsakė visą pokalbį ir padavė tris adatas, tris varpas ir 
stebuklingą dūdelę. Paskui puolė piemeniui ant kaklo, šaukdama, jog 
mylinti jį labiau už gyvybę ir mielai. ., 

— Nieko iš to nebus, aš jau susižadėjęs. Bet jeigu turi gražią sukne- 
lę, galėsi būti pamerge per mano vestuves. Nesikrimsk, jeigu ji dar 
nepersiūta pagal paskutinę madą, laiko yra per akis, mat aš dar turiu 
kai ką nuveikti. 

Grįždamas atgal, pirmiausia užsuko į tą kraštą, kur niekas nebeaugo. 
Atidavė išalkusiam karaliui tris varpas, ir jos, sutrintos ir išbarstytos 
pavėjui, sugrąžino išsibergždusiai žemei derlingumą. Tiesiog akyse iš- 
augo javai ir ėmė plaukėti. Net seniausi žmonės neatminė tokių derlingų 
metų. Piemuo mandagiai atsisakė karaliaus dukters rankos ir pusės ka- 
ralystės, tik paprašė vežimo, mat jam skaudą kojas, o ir šuo pavargęs. 
Ir nuvažiavo į tą šalį, kur buvo sausra. Įmetus tris adatas į šulinį, van- 
duo ištryško per tris metrus į viršų, o šaukliai, subėgę iš visų pusių, 
pranešė, jog visur šaltiniai pilni vandens. 

Valdovas, matydamas, kad jis atsisakė pusės karalystės ir karalaitės 
rankos, prikrovė jo vežimą aukso ir brangenybių, paskyrė jam palydą 
iš virtinės karietų ir būrio tarnų ir atsisveikino su piemeniu, labai jo 
gailėdamas. Ir piemuo išvažiavo skubėdamas, mat metai ir šešios savai- 
tės jau buvo čia pat. 

Netrukus jis, apsirengęs aksominiais drabužiais ir tapęs dailiu jauni- 
kaičiu, įjojo į miestą. O čia prie kiekvieno namo plevėsavo raudonos 
vėliavos ir kabojo žali vainikai. 

— Mūsų karalaitė,— pasakojo jam smuklininkas užeigos namuose,— 
buvo išgelbėta iš slibino lygiai prieš metus ir šešias savaites. Pas kara- 
lių tada atėjo iš kažkur piemuo, siūlydamasis ją išvaduoti. Tačiau slibi- 
nas jį surijo, ir tik karaliaus tarnas nudėjo šį baisūną. Tačiau šiandien 
mūsų džiaugsmą temdo trys dalykai: pirma — kai nuo slibino nėrė odą, 
norėdami ją iškimšti, niekas neužtiko nė menkiausio kirčio ženklo, ant- 
Ia — karalaitė nuo anos dienos nė kartelio nenusišypsojo, verkia be 
atvangos. Ir trečia — mokytasis strazdas, taip gražiai lig tol švilpavęs, 
jau metai ir šešios savaitės kaip nebepraveria snapo. 

Jaunikaitis paprašė smuklininką popieriaus ir plunksnos. Parašė laiš- 
ką karalaitei, užklijavo karšta smala, prispaudė ją sužadėtuvių žiedu ir 
liepė ištikimajam šuniui nunešti jį ir atiduoti pačiai karalaitei į rankas. 
Rūmų tarnai leipo juokais, žiūrėdami į tokį supratingą šunį, laikantį 
nasruose laišką, ir įleido jį. 

Išvydusi savo žiedo antspaudą, karalaitė perskaitė laišką ir nualpo iš 
neapsakomo džiaugsmo. O mokytasis strazdas pravėrė snapą ir ėmė 
švilpauti: 

Klastūne, lauk! Lauk! 


Išgirdęs, jog nualpo duktė, atbėgo susirūpinęs tėvas. Karalaitė atmer- 
kė akis ir sako: 

— Jau esu laisva nuo priesaikos, mano tėve, ir galiu pasakyti teisybę. 
Mane išgelbėjo piemuo, o šisai tavo nedorasis tarnas jį nugalabino iš 
pavydo. Ir mane jis norėjo nužudyti, tėveli! Gąsdino baisiausiomis kan- 
čiomis, grasino amžiams įmesti į urvą. Taigi neliko kas darą, turėjau 
pasižadėti, tėvelil 

Stovi piktadarys prieš karalių išblyškęs, pusiau gyvas iš baimės, žo- 
džio negali išspausti. 

— (Galas tau, atiduodu tave teismui! 

Po to maloniai pasveikino jaunikaitį, o karalaitė negalėjo atsigėrėti 
jo gražiais drabužiais. Piemuo tuo tarpu paklausė klastingąjį tarną: 

— Jeigu tu sakaisi nugalabinęs slibiną, tai pasakyk, ko trūko jo 
lavonuiė 

— Nieko! — garsiai atrėžė akiplėša. 

— Tada pasižiūrėk! Šel 

Sulig tais žodžiais išėmė iš maišelio devynis jau sudžiūvusius slibino 
liežuvių galiukus ir devynias apatines blakstienas. Pridėjo jas prie sli- 
bino išnarų. Tiko. Piktadarys kaipmat buvo sukaustytas grandinėmis. 

Jis gavo pelnytą bausmę ir daugiau nebegalėjo kėsintis į dorą ir 
nekaltą karalaitę. 

Netrukus suvažiavo į vestuves svečiai; juos sveikino mokytasis straz- 
das, švilpaudamas jaunavedžių laimei naują dainą. Visuose rūmuose 
nebuvo nė kampelio, kur neskambėtų džiaugsmingi balsai. 

Svečiai negalėjo atsistebėti mokyto paukščio išmintingumu — baksno- 
damas snapu, jis smagiai šūkčiojo: 

— Tai gerai! Tai gerai! Šaunuolis! Šaunuolis! 

Jaunasis atsistojo prie lango, papūtė tris kartus stebuklingąja dūdele. 
Kaipmat ore sušlamėjo, suūžė. Ir prie stalo atsirado daili pamergė, toji 
pati mergelė, kuri buvo visų slibinų valdovo nelaisvėj. Jos tėvas taip 
pat buvo atlakdintas čia, 

Visi buvo laimingi. Piemuo prie tėvo lovos pakabino savo kardą, o 
šunį liepė gerai šerti, mat jis dar galėjo ne sykį praversti, 

Pasakėlė šit baigta, stovi košė išvirta. Kelkit, vaikai, paskubėkit, prie 
košelės greitai bėkit! 


N |; 


Ad59 
SSAAS 


KALADE PAVERSTAS JAUNIKAITIS 


Vienas našlys, gyvenąs su trimis dukromis mažoj pirkelėj, sykį labai 
sunkiai susirgo. Nusiminusios mergaitės puolė šen, puolė ten, bet nie- 
kas nieko negalėjo padaryti — ligonis ėjo vis silpnyn. Tada jų namų 
geroji dvasia — nykštukas joms pasakė, kad jų tėvą gali išgelbėti tik 
vanduo, pasemtas iš užžėlusio šaltinio miške. Ligonis žinojo apie tą šal- 
tinį. Mat plačiai ėjo kalbos apie gydomąją to šaltinio vandens galią, 
tačiau tuo vandeniu dar niekas nesigydė, nes kas tik prie šaltinio pri- 
eidavo, turėdavo kaipmat bėgti atgal, — kažkokios šmėklos imdavo gąs- 
dinti. Taigi trys dukterys irgi bijojo ten eiti. Tačiau tėvo sveikatai menks- 
tant ir jam pačiam vis kalbant, jog tasai vanduo veikiausiai padėtų 
jam atsigauti, vyriausioji duktė pagaliau tarė: 

* — Tėveli, kas bus tas, rytoj aš einu parnešti šito stebuklingo vandens. 

Ir nusiminusi, būgštaudama ji išėjo į mišką. Prasibrovusi per tankmę, 
mėgina semti iš to šaltinio vandens. Tik staiga, nors aplink nieko nesi- 
matė, ji išgirsta paslaptingą nemalonų balsą: 

— Neduosiu nė lašelio, jeigu nepasižadėsi tekėti už manęs... 

Vyriausioji duktė, tat išgirdusi, prapliupo kvatotis ir, nė žodžio neta- 
rusi, nuėjo sau, o namie tėvui pasakė, jog šaltinis taip apžėlęs, kad net 
prieiti prie jo neįmanoma. 

— Tada aš pamėginsiu savo laimę, — sako vidurinė duktė. 

Jai atsitiko taip pat, kaip ir vyriausiajai. Ji irgi atstūmė besiperšančią 
šmėklą ir sugrįžo namo be sveikatos vandens. Dabar atėjo eilė jau- 
niausiajai ir dailiausiajai — Maženkai. Prieina mergaitė, linksmai šypso- 
damasi, prie apžėlusio šaltinio, semia vandenį ir girdi malonų, pasitikė- 
jimą keliantį balsą: 

— Jeigu pasižadi tekėti už manęs, semk, kiek nori! 

Padrąsinta tokio malonaus balso, mergina, net nepagalvojusi, atsakė: 

— Gerai. Sutinku eiti už tavęs... 

Atsigėręs stebuklingo vandens, tėvas pajuto, kad skausmai regimai 
mąžta. 

Kitos dienos vakarą kažkas baladojasi į duris ir sako: 


Tuk-tuk-tuk į duris, 

Gal miela atidarys? 

Vakar man pasižadėjo, 

Kai vandens pasemt norėjo. .. 


Maženka suvirpėjo, išgirdusi tą patį malonų balsą, ir be jokios baimės 
atidarė duris. Į pirkią įvirto apglitusi kaladė. Maženka pažvelgė į ją 
maloniai, su užuojauta, padėjo įeiti į vidų. O kai kaladę palytėjo ranka, 
nuo mergaitės skaistaus žvilgsnio nukrito ant grindų šlapia žievė ir me- 
dis. Kaladės vietoj stovėjo dailus, šviesiaakis jaunikaitis, už bausmę pa- 
verstas kalade ir panardintas užžėlusiame šaltiny. 

Jiedu pamilo viens kitą iš pirmo pažvelgimo. Jaunikaitis kas vakarą 
ateidavo pas jauniausiąją našlio dukterį, ir iki dvyliktos nakties abu 
džiaugdavosi. Išmušus dvyliktai, jis užsidėdavo apglitusį medžio luobą 
ir grįždavo į užžėlusį šaltinį kentėti sunkios savo kančios. Jis tik prašė 
Maženkos neišduoti paslapties, mat netrukus turėjo baigtis šita jo lem- 
tis. Ji pasižadėjo niekam nė žodeliu neprasitarti apie tai. Tačiau piktos 
ir pavydžios seserys iš pat pradžių tą paslaptį sužinojo. Žiūrėdamos pro 
rakto skylutę, jos negalėjo atsigėrėti jaunikaičio gražumu ir kasdien 
vis labiau pavydėjo Maženkai. 

Pamačiusios, kad jaunikaitis, prieš įeidamas į kambarį, savo luobą 
pasideda ant suolo, pavydžios seserys jį sykį pastvėrė ir sukūreno. Iš- 
mušus dvyliktai, visas namas suskambo nuo Maženkos aimanų ir verks- 
mo. 

— Kas paėmė mano sužadėtinio apdarą? 

Jaunikaitis, matydamas mergelės sielvartą, giliai atsiduso ir tarė gai- 
liu gailiu balsu: 

— Man iki laisvės tetrūko tik septynių dienų, o dabar vėl reikės 
septynerius metus kalade būti. Sudie, Maženka, lik sveika! 

Ir kūkčiodamas dingo nakties tamsoj. 

Hgai nesulaukdama jokios žinios, Maženka sako: 

— Einu ieškoti savo mylimojo. 

Pirmiausia paprašė savo bateliams pakalti geležinius puspadžius. 

— Vaikščiosiu jais tol, kol užtiksiu savo mylimojo pėdas. 

Taip pat paprašė nukaldinti geležinę lazdą. 

— Ramstysiuos ja tol, kol ji nuves pas mylimąjį. 

Ir paprašė kalvio nuliedinti varinį katilėlį. 

— Verksiu tol, kol ašaros ims tekėt per kraštus. 

Su geležimi pakaustytais batais, pasiramsčiuodama geležine lazda ir 
rankoj nešdamasi varinį katilėlį ašaroms, mergelė patraukė į platųjį pa- 
saulį. 

Slinko valandos, dienos, mėnesiai, o Maženka be atvangos vis ėjo ir 
ėjo. Užtikusi girios glūdumoj nuošalią pirkelę, pasibeldė į duris ir pa- 
prašė nakvynės. 

— Mano vaikeli — sako senutė nuo tarpdurio,— negaliu tavęs priimti. 
Čia Mėnulio būstas. Aš jį sergsčiu. Kai Mėnulis sugrįš iš darbo, savo 
šviesa persmelks viską, kiekvieną kampelį. 

Tačiau mergelė taip jos prašė, kad senutė pagaliau nusileido ir ją 
priėmė. 

— Kas ten miega užpečky? — paklausė Mėnulis, grįžęs pailsėti po 
nakties triūso. 

— Čia viena mergelė, einanti per pasaulį geležinpadžiais batais ieš- 
koti savo mylimojo. Gal tu, Mėnuliuk, jį matei kur nors? 

— Ne, niekur nemačiau, bet tegu šita mergaitė, avinti geležinpadžiais 
batais, eina toliau. Už šimto mylių nuo čia gyvena mano vyriausioji 
sesuo Saulė. Gal ji žinos ką daugiau, 

Jau gerokai priverkusi ašarų į varinį katilėlį, patraukė Maženka pas 
Saulę. Beldžiasi į jos spinduliuojančią pirkią girių tankmėje. 

— Kas ten? 

— Tai aš, Maženka, einu ieškoti savo mylimojo. Gal priimsit mane 
pernakvoti? 

Senutė, Saulės sergėtoja, griebėsi už galvos. 

— Kaip tu čia atsidūrei, mergele? Čia nei paukštis neatskrenda, nei 
Mėnulis nežvilgteli, nei vėjas neužpučia. 5 

Maženka sako: 

— Jau geležinę lazdą nudilinau, geležinius padus nunešiojau ir kati- 
lėlį ašarų priverkiau. .. 

Nusileido Saulė ir sugrįžo namo. 

— Sakyk, sergėtoja, ką čia apnakvydinai? 

— Čia yra Maženka, jinai ieško po visą pasaulį savo mylimojo. Gal, 
Saulele, matei jį kur nors? 

— Ne, nemačiau. Gal kartais mano pusbrolis žvarbus Šiaurys ką žino 
apie jį. Jis gyvena už šimto mylių. Gal jis ir atpūstų iš kur nors tai 
Maženkai mylimąjį. 

Žvarbusis Šiaurys paleido į darbą savo apledėjusias dumples, ir pakilo 
nuožmus vėjas. Nuo Baltijos iki Karpatų siautėjo vėtros, kalnus, miškus, 
upes apsuko, įsimetė į ramius Odros slėnius, abi Nysas iš krantų varė, 
išnaršė Ščecino uostą, kiekvieną kampelį išgairino, tačiau Maženkos 
mylimojo nebuvo niekur nė kvapo. 

— Žinai ką? — sako Šiaurys, kai grįžo nuilsęs pas savo sergėtoją— 
Tegul ši tavo Maženka eina dar šimtą mylių, pas mano jaunesnįjį brolį. 
Tegul nebūgštauja, jis visuomet šypsosi, pučia labai švelniai, jo vardas 
Pietys. Kai buvo mažas, mes jį vadinome Zefyriuku. 

Jau geležinpadžiai batai vos besilaiko, jau net geležinė lazda sulinko, 
o Maženka vis eina ir eina, kol nusigavo pas Pietį ir puolė jo maldauti 
paspirties. Pietys vėjas negaišdamas kibo į darbą. Išpūkštė skersai iš- 
ilgai visą Afriką, išnaršė Arabijos dykumas, nupleveno net ten, kur 
pikti grifai lakioja, o Žmonių griaučiai, išdžiūvę nuo kaitros, rodo kara- 
vanams kelią. Jis nuo Raudonosios jūros per Tibetą ir Gobio dykumą 
nulėkė net iki Gerosios Vilties iškyšulio, tačiau niekur nieko nepešė. 
Pasitelkė tad jis į paspirtį labai sumanų pusbrolį, gebantį kiekvienam 
priešui akis smėliu užžerti. Jo vardas buvo Sausvėjis. 

Tasai sausas, ūžaująs, labai nemalonus vėjas gerai nusimanė, kas 
dedasi tose vietose, kur jo draugai nesilankydavo, vengdami nuožmių 
dykumų. Tik Sausvėjis dažnai užsukdavo į neprieinamus, žmonėms nė 
iš tolo nepažįstamus Juodojo žemyno plotus vidur Afrikos. 

Ilgai abudu naršė, kol pagaliau vidur Afrikos, neįžengiamose džiung- 
lėse, užtiko urvą, kur dar niekad nebuvo prasigavęs nei Saulės, nei 
Mėnulio spindulys. Jame buvo labai tvanku, joks vėjas ten neužpūsdavo. 
Ir ten, auksinėj skrynioj uždarytas, sėdėjo Maženkos bernelis. 

Dailusis jaunikaitis, šitiek prikentėjęs užžėlusiam šaltiny, dėl nedo- 
rųjų Maženkos seserų piktadarystės galėjo dabar, uždarytas tvankioj auk- 
sinėj skrynioj, kaipmat pražūti. 

Pietys ir Sausvėjis norėjo beregint tą skrynią išlakdinti į orą, tačiau 
niekaip neįstengė šito padaryti, tad pasišaukė Maženką. Ji vargais nega- 
lais atsikapstė iki tos vietos, mat geležiniai puspadžiai jau buvo nu- 
kritę, o geležinė lazda taip sudilusi, kad ja nebeįmanoma buvo pasiremti. 
Tik variniam katilėly trūko keliolikos ašarų, kad jis būtų sklidinas. 

Šią akimirką ji suprato, jog nevalia pasiduoti nuovargiui, kai jau 
beveik pasiekė tikslą. Tad susiėmė iš paskutiniųjų ir kiek pajėgdama 
sušuko: 

Tuk-tuk-tuk atsidaryki, 

Man malone padaryki, 

Nes mielam pasižadėjau, 

Kai vandens pasemt norėjau. 


Kai Maženkai nusirito paskutinės ašaros, auksinė skrynia atsivėrė. Iš 
jos išėjo mylimas bernelis ir paprašė Maženkos rankos. Ir nuo to laiko 
gyveno juodu laimingai. Ir dar tebegyvena. Ir gyvens dar daug daug 
metų, iki pat pasaulio pabaigos ir po pabaigos! 


VELNIŲ ŠOKĖJOS 


Vedė našlys našlę. Abu jie turėjo po dukterį. Ši moteriškė buvo la- 
bai gera motina, tačiau pamotė — be galo nedora. Savo vaikui nieko 
dirbti neliepdavo, pati jai patalą klodavo, leisdavo ilgai lovoj vartytis, 
iš gražių lėkščių gardžiausius valgius kone į burną dėdavo, plaukus 
stručio plunksnomis dabino. O vargšė podukra ant kieto suolo miego- 
davo, misdavo visokiais likiniais nuo stalo ir nuo aušros ligi sutemos 
triūsdavo. Ir nedoroji pamotė dar jai ne sykį be jokio reikalo kailį 
išvanojo. Labiausiai ji niršo dėl to, kad podukra vis gražyn ėjo ir vai- 
kinai nuo jos akių neatitraukdavo, o į jos dukrą niekas net nepažvelg- 
davo. Tad ji be atvangos suko galvą, kaip čia podukra nusikračius, kad 
jos dalis atitektų tikrajai dukrai, gal tada ir pavyktų privilioti jai kokį 
jaunikį. Suko, suko galvą ir sugalvojo. 

Gana toli nuo jų kiemo, tuoj pat už kaimo, upės pakrantėj, stovėjo 
tuščia pirkia, kur niekas negyveno. Žmonės kalbėjo, kad prieš daugelį 
metų joje kažkas pasikoręs, ir nuo to laiko net vargingiausias elgeta 
neišdrįsdavo ieškoti ten prieglobsčio, nors ir kaip jam būdavo striuka. 
Nuo malūno į tą pirkią ėjo dilgėm ir dagiais apžėlęs, menkai teišmin- 
tas takelis. Sodžiuj visiems buvo žinoma, kad toj pirkioj vaidenasi. Ne 
sykį daug kas iš tolo matė, kaip ten sužimba kažkoks žiburėlis ir vėl 

užgęsta, o kai kas net kalbėjo, jog ten vidurnaktį girdėti bildesys, 
triukšmas, klegesys ir tartum skamba muzika. Matyt, toj vietoj velniai 
turėjo savo užeigą. 

Vieną vakarą pamotė pasišaukė podukrą, davė jai verpstę, lanktį, 
liepė eiti į tą tuščią pirkią ir verpti. Ji galvojo, kad nelabieji nusuks 
jai ten galvą, ir taip ji nusikratys mergaitės. 

Graudžiai verkė vargšė našlaitė, bet pamotės nepaklausyti nedrįso. 
Ir tamsią naktį patraukė jinai į tą baisią vietą, o širdis jai plakė taip 
smarkiai, jog regėjosi, kad iššoks iš krūtinės. Kraupiai ūžė medžiai ir 
vanduo upėje. Atidaromos pirkios durys nejaukiai sugirgždėjo. Mergaitė 
įėjo ir tirtančiomis rankomis įskėlė žiburį — viduj nieko nebuvo. Kaip- 
mat kibo į darbą ir laukė, kas toliau bus. Tik apie vidurnaktį kažkas 
baisiai subildėjo, paskui suūžė dejuodamas vėjas ir pasigirdo dardėji- 
mas — tarsi būtų važiavusi karieta. Mergaitė prigludo prie sienos, nesu- 
manydama, ką daryti: bėgti ar liktis čia, tačiau bėgti bijojo, kad jos 
kas nepagrobtų. Tučtuojau pro duris įlėkė į pirkią du ponaičiai. Jie 
buvo apsirengę kaip vokietukai. Jų kepurės buvo juodos, švarkai trum- 
pučiai, kelnės ryškių spalvų, o akys degė lyg dvi žarijos. Beregint mu- 
Zika užgrojo pasiutpolkę, ir jiedu, susikibę rankomis, ėmė šokti ir 
dainuoti: 

Viena klešnė raudona, 
Kita klešnė geltona, 
Ei, pašokim, broleliai! 


Sušokę vieną ratą, priėjo prie jos ir vėl uždainavo: 


Viena klešnė geltona, 
Kita klešnė raudona, 
Nepasididžiuoki, 
Su mumis pašoki! 
O ji sako jiems: 
— Užuot čia laidę gerkles, verčiau padėtumėt man! Kaip aš galiu 
šokti, jeigu pamotė man šitiek darbo uždavė. 
Jie puolė drauge su ja prie verpalo ir tol verpė, kol viską suverpė. 
— Dabar reikia lenkti. 
Kaipmat jie sulenkė siūlus ir vėl varo savo: 


Nepasididžiuoki, 
Su mumis pašoki! 

— Šokčiau su jumis,— atsako mergaitė,— bet neturiu kuo pasidabin- 
ti, mat pamotė mane iš namų išvarė kaip stoviu. 

— O ko tau reikia? 

— Negi basa šoksiu. Atneškit man kurpaites, raudonas kurpaites, kad 
tiktų šokiams! 

Išlėkė abu ir beregint sugrįžo, kurpaitėmis nešini, bet ji vėl pasiuntė 
juos kojinių, paskui mezginiuotų marškinių, paskui penkių sijonų, paskui 
diržo, vieno, kito, paskui karolių, paskui pirštinių, paskui šilkinės ska- 
relės, kaspinų į kasas, vėduoklės, veidrodėlio pasižiūrėti — visko, ko tik 
jai prireikė. Galop liepė atnešti pinigų: 

— Ką, negi dykai su jumis šoksiu?! 

Kaipmat išsigrūdo ir atvilko pilną katilą auksinių dukatų. Sukosi jie 
iš paskutiniųjų, nešė, ko tik ji užsigeidė, ir vis kartojo: 


Viena klešnė geltona, 
Kita klešnė raudona, 
Nepasididžiuoki, 

Su mumis pašokil 


Tačiau ji vis ko nors užsimanydavo. 

Pagaliau velniai prisilakstė per akis ir sako: 

— Dabar jau gana, einam šokti! 

Ir ima ją už rankų. 

— Juk aš esu visa suskretus, negi šoksiu tokia, reikia nusiprausti, 
atneškit man vandens! 

Padavė jiems rėtį ir sako: 

— Neškit! 

Ir pradėjo jie nešti. Devyniasdešimt devynis kartus sulakstė, o van- 
dens nusiprausti nebuvo. Vos tik pasemia, vanduo kaipmat išbėga. 
Lakstė, skubėjo, kiek išgalėdami, tačiau darbas ėjosi be galo lėtai. Tuo 
tarpu ir gaidys pragydo. Pasibaigė jų valanda, teko jiems ruoštis kuo 
skubiausiai vėl į pragarą, o ne apie šokius galvoti. Smarkiai supyko 
velniai, trenkė rėčius į žemę ir šitaip pasakė jai: 

— Palauk, gudragalve, ateisi tu čia dar sykį! 

Ir abu pavirto bjauriai dvokiančia derva. 

Vargšė mergaitė pagaliau atsiduso. Šitiek baimės prisikentėjusi, ši- 
tiek nusikamavusi, tučtuojau atsigulė ir kietai užmigo. 

Tuo tarpų pamotė, didžiai patenkinta nusikračiusi podukros, anksti 

rytą nuėjo į pirkią pasiimti verpstės ir lankčio. Atėjusi pamatė podukrą 
išsipuošusią, dar gražesnę negu vakar. Ji buvo apsikrovusi visokiom 
brangenybėm, o jai pačiai nieko pikta neatsitiko. Kai pabudusią mergaitę 
pamotė iškamantinėjo ir viską sužinojo, negalėjo tuo atsitikimu atsiste- 
bėti. Ji be galo pavydėjo, kad ne jos dukrai šitie gražūs daiktai ati- 
teko, todėl, sugrįžusi namo, jai viską apsakė ir tarė: 

— Šįvakar tu eisi į tuščią pirkią ir taip pat būsi šitaip išpuošta ir 
pralobusi. 

Tačiau jai davė verpalo daug mažiau, kad smarkiai nenuvargtų. 

Taigi ir tikroji duktė nuėjo į pirkią, ir viskas dėjosi panašiai kaip 
pereitą naktį. Atlėkė velniai geltonomis ir raudonomis kelnėmis, už- 
grojo muzika, jie apsuko vieną ratą ir kviečia podukrą: 


N epasididžiuoki, 
Su mumis pašoki! 


Tačiau ji, paika mergiotė, paprašė, kad jai atneštų viską vienu sy- 
kiu —ir batelius, ir kojines, ir sijonus, karolius, skareles, kaspinus, 
veidrodėlį, o taip pat ir pinigus. 

Paskui sako: 

— Atneškit man vandens nusiprausti! | 

Padavė jiems kiauras rėčkas, bet velniai skyles pirštais užkimšo, 
bematant prinešė vandens ir sako: 

— Ei, mergele, prauskis negaišdama ir puoškis, mums nėr kada! 

Ji nusiprausė, išsipuošė, pasižiūrėjo į veidrodėlį ir pradėjo su jais 
šokti. Pastvėrę ją į savo nagus, velniai pylė šokius iki septinto prakaito. 
Vieną sykį apsuko aplink pirkią, kitą, trečią. Rankas, kojas jai išsukiojo, 
taip nuvarė, kad ji ėmė šaukti: 

— Gana jau, gana! Duokit kvapą atgauti! 

Tačiau velniai jos nepaleido, vis stipriau ją spaudė, vis aršiau šokdi- 
no. O kai pasibaigė jų laikas ir užgiedojo gaidys, vienas šokėjas nutrau- 
kė jai galvą ir padėjo ant lango, o kitas jos liemenį įmetė į upę. Visas 
dovanas pasiėmė ir su tokiu džiaugsmu lėkė į pragarą, kad net miškai 
ūžė. 

Tik prašvitus, pamotė atsikėlė ir nuėjo pasižiūrėti savo dukrelės, kuri 
veikiausiai parėdų ir pinigų turėjo dvigubai daugiau, negu podukra. 
Jau iš tolo pamatė lange jos galvą prašiepta burna. 


183 


— O mano mylima dukrele— sušuko ji apsidžiaugusi,— jau lauki ma- 
nęs, žiūrėdama pro langą, o kokie karoliai ant kaklo ir kaip meiliai 
juokiesi! 

Tažiau paukštelis, tupintis ant medžio šalia pirkios, šitaip jai už- 
giedojo: 

Galvelė lange kyšo, 
Stuomenėlis upėj tyso! 


Tik tada ji suprato, kas atsitiko! Norėjo nusikratyti podukros, o iš 
tiesų savo tikrą dukterį pasiuntė į pražūtį. 
Šit ką padarė pamotės pavydas. 

TINGINĖ 


Turėjo motina dukterį, vardu Kasia. Daili ji buvo ir sveika, tačiau 
tikra dykaduonė. Iki dvidešimties metų nieko daugiau neveikė, tik sė- 
dėjo ant pečiaus ir valgė arba miegojo. Niekad nesiprausdavo, nesišu- 
kuodavo, ant galvos styrojo pasišiaušę, susivėlę plaukai, todėl ją visi 
vadino Kūtvėla. Motinai teko vienai visus namus apliuobti, mat jeigu 
jinai būtų žiūrėjusi į Kūtvėlą, tai ir puodai stovėtų suodini ir priskretę, 
ir pirkia būtų šiukšlėmis aptekusi, ir karvė baubtų nemelžta. Kartais ji 
spirdavo ją prie darbo, sakydama: 

— Ei, Kūtvėla, mokykis šio to dirbti, kitaip tavęs nė vienas ponaitis 
neims už pačią, gal tik koks valstiečio sūnus pasipirš. Reikės tau suktis 
kaip dera, vyras neklausys, kai pasiskųsi, jog rankeles gelia. 

Tačiau Kūtvėla nieko nesakydavo, tik apsiversdavo ant kito šono ir 
vėl miegodavo. Visos jos metų merginos ištekėjo, tačiau į Kūtvėlą nie- 
kas nė žiūrėti nenorėjo, mat kam reikalinga tokia pati, kuri nei skalbti, 
nei virti nemoka. Tuo tarpu jai labai patiko jaunas eigulys, gyvenęs 
ne per toliausiai nuo jų ir kartais užsukdavęs pas Kūtvėlos motiną. 

Vieną naktį ji patyliukais atsikėlė, apsisupo balta paklode; tapusi 
panaši į giltinę, nuėjo prie eigulio pirkios, sustojo palangėj ir šaukia: 

— Ar miegi? 

— Ne, 

— Viešpats Jėzus ir šventoji Ona liepė, jog Kūtvėlą imtum už pačią. 
Žiūrėk, kad imtum! 

Ir tučtuojau nuėjo sau. 

Vaikinas iki pat ryto iš baimės nebesudėjo akių. Tik prašvitus, atsikėlė 
ir nuėjo pas Kūtvėlą, o šioji guli ant pečiaus nusipraususi, susišukavusi, 
nė žodžio netaria, tik spokso į jį, ryte rydama akimis. Lyg ir patiko 
jam dabar jį, tačiau, nieko nepasakęs, nuėjo savo keliu toliau. 

Kitą naktį tuo pat laiku vėl pasirodė balta, aukšta moteris ir šaukia: 

— Ar miegi? 

— Ne. 

— Viešpats Jėzus ir šventoji Ona liepė, jog Kūtvėlą imtum už pa- 
čią. Žiūrėk, kad imtum, kitaip galvą tau nusuksiu! 

Eigulys dar labiau persigando ir pamanė, jog gal ir reiktų vesti šią 
dykaduonę, kiauras dienas drybsančią ant pečiaus. Pavakary vėl nuėjo 
į jų pirkią, žiūri — Kūtvėla guli ant pečiaus dar balčiau nusipraususi ir 
dar gražiau susišukavusi. Dar labiau jam patiko jinai, tačiau per sugu- 
žėjusių svečių klegesį jis negavo su ja pasišnekėti ir vėl išėjo sau. 

Trečią naktį baltoji moteris vėl beldžia į langą ir sako: 

— Ar miegi? 

— Ne. 

— Viešpats Jėzus ir šventoji Ona liepė, kad imtum Kūtvėlą už pačią. 
Žiūrėk, kad imtum, paskutinį sykį sakau, kitaip galvą tau nusuksiu| 

Vaikinas pašoko iš patalo, išbėgo iš trobos, bet nė gyvos dvasios 
lauke nerado. Taip persigando, kad iš pat ryto nulėkė pas savo kaimynes 
ir mato: tarpdury stovi Kūtvėla, kuo dailiausiai apsitaisiusi. Vos ją pa- 
žino, šitaip ji buvo pagražėjusi. Jau daugiau nebesuko sau galvos ir 
tiesiai nudrožė pas motiną. Motina be galo apsidžiaugė, eiguliui pasi- 
piršus, tik prašė, kas jis niekad Kūtvėlos nemuštų. Eigulys pažadėjo. 
Pirmiausia Kūtvėla su motina nuėjo pas eigulį į peržvalgus, o paskui 
iškėlė vestuves. | 

Taigi ir pradėjo jiedu gyventi. Eigulys anksti iš ryto eidavo į mišką 
ir tik po to grįždavo pusryčiauti. Kai jis atsikėlė pirmąją dieną, pati 
dar miegojo. Tvarte jau baubė dvi karvės, mat neturėjo ko ėsti. Eigu- 
lys pašėrė jas ir išėjo į darbą, o kai sugrįžo, nė pusryčių nerado, ir 
pirkia stovėjo nešluota. O Kūtvėla, vėl apsileidusi plaukais, miega, užsi- 
rioglinusi ant pečiaus. 

Iš pradžių jis nieko jai nesakė, tik aimanavo kaip išgalėdamas. Pats 
puodus mazgojo, pats skalbė, pats virė, kol jam tat įgriso iki gyvo 
kaulo. Jis susiieškojo darbo kitoje vietoje, už penkių mylių, ir persi- 
kėlė su Kūtvėla gyventi ten. Tačiau ji ir naujoj vietoj nieko neveikė, 
tik drybsojo ant pečiaus. Bet eigulys čia sugalvojo, ką daryti. 

Jis turėjo medžiotojo maišelį, kuris kabojo ties lova. Vieną dieną, 
eidamas į girią, jis ir ima maišeliui sakyti, kad jis išvirtų pusryčius, su- 
tvarkytų pirkią ir padarytų viską, kas reikia. 

— Jeigu nebus padaryta— sako,— sugrįžęs iš miško, smarkiai tave 
nubausiu. | 

Kūtvėla klausosi, nieko nesako, tik dėbčioja, ar greitai tas maišelis 
kibs į darbą. Tačiau maišelis kabėjo kaip kabėjęs, o Kūtvėla juokda- 
masi ir sako jam: 

— Palūkėk, gausi tu, kai jis grįš iš miško. 

Eigulys grįžo iš girios, žiūri — maišelis nieko nepadarė, tad ėmė jam 
grasinti: 

— Atsiminsi man dabar! Kaipmat tesėsiu savo Žodį. Prie liudininkų 
aš tau pakelsiu pirtį! 

Ir sako Kūtvėlai: 

— Imk maišelį ir palaikyk ant savo pečių, aš jį taip apkulsiu, kad 
kitą kartą jis jau klausys manęs. 

Kūtvėla juokiasi ir galvoja, kas iš to išeis. Tuo tarpu eigulys atsinešė 
storą lazdą ir kad ims tvoti per maišelį, kurį Kūtvėla laikė užsimetusi 
ant pečių. Kūtvėla rėkia, kiek išgalėdama, o eigulys tvoja ir tvoja. Na 
ir prilupo, ne, ne Kūtvėlą, o maišelį. 

Kitą dieną rengiasi eigulys į mišką ir vėl sako maišeliui: 

— Kad man pataisytum valgyti, kad viską apsiruoštum namuose, ki- 
taip vėl įkrėsiu! 

Vos tik jis išėjo iš pirkios, Kūtvėla pašoko iš guolio ir kad ims suktis. 
„Sugrįžęs namo ir pamatęs, kad viskas padaryta, eigulys klausia: 

— Šiandien maišeliui gal jau nebekrėsim proto? 

Kūtvėla atsakė: 

— O, šiandien nebereikia! 

— Taigi darbuokis,— sako eigulys maišeliui — tada niekad nebegausi 
į kailį. , 

Šitaip ėjosi ir toliau. Kūtvėla kasdien keldavosi ko anksčiausiai, ir, kai 
eigulys sugrįždavo, viskas būdavo sutvarkyta kaip dera. Maišelį jie vi- 


187 


siškai užmiršo, taip pat užmiršo, kad ir šeimininkė kitados buvo pra- 
minta Kūtvėla. Dabar jos vardas vėl buvo Kasia. 

Po kelerių metų motina susimanė pažiūrėti, kaip sekasi jos dukteriai, 
todėl nuvažiavo pas ją į svečius. Kaip ji nustebo, pamačiusi, kad ir pir- 
kioj, ir tvarte tokia tvarka. Net nusijuokė širdy — iš tinginės Kūtvėlos 
išėjo tokia gera šeimininkė. Ir klausia jos: 

— Kaip čia yra, kad pas tave šitaip švaru, viskas savo vietoj, juk 
namie prie darbo nė iš tolo prispirti neįmanoma buvo, negi tokia darbšti 
pasidarei? Jis veikiausiai tave smarkiai lupo, kol išmokė dirbti? 

— Ak, ne,— atsakė duktė, — tik maišelį sykį prilupome, bet daugiau 
nebereikėjo. 

Motina be galo šituo džiaugėsi, o Kasė žvilgteli į ją kažkaip keistai 
sykį, kitą ir, kiek sutrikusi, kiek nedrąsiai, pagaliau sako: 

— Žinot, mamyte, eikit į kiemą ir atneškit bent kelis pagalius malkų, 
mat namuose niekas veltui valgyti negauna. .. 


A 


4 = 


KAIP AVIŲ PIEMUO 
NUBAUDĖ SMALSIĄ PAČIĄ 


Gyveno kitados piemuo, žmogus be galo teisingas. Jis buvo geros 
širdies, mylėjo žmones ir gyvulius. Nors žmonės dažnai jį nuskriaus- 
davo, jis šypsodamasis sakydavo: 

— Bala jų nematė! 

Užtat žvėrys jam niekad nieko pikta nedarydavo. Stirnos ir elniai im- 
davo duoną jam tiesiai iš rankų, vilkai nepuldavo jo avių, meškos 
eidavo prie jo, geraširdiškai maurodamos, ir, jeigu duodavo joms lyžtelti 
kiek medaus, nebenorėdavo nuo jo trauktis. Žvirbliai ir kitokie paukš- 
čiai tūpdavosi jam ant galvos, pečių, taip pat lesdavo duoną jam iš 
delno, ir nė sykio nepasitaikė, kad net plėšriausias erelis būtų nusine- 
šęs iš jo bandos ėriuką. 

Bet svarbiausia, kad tasai piemuo suprato paukščių ir žvėrių kalbą. 
Jeigu kartais palenkdavo galvą ties skruzdėlynu ir gerai pasiklausydavo, 
tai išgirsdavo skruzdes, šnekančias net pašnabždomis ir laidančias paska- 
las po visą mišką. 

Šisai avių piemuo žinojo viską, kas dedasi pasaulyje. Vos tik atsi- 
sėsdavo ant skardžio pašildyti savo senų kaulų, kaipmat išgirsdavo, apie 

ką čiulba paukščiai, ką cypauja pelės, ką loja jo šuo, ką mekena avys, 
kokius dyvus mauroja meškos, na ir viską viską. 

Tačiau jis niekam negalėjo sakyti, ką girdėjęs, mat tada beregint 
numirtų. 

Gyveno jis kitados slėnyje su savo pačia, bet metė ją, nes tai buvo 
nedora moteriškė. Jinai privarė jį net prie to, kad jis turėjo išlupti ją 
keturlinka virve ir po to pasakyti: 

— Lik sveika, nedora moterie. Nebenoriu su tavim gyventi.— Ir išėjo 
į kalnus ganyti avių kalniečiams. 

Ir šitai jai pasakė jis ne be niekur nieko. Mat kai jis sykį arė, tai 
žagrę traukė pora arklių — Širmis ir Sartoji. Ir arkliai tarpusavy kalbė- 
josi saviškai. O jis sau klausėsi. Po kiek laiko atėjo pati su pietumis. 
Kai arkliai ją pamatė, Sartoji prabilo: 

— Ačiū dievui, kad jau atėjo ši storoji boba, bent atsipūsiu kiek. 

O Širmis atsakė: 

— Na, ir tinginių pantis iš tavęs. Tik ilsėtis težinai, o daugiau nieko. 
Kai ariam lauką, tu tik dediesi tempianti žagrę, už tave aš turiu nertis 
iš kailio, kad net akys man lenda iš kaktos. 


— Aš ne tokia kvaila, — tarė Sartoji — Net žmonės sako, kad nuo 
per didelio triūso arkliai kojas pakrato. O aš nenoriu stipti. 

— Eik sau, netauškus niekų,— šokosi supykęs Širmis. 

Šitą šneką girdėjo ir suprato piemuo, tada dar buvęs valstiečiu, ir 
garsiai nusijuokė. 

— Ko juokiesi, vyreli? — paklausė jo pati. 

— Et, nieko, — norėjo nusukti kalbą į šalį valstietis, mat jis nemo- 
kėjo meluoti. 

— Nagi pasakyk, ko juokiesi?— spyrėsi pati. 

Tačiau jis negalėjo sakyti, mat žinojo mirsiąs, jeigu išsiduosiąs su- 
prantąs gyvulių šneką. 

Ir kuo jis ilgiau kratėsi, juo labiau pati spyrėsi. Pagaliau jinai taip 
jam įkyrėjo, kad jis tarė: 

— Klausyk, pačiute, jeigu pasakysiu, ko juokiausi, numirsiu. 

— Na ir mirk, tik pasakyk, aš nebesitveriu smalsumu. 

Širmis su Sartąja klausėsi šitos šnekos. 

Širmis pasakė Sartajai šitaip: | 

„— Tasai mūsų valstietis žmogus kaip žmogus, tačiau paikas. 

— O kodėl?— paklausė Sartoji. 

— Ogi kad ketina nusileisti savo pačiai ir išsiduoti supratęs mūsų 
kalbą. | 

— Būta čia ko. Tegu pasako. 

— Taigi, pasakyti jis gali. Bet juk girdėjai, jis aiškino jai, kad pa- 
sakęs numirs. 

— Ojoj, tai būtų gaila valstiečio! — sužvengė Sartoji. 

— Aišku, kad gaila. Žinai, ką padaryčiau, dėtas valstiečiu? 

— O ką gi? 

— Aš prilupčiau pačią virve, dvasios pasiklausydamas. Ir išgairin- 
čiau jai iš galvos tą smalsumą. 

Visa tai valstietis girdėjo ir suprato ir vėl garsiai nusijuokė. 

O pati vėl kad priskres: 

— Vėl juokiesi? Pasakyk, ko juokiesi, jeigu nepasakysi, man ant lie- 
žuvio karpa išaugs. 

— Jau sakiau, kad negaliu; jeigu pasakysiu, numirsiu. 

— Aš gi tau sakiau, kad mirk kuo greičiau, tik pasakyk. 

Arkliai klausėsi ir patyliukais juokėsi iš valstiečio. Kitaip tariant, 
tyliai tyliai žvingčiojo. 

O Širmis tolydžio kartojo: 

— Tai kvailas valstietis. Prilupčiau tokią smalsuolę. 

O valstietis ir tarė savo pačiai: 

— Gerai, pasakysiu, bet tik vakare, kai sugrįšiu namo. Tu pataisyk 
man lovą ir padėk įkapes. Aš jas apsivilksiu, atsigulsiu į lovą, kad 
lengvesnė būtų mirtis, ir tada pasakysiu, ko juokiausi. 

— Gerai, vyreli, gerai!-— apsidžiaugė pati ir nukūrė namo taisyti mir- 
ties patalo ir ieškoti įkapių. 

O valstietis tuo tarpu galvojo, jog neįmanomas daiktas, kad jo pati 
neatsitokėtų ir neapsigalvotų. Jis tikėjosi, kad iki vakaro ji ateis į pro- 
tą ir pasakys: „Jau nebesvarbu, vyreli, ko tu juokeisi, nenoriu, kad tu 
numirtum!“ 

Ir bus viskas gerai. 

Valstietis arė iki pat saulės laidos ir klausėsi, kaip Širmis tolydžio 
sakė Sartajai, jog, valstiečiu dėtas, priluptų pačią keturlinka virve. 

Vakare valstietis sugrįžo namo, iškinkė arklius ir nuėjo į pirkią. Žiū- 
ri — lova pataisyta, pakloti baltutėliai patalai, ant jų — įkapės, o šalia 
lovos ant staliuko dega vaško žvakė, įbesta į butelį. 

— Tai gulkis, vyreli — sako pati —ir pasakyk pagaliau, ko juokeisi. 
Aš jau nebetveriu smalsumu! 

Valstietis nusirengė, apsivilko įkapes, atsigulė į lovą, o pati tik su- 
kasi, nekantriai laukdama, kada pagaliau jis pasakys, ko juokėsi. 

— O, dar vienas dalykas!-— tarė valstietis.— Atnešk man tvirtą vir- 
vę, sudėk keturlinką, pamirkyk verdančiam vandeny ir paduok man. 

— Ar po to pasakysi? 

— Pasakysiu, pasakysiu. .. 

Pati nudūmė į kamarą, suieškojo ko tvirčiausią virvę, išmirkė ją ver- 
dančiam vandeny. O tuo tarpu valstietis guli ir klausosi, apie ką šne- 
kasi Širmis su Sartąja. Jau visi žvirbliai žinojo, kad valstietis netrukus 
mirs. Sužinojo tat ir didžiausios paskalų nešiotojos šarkos, sužinojo 
kudakšės vištos ir gaidys, ir dabar arkliai, žvirbliai, kuosos, vištos ir 
gaidys ėmė gailingai šnekučiuotis, jog valstietis jau miršta. Kai kuosos, 
skraidydamos po visą sodžių, skelbė, kad valstietis jau mirė, 0 Žvirb- 
liai ant šelmens gailiai čirškė guosdamiesi ir vištos graudžiai kudaka- 
vo, gaidys, užšokęs ant tvoros, suriko: 

— Kakariekū! Tas mūsų valstietis paskutinis kerėpla! Aš turiu dvi- 
dešimt vištų, ir visos manęs klauso, o jis turi tik vieną pačią, ir toji 
laiko jį primygusi. Oi, išlupčiau tokią pačią, kad net kailis jai dulkė- 
tų. Gaila man to valstiečio. 

— Ir man baisiai jo gaila — įsiterpė Širmis.— Toks geras ir doras 
žmogus, o miršta dėl pačios smalsumo. Aš irgi prilupčiau tokią. 

— Oi, oi, oi, — aimanavo vištos, subėgusios į krūvą.— Gaila mūsų 
valstiečio 

— Čir, čir, čir!— dejavo žvirbliai, šokinėdami po šelmenį. 

— Mūsų valstietis jau kitame pasauly! Jau mirė! Matėm, kaip jo 
siela su baltais marškiniais išlėkė per kaminą,— cypavo kuosos, skrai- 
dydamos po kaimą ir pliaukšdamos, kas užeina ant seilės. 

Valstietis viską girdėjo ir suprato, bet iš visko tik juokėsi. 

Netrukus pati įlėkė su keturlinka virve, gerai išmirkyta verdančiame 
vandeny. 

— Še, vyreli, o dabar sakyk, nes man iš smalsumo ant liežuvio jau 
karpa auga. 

Valstietis ištraukė iš jos virvę ir prilupo pačią, kaip jam buvo pata- 
ręs Širmis su gaidžiu, o paskui pasiėmė savo daiktus ir išėjo sau. 

Jis iškeliavo į pasaulį, mat nebenorėjo gyventi su tokia pačia, kuri 
negaili vyro. 


PEE—O UE PE TENS) 


JUODOjI KUNIGAIKŠTIENĖ 
IR VALSTIEČIŲ VARPAS 


Gyveno kitados Ciešino pily kunigaikštienė, visų vadinama Juodąja 
kunigaikštiene. Tokį vardą ji gavo todėl, kad buvo be galo liūdna ir 
nešiojo juodus drabužius. O liūdėjo jinai dėl to, kad Frištato varpas 
nenorėjo būti jos varpu. 

O to varpo istorija buvo labai nepaprasta. 

Seni žmonės pasakoja, jog toj vietoj, kur šiandien stovi Frištato 
kaimelis, vadinamas Senamiesčiu, kadaise buvo gražus ir turtingas 
miestas. Tačiau jame gyveno baisiai nedori žmonės. Jie buvo tokie 
nedori, kad net sunku apsakyti. Užpuldinėdavo keliaujančius pirklius ir 
maldininkus, baisiai nešvankiai plūsdavosi, plėšikaudavo aplinkiniuose 
sodžiuose be jokios atžvilgos, skriausdavo našles ir našlaičius, apsver- 
davo perkančiuosius, į pieną pildavo vandens ir pardavinėdavo jį kaip 
tikrą pieną su grietinėle. Per ilgą laiką su savo nedorybėmis jie taip 
įsisiautėjo, jog pagaliau susilaukė bausmės. Sudrebėjo žemė, atsivėrė 
kuo plačiausiai, ir visas miestas su žmonėmis, ir net bažnyčia, pra- 
smego. 

Laikui bėgant, žmonės užmiršo tą miestą, juo labiau kad šitai buvo 
labai seniai. Tik vienas kitas senelis žinojo, jog šioje vietoje kitados 
stovėjo gražus miestas, kurį prarijo žemė. Ir toje vietoje niekas dora 
neaugo, tik kerojo dilgės, dagiai ir kitokios piktžolės. 

Vieną sykį toj vietoj ganėsi Frištato kiaulės. Viena kiaulė taip įni- 
ko knisti žemę, jog kniso tol, kol iškniso varpą. Tai buvo varpas iš 
bažnyčios bokšto, kuris drauge su nedoruoju miestu nusmego į žemes. 

Piemenė Jevka, ganiusi kiaules, nubėgo į Frištatą ir pasakė miesto 
burmistrui, jog viena kiaulė išrausė varpą. Tat išgirdęs, burmistras 
didžiai nustebo ir liepė skambinti pavojaus varpais. Frištatiečiai pama- 
nė, jog dega užeigos namai, tačiau burmistras jiems pranešė, ką jam 
buvo sakiusi piemenė Jevka. 

Apsidžiaugę jie nuėjo drauge su burmisiru ten ir taip pat didžiai 
nustebo, jog pono burmistro kiaulė išrausė tokį gražų varpą. Parsive- 
žė jį į miestą ir pakabino bokšte. 

O paskui klausėsi, kaip gražiai varpas skambina. O jis skambino 
šitaip: 


Kiaulės iškapstytas, 

Jevkos nuvalytas, 

Skelbsiu tiesą skaudžią, 

Kad varguolius skriaudžia, skriaudžia, skriaudžia. .. 


Tačiau, išskyrus Jevką, niekas nesuprato, ką tas varpas skambina. 
Bet kadangi ji buvo kiaulių piemenė, tad niekas jos ir nesiteiravo apie 
tai. O varpas taip gražiai skambino, todėl frištatiečiai buvo labai pa- 
tenkinti ir didžiavosi. Jie taip didžiavosi, jog nuo šiol ne su bet kuo 
ir kalbėdavosi. O varpo gaudesys buvo toks skardus, kad jis aidėdavo 
net iki Ciešino pilies, kur sielvartavo Juodoji kunigaikštienė. 

Dvariškiai klausinėjo, ko jinai sielvartaujanti. Ji atsakė, jog norėtų, 
kad šisai varpas būtų jos pily ir kabotų Ciešino pilies bokšte. Tuokart 
ji nebeliūdėtų, būtų linksma ir vadintųsi Baltąja kunigaikštiene. 

Dvariškiai be galo susirūpino ir tarėsi tris dienas ir tris naktis, o kai 
pagaliau nutarė, ką daryti, nuėjo pas Juodąją kunigaikštienę ir pasakė: 

— Malonioji kunigaikštienė! Nutarėme šitą varpą nupirkti iš frišta- 
tiečių ir atgabenti į Ciešiną. 

— Gerai!-— tarė kunigaikštienė ir šyptelėjo. Ir visiems pasirodė, jog 
danguj saulė nušvito, jog visos rožės pilies sode pražydo ir jog kuo- 

sos, čirškaujančios dantytame pilies bokšte, virto baltais burkuojančiais 
balandžiais. Bet čia tik Juodoji kunigaikštienė šyptelėjo. 

Taigi Ciešino dvariškiai nuvažiavo į Frištatą ir šitaip pasakė bur- 
mistrui ir visiems tarėjams: 

— Parduokite mums savo varpą! 

Burmistras tik pasipūtė ir kokią valandėlę kasėsi pakaušį, mat 
svarstė, ar verta jam šnekėtis su šitais dvariškiais. Jis pasiklausė tarėjų, 
ir šieji pasakė, jog verta. Taigi ponas burmistras ir sako dvariškiams: 

— Net nesapnuojam parduoti varpą! 

— Gerai užmokėsim! 

— O kiek? 

— Tiek, kiek prašysite! 

Ir tarėjai su burmistru nuėjo į rotušę pasitarti, kiek prašyti už var- 
pą. Tarėsi tris dienas ir tris naktis. Per tą laiką išmaukė septyniolika 
statinių alaus ir sušveitė penkis keptus avinus. Jie būtų taręsi dar 
ilgiau, bet miestiečiai nebedavė alaus ir avinų. 

Burmistras su tarėjais tada išėjo iš rotušės salės ir pranešė Ciešino 
dvariškiams, jog kodėl ne, varpą jie sutinką parduoti, tačiau už tiek 
talerių, kiek jų tilps kelyje nuo Frištato iki Ciešino, sudėsčius juos 
vienas po kito lyg kokią grandinėlę. 

Dvariškiai pasikasė pakaušius, ir dabar jie tris dienas ir tris naktis 
tarėsi pakelės smuklėj. Išgėrė daug statinių alaus, sušveitė daug keptų 
avinų, o kai pagaliau smuklininkas nebedavė nei alaus, nei avinų sko- 
lon, nuėjo pas burmistrą ir tarėjus į rotušę ir pasakė, jog kodėl ne, 
bus tiek talerių, tik pirmiausia reikia valstiečiams paskirti duoklę, 
mat pilies iždinėj dugnas matyti. 

Tad sugrįžo jie į Ciešiną ir ėmė plėšti iš valstiečių duoklę. Valstie- 
čiai dejavo, verkė, skundėsi, tačiau mokėti pinigus reikėjo. Ir šitaip 
dėjosi keliolika metų, kol tų talerių susirinko tokia didelė krūva, jog 
juos vėtyklėmis pilstė į maišus lyg bulves. 

Paskui su tais maišais dvariškiai nuvažiavo į Frištatą ir nupirko vai- 
pą. Ir visą kelią nuo Frištato iki Ciešino nuklojo taleriais, o kas liko, 
pasidalijo tarpusavy. Parvežė varpą į Ciešiną ir pakabino jį su didžiu- 
lėm iškilmėm pilies bokšte. Visi be galo džiaugėsi, o Juodoji kuni- 
gaikštienė ėmė šypsotis ir apsivilko baltais drabužiais. Bokšte vietoj 
juodų, čirškaujančių kuosų suburkavo balti balandžiai, sode pražydo 
visos rožės, o Olzos upėj palei pilį dieną atšvito saulė, naktį — Žvaigž- 
dės ir mėnulis. 

O kai dvariškiai patraukė už virvės ir varpas sugaudė, visi nusistebė- 
jo, kad jis taip keistai gaudė. Ir niekas nesuprato, kodėl jis taip keis- 
tai skambina. Tik kiaulių piemenė Jevka, stojusi tarnauti pily, suprato 
jo balsą. O varpas skambino šitaip: 


Nupirktas esu už auksą, 

Iš prastų žmonių išspaustą. 

Nepaklusiu aš vis viena: 

Mano balsas naktį dieną 

Kaip varguolių verksmas gaus, gaus, gaus. .. 


Ir nors niekas nesuprato, net ir pati Juodoji kunigaikštienė, ką tas 
varpas skambina, visi džiaugėsi, o labiausiai džiaugėsi Juodoji kuni- 
gaikštienė. Tik kiaulininkė Jevka žinojo, tačiau niekas jos šito nesitei- 
ravo, tad ji niekam ir nesakė nieko. 

Ir kai rytojaus dieną dvariškiai nubėgo prie bokšto, norėdami varpo 
gaudesiu pasakyti: „Gerą dieną, maloningoji Baltoji kunigaikštienė!" — 
nustebę pamatė, jog varpo nebėra. Pasirodė, kad naktį jis pabėgo į Friš- 
tatą. Matė tat.sargybinis Baliarusas, snausdamas su alebarda prie pilies 
sienos. 

— Nusklendė į Frištatą, net dulkės parūko! Pats savo akimis ma- 
čiau! | 

Taigi, jeigu jau Baliarusas savo akimis matė, tai veikiausiai šitaip ir 
buvo. Tačiau kokiu stebuklu tat atsitiko, niekas neišmanė. Nelabai visi 
tenorėjo tikėti ir senuoju Baliarusu, mat jam dažnai akyse tavaruoda- 
vo — jis mėgdavo truktelti iš buteliuko žalio vyno. Tad buvo pakvies- 
tas žvairaakis Ciešino astrologas ponas Pietrulia, mokąs skaityti iš 
žvaigždžių ir mėgstąs kmyninę. Astrologas Pietrulia atėjo su buteliu 
kmyninės į pilį pas Juodąją kunigaikštienę, išgėrė degtine ir per bute- 
lio kaklelį pažiūrėjo į žvaigždes. 

— (Oho!-— ištarė paslaptingai. 

Visi didžiai nustebo dėl astrologo Pietrulios išminties, ir met apsi- 
verkusi Juodoji kunigaikštienė, vėl apsivilkusi juodus drabužius, taip 
pat nusistebėjo. 

Astrologas vėl pasižiūrėjo per butelio kaklą į žvaigždes ir pasakė: 

— Pabėgo!.. | 

Visi dar labiau nusistebėjo ir pagalvojo: kokia neišpasakyta laimė 
klausytis tokios didžios išminties. 

Tačiau Juodoji kunigaikštienė paklausė: 

— Kur pabėgo? | 

Astrologas Pietrulia pasižiūrėjo į Žvaigždes ir pasakė nežinąs. Jis su- 
žinotų tai, jeigu jam kas atneštų kitą butelį kmyninės. 

Dvariškiai nubėgo pas pilvūzą Fafulą į Senąją rinką ir nupirko Piet- 
ruliai kitą kmyninės butelį. Pietrulia išmaukė ją iki dugno, pasižiūrėjo 
per butelio kaklelį į žvaigždes ir pasakė: 

— Žinau!.. 

— Ką žinai?— paklausė Juodoji kunigaikštienė tokiu sielvartingu 
balsu, jog visi ėmė šluostytis riedančias iš akių ašaras. 

— Į Frištatą pabėgo!-— tarė Pietrulia. 

Ką gi, jeizu varpas pabėgo į Frištatą, tai reikia ten važiuoti. Ir išva- 
žiavo. Nukėlė varpą iš Frištato bokšto ir parsigabeno vežimu, pakinky- 
tu keturiais baltais jaučiais su paauksuotais ragais. Ir vėl jį pakabino 
pilies bokšte. Ir varpas ėmė skambinti: | 


Nupirktas esu už auksą, 

Iš prastų žmonių išspaustą. 
Neskambinsiu aš jums iš bokšto šito, 
Nes aidi čia nuo vakaro lig ryto 
Varguolių verksmas. .. 


Niekas nesuprato, ko šis varpas taip keistai gaudžia. Tik viena kiau- 
lininkė Jevka žinojo. Visi džiaugėsi, kad kunigaikštienė vėl pralinks- 
mėjo, kad klausosi varpo gaudesio, kad šypsosi, kad vėl apsirengė 
baltais drabužiais ir kad juodos čirškaujančios kuosos pilies bokšte pa- 
virto baltais burkuojančiais balandžiais. 

Tačiau kai rytojaus dieną nuėjo į pilies bokštą, ketindami paskam- 
binti: „Gerą dieną, maloningoji Baltoji kunigaikštienė“, nustebę pama- 
tė, kad varpo vėl nebėra. Negi jis vėl bus pabėgęs? 

Vėl pašaukė astrologą Pietrulią ir liepė jam žiūrėti į žvaigždes. Piet- 
rulia pasižiūrėjo ir pasakė: 

— Ohol 

Visi dabar sumetė, jog varpui kas nors nutiko, kitaip Pietrulia ne- 
būtų pasakęs „oho!“. Tačiau jis buvo toks išmintingas, jog niekas nė 
iš tolo negalėjo numanyti, ką tai reiškia. Tad laukė, ką toliau pasa- 
kys. O Pietrulia vėl pasižiūrėjo į žvaigždes ir paslaptingai tarė: 

— Pabėgo! 

— Taigi pabėgo, pabėgo, — įterpė savo trigrašį senasis Baliarusas.— 
Mačiau, kaip purptelėjo iš bokšto ir nuskrido tiesiai Frištato pusėn. 

— Nepertark manęs, švebelda!— užriko ant jo supykęs Pietrulia.— 
Juk matai, kad skaitau iš Žvaigždžių! O, jau matau! O, jau matau! 
Į Frištatą pabėgo! 

Dvariškiai trečią kartą iškeliavo į Frištatą ir trečią kartą parsivežė 
varpą į Ciešiną. Pakabino jį vėl pilies bokšte ir patraukė virvę, norėda- 
mi paskambinti. Tačiau atsitiko keistų keisčiausias dalykas! Varpas ne- 
gaudė, nors už virvės tampė šimtas tvirčiausių vyrų. 

Daužė, siūbavo varpą, o jis tyli, ir gana! Tada Juodoji kunigaikštie- 
nė vėl be galo nuliūdo, o dvariškiai tris dienas ir tris naktis svarstė 
pilies menėj, kodėl varpas negaudžia. 

Jevka klausėsi už durų, ką jie ten šneka, ir jai atėjo į galvą pačiai 
pamėginti paskambinti. Tada ir Juodoji kunigaikštienė nebeverks. Mat 
ji šitiek ašarų išliejo, jog Olzos upės vanduo pamažėle ėmė kilti, ir jei- 
gu taip dėsis toliau, išsilies iš krantų ir viską apsems. Tad užlipo į bokš- 
tą ir patraukė virvę. O, stebuklas! Varpas ėmė skambinti, o skambino 
jis šitaip: 


Nupirktas esu už auksą, 

Iš prastų žmonių išspaustą. 
Kai varguoliai jį atgaus, 

Aš skambėsiu vis linksmiau, 
Linksmiau. .. linksmiau. .. 


Juodoji kunigaikštienė tuo metu sėdėjo savo kambary prie lango ir 
taip graudžiai verkė, jog visoms kambarinėms, dvariškiams ir miestie- 
čiams širdys plyšte plyšo. Tačiau, ūmai išgirdusi varpo balsą, liovėsi 
kūkčiojus, šniurkščiojus nosim, liejus ašaras, o ėmė klausytis. Tačiau 
nesuprato, ką varpas skambino. Tik Jevka žinojo. 

Ir kai jinai išaiškino Juodajai kunigaikštienei, ką pilies bokšte prieš 
valandėlę skambino varpas, Juodoji kunigaikštienė višką suprato, ir jai 
nuo širdies didžiulis akmuo nusirito. Du tvirčiausi pilies stipruoliai jį 
vargais negalais išnešė iš kambario. 

Po to kunigaikštienė išgrūdo iš pilies visus tuos valkatas, kam jie už 
žmonių vargą ir kančias pirko varpą. Pardavė daug daug miškų, laukų, 
net tvenkinį su karpiais ir lydžiais, net savo karolius ir perlus, pasi- 
skolino pinigų iš savo brolių kunigaikščių ir atsiteisė su valstiečiais. 

Mat šitaip jai buvo patarusi kiaulininkė Jevka, dabar tapusi dešiniąja 
kunigaikštienės ranka. 

Kai jau buvo už visas skriaudas atsilyginusi, paprašė savo kambari- 
nės Jevkos, kad ji pamėgintų paskambinti. Jevka patraukė už virvės, 
ir varpas sugaudė, tarsi būtų nuliedintas iš gryno aukso ir sidabro. O 
skambino jis šitaip: 


Kiaulės iškapstytas, 
Jevkos nuvalytas, 
Skelbsiu aš džiaugsmingai, 
Kad skriauda pradingo... 


Nuo to meto Frištato varpas ėmė skambinti Ciešino pilies bokšte ry- 
tą, vidurdienį ir vakare. O Juodoji kunigaikštienė dabar ėmė vadintis 
Baltąja kunigaikštiene. Valstiečių jos šalyje niekas nebeskriaudė, rožės 
pilies sode žydėjo kiaurus metus, besivaidijančios pilies bokšte kuosos 
virto burkuojančiais balandžiais, o kambarinė Jevka tapo rūmų var- 
pininke. 

Ir varpas skambino iki pat Baltosios kunigaikštienės mirties. O po 
mirties ji buvo paguldyta į baltą grabą, grabas įkeltas į baltą vežimą, 
pakinkytą keturiais baltais jaučiais; jaučiai, raginami baltu botagu, va- 
žiavo ir važiavo, kol privažiavo Cierlico kalvą, o ten atsivėrė žemė, 
ir balti jaučiai su baltu grabu prasmego. Tada varpas pilies bokšte su- 
skambo paskutinį kartą, ir jam plyšo širdis. 

Ir jau visi žinojo, kad po Baltosios kunigaikštienės mirties pilies val- 
dovu taps jos sūnus, baisiai nedoras Žmogus, iš paskutiniųjų engiąs 
valstiečius. Taip ir buvo! .. 

Va šitaip ir pabaigė savo gyvenimą Frištato varpas, kuris ilgainiui 
buvo pramintas valstiečių varpu. 


KAIP KVAILAS ZEFLIKAS 
TAPO IŠMINTINGU ZEFLIKU 


Gyveno kitą sykį valstietis, jis turėjo tris sūnus. Du iš jų buvo pro- 
tingi, o trečias, jauniausias, kvailas. Taip bent sakė du vyresnieji bro- 
liai. Jiedu buvo vardu Hanysius ir Francikas. 

Žeflikas, jauniausias brolis, savaip ir gudrus buvo. Be to, jis dar tu- 
rėjo ir gerą širdį. 

Vieną kartą tėvas savo sūnums tarė: 

— Gerai žinote, koks mano namuose stygius. Nors dantis kabink ant 
lentynos, nė kąsnelio nebėra! Taigi keliaukite į pasaulį ir ieškokite ten 
laimės. O kai ją surasite, grįžkite namo, pas senąjį tėvą! 

Sūnūs atsisveikino su tėvu ir patraukė į pasaulį laimės ieškoti. Ėjo 
ėjo, kol priėjo didžiulę girią. Toj girioj buvo kryžkelė, 'iš kurios suko 
keturi keliai į visas šalis. Kryžkelėj šlamėjo kupli liepa. 

Susėdo sūnūs po ta liepa pasitarti, ką toliau daryti. 

— Aš eisiu šituo keliu, į kaire! — sako Hanysius. 

— O aš į dešine!-— tarė Francikas. 

— O aš po tiesumu!— tarė Zeflikas. 

— Ar žinote, ką dar jums pasakysiu, mieli broleliai?— pridūrė po 
valandėlės. 

— Įdomu, ką tu išmintingo mums patarsi — pasakė su pašaipa Hany- 
sius ir Francikas. 

— Kiekvienas mūsų įbeskime į šią liepą savo peilį iki kriaunų!— 
pradėjo Zeflikas.— Ir kai po trejų metų, trijų mėnesių ir trijų dienų ku- 
ris iš mūsų pirmasis čia ateis, tegu pasižiūri į likusius du peilius. Jeigu 
tie peiliai bus surūdiję iki pusės, vadinasi, abu brolius ištiko nelaimė. 
O jeigu peiliai bus visai surūdiję, — jie jau nebegyvena. O jeigu blizgės 
kaip sidabriniai, — netrukus jie bus čia su atrasta laime! 

Abu vyresnieji broliai sutiko, ir visi trys suvarė savo peilius į liepą 
iki pat kriaunų. Paskui atsisveikino ir patraukė į tris puses. 2aRycius 
į kairę, Francikas į dešinę, o Zeflikas — po tiesumu. 

Zeflikas ėjo ėjo ir po ilgos kelionės atėjo į vieną miestą. Žiūri — ši- 
tame mieste visi be galo susikrimtę. Žmonės vaikšto verkdami, rankas 
grąžydami, bokštuose plevėsuoja juodos vėliavos, paukščiai nečiulba, 
saulė pasislėpusi už juodų debesų, visi karaliaus dvariškiai apsisiautę 
maišais ir galvas pasibarstę pelenais. Tačiau didžiausias sielvartas bu- 
vo karaliaus pily. 

Zeflikas įėjo į vieną smuklę ir pasiteiravo, kodėl šitam mieste visi 
tokie liūdni, o karaliaus pily dar didesnis sielvartas. 

— Tai jūs nieko nežinote, keleiviė 

— Nežinau! 

— Tai aš jums pasakysiu! Už mūsų miesto, tarp niūrių uolų, dar niū- 
resniam urve, gyvena baisus slibinas. Kasmet turime paaukoti po mer- 
gaitę jam suryti. Karalius ir visi tarėjai su burmistru traukia burtus. 
Šiais metais tokia lemtis ištiko jaunutę mūsų karalaitę, gražią 2 auš- 
tanti aušrelė. Po trijų dienų vesime ją į tą urvą slibinui suėsti. . 

— O kodėl jūs tat darote? 

— Jeigu neduotumėm jam kasmet mergelės, jis nusiaubtų mūsų 
"miestus, karalystę ir mums visiems galą padarytų. | 

— Negi neatsirado nė vieno drąsuolio, kuris būtų mėginęs tą sli- 
biną nugalabintiė 

— Žmogau, nežinote, kiek įžymių riterių ir kariautojų čia buvo, ir 
nieko nepadarė. Nė vienas neišnešė gyvasties, susikovęs su slibinu. 
Visi padėjo galvas. 

— Tai negerai. 

— Labai blogai, gerbiamasis keleivi! Ir žinot, ką dar jums pasa- 
kysiu? 

— Nežinau. 

— Kai burtai nulėmė karalaitės dalią, karalius visoj šaly ir sveti- 
muose kraštuose paskelbė, jog, jeigu atsirastų narsus riteris, kuris nu- 
galabintų slibiną ir išgelbėtų karalaitę, atiduotų jam pusę karalystės 
ir karalaitę už pačią. 

— Ir atsirado? 

— Ne, neatsirado, mat visi bijo slibino! 

— Tai aš pasisiūlysiu!-— tarė Zeflikas. 

Tat išgirdęs, smuklininkas ėmė balsu juoktis, nors jam ir buvo liūd- 
na, nors visas miestas, karaliaus dvaras ir visa karalystė liūdėjo. 

— Ko juokies, smuklininke?— paklausė nustebęs Zeflikas. 


— Kad niekus šnekate, keleivi... Toks menkas esate, o norite slibiną 
užmušti. Čia buvo riterių, apsikausčiusių šarvais, su aštriais kardais, 
tikrų galiūnų, ir tai nieko nepadarė, o jūs norit su ta lazdele įveikti jį. 

— Juokitės, jeigu norite. Tik pasakykit man, smuklininke, kada ve- 
site savo karalaitę suėsti slibinui? 

— Po trijų dienų. .. Jau sakiau. 

— Hm... Ar negalite pasakyti, kur čia galima gauti kardą? 

— Kardą? 

— Taigi, kardą! 

— Eikite prie slibino urvo, ten rasite daug kardų, kuriuos paliko 
riteriai, padėję savo galvas. Tų kardų ten devynios galybės! 

Zeilikas nuėjo slibino urvo link. Dar buvo toli iki jo, o jau išgirdo 
slibiną knarkiant, net uolos tirtėjo. O sieros tvaikas kvapą gniaužė. 
Priešais urvą gulėjo negyvi riteriai be galvų, surūdijusiais šarvais, 0 ša- 
lia jų — kardai. Jų buvo visokių — mažų, didelių ir tiesiog milžiniškų, 
surūdijusių ir dar žibančių. 

Zeflikas išsirinko parankiausią, nei per didelį, nei per mažą, nei per 
sunkų, nei per lengvą, ir nuėjo į šalį, mat duste duso nuo sieros tvai- 
ko. Paskui pagalvojo, jog reikia pasiieškoti kokios nors paspirties, 
mat ką čia Žinai, gal vienas ir neįveiksi slibino. 

Taigi eina per girią ir mato — vilkas blaškosi žabangose. Kilpa už- 
veržusi dešiniąją priekinę koją, ir žvėris tuščiai galuojasi, stengdamasis 
ištrūkti. Zeflikas turėjo gerą širdį. Priėjo prie vilko, sugriebė jį, atpai- 
niojo kilpą ir paleido vargšą. Vilkas, be galo apsidžiaugęs, prašneko: 

— Esu vilkas ir turėčiau tave suėsti, bet kadangi esi geros širdies, tai 
paliksiu gyvą, tik norėčiau tau atsidėkoti. Sakyk, keleivi, kuo galiu 
atsilyginti? 

— Atsilyginsi, jeigu padėsi nugalabinti slibiną. 

— Su mielu noru. Tau viską padarysiu. Tarnausiu tol, kol tik tau 
reikės! 

Ir Zeflikas su vilku patraukė gilyn į mišką. 

Eina drauge, eina, tik staiga Zeflikas pamato lokį. Tupi jis po medžiu 
ir dejuoja, pakėlęs užpakalinę kairę koją. 

— Ko taip dejuoji?— paklausė Zeflikas. 

— Toks didelis spyglys įsmigo į koją, taip baisiai skauda, o ištraukti 
jo negaliu. 

Zeflikas buvo geros širdies žmogus, tad paėmė lokiui už kairės užpa- 
kalinės kojos, pakrapštė ją peiliuku ir ištraukė spyglį, ilgumo sulig 
coliu, o gal ir ilgesnį. Lokys atsiduso su palengvėjimu ir tarė: 

— Žinai, keleivi, turėčiau tave suėsti, bet tiek to, neėsiu, mat esi 
geros širdies. Noriu tau atsilyginti, bet nežinau kaip. 

— Jeigu jau taip nori atsilyginti, tai padėk man nugalabinti slibiną! 

— Su mielu noru! O kur tasai slibinas? Kada reiks stoti į kautynes? 

Zeflikas pasakė, kad po trijų dienų, kai karalius su dvariškiais ir 
miestiečiais nuves karalaitę prie urvo. Tada jis, Zeflikas, vilkas ir lo- 
kys turės pulti slibiną ir padaryti jam galą. 

— Pasakyta — padaryta!-— tarė lokys.— Bet čia menkas darbas. Žinai 
ką, keleivi? Aš tarnausiu tau. Nori? 

— Labai prašau! Man bus labai malonu!— mandagiai atsakė Zeflikas. 

Tr nuėjo visi trys toliau. Beeinant lokys sako: 

— Aš čia netoliese jaučiu žmogų! 

— Ir aš taip pat!— tarė vilkas. 

Lokys su vilku eina į tą pusę, kur pajuto žmogų, o Zeflikas su kar- 
du iš paskos. Eina eina, ogi žiūri — sena sena moteriškė. Sugunkusi, 
žila, bjauri, nosis kaip kablys, nutįsusi iki pat smakro. Ant pečių nešasi 
didelį kūlį šakų. Našta jai buvo per sunki, tad ėjo susikūprinusi, pa- 
linkusi kone iki žemės, pasiramstydama lazdele. 

Pamačiusi lokį su vilku, kažką sumurmėjo, ir žvėrys pasitraukė nuo 
jos. Paskui ji prašneko į Zeifliką: 

— Jaunasai riteri! Būk toks geras, padėk man šią naštą parsigabenti 
namo! 

Zeflikas, būdamas geros širdies, tarė: 

— Su mielu noru! Pasakyta — padaryta! — ir užsivertė sau ant pečių 
naštą, paėmė moteriškę už parankės ir nuėjo su ja. Jie ėjo toli toli, 
vis gilyn į mišką. O vilkas su lokiu sekė jiems iš paskos. Kai sutemo, 
jie atsidūrė laukymėj. Joje stovėjo maža, sukrypusi pirkelė, paremta 
basliu, kad nesugriūtų. 

— Čia gyvenu!-— pasakė moteriškė, panaši į raganą. 

Zeflikas įvedė ją vidun, žagarų nešulį padėjo prie pečiaus ir jau 
norėjo išeiti, bet moteriškė tarė: 

— Nakvok pas mane už krosnies, o vilkas su lokiu tegu gulasi pa- 
lei krosnį. Jau tamsu, ir miške tave gali plėšikai užpulti. 

Zeflikas nelabai norėjo čia likti, mat ši pirkia buvo kažkokia keista. 
Palubėj ant sijos tupėjo, išsproginusi akis, pelėda, ant patalų gulėjo 
geltonakis katinas, ant pagalvės susigūžusi atkari rupūžė spoksojo į Zei- 
liką, o iš skylės grindyse išlindo didelė žiurkė nušašusia uodega ir il- 
gais ūsais. 

Moteriškė tuo tarpu užkūrė ugnį ir ėmė taisyti vakarienę. Murmėda- 
ma kažką pilstė, o iš puodo sklido malonus kvapas. 

Kai vakarienė buvo išvirta, padavė Zeflikui puodelį su šiltu viralu. 

— Čia paukščių pienas,— tarė ji.— Išgerk, ir būsi toks stiprus, jog 
net slibiną įveiksi! 2 

Paskui padavė lokiui didelį korį medaus ir pasakė: 

— Še, lokeli! Suėsk, ir būsi toks stiprus, jog net slibiną įveiksi! 

Paskui padavė vilkui didelį arklienos kumpį, kabėjus; kamine, kur 
jis buvo rūkomas kadagio dūmais, ir pasakė: 

— Še, vilkeli! Suėsk, ir būsi toks stiprus, jog net slibiną įveiksi! 

Žeflikas išgėrė paukščių pieną, kuris buvo labai skanus. Ir kaipmat 
pajuto įgaunąs didžios stiprybės. Lokys suėdė didelį korį medaus ir 
taip pat pasijuto tarsi tampąs lokių karalium. O vilkas, surijęs arklienos 
kumpį, išrūkytą kadagio dūmais, beregint pasijuto esąs visų vilkų ka- 
ralium. 

Po to vilkas su lokiu sugulė palei krosnį, o Zeflikas nuėjo už kros- 
„ nies, ir visi miegojo iki pat ryto. O kai atsibudo, pamatė bemiegą nebe 
pirkelėj, o girioj po didžiuliu, skarotu medžiu. Pirkelės ir moteriškės — 
kaip nebūta. 

Jie pamanė, jog tat viską buvo susapnavę, pakilo ir patraukė toliau. 

Ėjo ėjo ir kitą dieną atėjo į tą miestą, prie kurio lindėjo bjaurusis 
slibinas, laukiąs jaunutės karalaitės. 

Prie pat miesto vartų jie sutiko eiseną. Jos prieky, gailiai raudoda- 

ma, ėjo karalaitė, graži lyg auštanti aušra, su juodais drabužiais, juo- 
du šydu. Už jos ėjo karalius, pasiramsčiuodamas skeptru ir dar gailiau 
raudodamas. Už karaliaus ėjo dvariškiai, visi juodai apsirengę, be galo 
liūdni, tačiau jie verkė jau nebe taip gailiai. Už dvariškių ėjo miestie- 
čiai, jie tik nosimis šniurkščiojo. 

Zeflikas linktelėjo vilkui ir lokiui ir patraukė tai gedulingai ir liūd- 
nai procesijai iš paskos. Visi miesto varpai graudžiai skambėjo, lengvas 
vėjelis plaikstė juodas vėliavas, ir jos buvo panašios į žmones, iš be- 
galinio sielvarto grąžančius rankas. Saulė buvo užlindusi už juodų 
debesų, paukščiai nečiulbėjo, tik tyliai cypsėjo, vanduo upėje nebečiur- 
leno, stovėjo vietoj, lapai ant medžių nukaro lyg nuvytę, o karalius 
verkė graudžiomis ašaromis, pasiramsčiuodamas skeptru, ir karalaitė, 
graži lyg auštanti aušra, verkė, grąžydama baltas kaip lelijos rankas, 
o jos žydros akys po juodu šydu buvo dar žydresnės, ir visiems atro- 
dė, tarsi jos akimis rauda pats dangus. 

Visa ši gedulinga eisena priėjo prie urvo. Priešais jį buvo įbestas 
marmurinis stulpas. Budelis su raudonu kapišonu ant galvos, su rau- 
donu odiniu apsiaustu, raudonomis aptėemptomis kojinėmis ir raudonais 
auliniais batais pririšo karalaitę prie marmurinio stulpo. Tada visi ėjo 
atsisveikinti su ja, graudžiai verkdami ir aimanuodami, o nelaimingasis 
karalius verkė taip graudžiai, kad Zeflikui tiesiog širdis plyšo žiūrint, 
net vilkas šniurkščiojo nosimi, o lokys viena letena šluostėsi akis, šno- 
puodamas kaip lokys. 

Paskui visi pasuko atgal, ir karalaitė liko viena, pririšta prie marmu- 
rinio stulpo. 

Ir viskas. 

O Zeflikas su vilku ir lokiu pasislėpė už uolos, laukdami, kas dabar 
bus. Ilgai laukti neteko, mat ūmai sutirtėjo subildėjo uola, ir iš urvo 
angos tvokstelėjo didžiulis sieros dūmų kamuolys. Zeflikas suprato, jog 
tai slibinas išropoja pasiimti jam skirtos duoklės. 

— Metas mums!-— tarė jis vilkui ir lokiui. 

— Metas!-— tarė lokys ir ėmė galąsti iltis į uolą. 

— Metas!-— tarė vilkas ir ėmė galąsti iltis į tiinagą. 

— Metas!-— pakartojo Zeflikas ir išsitraukė kalaviją iš makštų. Žino- 
jo, kad jis kaip reikiant aštrus, mat juo rytą skutosi barzdą. 

Visi trys priėjo prie urvo ir prigludo prie uolos. Uola krūpčiojo, tir- 
tėjo, o slibinas maurodamas ropojo į priekį, baisus, didžiulis, su sep- 
tyniom galvom, pražiotais nasrais, liepsnojančiais liežuviais, išsprogin- 

tomis žlibėmis, išskėtęs lyg šikšnosparnis septynis sparnus, ištįsęs, pil- 
votas, apaugęs žvynais, su be galo ilga uodega. Jis mataravo ją aplink 
save, tarškino iltimis, šnopavo -sieros tvaiku ir laižėsi, dėbčiodamas 
į virpančią iš baimės karalaitę. 

Žeflikas prišoko ir atsivėdėjęs kad kirs kardu iš peties! Ir pirmoji 
galva nusirito! Jis nežinojo, kad vietoj nukirstos galvos slibinui gali 
išaugti kita. Tačiau tat žinojo vilkas, žinojo ir lokys. Abu kad šoks jam 
ant kaklo ir graužia. Ir galva nebegalėjo ataugti. O Zetlikas nedelsė — 
tik Žžybt!— per antrą galvą, žybt!— per trečią, Žybt!— per ketvirtą. Sli-. 
binas nė nepajuto, net nespėjo kaip reikiant suriaumoti, ir jau nebe- 
turėjo nė vienos galvos. O lokys su vilku šokinėjo nuo vieno kaklo 
prie kito ir graužė juos, kad neataugtų galvos. Ir netrukus slibinui at- 
ėjo galas. 

Prieš nuilsusį Zefliką, apsitaškiusį slibino krauju, drybsojo baisūnas, 
panašus dabar į pastipusią karvę, vizgindamas uodegą, bet kaskart 
menkiau, o vilkas su lokiu lakė kraują, srūvantį iš kaklų. Tačiau ka- 
ralaitė nematė, kas dedasi, mat ji nualpo. 

Zeflikas atrišo karalaitę nuo marmurinio stulpo, paėmė ją ant rankų 
ir, nunešęs prie upelio, paguldė ant žolės. Paskui rieškučiomis pasėmė 
vandens ir apšlakstė jai veidą. Karalaitė atvėrė akis ir vėl buvo beužsi- 
merkianti, mat galvojo išvysianti septynerius pražiotus slibino nasrus, 
tačiau, didžiai nustebusi, pamatė dailaus jaunikaičio veidą. 

Kas po to dėjosi, aprašyti neįmanoma, o jeigu mėgintum apsakyti, 
tai žmogaus kalba būtų panaši į nebylio mikčiojimą. 

Apsidžiaugusi karalaitė puolė Zeflikui į glėbį, sakydama: 

— Tu mano mylimas, narsusis riteris, galiūnų galiūnas! 

Susijaudinęs Zeflikas priglaudė karalaitę prie savęs ir tarė jai: 

— Tu mano laime vienatine, sapne sapnuota, didžia meile mylėta! 
Tu mano mergele išsiilgtoji! 

Jiedu kalbėjo vienas kitam tokius meilius ir gražius žodžius, kad 
net lokys apsilaižė, mat jam atrodė, jog tie žodžiai medum kvepia, 
o vilkas iš džiaugsmo ėmė raičiotis ant pievos per galvą. 

Zeflikas palydėjo karalaitę gerą galą ir, kai miškas praretėjo, tarė: 

— Mano mieliausioji! Sugrįšiu tavęs paimti už pačią po metų. Dar 
turiu surasti du savo brolius, mat jie taip pat iškeliavo į pasaulį lai- 
mės ieškoti. O už metų grįšiu pas tave. O dabar eik pas tėvą, gražiai jį 
pasveikink mano vardu ir ilgėkis manęs, o aš ilgėsiuos tavęs, mano 
mergužėle! 


Ir jiedu išsiskyrė. Išsiskiriant ji padovanojo jam savo žiedą. 

Karalaitė tekina pasileido į miestą, o Zeflikas iškeliavo į pasaulį ieš- 
koti dviejų savo brolių. Mat jau buvo praėję du metai ir du mėnesiai 
nuo tos dienos, kai jie išsiskyrė. 

Tačiau iškeliaudamas Zeilikas iš kiekvienos slibino galvos apatinių 
žiaunų išlaužė po dvi iltis, susidėjo jas į maišelį ir tik tada patraukė 
į kelionę. 

O karalaitė vis bėgo ir bėgo per mišką. Tik staiga iš už storo ąžuolo 
kad iššoks bjaurus plėšikas su drūtu, šakotu basliu, kad suriaumos: 

— Stok, mergiūkšte! Nė žingsnio toliau! 

Tai buvo piktadarys, jis užsislėpęs žiūrėjo, kaip Zeflikas, vilkas ir 
lokys galynėjosi su slibinu. 

— Klausyk, mergiūkšte! Nė žodelio, nes kad užvošiu lazda! Su ma- 
nim menki juokai. Taigi! Eikš šen, kitaip kad spustelsiu gerklę viena 
plaštaka, nė cyptelti nespėsi! Su manim menki juokai! 

Taigi karalaitė ir nuėjo su plėšiku. Jis nusivedė ją į slibino urvą, 
liepė du dešiniosios rankos pirštus suvilgyti slibino krauju ir prisiekti, 
jog tėvui karaliui, dvariškiams ir visiems, kas tik klaus, sakys, kad sli- 
biną nudobęs jis, riteris Halaburda. O jeigu neprisieksianti, tai jis taip 
užtvosiąs lazda jai per galvą, kad jos vėlė beregint nuskris į dangų. 

— Na, prisiek!— suriaumojo plėšikas ir užsimojo lazda. 

Karalaitė prisiekė, jog tėvui, dvariškiams ir kiekvienam, kas tik klaus, 
sakysianti, kad slibiną nudobes jis, riteris Halaburda, ir kad tasai riteris 
yra jos išgelbėtojas ir būsimasis vyras! .. 

Plėšikui, ne tiek rūpėjo karalaitė, panaši į marcipano saldainį, kiek 
toji karalystės pusė, karaliaus pažadėta jos dukters išgelbėtojui. O, be 
to, karaliui į žentus irgi ne bet kas pakliūna. Jau nebereikės užpuldinėti 
moterų, einančių į turgų su sviestu, jis bus karaliaus žentas, valdys 
pusę karalystės, ant savo gauruotos galvos nešios karūną, drybsos pū- 
kiniuose pataluose iki pusiaudienio ir kirs sau ragaišį su sviestu ir me- 
dum, o karalaitė, arba jo pati, jam nuaus batus, nuplaus purvinas kojas 
auksinėj geldelėj, turės jį valgydinti skaniausiais kąsneliais, kepti jam 
Kotletus, ir jeigu kas nepatiks, tai jis taip jai stuktels, kad tik žiežir- 
bos iš kaktos pasipils. Tai bent gyvenimėlis bus! 

Paskui jis surinks pulką kareivių, išmankštins juos saviškai, kaip 
plėšikus; su tais kareiviais užpuldinės pirklių karavanus, plėšikaus, kaip 
dera karaliaus žentui. O ant galvos visuomet nešios karūną, prismaigs- 

tytą deimantų. Vilkės purpurinį apsiaustą, o ordinų ir medalių prisika- 
binės ant savęs tiek, kiek tiktai tilps. Tai bent gyvenimas bus! 

Šitaip galvodamas, susidėjo septynias nukirstas slibino galvas i mai- 
šą ir tarė karalaitei: 

— Eikš su manim ir nebliauk, va kaip tvosiu Kumščiu po perkūnais! 

Nusivedė pribaugintą karalaitę į miestą, nuėjo į pilį ir pasisakė ka- 
raliui, kad tai jis, riterių riteris, vardu Halaburda, turįs Malyjureko her- 
bą, savo rankomis priveikė slibiną ir išgelbėjo karalaitę nuo tokio bai- 
saus galo. Ir įrodymui iškratė iš maišo septynias slibino galvas. O jei- 
gu karalius dar netikis, tegu paliudija ši nekalta burkuonėlė, auksinė 
gėlelė, aušros spindulėlis! 

— Na, sakyk, po velnių, nes kaipmat gausi! — sušnypštė karalaitei. 

— Taip, tėve, riteris Halaburda išgelbėjo mane... 

Piktadarys tuojau ėmė reikalauti, kad karalius tesėtų savo Žodį. Te- 
gul kelia, girdi, vestuves, deramas karaliaus dukteriai ir Žentui, rite- 
riui Halaburdai, nešiojančiam Malyjureko herbą, ir kad tose vestuvėse 
svečiams būtų vyno, o jam statinaitė smarkiausios degtinės. Ir kad rie- 
bių valgymų būtų tiek apsčiai, jog riteriui Halaburdai taukai per barzdą 
varvėtų. Ir šiandien pat tegu siunčia žemės matuotojus su stulpeliais ir 
metrais padalinti karalystę į dvi lygias dalis. Viena pusė, tegu lieka 
uošviui, o kita atiteks karaliaus žentui, riteriui Halaburdai. 

Karalius buvo toks laimingas, sulaukęs išgelbėtos dukters, jog net 
nepastebėjo, kad būsimasis jo žentas panašus į piktadarį, nusiaubusį 
kokį dešimt kaimų, ir kad iš jo tvoskia degtinė lyg iš statinės, kad jis 
apsileidęs gaurais ir atrodo lyg baidyklė, kad jo žodžiai šiurkštūs ir 
nešvankūs. 

Puolė karalius prie jo, apkabino, ėmė glėbesčiuoti, bučiuoti, dėkoti. 

— Oi, brangusis mano žente! Oi, narsiausias riteri!— šaukė jis susi- 
jaudinęs. 

Miestiečiai jau buvo sužinoję, kad karalaitė išgelbėta ir kad slibiną 
nudėjęs riteris Halaburda. Ir nors nė vienas jų savo gyvenime nebu- 
vo girdėjęs tokio vardo, bet visi, susirinkę prie pilies, sveikino jį, 
šaukdami „valio“. 

Piktadarys iškišo pro langą savo bjaurią galvą, pamosavo jį sveiki- 
nantiems miestiečiams ranka ir užriko: 

— Ko čia plyšojate prie mano pilies, tartum jums kas odą nertų, 
kad jus kur velniai griebtų! 

Karalius tuo tarpu liepė sušaukti visus dvariškius pasitarti dėl riterio 
Halaburdos ir karalaitės vestuvių. Tačiau karalaitė puolė tėvui po kojų, 
maldaute maldaudama palūkėti dar metus, o po metų tegu bus kaip turi 
būti. Ji taip prisispyrusi prašė, jog karalius nusileido ir liepė pašaukti 
riterį Halaburdą. 

Jis atėjo jau įkaušes, mat buvo išmaukęs pilną butelį degtinės. 

Karalius net buvo patenkintas, jog duktė prašo atidėti vestuves, mat 
jam dabar jau ėmė nebepatikti šitas stuobrys žentas, tolydžio kasąsis, 
šluostąsis nosį pirštais ir kalbąs šiurkščiais žodžiais. Jis pranešė jam, 
kad savo karališkąjį žodį ištesėsiąs, tačiau, dvariškių patartas, vestuves 
iškels lygiai po metų nuo šios dienos! 

— Po perkūnais!— burbtelėjo piktadarys.— Kad jį kur velniai trauk- 
tų tą išpendėjusį karalių! 

Tuo viskas ir pasibaigė. Plėšikui, apsišaukusiam Halaburda, neliko 
kas darą, ir jis išėjo bastytis po girias. Tačiau išeidamas pasakė, jog 
po metų vėl bus čia, ir, jeigu karalius vėl susimanys ką išdarinėti su 
tom vestuvėm, tegu atsiduoda dievo valiai. Jis tada, po šimts velnių, 
parodys, kad dumti jam miglas į akis nedera! 

O karalaitė dabar be atvangos ilgėjosi savo tikrojo išgelbėtojo. Ta- 
čiau niekam neprasitarė, kaip buvo iš tiesų, mat bijojo, sulaužyti prie- 
saiką, kurią turėjo duoti šiam galvažudžiui. Sėdėjo prie paties viršutinio 
lango aukščiausiam bokšte ir žiūrėjo į tolį, ar neišvys grįžtant jaunikai- 
čio, kurį pasižadėjo mylėti per amžius. 


Dienos ėjo viena po kitos, o Zeflikas vis keliavo per pasaulį, ieško- 
damas savo brolių. 

— Gerieji Žmonės, ar nematėt mano brolių?— klausinėjo jisai, ką su- 
tikes kelyje. 

Vieni sakė matę, kiti — ne. Tieji, kur buvo matę vieną ar kitą, sakė: 

— Ėjo čia toksai, bet jis pavogė arklį iš vargšo valstiečio. 

Arba: 

— Ėjo čia toksai, bet jis didelis nenaudėlis! Užpuolė elgetą, einantį 
iš atlaidų, ir atėmė iš jo visus suelgetautus skatikus. 

— Tai ne mano broliai, — kalbėjo Zeflikas, mat jisai netikėjo, jog 
katras jų būtų pavogęs iš vargšo valstiečio arklį arba atėmęs iš elge- 
tos skatikus. 

Juo ilgiau jis keliavo su savo lokiu ir vilku, juo dažniau girdėjo 
skundžiantis savo broliais. Niekas nepratarė apie juos gero žodžio, visi 

tik pikta kalbėjo. Kad jie plėšikai, vagys, piktadariai, dykaduoniai, 
kietaširdžiai. .. 

— Ne! Tai veikiausiai ne mano broliai!— sakė Zeflikas, o jo širdis 
vis labiau sielvartavo. 

Šitaip jis apkeliavo vieną karalystę, kitą, trečią, o kai atėjo metas, 
kuo skubiausiai sugrįžo į tą miestą, kur jo laukė mylima karalaitė. 

Sugrįžo pačiu laiku. Mat kaip tik buvo pasibaigę metai nuo tos va- 
landėlės, kai jis išgelbėjo karalaitę ir nudobė slibiną. 

Įėjo jis į miestą ir nustebęs pamatė, jog ant namų šelmenų plevėsuoja 
vėliavos, visur groja orkestrai, žmonės gražiai apsirėdę, gatvėse stovi 
vartai iš žalumynų ir gėlių, pyragų kvapai sklinda aplink, vaikai dai- 
nuoja, o miestiečiai pliaukšnojasi per sočius pilvus ir geria į būsimųjų 
jaunavedžių sveikatą. 

— Kas čia dedasi?— paklausė jis smuklininką. 

— Tai negi nieko nežinote, keleivi?— nustebo smuklininkas. 

— Iš kur aš žinosiu? Atkeliavau iš tolimo krašto! 

— Na tai aš jums pasakysiu! Šiandien mūsų karalaitė teka už riterio 
Halaburdos! 

— Kaip čia yra? Nesuprantu! Už kokio riterio? 

— Matyt, kad jūs menkai ką žinote! Tai tas pats riteris, lygiai prieš 
metus nugalabinęs slibiną ir išgelbėjęs karalaitę. .. 

— Ką jūs sakote? 

— Tikra teisybė! Kiek luktelėjus, po valandžiukės, iš pilies vestuvi- 
nės karietos su jaunavedžiais išvažiuos į bažnyčią... Tik vienas dalykas 
labai keistas. Karalaitė, užuot džiaugusis, lieja ir lieja ašaras! Ką pada- 
rysi, šitaip visuomet būna. Kiekviena jaunoji, taisydamasi į jungtuves, 
sriūbauja, o širdy džiaugiasi! Bet jums, keleivi, aš tikrą teisybę pasa- 
kysiu: moters ašaros ar ankstyvas lietus — vienas ir tas pat! 

Zeflikas jau nebesiklausė smuklininko paistalų, tik nusimovė nuo 
piršto žiedą, kurį jam padovanojo karalaitė, atsisveikindama su juo 
miške. Šitą žiedą parišo vilkui po kaklu ir pasakė: 

— Bėk, broleli vilke, kuo greičiau į pilį, surask karalaitę ir atiduok 
jai tą Žiedą! 

— Pasakyta — padaryta! O ką ten suėsti? 

— Nieko! Tik atiduok karalaitei žiedą! 

Po to kreipėsi į lokį: 

— Ir tu, broleli loky, bėk drauge su vilku į pilį, užsidėk ant nugaros 

karalaitę ir atnešk ją čionai! Tik žiūrėk, kad nenukristų! Tegul gerai 
įsitveria tau į gaurus! 

— Pasakyta — padaryta! O ką ten suėsti? 

— Nieko. Tik atgabenk karalaitę! 

Vilkas su lokiu pasileido risčiomis į pilį. 

Gatvėse visur kilo didžiausias riksmas ir kamšatis. Žmonės bėgo stri- 
magalviais, šaukdami: „Gelbėkitės, kas galit!“ Ir visi, kas tik pamatė 
du žvėris, kalenančius iltimis ir lapatuojančius tiesiai į pilį, lėkė, kur 
išmanydami, ir slėpėsi. 

Ir pilies sargybiniai, išvydę du laukinius pabaisas pražiotais nasrais, 
metė alebardas šalin ir išbėgiojo į visas puses, iš baimės šaukdami: 
„Gelbėkitės, kas galit!“ 

O vilkas su lokiu tuo tarpu atsidūrė pilyje. lr ten kilo neapsakomas. 
riksmas, verksmas ir spiegimas, mat dvariškiai, pamatę du „slibinus“ 
(baimės akys didelės), bėgo viens per kitą ir slėpėsi, kur galėdami. Vil- 
kas su lokiu įbėgo į karalaitės menę, kur jau buvo susirinkę vestuvių 
svečiai, pajauniai ir pamergės; ten buvo ir jaunikis, o taip pat ir jau- 
noji, be galo nuliūdusi ir raudanti. 

Vestuvių svečiai, pamatę du baisūnus, suspigo, sukliko nesavais bal- 
sais, vieni jų iš karto nualpo, kiti sulindo po stalais. Jaunasis iš baimės 
brinkt ir išsitiesė visu ilgumu aukštielninkas. Vilkas jį apuostė, susi- 
raukė ir pagalvojo, jog būtų ne pro šalį šitą valkatą suėdus. Lokys jį 
taip pat apuostė ir nusičiaudėjo, mat jam užsuko nosį, ir jis pagalvojo, 
jog šitą nenaudėlį prarytų su malonumu. 

Karalaitė tuo tarpu žiūri žiūri ir baltąsias rankas net sudėjo iš 
džiaugsmo! Juk čia tas pats vilkas ir tas pats lokys, prieš metus padė- 
ję anam dailiajam jaunikaičiui įveikti slibiną. Ir vilkas ėmė meilintis 
karalaitei, vis kišdamas savo kaklą jai po rankomis. Ji tučtuojau 
pamatė jam po kaklu kabant tą patį žiedą, kurį buvo padovanojusi savo 
išgelbėtojui. O lokys šliejasi prie jos, prigula prie grindų ir murkia, 
kad ji sėstusi ant jo ir įsitvertų kuo tvirčiau į gaurus. 

Karalaitė atsisėdo jam ant nugaros, įsitvėrė į gaurus, ir lokys -pasi- 
leido per pilies menes, per kiemą ir per miestą tiesiai į smuklę. O prieš 
jį dūmė vilkas, piktai kalendamas dantimis kiekvienam, kas tik ketin- 
davo pastoti jiems kelią. 

Lokys atbėgo į smuklę, uždusęs atlėkė ir vilkas. Zeflikas išėjo jų 
pasitikti, ir abu su karalaite puolė viens kitam į glėbį... 


211 


Ir vėl plunksna neįmanoma aprašyti, kiek būta džiaugsmo iš to susi- 
tikimo. Nors šita plunksna būtų ir auksinė, ir meduje mirkoma, vis 
tiek neįstengtų aprašyti. O žmonių kalbos žodžiai būtų tokie skurdūs, 
kaip bažnyčios pelė. 

Prisidžiaugę iki valiai ir prisižiūrėję viens kitam į akis, susiėmė už 
rankų ir abu nuėjo į pilį. Prieš juos žingsniavo vilkas, kalendamas ilti- 
mis kiekvienam, kas iš priekio ketindavo pulti prie Zefliko, o iš užpa- 
kalio ėjo lokys ir, baisingai maurodamas, nuvydavo šalin kiekvieną, kas 
iš užpakalio norėdavo pulti prie Zefliko. Atėjo į pilį, pasuko į menę, 
ir dabar viskąs visiems paaiškėjo. 

— Čia mano. narsiausias riteris, jis nudėjo slibiną ir mane išgelbėjo, 
jam aš pažadėjau savo ranką!— sušuko spindinti iš džiaugsmo karalaitė 
išsigandusiems svečiams ir nustebusiam karaliui. | 

— Apgavikas! — suriaumojo piktadarys, apsivilkęs jaunikio drabu- 
Žiais. Jis tebebuvo atkarus, gauruotas, nors plaukus nuo kaktos apsi- 
kirpo ir barzdą nusiskuto. Tačiau vis tiek buvo panašus į baidyklę, o iš 
akių atrodė tikras plėšikas, nuniokojęs septynis sodžius. 

— Apgavikas! — pakartojo jisai. — Karaliau ir uošvi! Į teismą šį 
apgaviką! 

— Maloningieji ponai!— sušuko rūmų teisėjas.— Čia kažkas ne taip! 
Leiskite, jūsų didybe, šio to paklausinėti ir vieną, ir kitą. 

Karalius leido, ir teisėjas paklausė Halaburdą: 

— Ar tu nudėjai slibiną ir išvadavai karalaitę? 

— O kas gi kitas, jei ne aš? Aš tai padariau! Ir karalaitė, mano su- 
žadėtinė, paliudys! 

Teisėjas dabar kreipėsi į Zefliką: 

— Ar tu nudėjai slibiną ir išgelbėjai karalaitę? 

— Aš,. šviesiausias teisėjau! Tegul paliudija karalaitė, mano suža- 
dėtinė! 

Tada teisėjas kreipėsi į karalaitę: 

— Šviesiausioji karalaite! Pasakyk, katras iš šiųdviejų riterių nuga- 
labijo slibiną ir išgelbėjo tave? 

Visiems pasidarė be galo įdomu, kas dabar bus. Ištiesė kaklus, pra- 
žiojo burnas, pastatė ausis, ir stojo tokia tyla, jog girdėjai muse skren- 
dant“ Ir toj didžiulėj tyloj karalaitė prašneko .dainingu balsu, tarytum 
lakštingala sučiulbo: 

— Šisai yra tikrasis ir vienintelis mano išgelbėtojas, jam aš prisie- 
kiau amžiną meilę, — ir parodė į Zefliką. 

— Sukčiauji, nušiurusi beždžione!— suriaumojo įsiutęs plėšikas.— Aš 
jums kaipmat parodysiu, kas nudobė slibiną! — ir, pasilenkęs po stalu, 
ištraukė maišą. Iš jo iškratė jis ant grindų prieš karalių ir teisėją sep- 
tynias slibino galvas.— Še, matote!-— Čia slibino galvos, jas aš nukapo- 
jau savo kardu. O šisai pienburnis nieko neturi! Matote! Už grotų jį! 
Į požemį! Badu numarinti jį, sukčių! 

— Ramiau, gerbiamasis pone riteri Halaburda! Ramiau! O tu, jauni- 
kaiti, — kreipėsi teisėjas į Zefliką— ar gali įrodyti, kad nudobei slibiną 
ir išgelbėjai karalaitę? 

Zeflikas to ir telaukė. Išsiėmė iš užančio nedidelį maišiuką ir papylė 
prieš karalių ir teisėją keturiolika slibino ilčių. 

— Štai mano įrodymas!— pasakė kuo ramiausiai — O dabar prašome 
nuspręsti, karaliau, ir tu, šviesiausias teisėjau! Kas nugalabino slibiną, 
ar tasai, kuris pirmiausiai slibinui iš nasrų išrovė iltis, ar tasai, kuris 
pasiėmė slibino galvas be ilčių! Prašom pažiūrėti!— ir ėmė brukti į sli- 
bino nasrus po dvi iltis. | 

Dabar jau visi matė, jog riteris Halaburda apgavikas, sukčius ir pik- 
tadarys, o šisai jaunikaitis — tikrasis išgelbėtojas. 

O karalaitei apsakius, kaip ją plėšikas privertė duoti priesaiką, Ha- 
laburdos likimas buvo nulemtas. 

— Kad tave kur galas!-— suriaumojo plėšikas ir puolė bėgti. Tačiau 
jo neišleido iš akių vilkas su lokiu. Jiedu šoko jam iš paskos, pastvėrė 
jį, atvilko į pilies kiemą ir sudraskė į gabalus. 

O pilyje tuo tarpu vėl prasidėjo vestuvių puota, visi valgė ir gėrė. 

Taigi viskas pasibaigė laimingai. 

Tačiau rytojaus dieną jaunasis karalius Zeflikas tarė savo jaunajai 
pačiai ir uošviui, senajam karaliui: 

— Šiandien turiu iškeliauti, mat po mėnesio ir dviejų dienų sukaks 
trys metai, trys mėnesiai ir trys dienos, kai atsisveikinau su savo bro- 
liais. Jie išėjo, kaip ir aš, laimės ieškoti. Ir dabar mes turim eiti po 
liepa, kur auga ant kryžkelės, pasižiūrėti peilių, įbestų į medį. O tat 
labai tolimas kelias. 

— Aš keliausiu su tavim, mano brangusis Zeflikai!-— pasiprašė pati. 

— Gerai! 

Ir išvažiavo jiedu auksine karieta, priešais paleidę vilką su lokiu. 

Važiavo važiavo, kol po mėnesio ir dviejų dienų atsidūrė kryžkelėj 
po ošiančia liepa. | 

Buvo jau vakaras. Abu nustebo, išvydę po liepa du rūkstančius ug- 
niakurus; virš jų kabojo po iešmą su kepančiu kiškių, o prieš kiek- 
vieną gulėjo po juodą didelį akmenį. 

Jie pagalvojo, kad prieš juos kieno nors būta čionai, gal brolių, ir 
kur nors nueita. Zeflikas tačiau pasižiūrėjo į peilius, suvarytus į medį, 
ir pamatė, jog jo peilis atrodo tarytum sidabrinis, o abiejų brolių peiliai 
iki pusės surūdiję. Dabar jis žinojo, kad jo brolius bus ištikusi nelaimė. 

Jis užkūrė trečią ugniakurą, pamovė ant vieno kiškį, vilko atneštą iš 
miško, atrito tuodu akmenis, ir abu su karalaite susėdo ant jų. 

Jiedviem šitaip sėdint prie ugnies, juodas miškas ošė, liepa taip pat 
ošė, vilkas laižėsi kailį liežuviu, o lokys sau murkė. Ir staiga iš tamsos 
išniro sena, labai sena moteriškė, žila, susivėlusiais plaukais, kumpa no- 
simi, nuknibusia iki pat smakro, pasiramsčiuojanti lazda. Zeflikui pasi- 
rodė, tarsi ją būtų kažkur matęs. Tačiau kur? Lokys su vilku tučtuojau 
ją pažino, mat ėmė vizginti uodegas. 

— Oi, ponaiti, kaip aš sušalau!— tarė moteriškė, tiesiog tirtėdama 
nuo šalčio.— Leisk man pasišildyti prie savo ugnelės! 

— Prašom, prašom kuo meiliausiai!— prašneko geraširdis Zeflikas ir 
nubėgo prie karietos, atnešė gražų kilimą, apklojo juo akmenį ir pa- 
prašė moterėlę sėstis ir šildytis iki valiai. O kai kiškis iškepsiąs, ji gau- 
sianti riebią šlaunelę. 

Moterėlė atsisėdo. Zeflikas jai papasakojo, jog laukiąs čia savo bro- 
lių ir labai jaudinąsis, mat nežinąs, kas jiedviem nutikę. 

— O aš žinau!-— pasakė moterėlė— Buvo jie čia, buvo! Bet kai vy- 
resniojo paprašiau, kad leistų pasišildyti, jis mane nuvarė, lazda grū- 
modamas. O kai jaunesniojo paprašiau, kad leistų pasišildyti, jis taip 
pat mane nuvarė, lazda grūmodamas. O tu leidai... Kuo aš tau atsi- 
lyginsiu už tai, riterėli šviesiausias, kuo? 

— Už gerą širdį neatsilyginama. Tačiau noriu paprašyti vieno didelio 
dalyko. Pasakyk man, kur dabar mano broliai. Mat noriu grįžti su jais 
pas seną mūsų tėvą. Jeigu grįšiu vienas, tėvas iš sielvarto numirs... 

— Norėtum juos gyvus pamatyti? 

— Tik šito ir prašau! 

— Ir nieko daugiau? 

— Nieko daugiau, nes didžiausią lobį turiu čia!— ir jis parodė į už- 
siplieskusią karalaitę. 

— Gerai,— tarė moterėlė.— Še, imk šitą rimbą ir suduok juo per abu 
akmenis. 

Zeflikas paėmė rimbą, sudavė į vieną, į kitą akmenį. Ir kas atsitiko! 
Šit akmenys pasijudino, ėmė keistis, ir po akimirkos prieš jį stovėjo abu 
broliai. | 

Džiaugsmas radosi neapsakomas. Visi bučiavosi, glėbesčiavosi, svei- 
kinosi ir dėkojo, o moterėlė tarė Zeflikui: 

— O dabar man suduok! 

— Negaliu šito daryti!-— gynėsi Zeflikas. 

— Labai prašau, suduok!— spyrėsi moterėlė. 

Zeflikas uždrožė moterėlei rimbu, ir, o stebuklas! — moterėlė pavirto 
baltu balandžiu! Balandis atsitūpė liepoj ir šitaip pasakė: 

— Ačiū tau, kilmingasis riteri Zeflikai, kad ir mane išvadavai!l Bu- 
vau nedora, piktos širdies moteris ir po mirties turėjau atgailoti, pa- 
sivertusi ragana. Atgailodama padėdavau kaip išgalėdama gerašir- 
džiams, o nedoruosius bausdavau. Tavo broliai buvo kietaširdžiai, mat 
skriaudė vargšus ir mane nuvarė nuo ugnies. Už tai aš juos paverčiau 
akmenimis. O dabar dar sykį dėkoju tau už išgelbėjimą! 

Tai pasakęs, balandis nuskrido į padanges. 

Visi trys broliai ir karalaitė klausėsi nustebę. Paskui visi patraukė 
pas senąjį tėvą. Zeflikas geidė pasidžiaugti savo laime, o abu vyresnieji 
broliai norėjo pasakyti jam, kad nuo šiol stengsis būti geraširdžiai. 

Zeflikas tėvą ir abu brolius pasiėmė į savo karalystę. Ten jis ilgai 
viešpatavo, tvarkydamas šalį išmintingai ir teisingai, mat valdė ne jė- 
ga, O širdimi. 

Ir šitaip pasibaigė pasaka apie kvailąjį Zefliką, kuris pasirodė besąs 
išmintingas Zeflikas. 

GEROJI HANDZIA, KURI VERKĖ PERLAIS 
IR JUOKĖSI ROŽĖMIS 


Turėjo viena motina dvynukes dukreles ir daugiau nieko. Nei pirkios, 
nei lauko, nei daržo. 

Gyveno ji ne savo pirkioj ir dirbo ne savo lauką. Ir tik prašė šeimi- 
ninko, kad jos neišvarytų — mat ji neturtinga ir ligota, ir dukrelės 
mažos, reikia jas auginti ir valgydinti. 

Šeimininkas nevarė jos, ir ji augino dukreles. 

Ėjo metai... 

Motinai jėgos seko, vyto lyg medžių lapai rudenį. O dukterys augo 
tarytum liepos pavasarį. 

Motina nugyveno savo amžių ir pasimirė. Ir savo dukroms nieko ne- 
paliko, tik pasakė mirdama: 

— Džiaugčiausi, kad galėčiau judvi palikti laimingas ir turtingas. Ta- 
čiau neišgalėjau šito padaryti, mat pati varge gyvenau ir varge mirš- 
tu. Tad prašau tik vieno: gyvenkit teisingai, ir jums niekas pikto ne- 
darys. Imkit su padėka, duokit be pagailos. 

Šitaip joms pasakė motina. Ir numirė. O šeimininkas jas abi išvarė 
iš pirkios. 

Ir išėjo jiedvi į pasaulį, ką gi daugiau darysi. 

Ėjo ir verkė. 

Verkė Marina, kad niekas jąja nebesirūpins, niekas nepakiš po no- 
sim dubenėlio su valgiu, niekas naujos prijuostės nebepataisys. 

Verkė Handzia, kad mylima mama liko viena gulėti šaltam kape, kad 
jau niekad nebeišgirs jos balso, niekad jos nebepamatys. 

Abi seserys ėjo keliais, laukais, miškais. .. 

Įėjo į miško kirtimą. Susėdo ant kelmų tarp krūmokšnių ir ilsisi. Sau- 
lė kaitina, sausa žolė šiugžda. 

O tarp žolių tik šiuru šiuru kažkas sujudėjo, vis arčiau ir arčiau... 
Marina suriko, o Handzia net suspigo iš baimės, mat prieš jas staiga 
suvinguriavo didžiulė gyvatė, pakėlė galvą ir sušnypštė: 

— Ko gąsčiojatės, mergytės? Esu gera, noriu jums padėti. Duosiu po 
marškinėlius, mat jūsiškiai suplyšo į skudurus, beeinant per krūmus. 
Šekite drobės, pasisiūkit. O kai pasisiūsit, ateikit pas mane. Paklauskit 
krūmų, paukščių ir žvėrių, kur rasti gyvatę Jazią. 

Suvinguriavo savo blizgančiu kūnu tarp žolių, iš tolo dar pasižiūrėjo 
į jas, sumirksėjo geltonomis akimis ir dingo. 

O seserims prie kojų guli du drobės sklypai. 

Žiūri seserys nustebusios, nė žodžio neišgalėdamos pratarti. Kas per 
stebuklas, kas per monail 

Ir jeigu ne ši drobė, abi būtų įmanusios galvas dėti, jog gyvatę Ja- 
zią jos tik sapnavo. Tačiau drobė tikrų tikriausia. Viena atraiža plo- 
nutėlė, baltutė, kita — pilka, stora, nebalinta. 

Marina tik čiupt ir pastvėrė plonąją. Žiūrinėja ją, džiaugiasi ir gal- 
voja: „Dabar turėsiu marškinius kaip dvaro panelė, lyg kokia kara- 
lienė." 

Handzia pasiima pilkąją drobę. Žiūrinėja, džiaugiasi ir galvoja: ,Da- 
bar turėsiu marškinius kaip šeimininkė. Stiprius ir gerus, kaip tik dar- 
bui." 

Sušlamėjo krūmai, sutraškėjo šakelės. Handzia dairosi, Marina žiūri. 

Ogi iš miško ateina nuplyšusi senė su kūdikiu ant rankų. Žiūri sese- 
rys, žiūri, o jinai tiesiai prie jų prieina, rodo vaiką ir sako: 

— Dailiosios mergelės, duokit šiam našlaitėliui, mano anūkėliui, skly- 
pelį drobės marškinėliams. Vaikelis verkia be marškinėlių. Ar šaltas 
vėjas pučia, ar saulė kepina, neturiu kuo pridengti vargšelio. 

Marina savo drobę paslėpė už nugaros ir kad ims šaukti ant moters: 

— Pamatei jau! Raižysiu aš, mat drobę į skiautes, kokiai bobai už- 
simanius! Tokia plonutėlė, baltutėlė drobelė —ir atiduok jos anūkui. 

Ir net žado neteko. Handzia išplėtė dideles akis ir žiūri į seserį. „Kas 
pasidarė tai Marinai, kad kvarkia lyg varlė?“ Tačiau kaipmat atsiminė 
senelę, stovinčią priešais, ir sako jai: 

— Atiduosiu, močiute, tamstai savo drobe. Pasiūkit anūkėliui marški- 
nius. Tik gaila, kad tokia stora. Bet plonesnės neturiu. Jeigu kiek liks, 
pasisiūkit ir sau, juk ir pati be marškinių esat. 

Dabar Marina tik spokso nustebusi į Handzią. „Kas čia pasidarė tai 
Handziai, kad, užuot kalbėjusi kaip paprastai, dainuoja nuostabiausiu 
balsu?" | 

Senutė dėkoja, linki joms kuo geriausios kloties, nesumanydama kaip 
džiaugtis. Net ir vaikelis, tarsi viską suprasdamas, liesomis rankutėmis 
ploja ir spurda moteriškės rankose taip juokingai, kad Handzia nusi- 
juokė balsu. 

Marina net burną pražiojo, stulbte apstulbo — Handziai juokiantis, iš 
burnos rožės byra... 

Senė paėmė vieną, padavė vaikučiui, dar sykį palinkėjo Handziai 
laimės ir nuėjo sau. 

Ir tik šiuru šiuru, kažkas krebžda krūmuose, vis arčiau ir arčiau... 

Išsirangė iš krūmų didelė gyvatė Jazia, plokščią kaktą kraipo, gel- 
tonomis akimis spokso į Handzią ir šnypščia piktai: 

— Tai tu tokia? Negi aš tau drobę daviau, kad ją kaipmat įbruktum 
kitam? Tu perniek laikai mano dovaną! Ak tu, vienadiene! Palūkėk! 
Visą gyvenimą nešiosi tuos sudriskusius marškinius! O kad negalėtum 
eiti per Žmones ir negautum geresnių, pasodinsiu drevėj ir užmūrysiu. 
Ir akylai tave saugosiu! 

Ir pastūmė nusigandusią Handzią prieš save, didelio medžio link, ir 
liepė kopti į drevę. 

Tą drevę, praskiedusi žemių grumstą savo seilėmis, gyvatė aplipdė 
purvu. Tas purvas kaipmat sustingo į akmenį. Paskui nedoroji gyvatė 
pasistiebė ant uodegos ir sušnypštė, jog Handzia maitinsis kirminais, 
prisilupinėjusi jų iš triūnėsių, o atsigers lietaus, kurio prisirinks delnu, 
iškišusi ranką pro drevėj paliktą skylę. 

Marinai pasakė mylinti ją, mat jinai tausojanti jos dovaną. Paža- 
dėjo ją pasiimti už dukrą. Marina, net nežvilgtelėjusi į seserį, nusekė 
paskui Jazią, be galo džiaugdamasi, kad jai šitaip pasisekė. 

Kai jos abi įėjo į krūmus ir jau nebesimatė jų, tik tada vargšė Han- 
dzia atsitokėjo ir suprato, kas atsitiko. | 

Iškišo ji galvą pro drevės skylę ir gailiai pravirko. Jinai nežinojo, 
kad jos ašaros, nukritusios žemėn, virsta gražiausiais perlais ir tviska 
žolėje. Pagaliau nuvargo ir liovėsi verkus. O kai sutemo, atsigulė ant 
purių trūnėsių ir užmigo. 


* * * 


Kitą dieną toj girioj medžiojo karaliaus sūnus. Nuklydo jis į girios 
gilumą, pametė kelią ir atsigulė valandžiukei po dideliu medžiu. Per- 
braukė ranka žolę — kažkas sugurgždėjo tarp pirštų. Žiūri — ogi per- 
lai! Stambūs, žiba, tviska. .. 

Nustebo karalaitis — iš kur čia girioj, po medžiu, atsirado šitie perlai, 
ir tokie puikūs, jog net karaliaus lobyne tokių nėra. 

Ir staiga išgirsta kažkur viršuj malonų balsą: 


Lėk į dangų, boružėle, 
Nešk man duonos trupinėlį! 


Pakėlė karaliaus sūnus galvą, dairosi, ieško, kas galėtų tokiu gražiu 
balsu dainuoti. Iš drevės išlindo ranka, o iš rankos išskrido aukštyn 
boružė. Karalaitis sušuko: 

— Ei! Kas tenai, toj drevėj? 

Handzia kaipmat pasižiūrėjo pro skylę, o karalaitis dailiai jai nusi- 
lenkė, mat pagalvojo, kad čia kokia dievaitė — tokia graži ji pasirodė 
jam. Ir jis mandagiai paklausė, ar ne ji pribarsčiusi žolėje perlų, gal 
drevėj jos rūmai? 2 

Handzia jam dainingu balsu viską kaipmat apsakė, ir sulig kiekvie- 
nu jos žodžiu krisdavo žemėn po perlą,— taip gailiai ji skundėsi savo 
nedalia. Karalaitis negalėjo atitraukti akių nuo merginos, kalbančios 
dainingu balsu ir verkiančios perlais — nė viena mergaitė jam nebuvo 
šitaip patikusi. Ir kaipmat jai pasakė: 

— Mano miela Handzia, nieko nebijok. Sugrįšiu namo, į savo kara- 
lišką pilį, atsivesiu čia didelę kariuomenę, iškaposim šią drevę, ir tu 
būsi laisva. 

Handzia nuo šitų žodžių taip apsidžiaugė, kad ėmė juoktis. Ir jai iš 
burnos pabiro kvapios rožės, o karaliaus sūnus taip didžiai nustebo, 
kad sušuko: 

— Kai tave išvaduosiu, iškelsim vestuves, ir tu būsi mano pati, to- 
kios, kaip tu, niekur pasaulyje nėra! 

Ir sėdęs ant žirgo, pasileido į girią ieškoti dvariškių, kad galėtų kuo 
greičiau sugrįžti čia ir pasiimti Handzią. 

Handzia iš tos neapsakomos laimės taip juokėsi, kad visa laukymė 
aplink didelį medį pakvipo ir suraudonavo nuo rožių. Tačiau ji nežino- 
jo, kad nedoroji gyvatė Jazia tūnojo krūmuose ir viską girdėjo. 


* * * 


Karalaitis tuo tarpu nuėjo pas savo tėvą — senąjį karalių, nusilenkė 
jam ir sakosi užtikęs girioj mergaitę, kalbančią dainingu balsu, ver- 
kiančią perlais ir besijuokiančią rožėmis. Ir jokios kitos jis nenorįs im- 
ti už pačią, nors ir didžiausius turtus gautų. 

Karalius neišmano, ką čia daryti: leisti sūnui ją vesti ar ne. Jis mat 
buvo tėvas kaip ir visi tėvai — galvojo pats marčią išsirinksiąs. Tačiau 
nė viena mergina jam neįtiko. Raukėsi, net pamatęs kunigaikštytes ir 
karalaites. O čia sūnus jam porina apie merginą, kuri juokiasi rožėmis 
ir verkia perlais... Išgirdęs apie perlus, mažumėlę palinksmėjo. Ir pa- 
sakė sūnui tarytum be niekur nieko: 

— Tačiau aš netikiu, ką tu sakei, apie tas rožes ir perlus. Jeigu paro- 
dytum juos, būtų kitas dalykas. Tada galėtumėm kalbėti. 

Karaliaus sūnus įkišo ranką į kišenę ir išėmė saują perlų. Karaliui 
net akys apraibo nuo jų žibėjimo. Jis net nebežiūrėjo į rožę, kurią ka- 
ralaitis nusisegė nuo kepurės. Karalius kraipė galvą, čepsėjo lūpomis, 
sakydamas: 

— Tokių perlų net aš savo skrynioj neturiu... 

O paskui tarė sūnui: 

— Taigi žinok, kokį gerą turi tėvą — leidžiu tau vesti. Pats imkis 
taisyti vestuves, o savo karius siųsk jaunosios atgabenti. 

Karalaitis pasikrapštė paausį: 

— Kad, tėveli, aš pats norėčiau joti. Jie ten nebuvo, nieko nežino. 

Karalius mostelėjo skeptru. 

— Išaiškinsi jiems viską gerai, ir suras. O tau, karaliaus sūnui, ne- 
dera po girią bastytis ir ieškoti merginos. 

Taip ir buvo. 

Išjojo kariai į girią. Drauge pasiėmė vežimą, minkštai išklotą šiau- 
dais ir aptiestą kilimais, kad tai mergelei būtų patogu sėdėti. Pasiėmė 

didelius kirvius drevei iškapoti; taip pat nešėsi ir aukštas kopėčias, kad 
mergina galėtų lengviau išlipti iš drevės.. 

Karalaitis liko namie ir laukia, iš ilgesio nerasdamas vietos. Viską 
sutaisė vestuvėms, užlipo į bokštą ir dairosi. Mato — išjoja iš girios 
kariai, tarp jų vežimas, o jame — mergina. Išjojo į vieškelį, dulkių 
kamuoliai apsupo juos. Užjojo ant tilto — tiltas sudrebėjo, sudundėjo. 

Lekia karalaitis pasitikti, sustoja tarp vartų, ištiesia rankas ir šaukia: 

— Būk pasveikinta, mano mieliausioji Handzia! 

Iššoka iš vežimo mergina, stveria karalaičiui už rankų ir juokiasi. O 
iš burnos jai tik pliumpt pliumpt viena po kitos varlės — ir tiesiai ka- 
ralaičiui ant veido, ant pečių, ant kiemo grindinio krenta. 

Šoka karalaitis atgal pabalęs, mikčioja ir šaukia sielvartingu balsu: 

— Kas gi tau, Handzia, pasidarė? 

O ši tariamoji Handzia glosto jam veidą ir švarkščia: 

— Nieko, nieko. Kai apsivesime, vėl byrės rožės. 

Klausosi karalaitis: kur dingo anas skambusis kaip lakštingalos bal- 
sas? Ir žiūri — ar čia Handzia, ar ne? Tarytum būtų ta pati, tačiau kaž- 
kas ne taip. Suėmė ją už pečių, stipriai papurtė ir suriko: 

— Sakyk tučtuojau — Handzia tu esi ar ne? 

O šioji švarkščia: 

— Handzia, Handzia! Ar nebepažįsti? 

— Kodėl tavo balsas kaip rupūžės? 

— Mat esu nuvargusi. Vežimas sukratė, užkimau. 

Ir kariai neištvėrę priduria: 

— Jinai jau drevėj varlėmis spjaudė ir kvarkė lyg rupūžė. 

Karaliaus sūnus baisiai perpyko. 

— Kur Handzia? Pasakyk tučtuojau! 

Marina tirta iš baimės, tačiau nesako, ginasi. 

— Nežinau, užmiršau. 

— Eikš čionai, tu išgama. Uždarysiu tave menėj vieną, o kai atei- 
siu, kad jau žinotum, kur Handzia. Jeigu nepasakysi, pamatysi, kas 
bus! 

Sėdi Marina puikiausioj menėj ir verkia. 

O visoj pily kariai tik šnibžda tarnaitėm, šios — virėjams, pagaliau 
kalbos pasiekė ir karaliaus ausis. 

— Atvažiavo sužadėtinė. Jau susikivirčijo jinai su karalaičiu ir ver- 
kia. Oi, kaip verkia! Tik paklausykit prie durų. 

Karalius apsisuko, spragtelėjo pirštais, išsiėmė iš skrynios auksinę 
taurę ir galupirščiais nuėjo prie tos menės. Klausosi prie durų. Verkia. 
Bet kaskart tyliau. Oi, blogai! Atvėrė duris, įėjo, o auksinę taurę laiko 
už nugaros. Ir sušunka, rūsčiai žiūrėdamas: 

— Nešdinkis iš čia! Neištekėsi už karalaičio! 

Marina kad -prapliups raudoti mat pagalvojo, jog karalius jau žino, 
kas ji per viena. Apkabino karaliui kojas ir sriūbauja kiek išgalėdama, 
O karalius pakiša taurę. 

— Čionai berk perlus, aukseli. Čionai. 

O vietoj perlų ant karaliaus rankų ir į taurę varva lyg kažkokia 
derva... 

Karalius, baisiai supykęs, pastumia Mariną nuo savęs ir šaukia: 

— Perlais turėjai verkti! Man visą karališkąjį apsiaustą suteršei! Tai 
nenaudėlė! 

Rūmuose kilo sąmyšis, įlėkė karalaitis ir šaukia, jog tai apgaulė, 
čia ne Handzia, jis kaipmat padarysiąs tvarką. 

Marina išsigando ir netrukus viską išklojo. Tai Jazia sukeitusi abi 
seseris, mat ji norėjusi už karalaičio ištekinti ją. O Handzią gyvatė 
paslėpusi pas savo motiną, didžiąją Jazią dvylikagalvę, kuri gyvenanti 
nežinia kur. Ji prisiekinėjo teisybę sakanti, graudžiai verkdama, gynėsi 
esanti nekalia ir prašėsi išleidžiama. 

Ją tučtuojau išleido iš rūmų mat ji savo dervingomis ašaromis pri- 
teršė karaliaus menes. 

Karalius sugrįžo į savo kambarį piktas ir sviedė tuščią taurę į skrynią. 

O karalaitis nuėjo į menę, kur stalai lūžo nuo pilnų dubenių ir ąsočių, 
patiektų vestuvėms. Įsidėjo į maišelį puoduką medaus, balto pyrago 
griežinį ir dešros ringę. Paskui išsivedė iš tvarto savo juodbėrį žirgą, 
sėdo ant jo ir pasileido kelionėn ieškoti savo Handzios. 

Joja per girias ir miškus vieną dieną, kitą, joja, niekur nesustodamas, 
be miego ir be valgio. 

Bet trečią dieną juodbėris žirgas visai nusivarė, o karalaitis iš bado 
ir nuovargio taip pat nusilpo. Nušoko tada nuo juodbėrio žirgo ir palei- 
do jį ganytis po sodrią žolę. Pats išsiėmė iš maišelio puoduką medaus, 
balto pyrago ir dešros kiek pasistiprinti. O čia įkyri musė vis zirzia prie 
ausies ir taikosi prie medaus. Veja karalaitis ją šalin, tačiau musė kas- 
kart įkyriau zirzia, neduoda valgyti. Tik staiga kad suplasnos kažkas, 
brūkšt jam per veidą plunksnomis, kad sučirkš! Musė įsmuko už apy- 
kaklės, o ties karalaičiu margas paukštelis skraido, sparneliais plakda- 

mas. Tik vėl staiga kad suūžė kažkas, sparnais jam per akis suplakė ir 
sukliegė. Paukštelis šmurkštelėjo jam už ančio, o ties karalaičiu pilkas 
sakalas plasnoja, grasiai atkišes snapą ir išskėtęs nagus. Karalaitis drą- 
siai į jį pažvelgia ir klausia: 

— Ko nori? 

Sakalas žmogaus žodžiais sušvilpia: 

— Gaudžiau grobį, o tu jį paslėpei. Esu alkanas. 

Paukštelis iš baimės suspurdėjo, o karalaitis sako sakalui: 

— Še bryzą šoninės, o paukšteliui leisk gyvam būti. Iš jos daugiau 
naudos turėsi, negu iš mažo paukštelio. 

Sakalas pastvėrė nagais šoninę ir sako: 

— Būsiu dėkingas tau. Jeigu kada prireiks manęs, sušvilpauk mano 
balsu, ir aš atlėksiu tau į paspirtį. 

Ir nuskrido. 

Karalaitis nustebo: kuo jam sakalas gali padėti? Paskui išėmė iš už 
ančio margąjį paukštelį ir klausia: 

— O tu ko nori? 

Paukštelis sučirškė: 

— Gaudžiau musę, o tu paslėpei ją. Esu alkanas. 

Musė iš baimės tik sukrutėjo už apykaklės, o karalaitis sako paukš- 
teliui: 

— Še pyrago kąsnį, o musei leisk gyvai būti. Iš jo daugiau naudos 
turėsi, negu iš menkos muselės. 

Paukštelis paknaibė snapu pyragą ir sako: 

— Būsiu dėkingas tau. Jeigu kada prireiks manęs, sušuk mano balsu, 
ir aš atlėksiu tau į paspirtį. 

Ir nuskrido. 

Karalaitis numojo ranka: kokia gali būti paspirtis iš tokio menko 
paukštelio? 

Išėmė iš už apykaklės musę ir klausia: 

— O tu ko nori? 

Musė suzvimbė: 

— Norėjau medaus paragauti, o tu man nedavei. Esu alkana. 

Karalaitis užvarvino ant lapo kiek medaus. Musė atsigėrė ir sako: 

— Būsiu tau dėkinga. Jeigu kada prireiks manęs, suzvimbk mano 
balsu, ir aš atlėksiu tau į paspirtį. | 

Ir nuskrido. 

Karalaitis nusijuokė — atsirado mat padėjėja. 

Po to pavalgė pyrago su medum, užsėdo ant savo juodbėrio ir nu- 
jojo ieškoti Handzios. 

Joja per laukus ir upes vieną dieną, kitą, joja, niekur nesustodamas. 
O trečiąją dieną žirgas vėl nusivarė, o ir jis pats neteko jėgų iš nuo- 
vargio ir „ilgesio. 

Paleido žirgą pasiganyti po sodrią žolę, pats išsiėmė iš maišelio likusį 
medų su pyragu, tačiau iš sielvarto neįstengia nė kąsnio praryti. 

Ir galvoja karalaitis: ,Joju joju ir nežinau, ar tuo keliu. Nežinau, kur 
gyvena dvylikagalvė Jazia, kur ji laiko uždariusi mano vargšę Handžzią. 
Kad turėčiau sakalo sparnus ir sakalo akis..." Ir kaipmat prisiminė 
sakalą, pasisiūliusį jam į paspirtį. 

Pašoko nuo žemės, sudėjo prie lūpų delnus lyg kokią dūdelę, kad 
garsas kiltų į viršų, ir sušvilpė sakalo balsu. 

Ir tučtuojau sušlamėjo padebesiuose, paskui žemiau, ir ties karalaičio 
galva ėmė sklęsti pilkas sakalas. Jis sušvilpavo: 

— Atskridau į paspirtį! 

Karalaitis sušuko: 

— Skrisk, pilkasis sakale, per kalnus, girias, upes... Suieškok vietą, 
kur gyvena dvylikagalvė gyvatė Jazia, ir sužinok, kur ji laiko nąšlaitę 
Handzią, kalbančią dainuojančiu balsu, besijuokiančią rožėmis ir ver- 
kiančią perlais. 

Suplasnojo vėl sakalas sparnais, iškilo aukštai aukštai, kad karalaitis 
net iš akių jį pametė. Skrenda sakalas, su vėju lenktyniaudamas, virš 
debesų iškildamas, o skvarbių savo akių nuo žemės neatitraukia. Ir išvy- 
do tarp girių, tarp šilų geležinį kalną, o ant jo geležinę pilį. Nusileido 
žemyn, suka aplink, žvalgosi. Ir mato — aplink pilį rangosi didžiulė 
dvylikagalvė gyvatė Jazia. 

Savo dvylika porų akių jinai atidžiai dairosi į visas šalis. Ilgą uodegą 
sukioja šen ir ten. O ant uodegos — didžiulis žiedas su žibančiu dei- 
mantu— jo atšvaitai net geležinėse uolose žaižaruoja. Ropoja gyvatė, 
ropoja ir įropoja į didžiausią urvą po pilim. 

Nusileido sakalas žemiau, perskrido geležinę sieną ir sklando virš 
sodo. Tame sode — juodi medžiai be lapų, prie pat žemės prigludę juodi 
erškėčiai ir dagiai. O takeliu tarp šitų erškėčių vaikšto dvylika nuliūdu- 

sių mergelių. O viena jų buvo pati liūdniausia. Ji verkė perlų ašaromis 
ir skundėsi dainuojančiu balsu: 


Eisiu aš eisiu 

Į žalią lanką, 

Į girią tankią. .. 

Ten paukšteliai čiulba, 
Giedorėliai ulba... 


Mergelės ją ramino, glostė, sakydamos: 

— Kur tu eisi, vargšele Handzia, kaip tu prasigausi iš čia per tą 
geležinę sieną? 

Ir Handzia tuo metu pakėlė akis į dangų, pamatė pilką sakalą. Ištiesė 
į jį rankas ir uždainavo, berdama perlus: 


O kad aš turėčiau 

Erelio sparnus, sakalo akis, 
Tada aš nulėkčiau, 

Kur tik panorėčiau, 

Kur geidžia širdis. .. 


O mergelės šnabždasi, gailiai į ją žiūrėdamos: 
— Ko gi tu čia gali geisti, našlaitėle Handzia, būdama, kaip ir mes 
visos, nelaisvėje? 
Pakilo sakalas kuo aukščiausiai, apsuko aplink geležinę pilį ir drauge 
su vėju, su debesimis nuskrido pas karalaitį. 
Nusileido plačiam lauke, suplakė sparnais ir sušvilpavo: 
Oi, ten virš girių, oi, virš kalnelių, 
Oi, siaučia ūžia vėjai, 
Ten lelijėlė, jauna mergelė 
Vien ašarėles lieja. 


Pašoko karalaitis iš vietos ir suriko: 
— Ar matei Handzią? Ar parodysi man kelią, pilkasis sakale? 
Sakalas atsiliepė: 


Oi, tai nulėksim, nusidanginsim 
Mes į tą girią žalią. 

Ir parsinešim, ir atlakinsim 
Gražiausiąją mergelę. 


Karalaitis šoko ant juodbėrio žirgo ir pasileido per gūdžią girią. Vir- 
šuj plasnojo sakalas, čia nusileisdamas žemiau, čia sukdamas ratą, čia 
sugrįždamas atgal, kad nenuskristų per toli. 

Oi, sakalo sparnai eiklesni už žirgo kojas! Sakalas nuskristų iki ge- 
ležinio kalno prieš saulės laidą, o juodbėris žirgas, nors ir narsiai ko- 
jom darbuojasi, nors ir šokčioja per išverstus kelmus ir plaukia per 
sraunias upes, neprilygs sakalo sparnams. | 

Sparčiai lekia vieną dieną, kitą, o karalaitis vis jį ragina, taip jam 
rūpi Handzia. Jo mintys skrieja pirma jo, ir jis tarytum mato vargšę 
mergelę, sielvartaujančią ir verkiančią. Karalaičiui tiesiog širdis plyšta, 
jeigu sumanytų, duotų Handziai žinią, kad ji nebesikrimstų, kad pra- 
džiugtų ir iš lūpų jai pabirtų rožės — juk netrukus pamatys jį. 

Ir tuokart atsiminė paukštelį, pasisiūliusį jam į paspirtį. Sudėjo tad 
delnus prie lūpų dūdele, kad balsas kuo toliau nulėktų, ir sučirškė ano 
paukštelio balsu. Ir kaipmat suplazdeno ties juo sparneliai, ir margas 
paukštukas sučiulbėjo: 

— Atskridau į paspirtį! 

Karalaitis sušuko: 

— Skrisk, paukšteli margasis, per plačiąsias upes, suieškok našlai- 
tėlę Handzią, verkiančią perlais, ir paguosk ją — jos mylimasis jau atjoja. 

Suplakė paukštukas sparneliais, sušmėžavo tarp medžių ir dingo de- 
besyse. Perskrido jis plačiąsias upes ir išvydo geležinį kalną ir geležinę 
pilį. O po pilim pamatė urvą. Prieš urvą tysojo didžiulė dvylikagalvė 
Jazia. Dvylika porų akių buvo užmerktos, dvylika galvų šildė saulė. 
O ant uodegos žibėjo didžiulis žiedas, ribuliuodamas skaisčiausiomis 
spalvomis. Perskrido margasis paukštelis sieną ir pamatė sodą, kur augo 
juodi medžiai be lapų, erškėčiai ir dagiai. Pamatė mergeles tarp dagių, 
pamatė Handzią, sėdinčią ant geležinio akmens ir be atvangos verkian- 
čią perlais. 

Nusileido ties Handzios galva ir sučiulbėjo. 

Handzia pakėlė akis, išvydo paukštelį ir dainuojančiu balsu sako: 


Maža paukštelė 
Be paukštužėlio 
Girelėj negyvena... 

Atsiminė Handzia karalaitį: 


O tu išjojai, 
Mane palikęs, 
Berneli mielas 
mano. 


Paukštelis linksmai pragydo: 


Kalnais ir giriom, krantais dunojaus 
Tavo bernelis seniai klajoja. 

Kelkis, gražuole! Per mišką žalią 
Mielasis joja jau ant žirgelio! 


Pašoko Handzia nuo akmens, suplojo rankomis ir nusijuokė. Ir ant 
geležinio tako, ant erškėčių ir dagių pabiro rožės... Bėga Handzia į sodo 
pakraštį, o jai iš paskos lekia vienuolika mergelių. Mindo jos žibančius 
perlus, kuriais Handzia nužėrė taką. Lekia mergelės, ir visoms širdys 
plaka, tarsi pas kiekvieną jų būtų jojęs karalaitis ant juodbėrio žirgo. 
Lekia jos paskui Handzią, gniauždamos atodūsius — nė pas vieną jų 
nėra kam atjoti. Gal ir buvo, kas jų ilgėjosi, bet tat buvo seniai seniai, 
ir atsiminti sunku. Tačiau nė vienas jų neprisigavo iki geležinio kalno, 
o jei ir prisigavo, tai nuo vartų grįžti turėjo. Ir jos liko čia su savo 
širdgėla ir ilgesiu sunkioj nelaisvėj, be jokio pragiedrulio. 

Pribėgo mergelės prie sienos. Handzia persisvarino per ją, dairosi, 
ar nepamatys savo mylimojo, o rožės byra dvylikagalvei Jaziai ant nas- 
rų. Byra rožės, kvepia... 

Jazia pramerkė dvylika porų akių, žiūri į viršų, Kur Handzia juokiasi, 
į juodą girią akis įbedusi. Sušnypštė iš piktumo dvylika nasrų. Suringu- 
liavo šliužė ir greitai slenka pilies link. Sudavė Jazia žiedu į geležinius 
vartus, ir jie atsivėrė, šaižiai girgždėdami. Šliaužia Jazia per kiemą, 
per blausias menes į tamsią kamarą. Kamara nušvinta nuo žiedo akies 
žėrėjimo. Ir iš didžiulės geležinės juodos skrynios gyvatė išima dvylika 
vienodų marškinių, dvylika skarelių ir dvylika prijuosčių. 

Visi senosios Jazios nasrai piktai išsišiepę. | 

O ten, pagiryje, jau girdėt juodbėrio kanopų dundesys, o ties pilim 
jau suka pilkasis sakalas. 


Joja karalaitis, joja, jau į kalną kopia, jau prie geležinių vartų stovi. 
O per sieną tiesia rankas Handzia — byra rožės, krenta perlai, o mer- 
gelė skundžiasi: 

Patsai išjojai, 

Mane palikęs, 

O man širdužę gelia. 
Ar pamatysiu, 

Ar beišvysiu 

Aš savąjį bernelį? 


Karalaitis atsiliepia guosdamas: 


Geležiniai vartai stovi, 
Ristas žirgas žvengia. 
Išvaduosiu iš vergovės 
Aš mergelę brangią. 


Tik staiga Handzios ir dvylikos mergelių užpakaly kažkas baisiai su- 
šnypštė. Mergelės pasileido bėgti kaip išgąsdintų paukščių pulkas. Ap- 
sikabino jos rankelėmis juodus medžių liemenis, glaudžiasi prie jų, ieš- 
kodamos prieglobsčio. O Jazia ropoja prie jų, apriečia jas savo kūnu 
lyg lanku ir varo prie juodų pilies sienų. 

Karalaitis tuo tarpu stovi prie vartų ir žiūri į spynas ir velkes. Žmo- 
gus savo jėga neatsklęs jų, nė nepajudins. Jos tarsi suaugusios, užrū- 
dijusios, nė iš vietos nekrusteli, lyg būtų iš vieno geležies gabalo nukal- 
dintos. Tik paukščiu pasivertęs, šiuos vartus perskristum, tik burtais 
juos išverstum. Stovi karalaitis, stovi, o trauktis nė negalvoja. Kaipgi 
grįši be mylimos Handzios? 

Tik staiga išgirsta už geležinių vartų kažką šlamant. Žvyras girgžda 
vis arčiau ir arčiau, tarytum kas trauktų taku didžiulį vežimą. Kažkas 
skardžiai sužvangėjo, spynos atsiknojo, velkės atsistūmė, ir geležiniai 
vartai girgždėdami atsidarė. 

Plačioj tarpuvartėj guli dvylikagalvė Jazia, akimis varsto karalaitį, 
uodegą mataruoja... Ant uodegos žiba puikus žiedas. Karalaitis užsižiū- 
rėjo į žėrintį deimantą ir lyg užburtas žengė į priekį pro vartus ir su- 
stojo prieš tą baisūnę. Tuomet jos ilga uodega pakilo, ir ji žiedu sudavė 
per vartus. Šieji žvangėdami užsidarė. Jazia uodegos galą paslėpė savo 
liemens vinguriuose, ir deimantas užgeso. 

Ir tik dabar karalaitis atsitokėjo. Pažvelgė į baidyklę, į dvylika jos 
galvų, iš kurių visos akys be atlydos spoksojo į jį. Karalaitis susiėmė 
iš paskutiniųjų ir sako: 

— Aš atėjau Handzios! 
kūnas pagaugais nuėjo. 

O gyvatė tuo tarpu ėmė ropoti pilies link, nė nežiūrėdama į svečią. 
Žiedas ant uodegos raibuliuoja vaivorykštės spalvomis, net akys raibsta. 
Ir karalaitis žengia jai pavymui, juodbėrį žirgą už kamanų vedasi ir 
galvoja: „Nežinia, ką ji sumanė. Tačiau aš dar gyvenu, o kol gyvenu, 
viskas turi būti gerai! Tik negaliu žiūrėti į tą deimantą, jis mane gundo, 
tiesiog iš proto varo." 

Kaip sumanė, taip padarė. Nuleido akis žemyn ir eina paskui Jazią, 
teturėdamas galvoj savąją Handzią. Jazia įsirango į tamsią priemenę. 
Karalaitis žirgą pririša prie medžio ir taip pat įbėga ten. Jazia ropoja 
per priemenę į didžiąją menę, karalaitis seka jai iš paskos. Tenai gyvatė 
pagaliau atsisuka į jį ir klausia: 

— Ką dabar pasakysi? 

Karalaitis nežiūri į žiedą, tik į vieną Jazios galvą. Ir atsako jai šitaip: 

— Dabar atiduosi manąją Handzią! 

Baisūnė švysčioja jam prieš akis žiedą — jaučia karalaitis, kad jam 
svaigsta galva, tad nugręžia akis ir sako: 

"— Atiduok man Handžzią! 

O Jazia šnypščia: 

— Ne! Handzios tau neatiduosiu, esu ką kita sumaniusi. 

— O ką? Rasi, man galą nori padaryti? 

Jazia ginasi — nė nepagalvojusi apie tai, tačiau norinti jam duoti pa- 
tarimą, kurio klausydamas, jis būsiąs didžiai laimingas. Taigi Handzios 
neatiduosianti, jis kur kas daugiau laimėsiąs, vesdamas jos seserį Ma- 
riną, kurią išvaręs. 

Karalaitis net paraudo iš pykčio. 

— Nors ir dvylika galvų turi, bet proto jose tiek, lyg būtum visai 
begalvė. Kaip galiu vesti tokią merginą, kuri verkia derva, o juokiasi 
Iupūžėmis! 

Tačiau Jazia varo savo: 

— Vesk ją, o aš padarysiu, kad ji verktų deimantais, o juoktųsi 
auksiniais žiedais. .. 

O karalaitis kratosi, ir gana. Jam savo turto užtenką per akis, sve- 
timo gero nereikią. Jam Handzios perlai ir rožės tinka. 

Jazia vėl jam šneka, kad su ta savo Handzia jis ubagais išeisiąs, 
mat jau toks jos būdas — kas tik jai į rankas pakliūva, beregint kitam 
atiduoda, viską tik gaišina. O su Marina jis sugyvensiąs tokius turtus, 
kokių dar pasaulis nematęs. 

Įbedė karalaitis akis į savo bato priekį ir galvoja: „Kuriam galui 
Jazia šitaip perša jam tą Mariną? Ką tat reiškia?“ Taigi ir klausia: 

— O ko dar norėtum,. jeigu Mariną vesčiau? Gal su tavim reiktų 
šituos turtus pusiau dalytis? | 

— Oi, ne. Tiek tenoriu, kad visur kur būtum jai paklusnus ir dary- 
tum tai, ką ir ji daro. 

„Matai, — galvoja karalaitis,— ir kas tu per viena! Nori mane į pikta 
pastūmėti?" 

Ir drąsiai atžeria: 

— Pasakei, ką norėjai? Na, gerai. Pasakysiu ir aš: nenoriu Marinos, 
ir baigta! O dabar atiduok Handzią! 

Jazia tik sužaižaravo piktai visomis akimis. Ir sako tarsi niekur nieko. 

— Jeigu jau šitaip spiriesi, tiek to. Eik pas ją ir imkis! 

Ir šliaužia jinai į kitą menę, o karalaitis žengia iš paskos. Tenai ran- 
da stovint dvylika krėslų. O ant tų krėslų sėdi dvylika mergelių. Visos 
vienodai apsirengusios ir visos veidus skarelėmis užsisiautusios. Visos 
kaip viena. 

O Jazia ir sako: jeigu jis pažinsiąs Handzią, tai bus gerai, atiduo- 
sianti ją jam. O jeigu nepažinsiąs, tai paversianti jį sausu medžiu arba 
šiaip kuo, o Handzia liksianti pas ją amžinoj nelaisvėj. Ir jis turįs 
stovėti kuo toliau nuo jų, mat, jeigu prieisiąs ir paliesiąs kurią nors 
mergelę, šioji kaipmat numirsianti. 

Ką gi, tegu bus taip. Stovi karalaitis, žiūri ir nežino, ką daryti. Kaip 
jas pažinsi, jeigu iš po skarelių nematyti nei kaktos nė sklypelio, nei 
blakstienos nė vienos, nei lūpų nė kampučio... Tik skarelės plaikstosi 
palengvėle, mat mergelės dūsauja iš baimės, ir rankos joms virpa, vi- 
soms vienodai. Kad taip galima būtų prieiti arti, žvilgtelti į kiekvieną 
po skarele! Bet kur tau! Nė musė ten neprasispraustų. 

Ir karalaičio skruostai staiga nurausta iš džiaugsmo, mat atsiminė 
musę, pažadėjusią atskristi jam į paspirtį. Ir ėmė jis zvimbti tartum 
musė, net Jazia nusistebėjo: ką jis čia daro? Mergelės nesistebėjo, mat 
jos per skareles nieko negirdėjo. 

Ir ūmai pro langą įlekia musė ir suzyzia karalaičiui: 

— Atskridau į paspirtį! 

Karalaitis capt ją į delną ir šnibžda, kas per dalykas. Musė kaipmat 
viską suprato, sparneliais suplasnojo ir skraidžiodama ėmė ant raudonų 
skarelių tupinėti, po jomis skverbtis, mergelėms į veidus žvilgčioti. Pa- 
žiūrėjo vienai — ne šioji. Ir skrenda toliau. Pažiūrėjo kitai — irgi ne 
šioji. Skrenda toliau. Pažiūrėjo trečiai — ne šioji. Skrenda dar toliau. Ir 
tik po septintąja skarele dirstelėjusi, toliau nebeskrido, o ėmė sukti mer- 
gelei aplink galvą, džiaugsmingai zvimbdama. 

Karalaitis ištiesė ranką, septintąją mergelę rodo ir šaukia: 

— Čia mano mylimoji Handzia! 

Mergelės visos kaip viena nusigobė skareles, ir iš tiesų — septintoji 
buvo Handzial Gyvatė iš baisiausio piktumo uodegą tik vizgina, iš dvy- 
likos porų akių žalios žiežirbos tik lekia, tačiau dedasi lyg niekur nieko. 

— Na, gerai, — sako ji — imkis savąją Handzią. Tik nežinau, kaip iš 
Čia išsigausite, nes aš vartų jums neatidarysiu. 

Handzia nuo tų žodžių išblyško, tačiau karalaitis drąsiai atkerta: 

— Kaip sau nori, neatidaryk. Ką nors sumanysiu. Eikš, brangioji 
Handzia! 

„Handzia pribėgo, ranką jam padavė. Ir jau buvo beeiną vartų link, 
tik staiga išgirdo anų mergelių žodžius: 

— Sudiev. Tegu jus laimė lydi. Tik neužmirškite mūsų! 

Handzia sužiuro į jas, karalaitis taip pat atsigręžė. Sėdi visos nuliū- 
dusios ant geležinių krėslų, akys ašaroja, veidai išblyškę, lūpos timp- 
čioja — rodos, kaipmat pravirks. Nori jos nusišypsoti atsisveikindamos, 
tačiau iš graudulio neįstengia. Kaip jas, vargšeles, čia dabar paliksi? 

Jau Handzios akyse blyksi perlai, tačiau karalaitis tuoj sumeta, ką 
daryti. Sustoja jis prieš piktąją Jazią ir sako: 

— Turiu dar vieną reikalą! 

— Ko nori? — šnypščia Jazia, rangydama uodegą ir deimantą suk- 
dama į karalaitį. 

Tačiau jis pakelia akis virš deimanto. 

— Noriu, — sako karalaitis, — kad tučtuojau paleistum visas mergeles! 

Jazia vėl pažaliavo iš neapsakomo pykčio ir tik švyst uodega į kara- 
laitį. Tačiau jisai šastelėjo į šalį, ir bjaurybė sudribo ant žemės. Nuo 
uodegos nusmuko auksinis žiedas ir rieda kiemo grindiniu. Karalaitis 
pasilenkęs vejasi jį — ir jau laiko saujoje. 

Žiūri visi, iš nuostabos net kvapą užgniaužę. Mat didžioji dvylika- 
galvė Jazia, susmukusi ant grindinio, dejuoja, stena, akis varto, tarsi jau 
paskutinioji būtų atėjusi. Ir prašo, ir maldauja: 

— Galingasis karalaiti, atiduok man žiedą. Visas mergeles išleisiu. 
Tik atiduok. Amžių amžiais tau ištikimai tarnausiu. Tik pagailėk manęs, 
jau visai jėgų netenku. 

Dūsauja, o iš dvylikos porų akių rieda juodos ašaros. Ir vis varo: 

— Pasigailėk, jau žūstu! 

Mergelėms jau gaila jos, Handzia net pasilenkė ties bjaurybe, bet 
karalaitis tarė: 

— Tegu žūsta ta bjaurastis! 

Ir, pasiėmęs Handzią su mergelėmis, eina sau. Eina ir negali atsiste- 
bėti, mat visas sodas jau kitoks. Medžiai žali, o tarp šakų siūbuoja nu- 
sirpę vaisiai. Erškėčių krūmai pražydę rausvais žiedais, kelmai, pavirtę 
gėlių puokštėmis, marguoja saulės spinduliuose. Juodbėris žirgas peša 
sodrią žolę, vešliai šią pat akimirką sužėlusią. 

Atrišo karalaitis žirgą, užkėlė Handzią ant balno, pats taip pat už- 
lipo ant žirgo ir joja vartų link. O iš paskos jiems eina vienuolika 
mergelių. Karalaitis žiedu sudavė į geležinę sklęstę, ir vartai patys 
atsidarė. 

Už vartų Handzia atsisveikina su mergelėmis. Byra perlai, krenta 
rožės, mergelės skarelėmis švytruoja. Handzia joms ranka moja, o kara- 
laitis laiko ją, kad nenukristų. Juodbėris Žirgas prunkšdamas eikliai 
bėga per girią. Jau jie dingo tarp medžių, jau jų nebesimato. 

Ir mergelės išsiskyrė kas sau — visos patraukė į savo gimtąsias šalis, 
kur visiems, kas tik klausėsi, apsakinėjo savo gyvenimą. 


GRAŽIOJI HANA 


Gyveno kitados karalaitis, vardu Hanušas. Buvo jis geras, išmintin- 
gas ir narsus. Taip jį išauklėjo tėvai — senas karalius ir karalienė. Tikra 
paguoda buvo jiems sūnus, didžiavosi juo, nenuleisdami nuo jo meilių 
akių, mat karalaitis buvo dailus ir tvirtas. 

Kartais karalienė klausdavo jį: 

— Sūneli, o kada vesi? Aš labai geisčiau anūkų. 

— Būkit rami, motute,— sakydavo karalaitis Hanušas.— Ateis metas, 
ir sulauksite gražių anūkėlių, mat mano pati turės būti gražiausia ka- 
ralaitė. 

Karalienė atsidusdavo: 

— Kad tik būtų gera... ir protinga... 

— Jeigu bus nedora ir kvaila, išmokysiu ją gerumo ir proto. 

— Duok dieve, sūneli, duok dieve, .. 

Tuo tarpu praslinko metai ir antri, o karalaitis pačios vis neieškojo. 

Pagaliau žmonės ėmė kalbėti, kad už septynių kalnų, už septynių upių 
gyvena įstabaus dailumo karalaitė, pati gražiausia pasaulyje. 

„Jinai bus mano“, — pagalvojo karalaitis ir ėmė visų teirautis, kas ji 

per viena. Sužinojo tiek, kad ji seno karaliaus duktė, gyvena puikioj 
pily, stovinčioj sode, kur auga gražiausios pasaulyje gėlės. Į tą pilį joja 
karaliūnai iš visų šalių, mat visi nori karalaitę gauti už pačią. Tačiau 
jinai išsityčioja iš jų, visus atstumia. Ir jos vardas — Hana. 

— Gerai! — apsidžiaugė karalaitis.— Ji Hana, aš Hanušas, matyt, esam 
viens kitam skirti. Ji veikiausiai man be galo patiks. 

Nuėjo jis pas tėvą, apsakė jam viską ir paprašė gražiausio žirgo ir 
karūnos, kad galėtų kuo puikiausiai prieš Haną pasirodyti. 

Gerai, tėvas davė baltą žirgą, paskolino savo karūną ir atsisveikino. 
Motina palaimino jį ir apsiverkė, mažumėlę iš gailesčio, mažumėlę iš 
džiaugsmo, kad jau turės marčią. Karalaitis Hanušas dailiai nusilenkė, 
užšėko ant Žirgo, išsitraukė iš makštų auksinį kardą — jeigu kas — ir 
išjojo. 

Jojo jojo toli ir ilgai. Jokių nuotykių nepatyrė, nes jų ir neieškojo. 
Niekur nesustojo, mat jokių reikalų daugiau neturėjo. Kasdien perjo- 
davo kalną ir upę, o septintąją dieną pagaliau prijojo prie pilies, kur 
gyveno karalaitė Hana su savo tėvu. 

Karalaitis sustojo užeigos namuose, kiek pailsėjo, nusiprausė, pasipuo- 
šė, nušveitė kardą ir karūną — ir patraukė tiesiai į karaliaus pilį. Kieme 
sutiko tarną ir liepė jam pranešti karaliui, kad atjojęs svečias su reikalu. 
Jis kaipmat buvo įleistas į rūmus. Karalius jį pasitiko maloniai, -išklau- 
sinėjo, kieno jis sūnus esąs, ar didelė jo tėvo valstybė. Pagaliau sako: 

— Patinki man, karaliūnė Hanušai, mat esi galingo karaliaus sūnus 
ir tiktum man į žentus. Tačiau ar karalaitė tekės už tavęs, nežinau. 
Mat, mudu esam šitaip sutarę: ji eisianti tik už tokio vyro, kuris jai 
patiksiąs, o aš jai pasakiau, kad nespirsiu tekėti už bet ko, tik vyrą turi 
rinktis iš karališkos giminės. Ne kitaip. 

— Pažiūrėsim, ar patiksiu— sako karalaitis Hanušas.— Norėčiau susi- 
pažinti su ja. 

Karalius liepė pašaukti karalaitę, ir šioji beregint įėjo į menę. Atsi- 
sėdo į sostą šalia karaliaus ir į karalaitį nė nežiūri. Užtat jis į ją žiūrėjo 
žiūrėjo ir atsižiūrėti negalėjo. Mat šitokios karalaitės visame pasaulyje 
nebuvo. Jos kasos buvo tarytum iš saulės spindulių supintos. Akys lyg 
pavasario dangaus lopinėliai. Veideliai tarsi pienas su Žemuogių syvais, 
o lūpos — kvepiančios avietės. Rankutės kaip lelijų stiebeliai, o kojų 
nesimatė, mat jas buvo uždengusi suknelė, lengvutėlė ir papurusi lyg 
debesėlis. 

Karalaitis patylėjo valandžiukę, pagaliau priėjo prie jos, gražiai nu- 
silenkė ir auksuotą karūną padėjo jai ant kelių. Ir sako: 

— Gražiausioji Hana! Atiduodu tau savo karūną ir Kuo nuolankiausiai 
meldžiu, kad sutiktum eiti už manęs, kaip už vyro, kuris tau labai pa- 
tinka. 

Karalaitė dirsteli į jį viena akute ir papučia raudonas lūpeles. 

— Visiškai man nepatinki. Ir neisiu už tavęs. Nė vienas karalaitis 
pasaulyje netinka man į vyrus. Jie nebent galėtų būti mano sodininkais! 

— Dukrele! — sušuko senasis karalius, didžiai nepatenkintas. 

Tačiau karalaitė, visai jo nepaisydama, varo toliau: 

— Tavo karūnos man nereikia, ji man taip pat nepatinka. Nebent 
pakreikčiau joje šieno ir patupdyčiau perekšlę ant kiaušinių. 

Ir nustūmė karūną žemėn. 

Užsiplieskė karalaitis Hanušas iš pykčio, pakėlė karūną, treptelėjo 
koja ir suriko: 

— Aš tau sakau, tu niekieno nebūsi, tik mano! 

Karalaitė nusijuokia ir taria tyčiodamasi: 

— Jeigu ir būčiau tavo, tai tik kaip tavo valdovė. Valytum man 
batelius ir džiaugtumeis, kad dar tokią malonę tau darau. 

— Įsidėsiu tat į galvą ir kada nors tau priminsiu. Gal ir aš kada tau 
padarysiu panašią malonę. 

Paskui atsigręžia į karalių ir sako: 

— Valdove, prižadu jums, jog šoksite mudviejų vestuvėse. Dabar 
išeinu, bet dar susitiksime. 

— Sugrįžk, sugrįžk,— šaukia jam karalaitė pavymui,— jeigu nenorė- 
si man valyti batelių, tai priimsiu kiaulių ganyti! 

— Įsidėsiu ir tat į galvą! 


* * * 


Po kurio meto pas karaliaus sodininką ateina nudriskęs vaikinas ir 
prašosi priimamas į darbą. Sodininkas atsako negalįs, mat padėjėjų turįs 
per akis, jam reikia nagingų žmonių. Šisai sakosi gebąs viską dirbti — 
ir mėšlą vežioti po sodą, ir gėles laistyti, ir takelius šluoti. Sodininkas at- 
sikalbinėja, girdi, karalius esąs šykštus, nemėgstąs leisti pinigų; vaikinas 
numoja į tai ranka — jam užmokestis nesvarbu. Sodininkas dar priduria, 
jog nėra kur miegoti, tarnų pirkios pilnos, tačiau vaikinas sakosi susi- 
ręsiąs sode pašiūrę ir ten miegosiąs. Sodininkui nebeliko kas darą, ir jis 

priėmė bernaitį. Tik perspėjo, kad nesirodytų karalaitei, nes jinai kaip- 
mat liepsianti jį išvaryti. Taip ir sutarė. 

Bernaitis kibo į darbą iš paskutiniųjų. Per dieną sulygino gyvatvotrę, 
kurią jau trys savaitės karpė trys sodininkai, niekaip neįstengdami už- 
baigti. Pavakary surinko nukarpytas šakas ir susirentė pašiūrę priešais 
karalaitės langus. 

Vakare šitoj pašiūrėj kažkas sužibo. Švietė mėnulis, ir nuo jo spindu- 
lių tas žiburėlis žėrėjo šimtą kartų smarkiau. Žiūri karalaitė pro langą 
ir negali atsistebėti. Pašaukia savo tarnaites ir klausia, kas ten galėtų 
būti. Tačiau nė viena jų nežinojo, abi stebėjosi kaip ir pati karalaitė. 

Pasiuntė Hana į sodą tarną, kad jis sužinotų, kas ten yra. Sugrįžęs 
tarnas sako: ž 

— Naujasis sodininkas sėdi pašiūrėj ir šviečiasi tokiu žėrinčiu ak- 
menėliu. 

Karalaitė liepia: 

— Eik ir pasakyk jam, kad jį atiduotų man. 

Tarnas nuėjo, sugrįžo ir tarė: 

— Jis sako neduosiąs. 

Karalaitė vėl liepia: 

— Jeigu neatiduos, galvą padės. Pasakyk jam šitai. 

Tarnas nuėjo, sugrįžo ir tarė: 

— Jis sakosi mirties nebijąs. 

Karalaitė liepia: 

— Jeigu nebijo, tai paklausk, ko nori už tą akmenėlį. Užmokėsiu. 

Tarnas nuėjo, sugrįžo ir tarė: 

— Jis sako atiduosiąs tą akmenį mergelei, kuri pabučiuosianti jį. 

Karalaitė Hana treptelėjo koja ir išvarė tarną iš menės. Taip ji buvo 
supykusi. 

Tačiau vis žvalgosi pro langą. O sode, mėnulio šviesoj mirgėdamas, 
žėrėte Žėri nuostabusis akmenėlis. ,„Aš jo noriu, ir jis turi būti mano“, — 
galvoja karalaitė Hana. Ir ūmai pakelia galvą ir liepia rūmų tarnaitėm: 

— Viena jūsų turi eiti į sodą, pabučiuoti tą nevalą ir atnešti man 
akmenėlį. 

Abi tarnaitės prapliupo verkti. Viena sako: 

— Tegul Kasia eina. Aš bijau viena naktį. 

Kasia šniurkščioja: 

— Aš kojas peršlapsiu rasoje. Tegu Basia eina. 

Karalaitė mėgina prikalbėti gražiuoju: 

— Eik, Kasia, atiduosiu tau suknelę su sidabrinėm lelijom. 

Nusišluostė Kasia akis ir guviai išėjo. Karalaitė žiūri pro langą. Šviesi 
Kasios suknelė baltuoja takelyje, pranyksta ir netrukus vėl sušmėžuoja. 
Neša Kasia rankoj spindintį žiburėlį, tarsi žvaigždę, nurėkštą nuo dan- 
gaus. Įeina į menę ir skundžiasi, kad sodininkas bjauriai dvokė. 

Karalaitė ištiesia ranką į akmenėlį, žiūri — ogi čia paprasčiausias 
briliantas didumo sulig žirniu. Žvakių šviesoj tarytum ir žėri, tačiau 
nebe taip, kaip sode, raudona kibirkštis, ir tiek. Karalaitė papučia raus- 
vas lūputes: 

— Et, šitokių apsčiai turiu. Nereikia. Gali jį pasiimti vietoj suknios, 
kurią žadėjau atiduoti. 

Pasiėmė Kasia briliantą, o kitą dieną padėkojo už tarnybą ir sugrįžo 
pas motiną. Mat ji galvojo šitaip: „„Parduosim šį akmenėlį ir turėsime 
iš ko gyventi. Nereiks tarnauti." 

O kai vakare užtekėjo mėnulis, sodininko pašiūrėj užsiplieskė dar 
gražesnis žiburėlis, negu aną naktį. Jis žėrėjo ir mirgėjo visokiausiomis 
spalvomis, net visas sodas nutvisko lyg nuo kokios pašvaistės. 

Karalaitė stovi prie lango ir akių neįstengia atplėšti nuo šito Žai- 
žaravimo. 

Pagaliau sako tarnaitei, likusiai jau vienai: 

— Eik, Basia, pabučiuok sodininką ir atnešk man akmenėlį. 

Basia spyriojasi: 

— Kad bijau... 

— Eik, eik, atiduosiu suknelę su auksinėm rožėm. 

Išbėgo Basia. Netrukus sugrįžta, nešdama rankoj žėrintį akmenį, ir 
verkia, kad pašiūrėj tasai suskretėlis jai veidą suteršė. 

Karalaitė ištiesė ranką, žiūri — ogi čia paprasčiausias briliantas, ne 
ką didesnis už riešutą. Žvakių šviesoj tarytum žėri, tačiau ne taip, kaip 
darže; raudona žarija, ir tiek. 

Karalaitė suraukia juodus antakius. 

— Et, šitokių taip pat turiu. Nereikia. Gali pasiimti jį vietoj suknios, 
kurią žadėjau atiduoti. 

Basia pasiėmė briliantą, o kitą dieną padėkojo už tarnybą ir sugrįžo 
pas tėvą. „„Parduosim tą akmenėlį ir pasistatysim rūmus. Būsiu panelė, 
nebereikės tarnauti.“ 

Tačiau kai vakare užtekėjo mėnulis, sodininko pašiūrėj taip smarkiai 
ėmė žaižaruoti, tarytum saulės gabalėlis ten būtų liepsnojęs. Nušvito 
visas sodas, karaliaus rūmai suspindo, mėnulis išblėso ir papilkėjo. Stovi 

prie lango gražioji Hana, nuo spindesio akis primerkusi; dūsauja, baltus 
pirštelius laužo ir širdy galynėjasi su savim — nebesumano, ką daryti. 
„Aš jo noriu, ir jis turi būti mano! Bet kas sodininką pabučiuos? Aš tai 
jau nieku gyvu! Nebent... niekas nematytų... O jeigu jis imtų girtis, 
kad karalaitė jį pabučiavusi? Et, niekas šituo netikėtų. Visi juoktųsi, 
priekvailis, sakytų... O gal neiti? Gal ir šį kartą toks pat niekniekis? 
Negali būti niekniekis, juk spindi kaip saulė. Turi būti jis mano, bus! 
Einu!“ 

Užsisiautė Žydru apsiaustu su ausinėmis žvaigždelėmis ir guviai išėjo. 
Įeina į pašiūrę, akis prisidengia nuo neįmanomo spindesio. Sodininkas 
atsikėlė iš guolio ir ant žaižaruojančio daikto uždėjo žalią lapą. Šviesa 
prislopo, tapo blausi, tarsi būtų švietęs mėnulis, tarsi kokie burtai būtų 
ją apkerėję... Žvilgčioja karalaitė nedrąsiai, žodžio neišgalėdama pa- 
sakyti. 

— Atėjai manęs pabučiuoti? — klausia sodininkas tyliu ir maloniu 
balsu. 

Ji žiūri ir stebisi, kad jis toks lieknas ir gražus. Jis tuo tarpu pasi- 
lenkė ir pabučiavo ją. 

Kitą dieną karalaitė vaikščiojo lyg apžavėta. Apie nieką daugiau 
negalvojo, tik apie sodininką, kuris jai pasisakė esąs Jasius vardu. 
„Jeigu šisai Jasius būtų karalaitis, tekėčiau už jo,— galvojo.— Bet dabar? 
Kodėl jis ne karalaitis..." Ir net nebežiūrėjo į briliantą, kurį šis jai ati- 
davė. O briliantas buvo stambus, didumo sulig aguonos galva, tokio ji 
neturėjo. 

Naktį ji sapnavo sodininką. 

O po dviejų dienų nuėjo pas tėvą ir pasakė: 

— Tėveli, kodėl man tekėti tik už karalaičio? Šitiek mačiau jų ir nė 
vienas nepatiko man. Gal man patiks koks paprastas bernelis... 

Karalius trinktelėjo skeptru į žemę ir suriko: 

— Nieko nebus, mano dukrele. Apie tai man daugiau nė neprasitark. 
Nenoriu net girdėti! 

Gražioji Hana išėjo nuliūdusi ir apie tai daugiau nebekalbėjo. Tačiau 
kai sutemo, nuėjo į pašiūrę pas sodininką ir ėmė gražiai jį prašyti: 

— Gal, Jasiau, vestum mane? Taip man patinki! 

Jisai sėdėjo kaip sėdėjęs, nė nekrustelėjo. 

— Et, ką čia niekus kalbi, gražioji Hana. Juk tu karalaitė, o aš tik 
prastas valstietis. 

— Tai nieko. 


— Kaipgi „nieko“? Sako, kad nė vieno karalaičio nenorėjai, o dabar 
geidi tekėti už manęs. Kaip čia šitaip? 

— Man nė vienas jų nepatiko. 

— Taip tik šneki. O reikėjo labiau pasižiūrėti bent į tą karalaitį, 
kuris piršosi paskutinis. 

— Tai kad jis buvo toks, kaip visi. .. 

— Neteisybė, kiekvienas žmogus kitoks. Tik reikia į jį atsidėjus pasi- 
žiūrėti ir geriau pažinti. 

— Jasiau, vesk mane, aš tavęs prašau... 

Jasius žiūri į ją ir šneka pamažėle: 

— Man į pačias reikia ne karalaitės, o paprastos mergelės. Jeigu ap- 
sitaisytum kitaip, viską mestum ir eitum su manim sunkaus darbo dirbti, 
gal ir apsigalvočiau... Tačiau žinok, jog nebebūsi karalaitė, tik mano 
pati. Kai aš kam nors batus valysiu, valysi ir tu. Kai aš kiaules ganysiu, 
ir tu man padėsi. 

— O mano Jasiau! Ganysiu su tavim kiaules! 

— Pagalvok iki rytojaus. Ir jeigu rytoj vakare ateisi pas mane, ap- 
sivilkusi paprastais drabužiais, o ne karališkais, tada iškeliausim į pasaulį 
ir susituoksim. 

Sugrįžo karalaitė į pilį apsidžiaugusi, tarytum tikrą laimę būtų radusi. 
O sodininkas žiūrėjo jai iš paskos, šypsojosi ir pats sau kalbėjo: - 

— Matai, gražioji karalaite. Purteis karaliūno, o dabar eini už vargšo. 

Kitą vakarą, vos tik subrėškus, karalaitė jau stovėjo pašiūrėj. Buvo 
apsigobusi šilkine skarele -<su raudonom rožėm, su žydra aksomine lieme- 
nėle, puikiai apmegztais plonytėliais marškiniais, žaliu vilnoniu sijonėliu, 
marguojančiom juostom apsiūtu, ir baltutėle, mezginiais išdabinta pri- 
juoste. Ant kaklo trys eilės karolių, o ant kojų — raudoni bateliai su 
sidabrinėm pasagėlėm. 

— Na, kaip? — šaukia nuraudusi— Ar graži iš manęs mergelė? 

Sodininkui ji pasirodė tokia graži, kaip niekad, tačiau jis gūžtelėjo 
pečiais ir pasakė: 

— Daili iš tavęs karalaitė, persirengusi mergele. Tokios merginos ne- 
norėčiau. 

— O kodėl? — klausia susirūpinusi. 

— Mat kuri mergelė šitaip puošiasi kasdien, toji darbui netinkama. 

Karalaitė knaibo pirštelius. 

— Kitokių drabužių neturiu,— šnibžda. 

— Nesikrimsk, gausim kasdieninius drabužius, tinkamus darbui. Tu- 
rėsi bent kuo pasikeisti, kai vieni susiterš ar supliš. 

Karalaitė atsiduso. 

— Na, tai eime,— sako Jasius ir ima savo ryšulėlį. 

— Bet, Jasiau, aš krūmuose palikau savo daiktus. Gal atneši? 

— O kodėl pati neatsinešei? 

— Sunku buvo. Nebeišgalėjau. 

— O ką ten turi? 

— Pasiėmiau savo karūną ir šiek tiek briliantų, ir perlų, ir auksinių 
vėrinių. 

— Kuriam galui jie tau? 

— Ogi pravers, — atsakė nedrąsiai. 

— Mano pati nenešios tokių pažibučių. Parduoti taip pat negalėsim, 
mat kiekvienas pagalvotų, jog mes tuos daiktus pavogėm. O pagaliau 
aš nenoriu gyventi iš savo pačios turto. Mokėsiu pats uždirbti. Ir dar 
pasakysiu: kas nors, pamatęs juos pas tave, galėtų pranešti tavo tėvui. 
O jis tada žinotų, kur tavęs ieškoti. 

Karalaitė Hana vos neverkė. 

— Tai nieko neimsime? 

— Gali karūną paimti. Duokš ją, įsidėsiu į savo ryšulėlį. Kai prasi- 
kursim, karūna pravers — patupdysim perekšlę. Pridėsi į ją šieno... 

Karalaitė neištvėrė ir gailiai pravirko. 

— Lik sveika, aš einu vienas. Užsidėk ant galvos karūną ir grįžk 
į savo pilį. 

— Ne, nel Jasiau, palūkėk. Jau einu, einu! 

Pasivijo jį su karūna, įdėjo ją į ryšulėlį, ir nuėjo abu. Išlindo pro 
skylę tvoroje, kad jų nepamatytų sargybiniai prie vartų, o brangenybės 
liko išmėtytos krūmuose. 

Ėjo kiaurą naktį, kad tik toliau liktų karaliaus pilis. Kitos dienos 
rytą puošniuosius karalaitės drabužius iškeitė į dvejas paprastas, kas- 
dieniškas drapanas. Ir dabar jie keliavo lyg šiaip sau Žmonės — apiply- 
šęs vaikinas ir vargšė mergaitė, abu su ryšulėliais rankose. Jiedu ėjo 
laukų takais, kad tik trumpesnis būtų kelias. 

Apie vidudienį jiedu pasiekė mažą miestelį. O čia kad skamba var- 
pai, tarsi gaisras būtų, turgaus aikštėje pats burmistras būgną muša — 
žmonės bėga iš visų pusių, norėdami sužinoti, kas čia atsitiko. Burmistras 
užlipo ant akmens ir šaukia: 

— Klausykitės, žmonės! Atsitiko nelaimė! Šiąnakt karaliaus dvarą 
užpuolė dvylika galvažudžių ir pagrobė gražiąją karalaitę Haną. Drau- 
ge išsinešė visus jos lobius ir brangenybes! 

Suklego žmonės iš didelio siaubo. 

— Klausykitės, Žmonės! — šaukia burmistras toliau— Kas surastų ka- 
ralaitę su brangenybėmis, brangenybes tepasilieka sau, o karalaitę su 
derama pagarba tegabena pas karalių. Kas surastų karalaitę be brange- 
nybių, tam karalius ją atiduos už pačią! 

Suklego žmonės iš didelio džiaugsmo. 

Iš minios tuo tarpu išėjo sodininkas ir klausia: 

— Kaip čia yra, ponas burmistre? Kas matė tuos dvylika galvažudžių? 

— Sargybiniai juos matė. Karalius pagrasino mirtimi nubausiąs sar- 
gybinius, kam jie leido pagrobti karalaitę. O jie ėmė atsikalbinėti, girdi, 
galvažudžių buvo dvylika ir niekas jų nebūtų įveikęs. Karalius suprato, 
kad jie sako teisybę, ir dovanojo jiems gyvybę. 

— Aha, šit kaip, — linktelėjo Jasius galva, duodamas suprasti, jog 
dabar jau aiškų, ir, timptelėjęs savąją Haną už rankos, vėl leidosi 
į kelionę. 

Jinai skarele dangstosi veidą, kad jos niekas nepažintų, virpa kaip 
lapas, pūkštomas vėjo, ir tylutėliai šnibžda: 

— Žinai ką, Jasiau? Grįžtam namo, tenai galėsim kuo ramiausiai 
susituokti. 

— Kaip čia dabar? 

— Pasakysi tėveliui, kad suradai mane be brangenybių, ir jis už tai 
leis mane vesti. 

— Aš ir taip tave vesiu. 

— Teisybė. Tačiau šitaip geriau išeitų. Tu būtum karalaitis, o aš 
karalaitė... 

— Tu gi nenorėjai nė vieno karalaičio, kai galėjai juos rinktis lyg 
laukines kriaušes. Ir mane būtum atstūmusi. Nereikia. 

+ Ne, Jasiau, tavęs neatstumčiau. 

— Arba lieptum man batus valyti... 

— Ne, Jasiau, neliepčiau. .. 

— Kalbėk, ką tik nori, tačiau aš nenoriu jokios karalaitės. Arba būk 
mano mergelė, arba grįžk namo. 

Ir patraukė skubiu žingsniu į priekį. O jinai bėga iš paskos ir prašo: 

— Nepyk, Jasiau, einu su tavimi! | 

— Kaip sau nori. 

Ir abu nuėjo tolyn. 

Kas savaitę jiedu įveikdavo po vieną kalną ir upę. Jasius visuomet 
per pietus išimdavo iš ryšulėlio sausos duonos kampelį, ir jiedu valgy- 
davo jį, užsigerdami vandeniu iš šaltinio arba iš upelio. Po to keliau- 
davo toliau. Miegodavo, kur pasitaikydavo. Arba lauke, šieno kupetoj, 
arba miške, arba tiesiog kokiame griovy. 

Karalaitė naktimis tirtėdavo nuo šalčio. Tada Jasius nusitraukdavo 
nuo savęs rudinę ir užklodavo ją, kad jai būtų šilčiau. Jinai dėkodavo 
jam, jis atrodydavo jai toks geras ir rūpestingas, kaip niekas kitas 
pasaulyje. Kartais jis paklausdavo, ar jai neskauda kojų. Ji tučtuojau 
sakydavo, kad ne, nors iš nuovargio jos buvo sutinusios. 

Vieną dieną ji prašneko šitaip: 

— Vedi, Jasiau, mane paskui save, vedi, ir nežinau kurį 

— Einam pas mano tėvą ir mano motiną. Jeigu jiems patiksi, jie 
iškels vestuves. 

Gražioji karalaitė nedrąsiai paklausė: 

— O kaip tu, Jasiau, manai, ar patiksiu? 

— O ką aš žinau? Mano mama kitados yra sakiusi, jog norėtų geros 
ir protingos marčios. 

— O, mano Jasiau!l Aš būsiu ir gera, ir protinga, kad tik patikčiau. 

— Na, tai stenkis. 

Septintąją savaitę jie perkopė septintąjį kalną ir persikėlė per sep- 
tintąją upę. Sodininkas parodė Hanai puikią karaliaus pilį. 

— Čionai stosim tarnauti. Turime pelnyti pinigą naujam ūkiui. 

— Gerai. Bet ar mus priims? 

— Nebijok. Pažįstu šį karalių, mat jau esu čia tarnavęs. 

— Ar gerai mokės? 

— Kas gerai tarnauja, tam gerai ir moka. Aš už tarnybą gavau tris 
žėrinčius akmenėlius: vieną didumo sulig žirniu, kitą sulig riešutu, o 
trečią — sulig aguonos galva. 

— A, tai iš šito karaliaus gavai tuos briliantus? Aš taip norėjau 
sužinoti, iš kur juos gavai, tik nedrįsau klausti. 

— Rasi galvojai, kad pavogiau? 

— Kad nežinau... 

— Buvo šitaip: tasai karalius yra labai išmintingas ir geras. Norėjau 
vesti, nes jau metas buvo, tad nuėjau pas karalių pasiklausti patarimo. 
Pasakiau jam viską, jis man davė šituos akmenėlius ir pamokė, ką sų 
jais daryti. 

Gražioji Hana nusijuokė, kad net jos balti dantys blykstelėjo. 

— Gerą patarimą gavai, mat radai pačią. 

Sodininkas taip pat nusijuokė. 

— Žinoma, kad gerą. 

Ir abu patraukė pilies link. 

— Palūkėk čia, griovy,— sako Jasius.— O aš nueisiu pasiteirauti tar- 
nybos. 

— Tik tuoj sugrįžk, Jasiaul 

— Tuoj tuoj. 

Tačiau laikas slinko, saulutė pakilo, paskui ėmė smukti kaskart vis 
žemiau, o Hana sėdėjo griovy ir žiūrėjo į pilies vartus, laukdama Ja- 
siaus. Jis sugrįžo, tik saulei nusileidus, patenkintas, nusiprausęs ir kiek 
dailiau apsitaisęs. 

— Viskas tvarkoj, — sako.— Gavau darbo sode. Šiek tiek vargo buvo 
dėl tavęs, mat sako, merginų čia per akis. Bet šiaip taip įprašiau, kad 
ir tave priimtų. Tu pagelbėsi visur, kur reikės. Kas ten ką lieps, tą ir 
turėsi dirbti. Gausi čiužinį tarnų troboj, drauge su kitomis moterimis, 
valgyti duos, ir.bus gerai. Tiktai, mano mieloji Hana, mudu kurį laiką 
nebesimatysime: čionai tokia tvarka,— merginos ir moterys darbuojasi 
skyrium nuo vyrų. 

Hana mažumėlę nuliūdo ir klausia: 

— Mano Jasiau, ar ilgai mudu čia tarnausim? Kada mane vesies pas 
savo tėvus? 

— Pirmiausia turėsi išmokti visokių darbų. Juk lig šiol tebuvai tik 
graži karalaitė, ir viskas. Ką aš veikčiau su tokia pačia? Kai sužinosiu, 
kad jau permanai, kas reikia, tada nusivesiu tave pas savo tėvus ir 
susituoksim. 

Nepralinksmino jos tie žodžiai, bet ką darysi, reikėjo sutikti. Ji buvo 
pasiųsta į virtuvę. Čia jai teko mazgoti indus, todėl visos moterys ir 
merginos ją vadino plovėja Hana. Mazgojant tuos indus, ne sykį gailios 
ašaros riedėdavo į pamazgas. Tačiau susitramdydavo iš paskutiniųjų, 
galvodama: „Matyt, reikia mokėti indus mazgoti. Juk turėsiu būti Ja- 
siaus pati.“ | 

Paskui jai pridėjo dar vieną darbą. 

— Hana,— sako kartą šeimininkė.— Kai sumazgosi indus, padėsi Mag- 
dai kiaules ganyti. Ji skundėsi, kad paršiukų nesumoja sužiūrėti, laksto 
į visas puses. 

Ir šitaip buvo kasdien,— suplovusi indus, Hana ganydavo kiaules. 

Lakstydavo paskui jas be kvapo, tačiau pati viena galvojo: „Matyt, 
reikia mokėti kiaules ganyti. Juk turėsiu būti Jasiaus pati.“ 

Paskui jai pridėjo dar vieną darbą. 

— Hana,— sako kartą šeimininkė— Prieš mazgodama indus, nuva- 
lysi karalaičiui batus. Jis skundėsi, jog Kunda labai prastai nuvalo. 

Taip ir buvo. Eidama mazgoti indų, pirmiausia nuvalydavo karalai- 
čiui batus. Zulindavo juos iš peties iki blizgesio, net rankas įskausdavo, 
tačiau pati sau galvodavo: „Matyt, reikia mokėti batus valyti. Juk turė- 
siu būti Jasiaus pati.“ 

Sykį šeimininkė jai sako: 

— Hana! Karalaitis tavim patenkintas, mat jam batus dailiai nuvalai. 
Liepė tau pasakyti tat. 

Apsidžiaugė Hana, tai išgirdusi, mat pagalvojo, kad jau šio to išmo- 
ko. Panoro pasigirti ir savo Jasiui, tad nuėjo pas juodaplaukę Bronką, 
kuri bernams valgyti nešdavo, ir sako jai: 

— Bronka, ar padarysi man, ko aš paprašysiu? 

— Kodėl ne. O ką? 

— Kai rytoj neši vaikinams pusryčius, pasveikink nuo manęs sodi- 
ninką Jasių ir pasakyk jam, kad aš jau išmokau dailiai batus valyti ir 
karalaitis manim patenkintas. 

Bronka sukioja juodą kasą ir galvą purto: 

— Pasakyčiau, bet kad tokio nėra. 

— Kaip tai nėra? — nusigando Hana. | 

— O taip. Sode darbuojasi ručkis Stašekas ir džiūsna Bartosis, ir dar 
džiūsna Vicekas. Kitokių vaikinų tenai nėra. 

— Tai gal jam davė kitą darbą“ 

— Yra Jasius, arklininkas, bet jam veikiausiai per penkiasdešimt 
metų. Juk žinai, tai kiauliaganės Magdos tėvas. Kitokio Jasiaus nėra. 

Kad prapliups Hana raudoti, net merginos iš visos virtuvės sulėkė 
prie jos. 

— Kas jai atsitiko? 

— Vaikinas apgavo, — trumpai atsako Bronka. 

Puolėsi visos klausinėti ir šio, ir to, viską norėdamos iškvosti, tačiau 
Hana nieko nesakė, tiktai verkė pasikūkčiodama, kad net gaila žiūrėti 
į ją buvo. Net pati šeimininkė ėmė ją raminti: 

— Neverk, mergele, tokia daili esi, gali išsirinkti kokį karaliūną. 
Grįžk, iš kur esi atėjusi, ir gyvenk kaip gyvenusi. 

— Ne... 

— Nenori? Na, tai likis. Vis ko nors čia išmoksi. 

Hana nusišluostė ašaras, tačiau nieko neprasitarė. Kiaurą naktį nesu- 
dėjo akių, vis galvojo, ką čia daryti. Gal grįžti pas tėvą ir vėl būti ka- 
ralaite? Ir ką tada veiktų? Tyčiotųsi, kaip ir seniau, iš visokių karaliūnų. 
Likti čia? Kad šio to išmoktų? Kuriam galui? Juk Jasius kažkur dingo. 
O jeigu sugrįš, jos pasigedęs? Ir neberas? Ne, verčiau liks čia, Ir liko. 

Netrukus virtuvėj pasklido žinia, kad karalaitis veda gražią karalaitę, 
gražiausią visam pasauly. Hana, tai girdėdama, tik liūdnai šypsojosi. 
Juk jinai kitados buvo gražiausioji karalaitė. Tačiau dabar jau ne. Atsi- 
rado kita gražiausioji. 

Visoms padaugėjo darbo, mat pradėjo svečiai rinktis į vestuves. 
Tik laksto visi, tik stumdosi, tik ragina viens kitą. O merginos, patar- 
naujančios karališkuose kambariuose, tolydžio įsmukdavo į virtuvę su 
naujienomis. 

— Atėjo šimtas dailiausių karaliūnų į pajaunius mūsiškiam! 

— Rytoj atvažiuoja šimtas gražiausių karalaičių, jaunosios pamergių! 

— Tik ką iš auksinės karietos išlipo sužadėtinės tėvas, senas karalius. 

— Tik sužadėtinės vis nėra. Veikiausiai į pačias sutuoktuves atva- 
Žiuos! 

Pagaliau virtuvėj pasklido žinia, kad dar prieš vestuves būsianti puo- 
ta. Ir kad toj puotoj šoksiančios visos visos merginos, net ir tarnaitės. 
Karalaitis kviečiąs. 

Visos merginos metė darbą, išlakstė į visas šalis lyg Žvirblių pulkas. 
Kiekviena norėjo nusiprausti, užsisegti kuo švaresnį sijoną, apsiauti 
kurpaitėm. Virtuvėj liko tik Hana, šeimininkė ir dar trys senos moterys. 

— Eik, Hana, apsivilk gražiau. Gana dūmuose smilkti, — sako šeimi- 
ninkė. 

— Et,— raukosi Hana, — nepabėgs ta puota. Ir taip esu apsivilkusi. 
Gražesnių drabužių neturiu, visi suplyšo per darbus. 

— Tegul kuri nors bent švarią prijuostę paskolina... Magda ar 
Bronka. 

„Neisiu,— pasiryžta mintyse.— Dar koks karaliūnas gali, ko gero, pa- 
žinti, jog esu ta pati gražioji karalaitė. O jeigu niekas ir nepažintų, 
nenoriu malonės. Kiekvienas karaliūnas, išvedęs mane šokti, galvotų 
darąs malonę plovėjai.“ 

Pakėlė galvą ir liovėsi verkusi. 

Merginos nuklegėjo per virtuvę, išsipuošusios, kvatodamos ir kiek 
drovėdamosi, o Hana išpylė pamazgas, sudėstė dubenis ir atsisėdo prie 

stalo žirnių aižyti. Sėdėjo tiesiai ir oriai, lyg karalaitė soste. Aižė Žir- 
nius, o atrodė, lyg ji būtų žaidusi perlais, leisdama juos per pirštus. 

Tik staiga kad įlekia į virtuvę karalaičio pažai. Dailūs, išsidabinę 
šilkais ir aksomu. 

— Karalaitis liepė tučtuojau eiti! — šaukia jie ir ima Haną už rankų. 

Nebespėjo jinai nei rankų nusimazgoti, nei kurpaičių apsiauti. Pastvė- 
rė ją kaip viesulas ir nunešė į menę, kur buvo puota. Čia muzika groja, 
knibždėte knibžda karaliūnų ir karalaičių, viskas akyse mirga ir sukasi, 
ausyse klega, skamba. Hana nė nepajuto, kaip ją kažkas išvedė šokti. 
Visos poros traukiasi į šalis, aplink visi pusbalsiu kužda: 

— Karalaitis Hanušas šoka! Karalaitis šoka! 

Muzika groja palengvėle. Dainuoja smuikai ir. fleitos, vaitoja bosai — 
plaukia banguojantis kujaviakas. Hana šoka lyg per sapną. Net akis 
užmerkė, nieko nemato, tik jaučia, kad ją šokdina karalaitis, kad muzika 
ją sukioja ir siūbuoja lyg laivelį upės verpete. Ir per muzikos garsus 
ji išgirsta prie pat savęs: | 

— Atsimerk ir pažvelk, Hana! 

Atmerkė akis ir pažvelgė į karalaitį: ar čia kokie burtai, ar dvasia? 
Juk to karalaičio akys, veidas ir plaukai lygiai kaip Jasiaus! 

— Ar nepažįsti manęs? — klausia jis. 

Susidrumstė jai galva, aptemo akys, ir ji išgriuvo. Muzika nustojo 
groti. Tuo tarpu merginos nudūmė į virtuvę su žinia: 

— Numirė plovėja Hana! Šoko su karalaičiu ir numirė! Jau nebega- 
nys su mumis kiaulių, oi, kokia nelaimė! Jau nebemazgos puodų, vaje, 
vaje! Jau nebevalys karalaičiui batų, varge, varge! 

Iš neapsakomo gailesčio taip jos raudojo, kad net šeimininkė į sriubą 
nuvarvino kelias ašaras, pamaišė viralą samčiu ir atsiduso iš pilvo gi- 
lumos: 

— Perniek pražuvo. Kad bent prie darbo, o dabar — šokdama. Aš vi- 
sada sakiau, kad ji nei šiokia, nei tokia... O nujautė, vargšelė, nu- 
jautė, taip nenorėjo eiti į tą puotą. Ką padarysi, tokia dievo valia... 

Nusišluostė nosį prijuoste ir ėmėsi pešti Žąsį. 

O tuo tarpu gretimoj menėj senoji karalienė kaišiojo Hanai po nosim 
kažkokius aštrius kvepalus, trynė ją prašmatniais tepalais, ir pagaliau 
Hana atvėrė aIkis. 

— Džiaugiuosi, mano dukrele, kad tau geriau — sako karalienė— 
Apsivilk tinkamai, metas į sutuoktuves. 

Haną tučtuojau apspito tarnaičių pulkas. Viena ją išmaudė, kita dai- 

liai sušukavo kasas, trečia apvilko vestuvine suknia ir apavė sidabriniais 
bateliais, o pati karalienė uždėjo jai ant galvos karūną. 

— Čia tavo karūna, — sako ji —ją mano Hanušas savo ryšulėly ne- 
šiojosi. 

Paskui įvedė ją į salę, muzika ėmė groti sveikinimo maršą. Karalaitis 
paėmė ją už rankos ir nuvedė prie trijų sostų, stovinčių ant paaukšti- 
nimo. Viduriniam jau sėdėjo karalienė, o iš šalių — Hanušo ir Hanos 
tėvai. 

Karalaitis Hanušas prašneko į Hanos tėvą: 

— Žadėjau, VaLcoMe, kad šoksite mudviejų vestuvėse. Tesėjau savo 
žodį. 

O savo tėvui tarė: 

— Žadėjau, tėveli, vesti gražiąją karalaitę Haną. Tesėjau savo žodį. 

O motinai pasakė šitaip: 

— Žadėjau, motinėle, išmokyti savo pačią gerumo ir proto. Tesėjau 
savo Žodį. 

Paskui atsigręžė į Haną ir sako: 

— O tau pažadėjau, jog kai išmoksi, ko reikia, nuvesiu pas savo 
tėvus. Išmokai paprastumo ir kuklumo. Tesėjau savo žodį. 

Po to abu suklaupė, ir tėvai palaimino juos. 

Muzika vėl užgrojo sveikinimo maršą, visi šaukė: 

— Tegyvuoja jaunieji! Tegyvuoja! 

Hanušas su Hana buvo laimingi, o senieji tėvai ir motina net apsi- 
verkė iš džiaugsmo. 

Netrukus prasidėjo vestuvės. 

Virtuvės merginos žvilgčiojo pro rakto skylutę ir neatsistebėjo, jog 
gražioji karalaičio pati ir velionė plovėja Hana panašios viena į kitą 

